
1 Johdanto 


Diskursiivisen uskonnontutkimuksen perusteita 


Titus Hjelm 
© https://orcid.org/0000-0003-4678-7374 


Hunnut kouluissa ja muslimiehdokkaat parlamentissa, moskeijat kirkko- 
jen ja katedraalien lähellä ja kadulla rukoileminen ovat kaikki esimerkkejä 
siitä, miten ”välinpitämättömyys” on mahdotonta eurooppalaisille, jotka 
huomaavat käyvänsä kiihkeää keskustelua julkisuudessa näkyvistä isla- 
min merkeistä. (Göle 2011, 388.) 


Sosiologi Nilüfer Gölen kommentti islamin näkyvyydestä Euroopassa 
on monella tapaa kiinnostava. Tämän teoksen puitteissa keskei- 
nen huomio on se, että islamin tekevät näkyväksi erityisesti fyysiset 
objektit ja materiaalinen kulttuuri, kuten huivit, moskeijat ja julkinen 
rukous. Muslimien poliittisen ja sosiaalisen statuksen kuitenkin mää- 
rittelee se, miten ihmiset puhuvat näistä materiaalisista objekteista ja 
uskonnollisista käytännöistä. Esimerkiksi median puhe muslimeista 
uhkana voi vaikuttaa suoraan lainsäädäntöön ja julkisten resurssien 
jakoon. Lisäksi se vaikuttaa epäsuorasti keskusteluihin, joita käydään 
kouluissa, kahviloissa, työpaikoilla ja perheissä. Näkyvyys ei siis si- 
nänsä tee uskonnosta relevanttia, vaan ”kiihkeä keskustelu” — dis- 
kurssi — jota näkyvyydestä käydään. Sillä on väliä, miten uskonnosta 
tai uskonnoista puhutaan. 

Diskursiivinen uskonnontutkimus analysoi, mitä merkityksiä ”us- 
konto” saa teksteissä ja kielellisessä vuorovaikutuksessa. Se pohtii us- 
kontodiskurssien ja vallan suhdetta, sekä sitä miten kielenkäyttö vai- 
kuttaa uskonnon ja uskontojen paikkaan yhteiskunnassa. Tämä teos 
on johdatus diskursiiviseen uskonnontutkimukseen kahdessa mieles- 
sä: Yhtäältä se toimii johdantona diskursiivisen uskonnontutkimuk- 
sen (ja laajemmin diskurssintutkimuksen) filosofisiin ja teoreettisiin 
perusteisiin. Toisaalta se tarjoaa empiiristen analyysien kautta esi- 
merkkejä diskursiivisen uskonnontutkimuksen käytännöistä eli antaa 

myös eväitä tutkimuksen tekemiseen. Varsinainen metodiopas ky- 
seessä ei ole, sillä diskursiivisella uskonnontutkimuksella ei sinänsä 
ole omaa metodia, vaan - kuten seuraavista luvuista selviää — se hyó- 
dyntää erilaisia metodeja. Näitä on avattu teoksen empiirisissä luvuis- 
sa. Lisäksi monista luvuista löytyy viittauksia metodioppaisiin. 

Teos on tarkoitettu minkä tahansa tieteenalan parissa tehtävän us- 
konnon tutkimuksen tueksi. Yläkäsitettä uskonnontutkimus käyte- 
täänkin tulevilla sivuilla juuri tässä laveassa merkityksessä. Samoin 
yhteiskunta käsitetään laveasti: vaikka empiiriset luvut painottavat 
politiikan alan kysymyksiä, sopii diskursiivisen uskonnontutkimuk- 
sen lähestymistapa yhtä hyvin esimerkiksi perheen, yhteisöjen, popu- 
laarikulttuurin tai median tutkimukseen. Tässä johdannossa esittelen 
diskursiivisen uskonnontutkimuksen perusoletuksia sekä eri suun- 
tauksia. Johdannon lopuksi esittelen lyhyesti kirjan rakenteen ja lu- 
vut. 


Diskurssi ja diskurssintutkimus 


Diskurssin käsitettä alettiin käyttää yhteiskunta- ja kielitieteissä 1960- 
luvun puolivälin tienoilla. Varsinainen käsitteellinen räjähdys tapah- 
tui kuitenkin 1980- ja 1990-luvun taitteessa, jolloin diskurssien ana- 
lyysista tuli keskeinen tapa hahmottaa monia perinteisiä yhteiskunta- 
tieteitä (van Dijk 2011, xv). Monella tapaa paradigmaattinen näkö- 
kulman muutos sai osakseen myös kritiikkiä, mutta diskurssintutki- 
mus vakiinnutti silti asemansa yhteiskuntatieteiden ja kulttuurintut- 
kimuksen aloilla. Suomessa se tuli tutuksi erityisesti Arja Jokisen, 
Kirsi Juhilan ja Eero Suonisen kirjojen Diskurssianalyysin aakkoset 
(1993) ja Diskurssianalyysi liikkeessä (1999) myötä. Käytännönläheiset 
oppaat inspiroivat lukuisia opinnäytetöitä eri tieteenaloilla, myös us- 
konnontutkimuksessa. Diskurssianalyysin keskeinen asema 1990- 
luvun suomalaisissa metodisuhdanteissa vaikutti siihen, että diskur- 
siivista uskonnontutkimusta harjoitettiin Suomessa ahkerasti jo 
kauan ennen kuin siitä tuli salonkikelpoinen käsite angloamerikkalai- 
sessa maailmassa (ks. alla). Nykyisin on tapana puhua diskurssintutki- 
muksesta diskurssianalyysin sijaan (esim. Pietikäinen & Mäntynen 
2009). Tämä on perusteltua, koska diskurssianalyysi mielletään hel- 

posti metodityökalupakiksi, vaikka kyse on paljon kokonaisvaltai- 
semmasta näkökulmasta yhteiskunnan ja kulttuurin tutkimukseen 
(Hjelm 2014a, 5). 

Tämä näkökulma avautuu tarkastellessa diskurssin käsitteen mää- 
ritelmää: diskurssi viittaa tekstiin ja puheeseen tekemisenä, diskurs- 
siin sosiaalisena käytäntönä (Hjelm 2014a; 2014b; Wuthnow 2011). 
Määritelmässä on kaksi osaa: diskurssi on 1) konstitutiivista ja 2) toi- 
mintaorientoitunutta. 

Diskurssi on konstitutiivista, koska sen käsitetään sekä olevan riip- 
puvainen ympäröivästä sosiaalisesta todellisuudesta että aktiivisesti 
rakentavan tätä todellisuutta. Eileen Barkerin (2011, 200) sanoin: 
”vaikka ihmiset voivat kertoa totuuden ja ainoastaan totuuden, on 
mahdotonta kellekään kertoa koko totuutta” (kursiivi lähteen). Se, 
mikä totuus kerrotaan, rakentaa maailmaa tietyllä tavalla, ja tämä 
puolestaan heijastuu takaisin yhteiskuntaan. Esimerkiksi islamin ja 
muslimien esittämisellä pääasiallisesti sosiaalisena ongelmana on 
konkreettisia seurauksia, kuten syrjäytymistä, mikä taas noidankehän 
tavoin ruokkii kuvaa muslimeista sosiaalisena ongelmana. Tiivistetty- 
nä, diskurssianalyysi tutkii näitä sosiaalisen rakentumisen prosesseja 
(Phillips & Hardy 2002). 

Sosiaalinen konstruktio ja diskurssi eivät ole uusia käsitteitä us- 
konnontutkimuksessa. Kattavaa analyysiä niiden käytöstä ei vielä ole 
tehty (eikä se ole tämän johdannon tehtävä), mutta ei ole liioiteltua 
sanoa, että vain harvat tutkimukset operationalisoivat käsitteitä tyy- 
dyttävästi (Engler 2006, 516). Diskurssi vaikuttaa viittaavan erottele- 
mattomasti puheeseen ja tekstiin yleensä. Samalla tapaa sosiaalinen 
konstruktio vaikuttaa olevan sen verran integroitunut akateemiseen 
kielenkäyttöön, että hyvin harvoin eksplikoidaan, mitä tehdään, 
kun jotain rakennetaan sosiaalisesti (Engler 2004). Vielä vähemmän 
tutkimukset erittelevät sitä, miten rakentumista on tutkittu tai miten 
sitä tulisi tutkia (Hjelm 2014a; Elder-Vass 2012). 

Eksplikoinnin puute pätee erityisesti toiseen esittämääni diskurssin 
käsitteellistämisen osaan. Diskurssin toimintaorientaatio viittaa sii- 
hen, kuinka erityisesti poliitikkojen suosima sanonta sanoista tekoi- 
hin” on järjetön. Sanat ovat tekoja ja diskurssi itsessään sosiaalista 
toimintaa (Edwards & Potter 1992,2—3). Joskus tähän viitataan diskurs- 
sin performatiivisuutena. Diskursiivinen lähestymistapa on täten 

kiinnostunut siitä, mitä sanotaan, mutta erityisesti siitä, mitä tehdään, 
kun jotain sanotaan. ”Muslimit ovat terroristeja” on lausetasolla epä- 
tosi väittämä, mutta äärioikeistolaisen puoleen kansanedustajan esit- 
tämänä se on vaatimus tiukemmasta maahanmuuttopolitiikasta ja eri 
ihmisryhmien epätasa-arvoisesta kohtelusta. Toimintaorientaation 
hahmottaminen vaatii kykyä asettaa kulloinenkin diskurssi yhteis- 
kunnallisen kontekstin sekä muiden diskurssien, käytäntöjen ja ra- 
kenteiden verkostoon. 

Konstitutiivisuus ja toimintaorientaatio ovat jossain muodossa 
kaikkien diskursiivisten lähestymistapojen jakamia periaatteita. Mut- 
ta kuten tämänkin kirjan luvut osoittavat, ei ole olemassa yhtä oikeaa 
tapaa tehdä diskurssintutkimusta. Itse asiassa diskurssi käsitteenä on 
niin monimerkityksinen, että kaiken diskurssintutkimuksen ensim- 
mäinen tehtävä on eksplikoida selkeästi, mitä juuri kyseisessä tut- 
kimuksessa diskurssilla ja sen analyysillä tarkoitetaan (Hjelm 2011, 
142). Kenttä ei ole kuitenkaan täysin hallitsematon, sillä jotkin erot 
lähestymistavoissa ovat enemmän tai vähemmän vakiintuneet. Vaik- 
ka esittelen seuraavaksi näitä eroja vastaparien kautta, kyseessä ovat 
ennemminkin jatkumot, joiden janalle yksittäiset tutkimukset sijoit- 
tuvat. 

Ensinnäkin voidaan tehdä erottelu tekstipainotteisiin ja sosiologi- 
siin lähestymistapoihin. Tekstipainotteisissa lähestymistavoissa, jotka 
ovat ennen kaikkea poststrukturalistisen kulttuurintutkimuksen pe- 
rillisiä, analyysi pitäytyy usein tiukasti tekstien tasolla. Tähän voi olla 
periaatteellinen syy, jolloin ajatellaan, ettei diskurssien ulkopuolinen 
maailma ole tavoitettavissa tai ylipäätään relevantti. Syy voi olla jos- 
kus myös käytännöllinen, jolloin analyysin taso pitäytyy teksteissä ei- 
kä pyri tekemään aineistosta laajempia yhteiskunnallisia päätelmiä. 
Edellä mainituista syistä tekstipainotteisissa lähestymistavoissa on 
tavallista nähdä ilmaisuja, joissa diskurssi itsessään on toimija. Dis- 
kurssit rakentavat uskontoa, sukupuolta, eriarvoisuutta ja niin edel- 
leen. Sosiologisissa — tosin tässä ei viitata suppeasti tieteenalaan - lä- 
hestymistavoissa taas ajatellaan, että diskurssit ovat yhtäältä sidottuja 
yhteiskunnallisiin toimijoihin ja toisaalta toimivat yhteiskunnan ja 
kulttuurin rakenteiden vuorovaikutuksessa, jolloin puhetavat saavat 
merkityksensä suhteessa esimerkiksi puhujan sosiaaliseen asemaan 
(status, koulutustaso, varallisuus jne.). Toimijayksikkönä ovat tällöin 

yksilöt tai yhteisöt, joiden nimissä diskursseja tuotetaan. Erityisesti 
diskurssien vaikuttavuuden tarkastelu on oleellisesti riippuvaista nii- 
den esittämisen yhteiskunnallisesta kontekstista. 

Toiseksi diskurssintutkimuksen lähestymistapoja voi eritellä ana- 
lyysin kohteen ja tason perusteella. Tällä jatkumolla kielitieteellises- 
ti painottuneet lähestymistavat ovat toisessa ja merkityksen tutki- 
mukseen keskittyvät lähestymistavat toisessa päädyssä. Kielitieteelli- 
nen, tai kuten Fairclough (1992, 37-39) sitä kutsuu, tekstuaalisesti 
orientoitunut diskurssianalyysi (textually oriented discourse analysis, 
TODA), painottaa kielen muodon analyysia pohtien esimerkiksi, 
kuinka toimijuutta häivytetään passiivin käytöllä (ks. Richardson 
2007, 54-59). On eri asia sanoa, että ”hautakiviä kaadettiin? kuin 
”saatananpalvojat riehuivat hautausmaalla”. Ensimmäisessä ei ole toi- 
mijaa lainkaan, kun taas jälkimmäisessä toimija on esillä ja samalla 
selittää tekoa. Merkitystä painottavat lähestymistavat taas keskittyvät 
laajempiin tekstuaalisiin kokonaisuuksiin, joissa tekstin substanssi 
rakentuu. Pieneltä kuulostavalla erolla on väliä, kun katsotaan esi- 
merkiksi, minkälaista tutkimusta tietyt tieteelliset lehdet julkaisevat. 
Joihinkin lehtiin ei ole asiaa ilman kielitieteellistä otetta. Lähestymis- 
tavat eivät kuitenkaan ole missään nimessä toisiaan poissulkevia, vaan 
parhaimmillaan diskurssintutkimus yhdistää molempia. Joissakin 
tapauksissa tekstiaineistoista eritellään erilaisia puhetapoja merkityk- 
sen (makro)tasolla ja sitten analysoidaan (mikro)tasolla, miten kie- 
lellinen esitystapa vahvistaa merkityksiä. Diskurssianalyysia on 
- aiheestakin - moitittu raskaudesta, joten käytännössä vain harva 
analyysi pureutuu molempiin aspekteihin. 

Tässä kirjassa diskurssi ja diskursiivinen uskonnontutkimus ym- 
märretään yläkäsitteiksi, joiden alle mahtuu monia yksittäisiä tutki- 
muksen traditioita, kuten retorinen tutkimus, narratiivinen tutkimus 
ja niin edelleen (ks. Jokinen 1999, 46—47). Tässä ei ole kysymys lähes- 
tymistapojen janasta samalla tavalla kuin edellisissä erotteluissa, mut- 
ta on hyvä tunnistaa, että eri metodologiset näkökulmat perustuvat 
samankaltaisille periaatteille, silloinkin kun ne itse haluavat erottua 
toisista näkökulmista. Samalla erojen tunnistaminen on diskurssin- 
tutkijalle tärkeä taito. 

Tekstit ovat olleet alusta asti keskeisessä asemassa modernissa akatee- 
misessa uskonnontutkimuksessa. Uskontotieteen juuret ovat sekä 
kriittisessä raamatuntutkimuksessa että maailman uskontoperintei- 
den pyhien tekstien kielitieteellisessä analyysissä. Ero diskursiiviseen 
uskonnontutkimukseen löytyy siitä, mitä tekstien ajatellaan tulkitsi- 
jalleen kertovan. Vanhemmassa tekstitutkimuksessa tekstin on usein 
tulkittu kertovan siitä, millainen todellisuus oletettavasti on — erään- 
laisena enemmän tai vähemmän todenmukaisena ikkunana uskon- 
tojen maailmaan. Diskurssin määritelmän mukaisesti diskursiivinen 
uskonnontutkimus tarkastelee sitä, miten puheemme uskonnosta 
ammentaa maailmasta, mutta ennen kaikkea sitä, miten uskontoa ak- 
tiivisesti rakennetaan tekstissä ja puheessa (Murphy 2000, 399-400). 

Varsinainen diskursiivinen uskonnontutkimus on viimeisen noin 
kolmen vuosikymmenen ilmiö. Tietoisesti diskursiiviseksi uskonnon- 
tutkimukseksi (discursive study of religion) identifioitunut tutkimus- 
kenttä on etenkin saksalaisen uskontotietelijä Kocku von Stuckradin 
(2003; 2010) työn tulosta. Saksankielisellä alueella diskursiivisesta us- 
kontotieteestä (diskursive Religionswissenschaft) puhui ensimmäisen 
kerran von Stuckradin oppi-isä Hans Kippenberg jo vuonna 1983 
(Kippenberg 1983). Stuckrad on soveltanut diskursiiviseen uskonnon- 
tutkimukseen liittyviä yleispohdintojaan aatehistoriallisessa tutki- 
muksessaan uskonnon ja tieteen erkanemisesta akateemisissa dis- 
kursseissa (von Stuckrad 2014). Englanninkielisessä maailmassa 
varhaisimmat etenkin uskontotieteen metateoreettisia kysymyksiä 
koskevat keskustelut operoivat diskurssin käsitteellä, vaikka eivät 
identifioituneetkaan tunnistettavaksi tutkimussuunnaksi (esim. Asad 
1993; McCutcheon 1997). Näiden tutkimusten innoittamana eräs eri- 
tyisesti uskontotieteen kestopuheenaihe on niin sanotun ”uskonnon 
kategorian” muodostuminen tieteenalan parissa (ks. alla). 

Sittemmin diskursiivinen uskonnontutkimus on osoittanut selkei- 
tä kasvun merkkejä. Von Stuckradin paradigmaattisten manifestien 
lisäksi kentällä on tuotettu metodologisia yleisesityksiä (Hjelm 2011), 
diskursiivisen uskonnontutkimuksen periaatteita luotaava tieteellisen 
lehden erikoisnumero (Granholm 2013; Moberg 2013; Taira 2013; 
Wijsen 2013a; 2013b) ja kirjoja (Wijsen & von Stuckrad 2016; Johns- 

ton & von Stuckrad, 2020) sekä käyty useita konferenssikeskusteluita. 
Uskontotieteen ulkopuolella erityisesti uskontososiologiassa on tehty 
diskursiivisia avauksia (Wuthnow 2011; Hjelm 2014b). Tutkimusken- 
tän muotoutumisvaiheesta kertoo se, että teoreettiset ja metodologi- 
set kirjoitukset hallitsevat keskustelua empiiristen sovellusten kustan- 
nuksella. 

Suomalaisen yleisön näkökulmasta on kiinnostavaa, että juuri dis- 
kursiivisen uskonnontutkimuksen alalla Suomi on akateeminen suur- 
valta: monet kentän huippunimistä ovat suomalaisten yliopistojen 
kasvatteja (Hjelm 2016, 15), ja diskursiiviset lähestymistavat ovat va- 
kiinnuttaneet paikkansa kotimaisessa uskonnontutkimuksessa. En- 
simmäiset uskontotieteelliset avaukset diskurssintutkimuksen suun- 
taan ovat 1990-luvun puolivälin tienoilta (Pesonen 1997; Pellikka 
1997). Diskursiivisia lähestymistapoja hyödyntäviä uskontotieteen 
pro graduja alkoi valmistua 1990-luvun loppupuolella ja väitöskirjoja 
2000-luvun vaihteen molemmin puolin. Näissä aiempia metodologi- 
sia yleisesityksiä sovellettiin kirjavaan joukkoon ilmiöitä, mukaan lu- 
kien musliminaisten huivin käyttö, saatananpalvonta, heavy metal 
-musiikki ja politiikka (esim. Sakaranaho 1998; Pesonen 2004; Gran- 
holm 2005; Hjelm 2005; Taira 2006; Niemelä 2007; Hovi 2007; Mo- 
berg 2009; Kanckos 2012; Konttori 2015). Myös samoihin aikoihin 
vakiintuneessa kognitiivisessa uskontotieteessä narratiivin käsite on 
keskeisessä roolissa, mutta tutkimuksen kohde on inhimillisen vuoro- 
vaikutuksen sijaan ihmismielessä (Ketola, Pyysiäinen & Sjöblom 
2008). Nyt käsillä olevan teoksen edeltäjänä voi pitää Tuula Sakaran- 
ahon toimittamaa kirjaa Retorinen tutkimus uskontotieteessä (2001), 
joka on toiminut alan johdantona, käsikirjana ja oppaana kohta kaksi 
vuosikymmentä. Sittemmin suomalaiset tutkijat ovat olleet kentän 
kansainvälisessä eturintamassa (esim. Hjelm 2011; 2020; Taira 2010; 
Moberg 2013). Tilannetta kuvaa hyvin se, että Religion-lehden dis- 
kursiivista uskonnontutkimusta käsittelevän erikoisnumeron neljäs- 
tä kirjoittajasta kolme on suomalaisten yliopistojen kasvatteja (Gran- 
holm 2013; Moberg 2013; Taira 2013). 

Samoin kuin diskurssintutkimus ylipäätään, myös diskursiivinen 
uskonnontutkimus on monitieteistä ja -äänistä. Marcus Mobergin 
seuraavassa luvussa esittämä kolmijako on yksi tapa ymmärtää kent- 
tää, mutta erotteluja on tehty aiemminkin (Engler 2006; Hjelm 2011; 

2020; von Stuckrad 2014; Taira 2016). Ehkä merkittävin muutos dis- 
kursiivisen uskonnontutkimuksen kentällä on ollut siirtymä meta- 
teoreettisesta keskustelusta empiirisiin analyyseihin (ks. luku 2 tässä 
teoksessa). 

Diskurssi tuli osaksi uskonnontutkimuksen sanastoa ennen kaik- 
kea ”uskonnon kategoriaan” liittyvien keskustelujen kautta. Tämän 
keskustelun painopiste on ollut vahvasti introspektiivinen, ensisijaise- 
na kohteenaan uskonnontutkimus itse. Kentän merkkiteoksissa on 
kyseenalaistettu akateemisia tapoja ymmärtää uskonnon käsitettä. 
Esikuvana tässä on ollut ennen kaikkea uskonnon käsitteen historia 
ja sen käytön tieteelliset ja yhteiskunnalliset seuraukset (esim. Asad 
1993; McCutcheon 1997; Fitzgerald 2000). Keskeinen vaikuttaja on 
ollut myös dekoloniaalinen kritiikki, joka uskontoon sovellettuna on 
pohtinut paljon sitä, kuinka kristinuskokeskeinen, etenkin protes- 
tanttinen, käsitys uskonnosta on muovannut paitsi uskonnontutki- 
musta myös muiden uskonnollisten traditioiden itseymmärrystä. 

Edellä kuvatun kaltainen metateoreettinen keskustelu on tärkeä 
osa jokaisen tieteenalan sisäistä kehitystä. Sen vaarana on kuitenkin 
keskittyä liikaa tutkijoiden sanoihin muun maailman kustannuksella. 
Varsinainen diskursiivinen uskonnontutkimus on myöhemmän kehi- 
tyksen tulosta, jossa keskustelu ”uskonnon kategoriasta” laajeni meta- 
teoriasta niihin merkityksiin, joita ihmiset yliopistomaailman ulko- 
puolella sanalle uskonto antavat (ks. luvut 3 ja 9 tässä teoksessa). Ny- 
kyisin diskursiivisilla lähestymistavoilla tutkitaan esimerkiksi uskon- 
non ja median, politiikan, talouden, populaarikulttuurin sekä taiteen 
risteymäkohtia — vain joitakin mainitakseni. Samalla itse diskursiivi- 
sen uskonnontutkimuksen käsite on laajentunut. Oleellinen muutos 
on ollut erilaisten kriittisten näkökulmien lisääntyminen. Esimerkik- 
si kriittisen, feministisen ja dekoloniaalisen teorian innoittamat lä- 
hestymistavat uskontodiskurssien tutkimuksessa ovat rikastuttaneet 
kenttää ja tuoneet siihen uskonnontutkimuksessa harvemmin esillä 
olevaa kriittistä särmää. 

Taman teoksen luvut muodostavat kaksi temaattista kokonaisuutta. 
Tätä johdantoa seuraavat ensimmäiset viisi lukua ovat painotuksel- 
taan diskursiivisen uskonnontutkimuksen perusluonnetta luotaavia, 
ja loput luvut muodostavat kirjan empiirisesti painottuneen osion. 
Luvussa 2 Marcus Moberg esittelee kolmitasoisen typologian dis- 
kursiivisen uskonnontutkimuksen tasoista. Useita esimerkkejä sisäl- 
tävä luku toimii myös hyödyllisenä viitepankkina viimeaikaiseen dis- 
kursiiviseen uskonnontutkimukseen. Teemu Taira jatkaa luvussa 3 
käsitteellistä analyysiä pohtiessaan uskonnon määrittelykysymyksiä 
ja diskurssiteorian vaikutusta niihin. Hän osoittaa, kuinka diskursii- 
visessa uskonnontutkimuksessa uskonnon käsitteen määrittely on 
lähtökohdan sijasta tutkimuksen kohde — ja erityisesti, kuinka täl- 
lainen lähestymistapa ei ole sidottu vain metateoreettiseen pohdin- 
taan, vaan kuinka määrittelykysymyksillä on konkreettisia seurauksia 
esimerkiksi uskonnollisten yhdyskuntien rekisteröitymisprosesseissa. 
Luvun 4 lähtökohtana on sosiologinen keskustelu institutionalis- 
miksi kutsutun lähestymistavan eri muodoista. Ali Oadir ja Pertti 
Alasuutari linkittävät institutionalismin diskurssiteoriaan ja sovelta- 
vat tätä lähestymistapaa globaalin uskonnontutkimuksen viitekehyk- 
sessä. Globaalit prosessit vaikuttavat paikallisiin uskonnollisiin muu- 
toksiin, ja diskursiivinen institutionalismi tarjoaa tärkeän näkökul- 
man näiden prosessien ja muutosten yhteyksien tutkimukseen. Lu- 
vussa 5 Tuula Sakaranaho luotaa retorisen uskonnontutkimuksen pe- 
riaatteita. Sakaranaho huomauttaa, että vaikka retorinen tutkimus 
jakaa samat lähtökohtaperiaatteet laajemmin ymmärretyn diskursii- 
visen uskonnontutkimuksen kanssa, ovat sen kysymyksenasettelut ja 
metodit omista painotuksista johtuen hieman erilaiset. Kari Mikko 
Vesalan ja Heikki Pesosen kirjoittama luku 6 sijoittuu vedenjakajaksi 
teoreettisten ja empiiristen lukujen välillä. Yhtäältä se pohtii yleisellä 
tasolla sosiaalipsykologian alaan kuuluvan diskursiivisen psykologian 
käyttöä uskonnontutkimuksessa, toisaalta se tarjoaa yksityiskohtaisen 
esimerkin lähestymistavan soveltamisesta empiirisiin aineistoihin. 
Kirjan empiirisesti painottuneen osion ensimmäisessä luvussa Jo- 
hanna Konttori analysoi Ranskan entisen presidentin Nicolas Sar- 
kozyn puheita islamista ja muslimeista ja pohtii, kuinka islam raken- 

tuu niissä erityisesti toiseuden näkökulmasta. Konttori hyödyntää 
analyysissään kansallisen identiteetin käsitettä ja pohtii, kuinka us- 
konto risteää sen kanssa. Jouni Tillin luku palaa Suomeen ja papiston 
puheisiin esivallasta jatkosodan aikana ja jälkeen. Retorista analyysiä 
hyödyntäen Tilli tarkastelee, miten papiston kieli muuttui poliittisen 
tilanteen muututtua. Tillin luku osoittaa myös, kuinka diskursiiviset 
lähestymistavat eivät ole vain nyky-yhteiskunnan tutkimuksen väli- 
neitä, vaan tuovat esiin tärkeitä uusia näkökulmia historialliseen tutki- 
mukseen. Luvussa 9 Tuomas Äystö analysoi uskonrauhan rikkomi- 
seen liittyvää lainsäädäntöä ja erityisesti sen soveltamista vuonna 
2006 Kajaanissa tapahtuneeseen moskeijantöhrimistapaukseen. Äystö 
myös luotaa yleisemmällä tasolla diskursiivisen lähestymistavan so- 
veltuvuutta lainsäädännön ja erityisesti rikoslain ja uskonnon risteys- 
kohtien tutkimukseen. Kirjan viimeinen luku taas on ideologiakriit- 
tinen analyysi parlamentaarisesta kielenkäytöstä uskonnollista tasa- 
arvoa koskevan lakialoitteen täysistuntokäsittelyssä. Siinä pyrin osoit- 
tamaan, kuinka luterilaisen kirkon lainsäädännöllinen erityisasema 
on eräänlainen ”pyhä lehmä” suomalaisessa politiikassa — asiantila, 
jonka muuttamiseen suhtaudutaan paikoittain intohimoisen kieltei- 
sesti, mutta erityisesti asia, josta mieluiten ollaan hiljaa. 


Lopuksi 


Diskursiivinen uskonnontutkimus ei tarjoa uskonnon määritelmää. 
Se ei myöskään ole teoria uskonnosta. Sen sijaan sitä luonnehtivat 
parhaiten termit näkökulma tai lähestymistapa. Diskursiivinen uskon- 
nontutkimus on näkökulma, koska se ohjaa tutkijan katsetta. Diskur- 
siivinen näkökulma pitää uskonnon määrittelyä tutkimuksen kohtee- 
na ja datana, ei tutkimuksen lähtöpisteenä (ks. kuitenkin luku 3 tässä 
teoksessa). Se on lähestymistapa, koska eri muodoissaan se tarjoaa vä- 
lineitä yhteiskunnallisesti ja kulttuurisesti kontekstualisoidun kielen- 
käytön tutkimukseen. Näin määriteltynä diskursiivisella uskonnon- 
tutkimuksella ei myöskään ole metodologisesti imperialistisia ta- 
voitteita: se tarjoaa yhden, toistaiseksi alihyödynnetyn, näkökulman 
uskonnon tutkimukseen, mutta ei väitä, että kaikki uskonnontutki- 
mukselle relevantit kysymykset ovat kielenkäyttöön liittyviä kysy- 

myksiä. Viime vuosikymmenten yhteiskunnallinen kehitys, jossa us- 
konto on yhä näkyvämmin julkisuudessa myös sekularisoituneena 
pidetyssä Euroopassa, on osoittanut, että diskursiiviselle uskonnon- 
tutkimukselle on tilausta. Uskonnosta puhutaan jatkuvasti esimerkik- 
si terrorismin, kansallisen identiteetin, maahanmuuton, hyvinvoin- 
nin, jopa ilmastonmuutoksen yhteydessä. On vaikea kuvitella listaa 
polttavammista aiheista. Sillä, miten puhumme uskonnosta, on väliä. 

Diskursiivisen uskonnontutkimuksen peruslähtökohta on "uskon- 
non kategorian” lukeminen tyhjäksi merkitsijaksi, jolla ei ole mitään 
olennaista merkitystä itsessään (von Stuckrad 2003, 166; vrt. Beck- 
ford 2003, 4). Siten se rakentuu oman ympäristönsä ajallisista, so- 
siaalisista ja kulttuurisista konteksteista (esim. von Stuckrad 2010b, 
166). Tämä pätee tietysti myös akateemisiin uskontodiskursseihin 
(vrt. McCutcheon 2003). Kuten Kocku von Stuckrad toteaa, on tär- 
keää tunnustaa, että uskontotieteilijät voivat perustaa tutkimuksensa 
vain näkyvälle ja ilmaistulle uskonnolle eli uskonnollisille väitteille, 
jotka kommunikoidaan virkkeinä, merkkeinä ja symbolisina tekoina 
(von Stuckrad 2003, 263). 

Diskursiiviset näkökulmat ovat yleistyneet viime vuosina merkit- 
tävästi (esim. Wijsen & von Stuckrad 2016), mutta yhtenäinen dis- 
kursiivinen uskonnontutkimus on vasta muodostumassa. Kuten olen 
aikaisemmin esittänyt (Moberg 2013), tähän mennessä tehdyn dis- 
kursiivisen uskonnontutkimuksen voi jakaa kolmeen pääkategoriaan 
ja sijoittaa jatkumoksi 1) puhtaasti metateoreettisista keskusteluista 
2) tutkimuksiin, jotka kontekstualisoivat metateoreettista pohdintaa 
uskonnontutkimuksen johonkin osa-alueeseen, ja 3) tutkimuksiin, 
joissa toteutetaan diskurssianalyysiä käytännössä. Nämä tutkimusten 
kolme pääkategoriaa voidaan nähdä ensimmäisen, toisen ja kolman- 
nen tason lähestymistapoina. 

Diskursiivisen uskonnontutkimuksen jakaminen ensimmäisen, 
toisen ja kolmannen tason lähestymistapoihin on käytännöllistä, kos- 
ka näin nähdään koko tutkimuskenttä lintuperspektiivistä. Jaottelua 
ei siis kuulu tulkita niin, että eri tasojen lähestymistavat nähtäisiin 
toisistaan irrallisina. Ennemminkin tasot pitäisi mieltää limittyviksi 

yleiskategorioiksi, jotka usein kayvat yksiin. Vaihtoehtoisesti ne voi 
mieltää jatkumoksi, jonka yhdessä päässä ovat ensimmäisen tason 
teoreettiset lähestymistavat, keskellä toisen tason vahvemmin kon- 
tekstualisoidut ja osa-aluesidonnaiset lähestymistavat ja toisessa pääs- 
sä kolmannen tason empiiriset lähestymistavat. Ensimmäisen tason 
metateoreettisen pohdinnan pitäisi siksi pääosin edeltää ja ohjeistaa 
sekä toisen tason arviointeja että kolmannen tason käytännön toteu- 
tuksia eikä päinvastoin. Näiden kolmen tason vaikutus on kuitenkin 
molemminsuuntainen. Empiirisen tutkimuksen kysymyksenasettelu 
ohjaa myös valittavaa metanäkökulmaa. Ensimmäisen tason meta- 
teoreettiseen pohdintaan on kuitenkin mahdollista ryhtyä ilman run- 
saita viittauksia osa-aluesidonnaiseen teoriointiin tai empiirisesti ke- 
rättyyn aineistoon, mutta viittausten jättäminen pois on vaikeampaa 
toisella tasolla ja lähes mahdotonta kolmannella tasolla. Toisaalta 
niin vahvasti empiirisesti suuntautuneella alalla kuin uskonnontutki- 
muksessa puhtaalla metateoreettisella pohdinnalla ei pääse kovin pit- 
källe. Uskonnoksi kutsutun ilmiön riittävä ymmärtäminen edellyttää 
jatkuvaa empiiristä tutkimusta. Tästä syystä sekä ensimmäisen että 
toisen tason ensisijainen tarkoitus onkin antaa kolmannen tason em- 
piirisille lähestymistavoille vankka teoreettinen pohja. 


Taso 1: Metateoreettinen pohdinta 

— uskonnon kategoria diskurssiteorian näkökulmasta 

— uskonnon kategorian erottelu muista sosiaalisista ja 
kulttuurisista ilmiöistä 

— uskonnontutkimuksen tieteenalan ideologiset 
aspektit 


Taso 2: Kontekstualisoidut ja osa- 

aluesidonnaiset lähestymistavat 

— tieteellisen teorioinnin luonne ja sen 
ongelmat eri uskonnontutkimuksen 
osa-alueilla 

— teorioinnin institutionaalinen ja 
historiallinen konteksti 


Taso 3: Diskurssianalyysin 
käytännön toteutus empiirisen 
aineiston pohjalta 


Kuvio 1. Diskursiivisen uskonnontutkimuksen kolme tasoa. 

Taman luokittelun pohjalta luon yleiskatsauksen, jossa arvioin jul- 
kaistuja diskursiivisia uskonnontutkimuksia. Luvun paatarkoitukse- 
na on korostaa, että kaikki kolme lähestymistapakategoriaa ja niiden 
esittämät kysymykset pitäisi liittää paremmin toisiinsa. Luvussa ha- 
vainnollistetaan, miten pohjustetaan tutkimus, jossa käytetään hy- 
väksi kaikkia kolmea lähestymistapaa. 


Ensimmäisen tason lähestymistavat: Uskonto, diskurssi 
ja metateoreettinen pohdinta 


Kuten todettua, uskonnontutkimuksessa ensimmäisen tason diskur- 
siivisilla lähestymistavoilla viitataan tutkimuksiin, joissa ensisijaisesti 
ja joskus myös yksinomaan selvitetään, miten diskurssintutkimuksen 
metateoreettiset ja epistemologiset kysymykset liittyvät juuri uskon- 
nontutkimukseen. Tim Murphy (2000, 405) pukee tämän lähesty- 
mistavan hienosti sanoiksi: ”keskeinen haaste — - on yhtäältä löytää 
keino säilyttää kriittinen asenne diskurssin objektitasoa (uskonnon 
data) kohtaan ja toisaalta pysyä refleksiivisen itsekriittisenä diskurs- 
sin metatason suhteen (uskonnon datan tutkiminen)”. 

Ensimmäisen tason lähestymistapoja on useita erilaisia, kuten 
Kocku von Stuckrad esittää diskursiivista uskonnontutkimusta kä- 
sittelevissä kirjoituksissaan (von Stuckrad 2003; 2010b; 2013). Von 
Stuckrad nostaa (ensisijaisesti foucault'laisen) metateoreettisen poh- 
dinnan tärkeimmäksi suuntaviivaksi sille, minkä itse määrittelee ”dis- 
kursiiviseksi” uskonnontutkimukseksi. Kun uskonnontutkimukses- 
sa käytetään diskurssiin keskittyvää tutkimusagendaa, pääasiallinen 
mielenkiinnon kohde ei enää ole teorioiden ”totuus” ja kuvaukset 
vaan niiden vakiinnuttamisen olosuhteet (von Stuckrad 2003, 258). 
Von Stuckradin ensimmäisen tason analyysit koskettavat myös meta- 
teoreettisen pohdinnan käytännön seuraamuksiin liittyviä kysymyk- 
siä, mutta hänen käsityksensä diskursiivisesta uskonnontutkimuk- 
sesta hyödyntää ennen kaikkea (Foucault'n) diskurssiteoriaa keinona 
korostaa, kuinka oman aikansa diskurssiin juurtuneita tutkijat ovat 
(von Stuckrad 2010b, 156). 

Ensimmäisen tason metateoreettisissa töissä selvitetään pääasiassa 
uskonnontutkimuksen historiallista kehitystä, tietoteoreettisia perus- 

tuksia sekä terminologisia ja käsitteellisiä välineitä ja luokitusjarjes- 
telmiä. Siten niissä enimmäkseen esitetään seuraavien kaltaisia kysy- 
myksiä: Mitä tarkoitetaan, kun puhutaan uskonnosta sosiaalisena ja 
kulttuurisena kategoriana? Miten ja millä perusteilla uskonnon kate- 
goria pitäisi teoreettisesti erottaa muista sosiaalisista ja kulttuurisista 
ilmiöistä? Kuinka pitkälle ja millä tavoin uskonnontutkimuksen tie- 
teenalan voidaan sanoa muodostavan omat tutkimuskohteensa (mää- 
rittelevän tietyt sosiaaliset ja kulttuuriset ilmiöt ”uskonnollisiksi” tai 
sijoittavan ne ”uskonnolliseen” sosiaaliseen ja/tai kulttuuriseen piiriin 
kuuluviksi)? (Esim. Murphy 2000; McCutcheon 2003; Fitzgerald 
2003; von Stuckrad 2003; 2010a; 2010b.) Esimerkkeinä tämän kal- 
taisista ensimmäisen tason tutkimuksista voidaan pitää Russell T. 
McCutcheonin (2003) kriittistä tarkastelua sui generis uskontokäsit- 
teen kehityksestä ja vaikutusvallasta sekä Timothy Fitzgeraldin 
(2007) tarkastelua uskonto ja sekulaari -kategorioiden vastavuoroi- 
sesta historiallisesta kehityksestä. 

Tällaisten kysymysten lisäksi ensimmäisen tason lähestymistapojen 
töistä voi odottaa löytävänsä kysymyksiä diskurssin käsitteestä, sen 
merkityksestä uskonnontutkimukselle ja vaikutuksista siihen. Toisin 
sanoen ensimmäisen tason töiltä voi odottaa seuraavanlaisia kysy- 
myksiä: Jos uskontoa tulee tarkastella sosiaalisesti ja diskursiivisesti 
konstruoituna kategoriana, miten diskurssin käsitteen erilaiset teo- 
reettiset tulkinnat mahdollisesti vaikuttavat siihen, miten uskonnon 
kategoriaa alun perin lähestytään ja ymmärretään? Miten erilaiset 
diskurssiteoriat suhtautuvat tai kohtaavat muut uskonnollisen kielen 
luonnetta käsittelevät teoreettiset näkökulmat? Onko mahdollista pu- 
hua ”uskonnosta” jota ei ilmaista kielellä ja muilla inhimillisillä kom- 
munikaatio- ja representaatiokeinoilla? 

On jokseenkin yllättävää, että tähän mennessä tehdyissä ensimmäi- 
sen tason töissä on vain harvoin keskitytty tutkimaan tällaisia kysy- 
myksiä. Niissä on myös kohdeltu itse diskurssin käsitettä varsin epä- 
määräisesti. Käytännössä tutkijat, jotka ovat puoltaneet diskursiivisten 
lähestymistapojen kehittämistä uskonnontutkimuksen alalla ensim- 
mäisen tason metateoreettisesta näkökulmasta, ovat vain harvoin 
selkeästi selittäneet, mitä diskurssin käsite heille itselleen merkitsee 
- tai mitä se ei tarkoita. Tätä voidaan pitää melko outona, koska mo- 
nissa tällaisissa töissä (esim. von Stuckrad 2003) tarkoituksena on ol- 

lut hahmotella metateoreettisia perusteita, joiden pohjalta pitäisi ke- 
hittää juuri diskursiivisia lähestymistapoja uskonnontutkimukseen. 

Diskursiivinen uskonnontutkimus ammentaa monesta teoreetti- 
sesta lähteestä, joten on tärkeää ymmärtää, että jokainen yksittäinen 
sovellus väistämättä muodostaa analyyttisen konstruktion, johon vai- 
kuttavat sen tehneen tutkijan näkökulma, kiinnostuksen kohteet ja 
tieteenala, kyseisen tutkimuksen teoreettinen perusta ja mahdolli- 
sesti kaikkein eniten se, mille aikaisemmille diskurssikäsityksille ja 
diskurssianalyysin viitekehyksille se rakentuu. Ensimmäisen tason 
metateorian tärkeimpänä tavoitteena ei pitäisi olla (eikä olekaan ol- 
lut) kehittää omaleimaisia uusia diskurssiteorioita, vaan ennemmin- 
kin analysoida jo olemassa olevien näkökulmien teoreettisia seurauk- 
sia erityisesti uskonnontutkimuksessa. Mutta koska diskurssiteorian 
viitekehyksiä on lukuisia, eivätkä ne ole aina keskenään yhteensopi- 
via, ensimmäisen tason töiden perustana käytetyt viitekehykset ja 
teoriat pitää selittää tarkasti. Tarkkuus on suorastaan perusedellytys, 
jotta ensimmäisen tason työ voisi antaa vankan pohjan toisen ja kol- 
mannen tason töille. Esimerkiksi laajalti tunnustetut lähestymistavat 
kuten Michel Foucault'n (1972) historiallis-genealoginen, Norman 
Fairclough'n (2010) tekstuaalisesti orientoitunut diskurssianalyysi 
(textually oriented discourse analysis, TODA) tai Ernesto Laclaun ja 
Chantal Mouffen (1985) post-marxistinen diskurssiteoria, sisältävät 
monia samankaltaisuuksia, mutta myös monia huomattavia eroja ter- 
minologiassa ja tarkemmissa diskurssikäsitteen teoretisoinneissa. 

Tärkeintä on huomata, että vaikka on täysin mahdollista konstruoi- 
da sovelluksia tai valikoituja yhdistelmiä aiemmista diskurssiteoriois- 
ta ja diskurssianalyysin viitekehyksistä (esim. Taira 2016, 128; Moberg 
2017), ensimmäisen tason työ saavuttaa epäilyksettä tärkeimmän ta- 
voitteensa tehokkaimmin, kun siinä selkeästi selitetään, mille aikai- 
semmin vakiintuneille diskurssiteorioille tai niiden yhdistelmille tai 
sovelluksille se perustuu. Varhaisimmissa ensimmäisen tason tutki- 
muksissa tämä siis jäi puutteelliseksi (ks. Moberg 2013), mutta uu- 
demmissa tutkimuksissa käsitteellinen selkeys ja tarkkuus käytettyjen 
diskurssiteorioiden suhteen on ollut parempaa (esim. Wijsen ja von 
Stuckrad 2016; Taira 2016). 

Kaikissa ensimmäisen tason töissä ei ole keskitytty puhtaasti meta- 
teoreettisiin kysymyksiin, ja niistä onkin mahdollista erottaa useita 

alaluokkia. Eräs selkeästi tunnistettava alaluokka sisältää töitä, joissa 
keskitytään metateoreettiseen pohdintaan diskurssin sosiaalisista 
funktioista tarkoituksena nostaa esiin, millaisin eri keinoin uskon- 
non kategoriaa voidaan rakentaa ja luokitella yhteiskunnan avoimissa 
julkisissa, poliittisissa tai median diskursseissa ja niiden kautta. Esi- 
merkki tästä löytyy Teemu Tairan (2010) tutkimuksesta, joka tarkas- 
telee, miten uskonto toimii ”diskursiivisena tekniikkana” eri toimijoi- 
den kiistellessä siitä, mitä pidetään "uskontona" tai "uskonnollisena" 
tietyssä sosiaalisessa kontekstissa. Samaan luokkaan kuuluviksi töiksi 
voidaan lukea Frans Wijsenin tutkimus islamilaisen ekstremismin 
diskursseista Tansaniassa, Indonesiassa ja Alankomaissa (2013; 2016) 
ja Helge Ärsheimin tutkimus uskonnon diskursiivisesta rakentumi- 
sesta YK:n raporteissa uskonnon- tai uskonvapaudesta (2016). 
Suomen kontekstissa ensimmäisen tason diskursiivisessa tutki- 
muksessa voisi esittää seuraavanlaisia kysymyksiä (ks. luku 9 tässä 
kirjassa): Mitä sanotaan ja saa sanoa uskonnosta nyky-Suomessa? 
Kuka saa puhua? Mikä yleensä luetaan uskonnoksi ja kuka sen päät- 
tää? Ketkä ylipäätään puhuvat uskonnosta Suomessa ja mitä he sano- 
vat? Keiden ääni uskonnosta puhuttaessa vaikuttaa vahvimmalta ja 
keiden puhe on lähempänä vaihtoehtoista tai marginaalista? Ketkä 
saavat puhua (eniten) eri konteksteissa ja tilanteissa ja ketkä vähiten? 
Nämä kysymykset ovat keskeisiä uskontososiologiassa, mutta niitä 
voi tutkia myös keskittyen diskurssin sosiaalisiin funktioihin. 
Diskursiivista uskonnontutkimusta puolustavien kirjoitusten voi 
sanoa muodostavan oman ensimmäisen tason töiden alaluokkansa 
siitä huolimatta, että useimmissa tämän tapaisissa tutkimuksissa ei 
paneuduta diskurssin käsitteeseen kovin syvällisesti tai yksityiskoh- 
taisesti. Sosiaalisen konstruktionismin lähestymistavat on hyväksytty 
laajalti humanistisissa tieteissä ja yhteiskuntatieteissä, ja ne on otettu 
melko yleisesti käyttöön myös uskonnontutkimuksen eri osa-alueilla, 
kuten uskontososiologiassa (esim. Beckford 2003), "arkiuskonnon" 
tutkimuksessa (esim. Ammerman 2007) sekä uskonnon ja median 
tutkimuksissa (esim. Horsfield 2008). Kaiken kaikkiaan ei siis ole 
liioiteltua sanoa, että sosiaalinen konstruktionismi on omaksuttu us- 
konnontutkimuksessa laajasti, mutta eri tavoin ja enemmän tai vä- 
hemmän koherentisti. Diskurssin käsitettä on käytetty vaihtelevasti 

(Engler 2004). Esimerkki löytyy James Beckfordin työstä (2003). Hän 
puoltaa sosiaalisen konstruktionismin lähestymistapojen "maltillista" 
käyttöä yleislinssinä analysoitaessa tilanteita, joissa uskonnollista 
merkitystä rakennetaan, luetaan jonkin ansioksi tai haastetaan tietys- 
sä sosiaalisessa kontekstissa (Beckford 2003, 16). Hänen mukaansa so- 
siaalisen konstruktionismin lähestymistavat auttavat tutkijoita teke- 
mään vivahteikkaampia analyysejä prosesseista, jotka liittyvät sen 
määrittelemiseen, mitä pidetään “aitona’, "autenttisena" tai ”hyväksyt- 
tävänä” uskontona tietyssä sosiaalisessa kontekstissa. Esimerkkeihin 
voidaan lukea julkiset ja/tai poliittiset keskustelut siitä, ovatko uu- 
det uskonnolliset liikkeet, kuten skientologia, uskontoja, ja väittelyt 
maahanmuuttajien uskonnollisten yhteisöjen järjestäytymisen muo- 
doista. Toisaalta, kuten niin monissa töissä, joissa on puolustettu so- 
siaalisen konstruktionismin lähestymistapojen käyttöönottoa uskon- 
nontutkimuksessa, Beckfordkaan ei juuri edes mainitse diskurssin 
käsitettä, saatikka syvenny siihen. Mutta tämän tapaiset työt voidaan 
kuitenkin lukea mukaan diskursiivisen uskonnontutkimuksen en- 
simmäisen tason töihin, koska ne pohjautuvat sosiaalisen konstruk- 
tionismin metateoriaan. 

Edellä esitetystä kritiikistä huolimatta ensimmäisen tason varhai- 
silla töillä on epäilemättä ollut tärkeä pohjustajan rooli myöhemmän, 
yhtenäisemmän diskursiivisen uskonnontutkimuksen kehityksessä. 
Ensimmäisen tason pohdinta ei myöskään ole koskaan valmista: jat- 
kuvaa metateoreettista pohdintaa tarvitaan, jotta toisen ja kolmannen 
tason lähestymistavat saavat vankan perustan. 


Toisen tason lähestymistavat: Diskurssi ja uskonnon- 
tutkimuksen eri osa-alueiden tieteelliset teoriat 


Erotuksena ensimmäisen tason lähestymistavoista toisen tason lähes- 
tymistavoilla tarkoitetaan tutkimusten kategoriaa, jossa diskurssi- 
teoriaa ja diskurssianalyysiä käytetään pääasiallisesti korostamaan 
tieteellisen teorioinnin luonnetta ja sen problemaattisia kysymyksiä 
ja puutteita eri uskonnontutkimuksen osa-alueilla (esim. Spickard 
2006a; 2006b; von Stuckrad 2010a; Granholm 2013, Moberg 2016; 
2017). Toisen tason lähestymistavat astuvat siten askelen kauemmas 

puhtaasta metateoreettisesta pohdinnasta ottamalla mukaan tarkem- 
min kontekstualisoidut selonteot diskursiivisten näkökulmien sovel- 
luksista uskonnontutkimuksen jonkin osa-alueen kontekstissa. 

Toisen tason lahestymistapojen esittelyyn sopivat James Spickardin 
tyót (2006a; 2006b), joissa han korostaa narratiivin ja diskurssin kásit- 
teillà tieteellisen refleksiivisyyden merkitysta suhteessa sosiologisen 
makrotason teorioihin uskonnon nykyisestä ja tulevasta yhteiskun- 
nallisesta merkityksestä ja paikasta läntisessä maailmassa. Spickardin 
mukaan (2006a; 2006b) menneiden vuosikymmenien sosiologisten 
makrotason teorioiden kartoituksista voidaan erottaa ainakin kuusi 
kilpailevaa päänarratiivia tai diskurssia, jotka koskevat uskonnon tu- 
levaisuutta läntisessä maailmassa. Niihin kuuluvat 1) sekularisaatio, 
2) uskonnollisen fundamentalismin nousu, 3) uskonnollisuuden ”uu- 
delleenjárjestely 4) uskonnon individualisaatio, 5) rationaalisen va- 
linnan teoria ja uskontojen markkinat sekä 6) uskonto ja globalisaatio. 

Otetaan esimerkiksi sekularisaatiodiskurssit. Viimeaikaisessa us- 
kontososiologisessa keskustelussa on esitetty, että sekularisaatiopara- 
digma syntyi osana laajempaa kokonaisuutta eli valistusajan jälkeisiä 
hegemonisia diskursseja rationaalisuudesta, järjestä ja tieteen kehi- 
tyksestä — joiden kaikkien ennakkoasenne oli sekulaari (kuten myös 
koko sosiologian tieteenalan) (Davie 2010, 163). Kun sekularisaatio- 
diskurssit asetetaan oikeaan historialliseen ympäristöönsä, on vaikea 
ylläpitää käsitystä, että sekularisaatioparadigma olisi koskaan selit- 
tänyt objektiivisesti tai puolueettomasti uskonnon tulevaa kohtaloa 
läntisessä maailmassa (esim. Gorski 2003; Fox 2005). Sen sijaan, että 
ne olisivat vain puolueettomasti selittäneet objektiivisia ja helposti 
havainnoitavia todellisuuksia, yleisen sekularisaatiokeskustelun poh- 
jalta muodostetut eriytyneemmät sekularisaatioteoriat osaltaan myös 
loivat näitä todellisuuksia, joita niiden oletettiin vain kuvaavan ja se- 
littävän. 

Valistusaatteen hegemonian murentuminen vaati joukon merkittä- 
viä tarkistuksia sekularisaation käsitteeseen. Sekularisaatioparadig- 
man rinnalle on noussut useita vaihtoehtoisia näkökulmia - kilpai- 
levia diskursseja - uskonnon yhteiskunnallisesta merkityksestä ja 
paikasta nyt ja tulevaisuudessa. Jatkaen Spickardin linjoilla toisen 
tason näkökulmasta on kuitenkin tärkeintä huomata, että myös jo- 
kainen vaihtoehtoinen näkökulma luo jossain määrin uusia todelli- 

suuksia, joita ne kukin vuorollaan jalleen sanovat vain kuvaavansa tai 
selittävänsä. Kun uskontososiologian sekularisaatiota haastavat dis- 
kurssit alkavat vallata enemmän alaa ja niistä tulee laajemmin hyvak- 
syttyjä, myös yksittäiset tutkijat ovat valmiimpia käyttämään tai tuke- 
maan yhtä tai useampia niistä tai heidän jopa odotetaan tekevän niin 
(vrt. Davie 2010, 160). Tässä on lisäksi hyvä huomioida, että yhden 
diskurssin tukeminen tarkoittaa usein toisen haastamista. Toisen ta- 
son lähestymistavoissa tutkitaan näitä kysymyksiä syvemmin ja yksi- 
tyiskohtaisemmin ja tarkastellaan kriittisesti tiettyjen teoreettisten 
näkökulmien laajempaa diskursiivista perustaa. Toisen tason lähesty- 
mistavoissa esitetään seuraavien kaltaisia kysymyksiä: Milloin tämä 
teoria nousi ensimmäisen kerran esiin uskonnontutkimuksen tällä 
osa-alueella? Mitkä tieteelliset diskurssit olivat silloin yleisimpiä ja 
tunnetuimpia? Mitä teorialla alkujaan selitettiin? Missä tieteellisten 
instituutioiden kontekstissa teoria laadittiin ja missä sitä kehitettiin? 
Onko teorian käyttö laajentunut alkuperäisen kontekstinsa ulkopuo- 
lelle? 

Uskontososiologit ovatkin yhä paremmin selvillä näistä kysymyk- 
sistä ja valmiimpia keskustelemaan niistä avoimesti. Silti on edelleen 
niin, että uskonnontutkijat vain hyvin harvoin palaavat erityisalojen- 
sa teoreettisiin lähtökohtaoletuksiin, kun pitäisi avoimesti ja selkeäs- 
ti myöntää, että uudet tavat konseptualisoida esimerkiksi uskontoso- 
siologian makrotason teorioita myös tuottavat kuvauksia osa-alueen 
yleistilasta. Esimerkiksi Linda Woodhead (2009) esittää, että mennei- 
den vuosikymmenien yleisluonteiset uskontososiologiset keskustelut 
voisi periaatteessa konseptualisoida kahden vastakkaisen pääparadig- 
man väittelyksi eli ”vanhaksi” (sekularisaatio) ja "uudeksi" (rationaa- 
lisen valinnan ja uskonnollisen tarjonnan malli) paradigmaksi. Hän 
jatkaa, että kehittymässä on kolmas, ”nouseva paradigma” joka kes- 
kittyy hänen mukaansa uskonnon relationaalisiin aspekteihin ja pyr- 
kii näkemään uskonnon kategorian sosiaalisten suhteiden joukkona, 
joiden keskellä erityiset symbolit yhdistävät kannattajia yliluonnolli- 
siin olentoihin ja todellisuuksiin ja niihin liittyviin arvoihin (Wood- 
head 2009, 118). Korostaessaan nousevan paradigman hyötyjä Wood- 
head sanoo, että se mahdollistaa osa-alueen (eli uskontososiologian) 
toiminnan kokonaisuutena eikä kilpailevina narratiiveina, teorioina 
ja paradigmoina. 


28 


https;//doi.org/10.21435/tl.270 


2 Teoriasta analyysiin 


Kun Woodheadin artikkelia tarkastellaan toisen tason diskursiivi- 
sesta näkökulmasta, sekin on erityinen tapa tuottaa kuvaus uskonto- 
sosiologian yleistilasta kokonaisuutena. Niinpä on aivan mahdollista 
väittää, että Woodhead samalla rakentaa diskursiivisesti tiettyä kuvaa 
siitä, millainen opinala uskontososiologia on ja millainen sen pitäisi 
olla. Mutta, kuten Spickard muistuttaa, koska teorioiden laatimista 
usein arvostetaan enemmän kuin teorioiden koettelemista, edellä 
mainittua tehdään enemmän kuin jälkimmäistä. Paradigman laati- 
mista arvostetaan kaikkein eniten, ja se saattaa houkutella tutkijoita 
vaatimaan paradigmaattista statusta omille suosikkinarratiiveilleen ja 
-diskursseilleen (Spickard 2006a, 179). 

Vaikka Spickard ei itse tee varsinaista diskurssianalyysiä, hän eh- 
dottaa, että Fairclough'n (2010) kolmiulotteinen kriittinen diskurssi- 
analyysi voisi olla hyvä pohja uskonnon tulevaisuudesta käytävän tie- 
teellisen diskurssin analyysille. Analyysissä pitäisi ensinnäkin tutkia 
tällaisen tieteellisen diskurssin tai diskurssien rakennetta ja retorisia 
keinoja. Toiseksi sen pitäisi tarkastella huolellisesti, missä konteks- 
teissa kyseistä diskurssia tuotetaan, levitetään ja käytetään (Spickard 
2006a, 179). Kolmanneksi sen pitäisi yhdistää kyseinen diskurssi tai 
diskurssit suuremman akateemisen yhteisön, yhteiskunnan ja koko 
kulttuurialueen laajempiin diskursseihin kyseisenä aikana (Spickard 
2006a, 179; vrt. Taira 2013). Kukaan ei vielä ole tarttunut tähän haas- 
tavaan mutta tärkeään työhön. 

Eräät sosiologiset makrotason diskurssit uskonnon yhteiskunnalli- 
sesta merkityksestä ja paikasta pyrkivät antamaan tutkijoille laajat 
tulkinnalliset viitekehykset, joiden puitteissa voi laatia tutkimusagen- 
doja ja tulkita aineistoja. Itse asiassa on hyvin todennäköistä, että jo- 
kaisessa tutkimuksessa, jossa keskitytään johonkin tiettyyn nykyisen 
uskonnollisen elämän erityispiirteeseen, joudutaan jossain vaiheessa 
tavalla tai toisella perustelemaan väitteitä yhdellä tai useammalla teo- 
reettisella diskurssilla uskonnon paikasta nykymaailmassa. Toisen ta- 
son diskursiiviset näkökulmat auttavat pitämään mielessä sen, että 
yhden makrotason teoreettisen diskurssin tai useiden diskurssien va- 
litseminen monien joukosta tutkimuksen perustaksi ei ole millään 
muotoa neutraali teko. 

Toisin kuin ensimmäisen tason töissä, kun toisen tason töissä käy- 
tetään diskursiivisia näkökulmia eri teorioiden arvioimiseen tietyllä 


29 


https;//doi.org/10.21435/tl.270 


Marcus Moberg 


uskonnontutkimuksen osa-alueella, samalla korostetaan, että teo- 
reettisella keskustelulla on myös käytännön seurauksia. Teoreettiset 
diskurssit vaikuttavat keskeisesti siihen, miten tutkimukset suunni- 
tellaan ja laaditaan, miten niitä varten kerättyä aineistoa tulkitaan, 
miten nämä tutkimukset itse myöhemmin sijoitetaan muiden sa- 
mankaltaisista aiheista tehtyjen tutkimusten joukkoon ja niin edel- 
leen. Sosiologian makrotason teorioita uskonnon nykyisestä ja tule- 
vasta yhteiskunnallisesta merkityksestä ja paikasta nykymaailmassa 
pitääkin tarkastella ja arvioida kriittisesti siitä yksinkertaisesta syys- 
tä, että tällaisella teorioinnilla on usein merkittäviä vaikutuksia mo- 
nilla muilla uskonnontutkimuksen osa-alueilla. On kuitenkin otetta- 
va huomioon, että eri osa-alueiden toisen tason näkökulmat saavat 
todennäköisesti eri muodot kyseisten osa-alueiden omien erikoi- 
suuksien ja päämateriaalien mukaisesti. Esimerkiksi toisen tason là- 
hestymistavat saavat tietyn muodon tutkittaessa esoteerista tietoa 
länsimaissa (von Stuckrad 2010a; Granholm 2013) ja toisen tutkit- 
taessa uskonnon ja median suhdetta (esim. Horsfield 2008). 

Uudet yllä kuvailtujen tapaiset toisen tason diskurssianalyyttiset 
arvioinnit olisivat hyvin tervetulleita, koska ne antaisivat lisää mate- 
riaalia metateoreettiselle pohdinnalle ja herättäisivät lisää tarkemmin 
kontekstualisoituja keskusteluja diskurssianalyysin soveltamisesta ja 
käyttämisestä menetelmänä uskonnontutkimuksen eri osa-alueilla. 
Tärkeintä on ymmärtää, että tarvitaan useita esimerkkejä toisen tason 
lähestymistapojen soveltamisesta eri uskontotutkimuksen osa-alueil- 
ta (esim. uskontososiologia, uskontopsykologia, uskonnon ja median 
tutkimus jne.), jotta saataisiin kehitettyä riittävästi perusteltuja kol- 
mannen tason lähestymistapoja. Hyppy ensimmäisen tason meta- 
teoreettisista pohdinnoista suoraan kolmannen tason käytännön to- 
teutuksiin osoittautuu useimmiten liian suureksi. 


Kolmannen tason lähestymistavat: Varsinainen 
diskurssianalyysi uskonnontutkimuksessa 


Kolmannen tason tutkimukset eroavat ensimmäisen ja toisen tason 
lähestymistavoista siten, että niissä toteutetaan diskurssianalyysiä 
käytännössä. Kolmannen tason töissä käytetään diskurssianalyysiä 

tutkimusmenetelmänä. Niissäkin on kuitenkin tärkeää pitää mieles- 
sä, ettei diskurssianalyysin metodologisia ulottuvuuksia voi erottaa 
sen (meta)teoreettisista ulottuvuuksista. Kolmannen tason lähesty- 
mistapoja on alettu käyttää tutkimuksissa, joiden aihepiiri kattaa yhä 
laajemman alan uskonnontutkimusta. Esimerkkeinä voidaan mainita 
uskonnon ja populaarikulttuurin tutkimukset (Lynch 2005; Moberg 
2009), uskonnon, median ja julkisen keskustelun tutkimukset (esim. 
Hjelm 2005), nykyaikaisen esoterian tutkimukset (Granholm 2005; 
2013; von Stuckrad 2010a), uskonnon ja poliittisen diskurssin tutki- 
mukset (esim. Hjelm 2014; ks. luku 10 tässä teoksessa) ja uskonnol- 
listen instituutioiden diskurssin tutkimukset (esim. Moberg 2017). 
Kolmannen tason lähestymistapoja on siis jo käytetty erilaisiin aineis- 
tokokonaisuuksiin, joihin kuuluvat mediatekstien eri muodot, perus- 
teellisilla haastatteluilla kerätyt aineistot ja monenlaiset viralliset do- 
kumentit. Näitä kaikkia käsitellään tämän teoksen luvuissa 6-10. 

Kolmannen tason lähestymistapoihin liittyvät omat erityiset meto- 
dologiset haasteensa, joista useimmat johtuvat diskurssianalyyttisen 
tutkimuksen käytännöistä. Diskurssianalyysia voi yleistäen kuvata 
tekstipainotteiseksi analyysiksi, jossa etsitään aineistosta rakenteita 
ja toistuvia avaintekijöitä, jotka vaikuttavat keskeisesti siihen, miten 
tapahtumia, ihmisiä, ilmiöitä tai tiloja konstruoidaan ja miten sen 
seurauksena tuotetaan erityisiä merkityksiä (Taylor 2001, 6). Vuo- 
sien varrella on kehitetty useita erilaisia diskurssianalyyttisiä viiteke- 
hyksiä. Niillä on kuitenkin taipumus kattaa analyysiaiheita, -tasoja ja 
-tyyppejä niin lavealti, että ne ylittävät yksittäisen tutkijan kapasitee- 
tin. Toisaalta koska diskurssianalyyttiset viitekehykset ja lähestymis- 
tavat pitää aina suunnitella kunkin tutkimuksen tarpeisiin, jokainen 
uusi käyttökerta johtaa lähes väistämättä aiempien viitekehysten vali- 
koivaan yhdistelemiseen ja muokkaamiseen. Diskurssianalyysin ta- 
pauskohtaisesti saamaan muotoon vaikuttavat myös tutkimuksen 
teoreettiset pääperusteet ja tieteenalasidonnaisuus sekä se, millaisia 
aineistoja käytetään (Wetherell 2001, 380). Tämä ei kuitenkaan tar- 
koita, että kolmannen tason tutkimusta varten voisi noin vain keksiä 
“oman” tavan tehdä diskurssianalyysia. Hyödyllisimmissä kolmannen 
tason tutkimuksissa käytetään jo olemassa olevaa viitekehystä tarvit- 
taessa sitä muokaten tai useita viitekehyksiä yhdistellen. 

Vaikka kolmannen tason työssä tehdään käytännön diskurssiana- 
lyysiä, sen on aina edettävä kiinteässä yhteydessä kestävään teoreetti- 
seen pohdintaan. Kun diskurssianalyysi valitaan menetelmäksi us- 
konnontutkimuksessa, sitä käytetään useimmiten yhdessä tieteenalan 
muiden teoreettisten näkökulmien kanssa. Kuten Fairclough osoittaa, 
monitieteellisessä hengessä käytetty diskurssianalyysi voidaan näh- 
dä teoriavetoisena prosessina, jossa konstruoidaan tutkimuskohtei- 
ta tutkimusaiheille, joita ei voida riittävän hyvin analysoida keskitty- 
mällä yksin diskurssiin (Fairclough 2010, 225-226). Toisin sanoen, 
kun uskonnontutkimuksessa käytetään diskurssianalyysiä, se tehdään 
tyypillisesti niin, että siihen yhdistetään valikoima muita osa-alueelle 
ominaisia teoreettisia näkökulmia, joiden rooli on useimmiten kes- 
keinen, kun määritellään tutkimuksen päätavoitetta ja fokusta, tut- 
kimusaineiston rajausta ja sitä, miten aineistoa lopulta tulkitaan. 
Otetaan esimerkiksi tutkimus, jossa halutaan diskurssianalyysin me- 
netelmin selvittää, miten uskonto on nykyisin esillä mediassa. On hy- 
vin todennäköistä, että tällaiseen tutkimukseen vaikuttavat vahvasti 
monet spesifisemmät teoreettiset näkökulmat, jotka liittyvät uskon- 
non näkyvyyteen nykymaailmassa, esimerkiksi sellaiset yleistasoiset 
sosiologian teoreettiset näkökulmat, kuten julkinen uskonto (Casa- 
nova 1994) ja postsekulaari (Habermas 2008), tai enemmän media- ja 
uskontospesifiset näkökulmat, kuten medialisaatio (Hjarvard 2008) ja 
”uudelleen julkaisu” (Herbert 2015). Viittaan edeltävään selitykseen 
toisen tason harkinnan tärkeydestä. Koska diskurssianalyysi on luon- 
teeltaan teoriavetoista, on tärkeää tunnustaa, että osa-alueelle omi- 
naisen teoreettisen näkökulman valitseminen ohjaa tutkimuksen ta- 
voitetta ja tutkimusaineiston valintoja. On myös huomattava, että 
tutkimuskohteiden (eli tiettyjen empiiristen diskurssitapausten) tun- 
nistaminen ja varsinaiseen diskurssianalyysiin ryhtyminen on ilmi- 
selvästi tehtävä riittävän ja selkeästi selitetyn diskurssikäsitteen tul- 
kinnan pohjalta. Täten kolmannen tason työn on perustuttava van- 
kalle ensimmäisen tason metateoreettiselle pohdinnalle. 

Edeltävän lisäksi on tärkeä ymmärtää diskurssin ja tutkimuksen 
kohteiden dialektinen suhde: diskurssia ja tutkimuskohteita ei voi pi- 
tää toisistaan erillisinä. Fairclough havainnollistaa tätä suhteessa val- 
tiovaltaan. Vaikka diskurssia voidaan käyttää ja tyypillisesti käytetään 
tehostamaan ja vahvistamaan valtioiden ja niiden edustajien legitimi- 

teettiä, valtiovaltaa ei voi pelkistää diskurssiksi. Näin on, koska valtio- 
valtaan kuuluvat kiinteästi sellaiset instituutiot kuin oikeuslaitos, po- 
liisi ja armeija, joilla voidaan toteuttaa erilaisia pakottamisen muotoja 
(esim. fyysinen voima, vangitseminen), jotka ylittävät diskursiivisuu- 
den rajat. Siksi ratkaisevaa onkin se, että valta on osittain diskurssia 
ja diskurssi osittain valtaa — ne ovat erilaisia mutta eivät erillisiä. Dis- 
kurssi voi ”sisältyä” valtaan ja päinvastoin. Valtasuhteiden kompleksi- 
set realiteetit puolestaan tiivistyvät ja yksinkertaistuvat diskursseissa 
(Fairclough 2010, 4). Sama periaate pätee uskonnon kategoriaan. 

Empiirisen aineiston kerääminen ja analysoiminen tuottavat omat 
lisähaasteensa. Otetaan esimerkiksi syvähaastatteluilla kerätty aineis- 
to. Kun haastatellaan esimerkiksi uskonnolliseen ryhmään kuuluvia 
(ja tietoisesti siihen liittyneitä) ihmisiä, tutkijan pitää ensin tutustua 
perusteellisesti uskonnollisen kielenkäytön erityislajeihin, diskursii- 
visiin tapoihin ja diskursiivisiin kokonaisuuksiin, joita käytetään ylei- 
sesti kyseisessä uskonnollisessa kontekstissa (vrt. Granholm 2005, 
290; Moberg 2009, 230-231). Haastatteluilla kerättyä aineistoa voi 
kuitenkin vain harvoin käyttää yksinään. Lisäksi tutkijan pitää sel- 
vittää, miten tiettyyn uskonnolliseen ryhmään kuuluvien yksilöiden 
haastatteluissa esille nousevat diskurssit liittyvät niihin diskurssin la- 
jeihin, joita käytetään ryhmän eri medioissa kuten kirjoissa, lehdissä 
ja verkkosivuilla. Kolmannen tason varsinaisen diskurssianalyysin te- 
keminen sisältää siten hyvin laajaa erilaisten lähteiden aineiston tut- 
kimista ja analysointia. 

Lisäksi tarkasteltaessa monikansalliseksi levinnyttä uskonnollista 
yhteisöä olisi hyvä tutkia myös, kuinka maantieteellinen, sosiaalinen 
ja kulttuurinen konteksti vaikuttaa ryhmän opin ja käytäntöjen tul- 
kintaan. Kun tutkija tekee diskurssianalyysin syvähaastatteluilla ke- 
rätystä aineistosta ja analysoi rinnalla muuta aineistoa (esimerkiksi 
mediadiskursseja), hän saa pohjan ryhmän jäsenten omin sanoin il- 
maisemien kantojen tulkinnoille ja samalla ottaa huomioon laajem- 
mat diskursiiviset kontekstit. Kuten aina diskursseja käsitellessä, on 
tärkeä muistaa, että uskonnollisen ryhmän diskurssien ja sen, mitä 
kyseisen ryhmän jäsenet sanovat osallistumisestaan, välinen suhde 
vaikuttaa molempiin suuntiin. Diskurssit tulevat esiin ihmisten pu- 
heissa, mutta ihmisten lausunnot saavat merkityksensä laajemmista 
diskursiivisista konteksteista, joissa ne esitetään (Burr 2003, 66). 

Myös uskonnollisen kielen ja diskurssin usein omalaatuinen luon- 
ne on syytä ottaa huomioon. Vaikka näin ei aina ole, yleistäen voi- 
daan sanoa, että uskonnollinen kieli pyrkii kuvaamaan, ilmaisemaan 
ja tekemään merkitykselliseksi sellaista, mitä niin sanotusti ”ei voi sa- 
noin kuvailla”. Kolmannen tason työtä tekevän tutkijan pitää muistaa, 
että uskonnontutkimuksen eri osa-alueiden (esimerkiksi uskonto- 
psykologian tai uskontoantropologian) käsitykset uskonnollisen kie- 
len luonteesta saattavat poiketa toisistaan. Kun uskonnollista kieltä 
lähestytään kolmannen tason näkökulmasta, tutkijan pitää suhteut- 
taa omat erityiset diskursiiviset käsityksensä muihin tapoihin käsit- 
tää kieli hänen omalla osa-alueellaan. Tässä kolmannen tason työ voi 
tukeutua edeltäviin ensimmäisen ja toisen tason töihin. Varsinaisen 
diskurssianalyysin tekeminen edellyttää siten, että tutkija aktiivisesti 
ja refleksiivisesti osallistuu oman tieteellisen toimintansa lisäksi myös 
aineistonsa keräämistapoihin. Näin on, koska diskurssianalyysi vaatii 
tutkijaa avoimesti tunnustamaan sen monitahoisen ja läheisen suh- 
teen, joka aina vallitsee tutkijan ja tutkimuksen inhimillisten kohtei- 
den välillä (esim. Droogers 2008; vrt. Moberg 2009, 22). Esimerkiksi 
syvähaastatteluilla kerättyä aineistoa, joka puretaan nauhalta, kooste- 
taan, analysoidaan ja lopulta tulkitaan ja esitetään, tulisi siten aina pi- 
tää merkittävissä määrin tutkijan ja osallistujien yhteisenä tuotokse- 
na (vrt. Moberg 2009, 50). 


Lopuksi 


Olen tässä luvussa esittänyt, että diskursiivisen uskonnontutkimuksen 
alalla tähän mennessä tehdyt työt voidaan jakaa toisiinsa limittyviin 
ensimmäisen, toisen ja kolmannen tason pääkategorioihin. Kolman- 
nen tason tutkimuksilla on oltava kiinteä yhteys sekä ensimmäisen 
tason metateoreettisiin että toisen tason tutkimusalaspesifeihin teo- 
retisointeihin. Yhteyden tarpeellisuus käy selkeimmin ilmi tutkimus- 
aineiston tulkinnasta. Ensimmäisen ja toisen tason lähestymistavat 
kiinnittävät huomion siihen, että tutkijan on koko ajan tiedostettava 
olevansa aina osa omaa tieteenalaansa ja tietoteoreettista kulttuu- 
riaan (Potter 1996, 36). Tämän lisäksi toisen tason lähestymistavoissa 
korostuu tutkijan tarve muistaa, että hänen tulkintansa omasta tutki- 

muksestaan ja tapansa esittää se ovat aina osallistumisia tieteellisten 
asiadiskurssien eri lajeihin (vrt. Burr 2003, 151). Kolmannella tasolla 
diskurssianalyysin käyttö tutkimusmenetelmänä tapahtuu aina kiin- 
teässä suhteessa johonkin uskonnontutkimuksen osa-alueeseen, ja 
siten siihen vaikuttaa myös kyseisellä osa-alueella kyseisenä aikana 
käytyjen laajempien tieteellisten diskurssien yleisluonne. Kuten us- 
kontososiologian teorioiden käsittely havainnollisti, toisen tason har- 
kinnat muodostavat ratkaisevan väliaseman ensimmäisen tason puh- 
taan metateoreettisen pohdinnan ja kolmannen tason käytännön 
toimeenpanon välillä, vaikka tätä ei aina huomata. Kolmannen tason 
lähestymistavoissa kohdataan ensisijaisesti empiirisen tutkimuksen 
realiteettien muodostamia haasteita, mutta kolmannen tason käytän- 
nön toteutuksen on tärkeä aina edetä kiinteässä suhteessa sekä toisen 
tason osa-aluesidonnaisen lähestymistavan että ensimmäisen tason 
metateoreettisen pohdinnan kanssa. 


Luvun on englannista kääntänyt Susanna Paarma. 

Syksyllä 2016 yhdysvaltalainen valtionalainen Food and Drug Ad- 
ministration (FDA) ilmoitti, että se ottaa käsittelyyn Nutella-tuotteen 
luokituksen. Toistaiseksi Nutella on luokiteltu jälkiruokalisukkeeksi, 
kun taas tuotemerkin omistaja, italialainen Ferrero-yhtiö, vaatii, että 
Nutella ymmärrettäisiin levitteeksi. FDA:n voimassa oleva luokitus 
perustuu 1990-luvun kyselyyn, jonka mukaan valtaosa käyttäjistä 
nauttii pähkinäisen tuotteensa jäätelön kanssa. Yhtiön oman selvityk- 
sen mukaan kuitenkin 74 prosenttia syö Nutellaa ensisijaisesti leivän 
päällä. (Chappel 2016.) 

Onko Nutella oikeasti levite vai jälkiruokalisuke? Pitäisikö tutkijoi- 
den ottaa omien määritelmiensä perusteella kantaa tapaukseen ja 
kertoa, onko Nutella todella hunajaan rinnastettavissa oleva levite vai 
jälkiruokalisuke? Tai voisivatko tutkijat selvittää, millaisia tavoitteita 
Nutellaa eri tavoin määrittelevillä ihmisillä on? Oletan, että jälkim- 
mäinen lähestymistapa tuntuisi luontevalta. Voisimme toki kertoa, 
miten itse käytämme Nutellaa — jos käytämme — ja päätellä siitä, mi- 
tä se meidän mielestämme on. Emme ehkä kuitenkaan ajattele, että 
ainoa oikea Nutellan määritelmä on levite tai jälkiruokalisuke, koska 
ymmärrämme, että kyse on kulttuurisista luokitteluista. Voitaisiinko 
uskontoa ajatella samalla tavalla? 

Nutellan tapauksessa luokitus ei ole sivuseikka. Jos FDA hyväksyy 
Ferreron ehdottaman leviteluokituksen, Nutellan määrä, jota käyte- 
tään pakkauksissa ilmoittamaan ravintosisältö suhteessa yleisesti käy- 
tettyyn kerta-annokseen, putoaa kahdesta ruokalusikallisesta yhteen. 
Näin tuote saadaan näyttämään terveellisemmältä. Kahdessa ruoka- 
lusikallisessa Nutellaa on 11 grammaa rasvaa ja 200 kaloria, yhdessä 
puolet vähemmän. Tuotteen omistajan taloudellisten näkymien kan- 

nalta on tietenkin eduksi, että Nutella määritellään levitteeksi. (Chap- 
pel 2016.) Mita tekemista talla on uskonnon kanssa? 

Yksi tavallinen tapa aloittaa uskontotieteellinen tutkimus on määri- 
tellä, mitä uskonnolla tarkoitetaan. Näin tehdään myös osassa diskur- 
siivista uskonnontutkimusta. Tässä tekstissä selvitetään, miltä diskur- 
siivinen uskonnontutkimus näyttää ottaessaan uskonnon käsitteen 
tutkimuskohteekseen sen sijaan, että määrittelisi uskonnon analyytti- 
sesti. Nutella-esimerkkiä soveltaen kysytään, millaista tutkimusta 
tehdään, jos ei lähdetä liikkeelle analyyttisesta määritelmästä, vaan 
tutkitaan, millä tavalla ja miksi eri toimijat luokittelevat uskontoa. 
Tapausesimerkkeinä uskontodiskurssin rajoista ja uskonnon luokit- 
telusta käytetään erityisesti uskonnollisten yhdyskuntien rekisteröi- 
tymisprosesseja. Lisäksi tarkastellaan, millaista yhteiskunnallista 
merkittävyyttä uskonnon määritelmää kaihtavalla diskursiivisella us- 
konnontutkimuksella on ja voi olla. 


Täytyykö "uskonto" määritellä? 


Kuten edellisissä luvuissa on ilmennyt, diskurssiteoreettista ajattelua 
ja diskurssianalyyttisia menetelmiä on sovellettu uskontotieteeseen ja 
muuhun uskonnontutkimukseen jo jonkin aikaa. Useimmiten näissä 
tutkimuksissa on analysoitu kielenkäyttöä uskonnollisessa konteks- 
tissa. Se, mikä käy uskonnollisesta kontekstista, on perustunut joko 
arkiseen ymmärrykseen uskonnon käsitteen alasta tai analyyttiseen 
uskonnon määritelmään. Usein uskonnollinen konteksti on diskurssi- 
analyyttisissa tutkimuksissa niin ilmeinen, ettei käsitettä sen kum- 
memmin määritellä tai edes käytetä. Kun Sari Charpentier erittelee 
teoksessaan Sukupuoliusko (2001) samaa sukupuolta olevien liittojen 
eduskuntakeskustelua, lukija hahmottaa, että kristinusko (uskontona) 
on osa näitä keskusteluja. Vastaavasti kun Titus Hjelm analysoi teok- 
sessaan Saatananpalvonta, media ja suomalainen yhteiskunta (2005a) 
saatananpalvonnan sosiaalista rakentumista suomalaisessa uutis- 
mediassa, lukija seuraa dynamiikkaa oletettujen saatananpalvojien, 
median ja aiheen asiantuntijoina esiintyvien kristittyjen välillä. Kun 
tutkin islamia koskevia diskursseja Helsingin Sanomien pää- ja mie- 
lipidekirjoituksissa (Taira 2008), lukijat oletettavasti ajattelivat, että 

analyysissa käsitellään yhtä uskontoa. Yksikään näistä esimerkeistä ei 
tarjoa uskonnon määritelmää. Lisäksi mikään niistä ei nosta uskon- 
todiskurssia tarkastelun keskiöön. 

Viime vuosilta on esimerkkejä, joissa on esitetty, että uskontotie- 
teilijöiden tulisi sanoa, mitä uskonto on, ja tehdä tutkimusta sen mu- 
kaisesti (Schaffalitzky 2014; Schilbrack 2014). Tällaiset äänet hyväk- 
syvät diskursiivisesta uskonnontutkimuksesta ainoastaan ne versiot, 
joissa analysoidaan tutkijan uskonnolliseksi määrittelemää diskurs- 
sia. Hyvä esimerkki tästä ovat yhdysvaltalaisen uskontohistorioitsijan 
ja diskursiivisen uskonnontutkimuksen varhaisen kehittelijän Bruce 
Lincolnin tutkimukset. Hän määrittää uskonnon diskurssiksi, joka 
väittää ylittävänsä inhimillisen alkuperän, statuksen ja auktoriteetin 
(Lincoln 2012, 5). Lincolnin lyhyen määritelmän mukaan uskonto 
on diskurssi, jonka määräävänä piirteenä on halu puhua ikuisista 
ja tuonpuoleisista asioista ikuisella ja tuonpuoleisella auktoriteetilla 
(Lincoln 2012, 1). Tämä määritelmä tarjoaa luonnehdinnan siitä, mi- 
tä uskonnolliseen diskurssiin kuuluu. Hän analysoi uskonnollista dis- 
kurssia kysymällä: ”Kuka yrittää vakuuttaa kenet? Mihin asiayhtey- 
teen pyrkimys voidaan sijoittaa, ja mitkä ovat seuraukset, mikäli 
pyrkimys onnistuu?” (Lincoln 2012, 5.) 

Tässä tekstissä puolustetaan näkemystä, jonka mukaan tärkeää ja 
kiinnostavaa tutkimusta voidaan tehdä ilman uskonnon analyyttista 
määrittelyä. Tämä ei tarkoita, että uskonnon käsitettä käytettäisiin 
epätarkasti, intuitiivisesti tai määrittelemättä, vaan sitä, ettei uskon- 
non käsitteelle ole analyyttista käyttöä. Se on tutkittavan diskurssin 
osa. Jaottelu uskonnon analyyttisesta määritelmästä rakentuvan us- 
konnollisen diskurssin ja uskonnon määritelmiä kaihtavan uskonto- 
diskurssin (tai uskontoa koskevan diskurssin) analyysin välillä onkin 
perustava ero diskursiivisen uskonnontutkimuksen sisällä, vaikka lä- 
hestymistavoissa on myös selkeitä yhtäläisyyksiä. 


Uskonnon määritelmät diskursiivisen tutkimuksen 
kohteena 


Yllä mainittu Lincolnin (2012) tapa aloittaa määritelmästä on ongel- 
mallinen, jos ajatellaan, etteivät analyyttiset uskonnon määritelmät 

ole onnistuneita, káyttókelpoisia tai tarpeellisia. Lincolnin tapaukses- 
sa uskonnon määritelmä mahdollistaa sen, että hän kirjoittaa kult- 
tuurin ja uskonnon suhteesta, käyttää sellaisia käsitteitä kuin ”us- 
konnollinen konflikti”, ”vastarinnan uskonnot” ja ”vallankumouksen 
uskonnot” ja laskee, kuinka monta uskonnollista sanaa ja fraasia löy- 
tyy valikoiduista Osama bin Ladenin ja George W. Bushin puheista 
(Lincoln 2003). Lincolnin analyysit esimerkiksi bin Ladenin ja Bushin 
puheiden rakenteellisista yhtäläisyyksistä ovat oivaltavia tapoja teh- 
dä diskursiivista analyysia uskonnollisesta diskurssista. Ne näyttävät, 
millainen rakenne historian ulkopuoliseen auktoriteettiin vetoavalla 
diskurssilla on, missä sitä käytetään ja mitä vaikutuksia sillä voidaan 
saada aikaan. Ne eivät kuitenkaan kerro mitään siitä, miten erilaiset 
lausumat, joilla uskontoa luonnehditaan, määritellään ja rajataan, toi- 
mivat yhteiskunnassa. Siksi on eroteltava Lincolnin tapa tutkia ”us- 
konnollista diskurssia” näkökulmasta, jossa tutkitaan uskontodis- 
kurssin muodostumista, rajautumista ja muuttumista. 

Jotkut uskontotieteilijät ovat esittäneet, että uskonto on ongelmalli- 
nen analyyttinen käsite, joka tulisi hylätä analyyttisesta työkalupakista 
(Dubuisson 2003; Fitzgerald 2000) tai jota tulisi käyttää vain äärimmäi- 
sen itsetietoisena sen keinotekoisuudesta (Arnal & McCutcheon 
2013, 120; Martin 2010, 27-28; Nongbri 2013, 158-159). Lisäksi on 
ehdotettu, että voitaisiin tutkia, miten ajatukset, käytännöt tai ryhmät 
luokitellaan uskonnoksi ja miten luokittelu on sidoksissa valtaan ja 
ylipäätään sosiaalisten käytäntöjen organisoitumiseen. Esimerkiksi 
Russell T. McCutcheon (2003, 235) on todennut, että uskontotieteen 
tulevaisuus ei ole entistä täsmällisemmässä tai pätevämmässä uskon- 
non määritelmässä, vaan läpeensä itsetietoisessa uskonnon katego- 
rian historiallistamisessa. Yhdessä William Arnalin kanssa hän esit- 
tää, että akateemisen tutkimuksen tulee keskittyä dekonstruoimaan 
uskonnon käsite ja analysoimaan käsitteen tehtäviä populaarissa dis- 
kurssissa (Arnal & McCutcheon 2013, 28). Vielä 2000-luvun alussa 
Timothy Fitzgerald ehdotti uskonnon käsitteen hylkäämistä, mutta 
myöhemmässä työssään hän on keskittynyt tarkastelemaan uskonnon 
käsitteen historiallista muotoutumista suhteessa muihin käsitteisiin 
ja uskonnon käsitteen suosion kasvua kansainvälisessä politiikassa 
(Fitzgerald 2000; 2007; 2011). 

Merkittävin ero kahden kuvatun diskursiivisen lähestymistavan 
välillä on se, että ensimmäisessä uskonto määritellään analyyttisesti 
ja jälkimmäisessä uskonnon käsite on tutkimuskohde. Tätä havain- 
nollistaa Lincolnin ja Fitzgeraldin välinen kiivas väittely (Fitzgerald 
2006; Lincoln 2007): Fitzgeraldin kritiikki kohdistui Lincolnin tapaan 
määritellä uskonto. Lincoln vastasi, että hän on tietoinen uskonnon 
käsitteeseen kohdistuvasta kritiikistä, mutta jatkaa käsitteen käyttöä. 
Vastauksessaan hän ei pohdi, voisiko olla kiinnostavia diskursiivisia 
tutkimustapoja, joissa analyyttisia uskonnon määritelmiä ei käytetä. 

Lincolnin ja Fitzgeraldin ajatustenvaihto nostaa erot esiin, mutta 
samalla häivyttää yhtäläisyydet. Lincolnin kysymykset ovat yhtä lailla 
keskeisiä niille, joille uskonnon käsite on tutkimuskohde. Samoin nä- 
kemykset uskonnon käsitteen mahdollisista heuristisista ja itsetietoi- 
sista käyttötavoista tuovat lähestymistavat lähemmäksi toisiaan. Erot 
eivät kuitenkaan poistu. Uskonnon määrittelystä aloittavat tutki- 
jat korostavat, että uskonnon käsitteen ongelmista huolimatta se on 
jollain tavalla tutkimuksellisesti mielekäs tai että sen hylkääminen 
voisi tarkoittaa yhtä lailla ongelmallisten analyyttisten käsitteiden 
käyttöönottamista uskonnon tilalle. Uskonnon kategoriasta käytä- 
vää neuvottelua tutkivat puolestaan ajattelevat, että uskonto — erotel- 
lessaan keinotekoisesti uskonnolliset ilmiöt ei-uskonnollisista - on 
hämärä ja pahimmillaan haitallinen käsite. Vaihtoehtoiset käsitteet, 
esimerkiksi kulttuuri tai perinne, voivat olla ongelmallisia, mutta ai- 
nakaan ne eivät jaa maailmaa keinotekoisesti uskonnolliseen ja ei-us- 
konnolliseen. Jonkun mielestä uskonnon käsitteellä voi olla liian ras- 
kas painolasti kolonialistisissa suhteissa, mutta tähän voidaan vastata, 
ettei käsitteen menneisyys ole lopullinen kriteeri, jolla sen tulevaisuu- 
desta voitaisiin päättää. 

Lopultakaan mikään yksittäinen argumentti ei voi taata, että tutki- 
jat hyväksyvät tai hylkäävät uskonnon analyyttiset määritelmät. Itse 
asiassa keskustelu etenee usein pohdinnaksi tieteenalan identiteetistä. 
Uskonnon kategorian puolustajat pitävät mahdottomana ajatusta us- 
kontotieteestä tieteenalana tai tutkimuskenttänä, jos käsitteellä ei aja- 
tella olevan analyyttistä käyttöä. Uskonnon kategoriaan varaukselli- 
semmin suhtautuvat voivat tukeutua esimerkiksi filosofi Richard 
Rortyn näkemykseen tieteenaloista. Hänen mukaansa tieteenalat ja 

tutkijoiden ammatit voivat hyvin säilyä, vaikka alan muotoutumisen 
aikainen paradigma hylättäisiin (Rorty 1979, 393). 

Keskustelu uskonnon kategoriasta ja tieteenalan identiteetistä on 
tärkeää, sillä näin voidaan tulla tietoisemmiksi siitä, mitä ollaan teke- 
mässä ja millaisessa institutionaalisessa viitekehyksessä. Sen ei kui- 
tenkaan tarvitse olla päätepiste. Sen sijaan, että pelkästään keskus- 
teltaisiin uskonnon käsitteen eduista ja haitoista, on tärkeää näyttää, 
millaista diskursiivista uskonnontutkimusta voidaan tehdä ilman 
analyyttisia uskonnon määritelmiä. 


Modernin uskontodiskurssin historiallinen 
muotoutuminen 


Uskonnon kategoriaan keskittyvän diskursiivisen uskonnontutki- 
muksen keskeinen tutkimuslinja on keskittynyt selvittämään, miten 
moderni uskonnon kategoria on muodostunut länsimaissa, lähinnä 
Euroopassa ja Pohjois-Amerikassa, ja miten se on laajentunut länsi- 
maiden ulkopuolisiin kulttuureihin. Tutkimuksille on tyypillistä, ettei 
niissä esitetä väitteitä oikeasta tai väärästä uskonnon käsitteen käy- 
töstä, vaan tarkastellaan, miten eri toimijat ovat käyttäneet uskonnon 
käsitettä ja millaisia vaikutuksia on sillä, että uskonnosta on muodos- 
tunut juuri tietynlainen diskursiivinen objekti modernisaatiossa. 

Kaikissa yksittäisissä tutkimuksissa ei ole julkilausuttua diskurssi- 
analyyttistä viitekehystä, mutta niiden tutkimusote on diskurssi- 
teoreettinen. Ne jakavat diskursiivisen tutkimuksen perusajatuksen, 
jonka mukaan uskonnoksi luokittelu, kuten kaikki muukin merki- 
tyksellistäminen, on kielellistä toimintaa, jolla tuotetaan sosiaalista 
todellisuutta ja vaikutetaan valtasuhteiden organisoitumiseen. Sisäl- 
löllisesti niitä yhdistää ajatus, jonka mukaan modernissa uskonto- 
diskurssissa rakentuu vähitellen objekti, uskonto. Se ymmärretään 
yksityiseksi ja epäpoliittiseksi elämänalueeksi, joka liittyy läheisesti 
henkilökohtaisiin sitoumuksiin ja kokemuksiin jumaluudesta ja pe- 
lastuksesta. Tämä diskurssi muotoutui ensisijaisesti Euroopassa ja 
Yhdysvalloissa pitkällä aikavälillä 1600-luvun lopulta aina 1800-lu- 
vun jälkipuoliskolle, vaikka aikaisemmat uskonnon merkitykset ovat 
edelleen jäänteenomaisesti läsnä. 

Aikaisemmat englannin kielen kásitteen religion merkitykset olivat 
toisenlaisia. Hallitseva merkitys esimerkiksi keskiajalla oli suunnil- 
leen sama kuin "kristillinen totuus’, jonka vastakohta ei ollut (ei-us- 
konnollinen) maallinen vaan sivistymátón ja barbaarinen taikausko: 
se ei erotellut uskontoa (ei-uskonnollisesta) maallisesta samalla taval- 
la kuin moderni uskontodiskurssi, sillä se kattoi koko niin kutsutun 
sivistyneen maailman, sekä kirkon että valtion, ja maallinen viittasi 
useimmiten luostarilaitoksesta suhteellisen etäällä olevaan maalli- 
seen pappeuteen. (Fitzgerald 2007, 18, 55, 83, 171-172.) Yksityiskoh- 
taisemmin erityisesti englannin kielen religion-sanan merkityksiä 
yhteiskunnallisessa ja historiallisessa kontekstissa on analysoinut 
Timothy Fitzgerald teoksessaan Discourse on Civility and Barbarity 
(2007). Hän paikantaa modernin uskontodiskurssin synnyn erityi- 
sesti filosofi John Locken (1632-1704) ja Pennsylvanian siirtokunnan 
perustajiin kuuluneen William Pennin (1644-1718) kirjoituksiin. 
Vaikka he eivät käyttäneet maallisen käsitettä nykymerkityksessä 
"ei-uskonnollinen he erottelivat uskonnon yksityisen ja politiikan 
julkisen alueen käsitteellisesti toisistaan. Uskontodiskurssin muutok- 
sen lisäksi heidän teksteissään näkyy varhaisempi uskontodiskurssi, 
sillä uskonto viittasi myös moraaliin ja sivistykseen. Vasta maallisen 
käsitteen nykymerkityksen muodostuminen 1800-luvun puolivälissä 
alkoi purkaa vähitellen uskonnon ja sivistyksen kytköstä. Fi ole sat- 
tumaa, että keskiöön nousivat juuri nämä kaksi yhteiskunnallista 
ajattelijaa, sillä Fitzgeraldin mukaan modernin uskontodiskurssin 
muotoutuminen on ollut keskeisesti sidoksissa muiden modernin yh- 
teiskunnan kategorioiden muodostumiseen (politiikka, talous, valtio 
ja tiede). 


Uskontodiskurssi ja nationalismi 


Hieman yksinkertaistaen modernin uskontodiskurssin muodostumi- 
sen tutkimuksista voidaan nostaa esiin kaksi prosessia, joita uskon- 
todiskurssin väitetään tukeneen. Nämä ovat modernien kansallisval- 
tioiden synty ja kolonialismi. 

Russell T. McCutcheon (2003, 241; 2005) on esittänyt, että erotel- 
lessaan yksityisen uskonnon ja julkisen politiikan moderni uskonnon 
kategoria on toiminut keinona kesyttää ja epäpolitisoida toisinajatteli- 

jat. Kun ajatukset, käytännöt tai ryhmät on luokiteltu uskonnollisiksi, 
niitä ei enää pidetä poliittisina ja mahdollisina uhkatekijöinä vallitse- 
valle järjestykselle. Ne määrittyvät yksityisen alueen yksityisiksi ko- 
kemuksiksi, jotka merkityksellistävät yksilöiden elämää, mutta eivät 
jäsenny (maallista) poliittista järjestelmää haastavaksi kollektiivisek- 
si toiminnaksi. Mikäli toiminta kääntyy kollektiiviseksi toiminnaksi, 
ryhmää ei enää luokitella aidoksi uskonnoksi, vaan sen jäsenistä tulee 
poliittisia fanaatikkoja, fundamentalisteja tai terroristeja. Näin aja- 
teltuna uskonnon alueen moderni muodostuminen on hallinnalli- 
nen strategia, jonka avulla kollektiivisia identiteettejä kontrolloidaan, 
kesytetään ja marginalisoidaan. Kansallisvaltioiden nousun konteks- 
tissa uskonnon kategorian avulla onkin luotu perifeerinen alue, joka 
on visusti erillään suvereenisti paikkaa pitävästä hallinnosta ja ylipää- 
tään poliittisesta elämästä. Näin uskonnoksi luokittelu tekee kollektii- 
visista tavoitteista yksityisiä, henkilökohtaisiin valintoihin ja vakau- 
muksiin liittyviä asioita. (Arnal & McCutcheon 2013, 29, 60-61; ks. 
Stack 2015, 7.) 

Utooppisten ainesten kesyttäminen uskonnon kategorian avulla ei 
ole kuin osatotuus. Craig Martin (2010) täydentää tätä huomautta- 
malla, että erityisesti Yhdysvaltojen kontekstissa moderni erottelu 
yksityisen ja julkisen (ja siten myös uskonnon ja politiikan, kirkon ja 
valtion) välillä ei pelkästään marginalisoinut uskonnollisiksi luokit- 
tuvia ryhmiä ja instituutioita erottamalla ne julkisesta elämästä, vaan 
mahdollisti myös vallan kiertokulun yksityisen ja julkisen välillä. Us- 
konnolliseksi luokitellut ryhmät ja instituutiot saivat oikeuden, mah- 
dollisuuden ja tilan sosiaalistaa lapsensa hallitsevaan ideologiaan, 
mikä puolestaan takasi kristillisten instituutioiden ja normien etu- 
oikeutetun aseman (Martin 2010). Talal Asad (1993, 28) tiivistää mo- 
dernin uskonnon kategorian muodostumisen ja kansallisvaltioiden 
suhteen toteamalla, että moderni uskontodiskurssi on samanaikai- 
sesti strategia uskonnollisiksi luokiteltujen ryhmien hallitsemiseksi 
(maallisille liberaaleille) ja uskonnon puolustamiseksi (liberaaleille 
kristityille). 

Moderni uskontodiskurssi tavoitti nopeasti myös vähemmistöt. 
Hyvänä esimerkkinä on juutalaisuus 1700-luvun lopun Preussissa. 
Siihen asti juutalaisuutta ei pidetty uskontona modernissa merkityk- 
sessä. Sitä pidettiin erillisenä yhteisönä, jolla oli käytössä omat lait 

rangaistuksineen ja säännöt yhteisöstä erottamiseen, mutta ei us- 
kontona. Diskurssi juutalaisuudesta uskontona kehittyi vastauksena 
kysymykseen integraatiosta. Juutalaisuuden määrittäminen uskon- 
noksi oli strateginen yritys sopeuttaa juutalaiset moderniin kansallis- 
valtioon ehdottamalla, että juutalaisuus on jotain muuta kuin suve- 
reenin valtion ylin poliittinen auktoriteetti. Se voisi jopa täydentää 
valtiota. Näin juutalaisuus rajautui uskonnollisuuden alueelle, jossa 
se on riittävästi erillään politiikasta (sekä taloudesta ja tieteestä). Juu- 
talaisuuden uskonnollisuuden puolesta argumentoi erityisesti Moses 
Mendelssohn (1729-1786) aikana, jolloin juutalaisilla ei ollut Preus- 
sissa kansalaisoikeuksia. Juutalaisuutta pidettiin vaikeasti Preussiin 
integroitavana ”valtiona valtiossa”. Mendelssohn esitti, että juutalai- 
suus on uskonto eikä poliittinen toimija. Tätä hän perusteli sillä, että 
vaikka juutalaisilla on oma laki, sillä ei ole samanlaista poliittista val- 
taa eikä pakottavuutta kuin valtioiden laeilla. Siksi juutalaisten in- 
tegroiminen moderniin kansallisvaltioon ei ole ongelma. (Batnitzky 
2011.) 


Uskontodiskurssi ja kolonialismi 


Kansallisvaltioiden kehittymisen lisäksi moderni uskontodiskurssi on 
väitetysti tukenut kolonialismia, joskaan näitä ei voida pitää kahtena 
täysin erillisenä prosessina. Uskontodiskurssi on ollut osa kolonialis- 
mia pääasiassa kahdella toisiinsa kytkeytyvällä tavalla. Ensinnäkin 
länsimainen kolonialismi tarvitsi tuekseen omaa käsitejärjestelmään- 
sä, joka laajennettiin soveltuvin osin kolonialisoituihin maihin. Toi- 
seksi kolonialisoituja kansoja on hallittu neuvottelemalla siitä, onko 
heillä uskontoa. 

Analysoidessaan modernin uskonnon kategorian yhteiskunnallista 
kontekstia Daniel Dubuisson (2003) on esittänyt, että modernista us- 
kontodiskurssista tuli keskeinen kiinnekohta, jonka mukaan länsi- 
maat alkoivat käsitteellisesti organisoida itseään. Tämä käsitejärjestel- 
mä laajennettiin länsimaiden ulkopuolelle. Vieraissa kulttuureissa oli 
rituaaleja sekä käsityksiä jumalista ja henkiolennoista, mutta ei elä- 
mänaluetta, uskontoa, jonne niitä koskevat käsitykset olisi sijoitettu 
omaksi kokonaisuudekseen. Kristinuskoa pidettiin ainoana oikeana 
uskontona, ja muista kulttuureista löytyneet uskonnot nähtiin sen 

kanssa samankaltaisina mutta vahempiarvoisina. Erilaiset kaksina- 
paisuudet, joilla uskonnollisuutta jásennettiin - monoteistiset ja poly- 
teistiset uskonnot, universaalit ja etniset uskonnot, historialliset ja 
kosmiset uskonnot - eivät olleet neutraaleja luokitteluvälineitä, vaan 
viittasivat myös erilaisiin vaiheisiin uskontojen kehityshistoriassa. Jo- 
kaisessa kaksinapaisuudessa kristinusko oli muita ylempänä kaikkein 
edistyksellisimpänä uskontona, mikä tuki ajatusta länsimaisten kolo- 
nialistien yleisestä ylemmyydestä kolonialisoituihin verrattuna. Näin 
uskonnon kategoriasta tuli universaali, mutta samalla sen avulla laa- 
jennettiin länsimainen käsitejärjestelmä sen ulkopuolelle. 

Uskontotieteilijät ovat konkretisoineet tätä näyttämällä, miten esi- 
merkiksi shintolaisuudesta (Horii 2018; Josephson 2012; Thal 2002), 
kungfutselaisuudesta (Sun 2012), buddhalaisuudesta (Almond 1988), 
sikhiläisyydestä (Mandair 2009) ja hindulaisuudesta (Bloch ja muut 
2010; King 1998) on tullut uskontoja ja niin kutsuttuja maailman- 
uskontoja (Masuzawa 2005). (Ks. Taira 2016a.) Suuri osa näistä tut- 
kimuksista keskittyy 1800-luvulle, jolloin länsimainen moderni 
uskontodiskurssi alkoi vakiintua myös Aasiaan koloniaalisten koh- 
taamisten tuloksena. Uskontodiskurssi ei kuitenkaan koskenut vain 
Aasiaa ja niin sanottujen maailmanuskontojen muodostumista. Esi- 
merkiksi David Chidester (1996) on keskittynyt Afrikan eteläisten 
osien historian ja nykyisyydenkin tutkimiseen. Hän on näyttänyt, mi- 
ten matkailijat, lähetyssaarnaajat ja varhaiset kolonialistit raportoivat 
uskonnon puuttumisesta tietyillä afrikkalaisilla heimoilla. Tällä pe- 
rusteella voitiin kiistää toisten ihmisyys; paikallisia pidettiin käytän- 
nöllisesti katsottuna sivistymättöminä eläiminä. Lisäksi näin oikeu- 
tettiin brittiläisen siirtomaahallinnon puuttuminen maata, kauppaa, 
työtä ja poliittista määräämisoikeutta koskeviin kiistoihin. Chidester 
(1996, 38) esittää, että ilman uskontoa kantaväestöllä ei ollut oikeutta 
maahan. Kun heimot oli saatettu kolonialistisen hallinnon systeemin 
osaksi, niillä katsottiin olevan kotoperäinen uskonnollinen systeemi. 
Täten käsitykset uskonnon kategorian rajoista olivat konkreettisesti 
osa kolonialistista hallintaa (Chidester 1996, xv; 2014, x). 

Ajatus siitä, että uskonto liittyy tavalla tai toisella sivilisaatioon 
ja järjestykseen, jota ”villeillä; eläimenkaltaisilla barbaareilla ei ole, 
löytyy 1800-luvun tunnetuiltakin ajattelijoilta. Esimerkiksi Charles 
Darwin asetti vastakkain sivistyneet eurooppalaiset ja Tulimaan ”vil- 

lit joilta puuttui uskonto. Darwin esitti, että ero näiden välillä oli 
suurempi kuin villieläimellä ja kotieläimellä. Hänen mukaansa ei ole 
syytä uskoa, että ”alimman tason villeilla” olisi minkäänlaista "us- 
konnollista palvontaa” tai minkäänlaisia ”uskonnollisia tuntemuksia”. 
(Darwin 2010, 15, 24-25, 29.) 1800-luvun kolonialistisissa jäsennyk- 
sissä näkyy varhaisempi diskurssi, jossa uskonto assosioituu sivistyk- 
seen ja uskonnottomuus barbariaan (Fitzgerald 2007, 54), vaikka sa- 
manaikaisesti käytössä oli modernille uskontodiskurssille ominainen 
tapa paikantaa uskonto julkisen elämän marginaaliin. 

Uskontodiskurssien tehtävien tiivistäminen kansallisvaltioiden 
muodostumisen ja kolonialististen valtasuhteiden tukemiseen on ha- 
vainnollistavaa mutta myös yksinkertaistavaa. Kansallisvaltioilla on 
aina ollut keskenään erilaisia ja uudistuvia lakeja, joihin uskontoa 
koskevat diskurssit vaikuttavat ja jotka ohjaavat konkreettisesti us- 
konnon kategoriaan liittyviä mahdollisuuksia ja rajoitteita. Samoin 
länsimaiden ulkopuolella paikalliset toimijat eivät ole koskaan olleet 
vain passiivisia länsimaisen uskontodiskurssin vastaanottajia. Kyse 
ei ole myöskään yksisuuntaisesti suhteesta, jossa valtiot vaikuttavat 
ihmisryhmiin, vaan diskurssia rakennetaan myös alhaalta ylöspäin. 
Juutalaisuutta 1700-luvun lopun Preussissa käsittelevä esimerkki 
osoittaa, että yksittäiset ryhmät esittävät itsensä strategisten tavoittei- 
densa mukaisesti, pyrkien näin käyttämään hyväkseen tarjolla olevia 
diskursseja (Batnitzky 2011). Japanissa paikallistoimijat muokkasivat 
aktiivisesti kristillisten lähetyssaarnaajien ja länsimaisten kauppiai- 
den lanseeraamaa uskonnon kategoriaa omiin tarpeisiinsa (Joseph- 
son 2012). Länsimaissa 1800-luvun lopulla muodostunut näkemys 
kungfutselaisuudesta Kiinan uskontona levisi Kiinaan, mutta tänä 
päivänäkään se ei ole valtiollisen luokittelun mukaan uskonto (Sun 
2012). Juuri tämän moninaisuuden vuoksi modernin uskonnon kate- 
gorian muodostumisen, leviämisen ja muovautumisen tematiikka on 
tarjonnut eri alueisiin ja aikakausiin erikoistuneille tutkijoille mah- 
dollisuuden hedelmälliseen keskusteluun suhteellisen yhteneväisen 
diskurssiteoreettisen viitekehyksen sisällä. 

Samalla keskustelua on käyty tieteenalan identiteetin ja yhteiskun- 
nallisten vaikutusten tasolla. Fitzgeraldin provokatiivisen tulkinnan 
mukaan uskonnontutkijat uusintavat moderneja kaksinapaisuuksia: 
erotellessaan yhden diskurssin (eli uskonnon) taloudesta, politiikasta 

ja tieteesta, ne tarjoavat ideologisen tuen modernille kapitalistiselle 
maailmanjarjestykselle (Fitzgerald 2007, 26). Nain laajan ja vaikeasti 
puolustettavan váitteen rinnalla on kohdennetumpia tutkimuksia, 
joissa on osoitettu diskurssiteoreettisen luennan avulla, miten tietyn- 
lainen uskonnon käsitteellistämisen ja tutkimisen perinne on sidok- 
sissa kolonialistisiin merkitysjärjestelmiin (Murphy 2010). 


Miten tutkia uskontodiskurssia nykypäivänä? 


Modernin uskontodiskurssin muodostuminen on tärkeä tutkimus- 
aihe, mutta sen selvittäminen ei vastaa riittävällä tarkkuudella siihen, 
miten yksilöt, ryhmät ja instituutiot operoivat uskonnon kategorialla. 
Siksi suurten historiallisten kaarien ja 1800-luvulle keskittyvän dis- 
kurssintutkimuksen rinnalle tarvitaan myös pienemmän mittakaavan 
tapaustutkimuksia (Taira 2016b, 132; Owen & Taira 2015, 91). Niitä 
voidaan löytää yhtä lailla menneisyydestä kuin nykyajasta, mutta ver- 
rattain tuoreisiin esimerkkeihin keskittymällä pyrin näyttämään, mi- 
ten uskontodiskurssin rajoja määritellään ja koetellaan jatkuvasti. 
Erilaiset viralliset rekisteröitymisprosessit ovat hyviä tapauksia us- 
kontodiskurssin rajojen tutkimiseen, erityisesti kiistanalaiset päätök- 
set. Suomessa uskonnollisten yhdistysten rekisteröitymistä hoitaa 
patentti- ja rekisterihallitus (PRH), mutta erityinen asiantuntijalauta- 
kunta tekee esityksen hakijan kelpoisuudesta. Lausunto sisältää poh- 
dinnan siitä, voidaanko hakijaa pitää uskonnollisena. On todennä- 
köistä, että mikäli islamilainen ryhmä jättää muodollisesti pätevän 
hakemuksen, se ei jää kiinni ainakaan uskontoluonteen kiistämisen 
vuoksi. Esimerkiksi wiccoilla tai pastafareilla tilanne on monimut- 
kaisempi, koska silloin pelkkä muodollisesti oikeaoppinen hakemus 
ei riitä. Asiantuntijalautakunta arvioi, onko kyseessä uskonto. Tällöin 
joudutaan päättämään, missä ovat uskonnon kategorian rajat. Siinä 
seurataan lakipykäliä, mutta koska ne jättävät varaa tulkinnalle, jou- 
dutaan pohtimaan tarkemmin, mikä käy uskonnosta. Näissä tapauk- 
sissa ei yleensä ole kyse määrällisesti suurista ryhmistä. Väitän kui- 
tenkin, ettei näiden tutkimisessa ole kyse marginaalisesta ilmiöstä. 
Rajatapausten kautta tutkitaan, missä yhteiskunnan uskontodiskurs- 
sin rajat kulkevat - mitkä mahtuvat sen sisään ja mitkä jäävät ulko- 


50 


https;//doi.org/10.21435/tl.270 


3 Uskonto vai "uskonto"? 


puolelle. Kuten Sara Mills (1997, 67) tiivistää Michel Foucault'n kan- 
nan, poissulkeminen on yksi tärkeimmistä tavoista, joilla diskurssia 
tuotetaan. Vastaavasti Roland Barthes (1977, 200) painottaa, että dis- 
kurssi muuttuu historiallisesti nimenomaan kamppailujen kautta. 

Mikä tahansa väittämä jonkin ajatuksen, käytännön tai ryhmän 
uskonnollisuudesta on mahdollista tutkimusaineistoa. Silti on hyvä 
muistaa, että Foucault'n käsitys lausumasta viittaa ensisijaisesti sel- 
laiseen, joka kiinnittyy instituutioihin ja otetaan vakavasti (Foucault 
1972, 224; Mills 1997, 60-61). Uskontodiskurssin yhteydessä havain- 
nollistava esimerkki on, että pubissa joku väittää pokemonismin ole- 
van hänen uskontonsa. Tämä ei vielä ole varsinainen lausuma, mutta 
jos ihmiset lähtevät mukaan pokemonismiin, alkavat nimittää sitä us- 
konnoksi ja hakevat rekisteröidyn uskonnollisen yhteisön asemaa, ol- 
laan jo uskontodiskurssin rajojen neuvottelussa. 

Tapausten luonne vaikuttaa siihen, mitkä tekijät ja ulottuvuudet 
ansaitsevat tulla osaksi analyysia. Jos pidetään esimerkkinä rekisteröi- 
tymisprosesseja, voidaan ehdottaa neljän seikan tarkastelua: ryhmät, 
valtio, media ja tutkijat. 

Ryhmien kohdalla kiinnostavaa on useimmiten sisäinen ja ulkoi- 
nen dynamiikka. Kun esimerkiksi brittiläinen druidiverkosto sai hy- 
väntekeväisyysjärjestön aseman vuonna 2010 uskonnollisin perustein, 
sen asema brittiläisten druidijärjestöjen parissa vahvistui. Samalla 
kuitenkin moni druidi vastusti hakemusta, koska hyväntekeväisyys- 
järjestön statuksen katsottiin määrittävän druidit osaksi valtavirtaa, 
ikään kuin hyväksytty hakemus vesittäisi druidiuteen liitetyn kokeel- 
lisen ja radikaalin puolen. Ryhmälle oli kuitenkin olennaista saada 
edut, joita hyväksytty hakemus toi mukanaan. (Owen & Taira 2015.) 

Valtion tasolla on tärkeää kysyä, millä tavalla uskonnon kategoria 
on peruste, jolla erilaisista etuoikeuksista päätetään. Miksi esimer- 
kiksi druidit määrittyivät prosessissa uskonnoksi hyväntekeväisyys- 
lain puitteissa, mutta skientologit ja jedit eivät? Millaiset toimijat pää- 
töksiä tekevät? Miten näistä asioista määräävä laki on muodostunut? 
Entä millaisia tulkinnallisia kiistoja on ollut? 

Media on usein osallinen prosesseissa, joko luomassa myönteistä 
tai kielteistä mielikuvaa ryhmästä tai uutisoimassa päätöksistä. Esi- 
merkiksi skientologien kielteinen julkisuuskuva ei ainakaan helpota 
myönteisten päätösten saamista. Druidien tapauksessa konservatiivi- 

sen Daily Mail -lehden kolumnisti Melanie Phillips pilkkasi kirjoi- 
tuksessaan druideja pitäen naurettavana, että druidismi rinnastuu 
uskonnon statuksen kautta kristinuskoon. Kolumni julkaistiin myön- 
teisen päätöksen jälkeen, joten siinä ei pyritty vaikuttamaan itse ha- 
kemuksen käsittelyyn, vaan yleiseen mielipiteeseen ja tuleviin pää- 
töksiin. (Owen & Taira 2015, 107-108.) 

Myös tutkijat ovat usein osallisina prosesseissa. Joissain maissa, 
esimerkiksi Ison-Britannian hyväntekeväisyysjärjestöhakemuksissa, 
hakijat voivat liittää hakemukseensa tutkijan asiantuntijalausunnon. 
Suomessa näin ei ole tapana tehdä rekisteröitymishakemuksissa, mut- 
ta kielteisen rekisteröitymispäätöksen saanut Suomen Vapaa Wicca 
-yhdyskunta ehdotti valituksessaan korkeimmalle hallinto-oikeudelle, 
että tapauksessa olisi pitänyt kuulla uskontotieteilijöitä arvioitaessa, 
onko wiccalaisuus uskonto (asiakirjoista ks. Hjelm 2005b). Lopulta 
uskontotieteilijöitä ei kuultu asiassa, mutta oli selvää, että hakijat tie- 
sivät uskontotieteilijöiden tutkivan wiccalaisuutta ja nimittävän sitä 
uskonnoksi. Lisäksi tutkijat voivat olla osallisina kommentoimalla 
prosesseja mediassa, tai arviointilautakunta voi halutessaan käyttää 
tutkijoiden julkaisuissaan esittämiä näkemyksiä uskonnon rajoista. 

Olen tarkastellut uskonnon neuvotteluprosesseja Suomessa ja 
Isossa-Britanniassa. Tapausesimerkkeinä ovat olleet druidit, jedit ja 
wiccat. (Ks. Taira 2010; 2013a; 2015; Owen & Taira 2015.) Havain- 
nollistan seuraavaksi, miten edellä mainittuja tasoja voidaan soveltaa 
Karhun kansa -nimisen ryhmän tapaukseen. 


Karhun kansan tapaus 


Karhun kansa haki uskonnollisen yhdyskunnan asemaa ja sai alusta- 
van kielteisen päätöksen vuoden 2013 alussa. Yhdistys päätti täyden- 
tää hakemustaan ja laittoi sen uudelleen arvioitavaksi. Vuoden 2013 
lopussa Karhun kansa sai uuden asiantuntijalautakunnan lausunnon, 
jonka mukaan hakemus voitiin hyväksyä. Pian tämän jälkeen patentti- 
ja rekisterihallitus rekisteröi Karhun kansan uskonnolliseksi yhtei- 
söksi. 

Ryhmän tasolla onnistunut rekisteröinti vakiinnutti Karhun kan- 
san aseman niiden joukossa, jotka pitävät itseään "suomenuskoisina" 
(kuten ryhmä vielä rekisteröintivaiheessa itsensä määritti). Pidem- 

pään toiminut suomenuskoiseksi itsensä tuossa vaiheessa määrittänyt 
yhdistys Taivaannaula ei ole koskaan hakenut rekisteröidyn uskon- 
non asemaa. Verkkosivuillaan yhdistys korostaa, että se on ”koko- 
naisvaltainen henkinen yhteisö” ja että nykyinen käsitys uskonnosta 
on ”varsin uusi ja hyvin leimallisesti länsimaalainen”. He eivät halua 
erotella uskontoa "muusta elämäntavasta, kulttuurista ja perinteistä” 
(Taivaannaula 2017). Karhun kansan rekisteröityminen ei heikennä 
Taivaannaulan toimintamahdollisuuksia, mutta ainakin toimittajia 
Karhun kansa näyttää kiinnostavan enemmän. Uskontojen välistä 
dialogia edistäville toimijoille Karhun kansa on Taivaannaulaa toden- 
näköisempi keskustelukumppani. Rekisteröinti voi myös jakaa suo- 
menuskosta kiinnostuneita: Ne, jotka pitävät suomenuskoa uskon- 
tona, ovat menneet todennäköisimmin Karhun kansan toimintaan. 
Muille Taivaannaula on ollut luontevampi vaihtoehto. Myöhemmin 
molemmat yhteisöt ovat käytännössä luopuneet suomenuskon ni- 
mikkeestä, mutta suhtautuminen uskonnon nimikkeeseen on edel- 
leen merkittävä jakolinja, sillä Karhun kansa on rekisteröity uskon- 
nollinen yhdyskunta ja Taivaannaula rekisteröity yhdistys. 

Sisäisiä valta-asetelmia olennaisempaa Karhun kansan tapaukses- 
sa on rekisteröinnin tuomat etuoikeudet. Rekisteröityminen antaa 
mahdollisuuden hakea taloudellista avustusta. Se tuo myös mahdolli- 
suuden hakea esimerkiksi vihkimisoikeutta, joka on myönnetty muu- 
tamille Karhun kansan jäsenille (ensimmäinen vuonna 2016). Uskon- 
nollisen yhteisön asema antaa myös mahdollisuuden saada jäsenten 
lapsille oman uskonnon mukaista opetusta, mikäli oppilaita on riit- 
tävästi. Toistaiseksi ei tosin ole Karhun kansan opetussuunnitelmaa, 
jonka perusteella opetus voitaisiin järjestää. Usein hakijoille on tär- 
keää myös rekisteröitymisen mukanaan tuomat myönteiset mieliku- 
vat, joskaan Karhun kansan ja suomenuskoisten kohdalla ylipäätään 
ei voida puhua erityisen kielteisestä imagosta, joka tarvitsisi kiillotus- 
ta. Kaikkein keskeisin — ja julkilausuttu — intressi koskee lainopillista 
suojaa. Uskonrauhaa koskevaa lakia voidaan soveltaa vain rekisteröi- 
tyneisiin uskonnollisiin yhdyskuntiin. 

Karhun kansa nimeää hakemuksessaan, että oletettavasti uhripaik- 
koina toimineet kuppikivet ovat yhteisölle pyhiä alkuperäisessä si- 
jainnissaan. Nykyinen muinaismuistolaki suojaa kuppikiviä, mutta ei 
niiden sijaintia. Toisin sanoen kiviä voidaan siirtää, mutta ei hajottaa. 

Kun vuonna 2010 Hameenlinnassa siirrettiin Suomen suurin kuppi- 
kivi autoliikkeen laajennusosan tieltä, Karhun kansa pyrki varmista- 
maan, ettei näin kävisi enää tulevaisuudessa. Rekisteröityminen oli 
heidän mahdollisuutensa vaikuttaa. Jatkossa he voivat yrittää vedota 
uskonrauhan rikkomispykälään, jos heidän pyhänä pitämiään kuppi- 
kiviä aiotaan siirtää pois alkuperäisiltä paikoiltaan. Tämän strategian 
ennakkoehtona on ollut tuleminen osaksi uskontodiskurssia onnis- 
tuneen rekisteröinnin avulla. Esimerkki osoittaa konkreettisesti, että 
uskontodiskurssia ei tuoteta ainoastaan ylhäältä alaspäin, vaan yhtä 
lailla alhaalta ylöspäin, ruohonjuuritason strategioina, joilla toimijat 
edistävät intressejään. 

Prosessia voidaan tarkastella myös valtion tasolla. Suomessa on 
laki, joka mahdollistaa yhdistysten rekisteröimisen uskonnollisiksi. 
Hakemusten muodollisesta puolesta päättävää patentti- ja rekisteri- 
hallitusta keskeisempi toimija on ministerin nimittämä asiantuntija- 
lautakunta. Siinä on sihteerin lisäksi kolme jäsentä: uskonnollisten, 
yhteiskunnallisten ja lainopillisten asioiden asiantuntijat. Lautakunta 
käyttää valtaa arvioidessaan, onko hakija uskonnollinen Suomen us- 
konnonvapauslaissa esitettyjen (hyvin väljien) kriteerien perusteella. 
Lautakunnan lausunnot ovat aineistoa, jonka perusteella voidaan tar- 
kastella, millaista uskontodiskurssia vallankäyttäjät ylläpitävät ja to- 
teuttavat ja millaisia ryhmiä se suosii. 

Karhun kansan tapauksessa yksi ongelma oli pyhien kirjoitusten 
puute, sillä prosessi ei suosi suullisen perinteen varaan rakentuvia yh- 
teisöjä. Esimerkki toisesta ongelmasta on uskontunnustus, sillä sen 
paikalla oli pari maailman synnystä kertovaa runoa. Ensimmäisessä 
asiantuntijalausunnossa todetaan, ettei tällainen uskontunnustus vas- 
taa sitä, ”mitä uskontunnustuksella yleensä tarkoitetaan”. Mitä muuta- 
kaan uskontunnustuksella ”yleensä” voitaisiin tarkoittaa kuin kristin- 
uskon versiota? Ei ole olemassa mitään uskontunnustusta ”yleensä” 
sillä se on kristillinen kategoria. Lausuntojen yksityiskohtaisen ana- 
lyysin lisäksi voidaan tarkastella lautakunnan kokoonpanoa, joka täs- 
sä tapauksessa koostui evankelis-luterilaista kirkkoa lähellä olevista 
toimijoista. Se on esimerkki kirkon roolista julkisen vallan käyttäjä- 
nä ja tarjoaa mahdollisuuden pohtia kirkon ja valtiovallan suhdetta. 

Median tasolla Karhun kansan tapaus sisälsi asiaankuuluvaa ai- 
neistoa, sillä kahden hakemuskierroksen välissä prosessista tehtiin 


54 


https;//doi.org/10.21435/tl.270 


3 Uskonto vai "uskonto"? 


useita juttuja. Kuvaan omaa osuuttani mediakeskusteluissa myóhem- 
min, mutta voidaan sanoa, etté media osoitti uteliaisuutta tapausta 
kohtaan ja näki myös mahdollisuuden kritisoida tuolloista sisäminis- 
teriä Päivi Räsästä, joka oli vastuussa asiantuntijalautakunnan nimit- 
tämisestä. Myönteisen päätöksen jälkeenkin Karhun kansasta on teh- 
ty useita juttuja. Sävy on lähes poikkeuksetta myönteinen. Media ei 
ole missään vaiheessa kyseenalaistanut ryhmän uskonnollisuutta, mi- 
kä on uskontodiskurssin rajoja koettelevien ryhmien kohdalla poik- 
keuksellista (ks. Taira 2010; Owen & Taira 2015). 

Tutkijat olivat mukana tapauksessa muutamalla tavalla. Jo se, että 
tutkijat ovat aikanaan keränneet aineistoa, joka on koottu 34-osaiseksi 
sarjaksi Suomen kansan vanhat runot (1908-1948), vaikutti tapauk- 
seen. Kalevalaisen kansanrunouden kokoelma on tärkein lähde, jon- 
ka perusteella Karhun kansan jäsenet hahmottavat perinteensä. Tämä 
on hyvä esimerkki siitä, etteivät tutkijat pysty kontrolloimaan, miten 
heidän näkemyksiään tai keräämäänsä aineistoa käytetään. Kaikkein 
konkreettisin esimerkki uskontotieteilijän roolista Karhun kansan ta- 
pauksessa on asiantuntijalautakunnan viittaus Kimmo Ketolan kir- 
joittamaan yleisteokseen Uskonnot Suomessa (2008) taivutellessaan 
Karhun kansaa sopimaan uskonto-nimikkeen alle uuspakanallisuu- 
den alaluokan kohtaan. Asiantuntijalautakunnan ensimmäisessä kiel- 
teisessä lausunnossa teokseen ei viitattu, mutta toisessa myönteisessä 
lausunnossa uuspakanuus tarjosi Ketolan esittelemänä luokan, johon 
Karhun kansa voitiin sijoittaa. Ketola kirjoittaa uuspakanuudesta ja 
valikoiduista yhteisöistä, mutta ei Karhun kansasta, koska julkaisuai- 
kana yhdistystä ei ollut olemassa. Karhun kansan omassa kuvauk- 
sessa ei kuitenkaan ole sanoja pakana tai uuspakana. Näin tutkijan 
roolina oli toimia epäsuorasti lausunnon tukena. Prosessin aikana 
mediassa esiintyi lähinnä kaksi tutkijaa, Teemu Taira ja Jussi Sohl- 
berg. Puheenvuorot sisälsivät informaatiota rekisteröitymiseen liitty- 
vistä menettelytavoista, mutta omassa osuudessani oli mukana myös 
prosessin - erityisesti asiantuntijalautakunnan kokoonpanon ja näke- 
mysten - kritiikkiä. 

Yksittäisistä tutkimuskysymyksistä ja tapauksista riippuu, millaisia 
diskurssiteoreettisia ja/tai diskurssianalyyttisia työkaluja kannattaa 
käyttää. Jos selvittää esimerkiksi modernin uskontodiskurssin muo- 
toutumista koloniaalisissa kohtaamisissa, Foucault'n tarjoamat työka- 

lut ovat sopivampia kuin yksityiskohtaiseen tekstianalyysiin keskitty- 
vat lingvistisesti painottuneet diskurssianalyysin versiot. Jos tutkitaan 
yllà kuvattuja rekisterditymisprosesseja tai muita tapauksia, joissa 
viranomais- ja mediatekstit muodostavat keskeisen osan aineistoa, 
esimerkiksi Norman Fairclough’n (1992) kehittelema kolmen ulot- 
tuvuuden analyysimalli, jossa keskitytään 1) tekstin kielelliseen ra- 
kentumiseen, 2) tekstin tuotantoon, leviämiseen ja kuluttamiseen 
liittyviin diskursiivisiin käytäntöihin sekä 3) sosiaalisiin käytäntöi- 
hin, saattaa olla järkevä lähtökohta. Ei ole syytä väheksyä teoreettisia 
eroavuuksia erilaisten diskursiivisten lähestymistapojen välillä, mutta 
usein kysymykset ja aineisto ohjaavat valitsemaan eri vaihtoehtojen 
välillä (ks. Taira 2016a, 76-78; 2016b, 126-129). 


Uskontodiskurssin tutkimisen yhteiskunnallinen 
relevanssi 


Joidenkin uskontotieteilijöiden mielestä uskonnon määrittely- ja 
neuvotteluprosesseihin keskittyvät tutkijat uhraavat yhteiskunnalli- 
sen relevanssin. Gustavo Benavidesin (2000) mukaan tällaiset tutkijat 
eivät ”likaa käsiään” sillä he keskittyvät vain toisten tutkijoiden käsit- 
teellistysten tutkimiseen. Paul Hedges (2016) puolestaan toteaa, että 
uskonnon kategorian purkamiseen ja historiallistamiseen keskitty- 
vät tutkijat tekevät itsensä naurunalaiseksi, koska kieltäytyvät osallis- 
tumasta julkiseen keskusteluun uskonnon käsitteen oikeasta käyttö- 
tavasta. Molemmat ovat väärässä, mutta eri tavoin. Benavidesin kom- 
mentti keskittyy (kuvitteellisiin) tutkijoihin, joiden ainoana tutki- 
muskohteena ovat toiset tutkijat. Edes hänen kritiikkinsä ensisijainen 
kohde, Russell T. McCutcheon, ei tutki vain toisia tutkijoita (ks. Taira 
2013). Lisäksi tässä tekstissä on osoitettu, miten diskursiivinen us- 
konnontutkimus ei rajaudu toisten tutkijoiden tutkimiseen. Hedgesin 
näkemys puolestaan sivuuttaa täysin sen tosiasian, että yhteiskunnal- 
linen relevanssi ei tarkoita ainoastaan jonkun uskonnon määritelmän 
puolustamista. Se voi tarkoittaa myös uskontodiskurssiin liittyvien 
monitahoisten intressien ja valtasuhteiden näkyväksi tekemistä. Nä- 
kemykseni mukaan se onnistuu paremmin, mikäli ei samanaikaisesti 
puolusteta jotain tiettyä uskonnon määritelmää, vaan keskitytään tar- 

kastelemaan, miten yhteiskunnalliset toimijat operoivat uskonnon 
kategorialla. 

Myös analyyttisia määritelmiä käyttävät tutkijat voivat tarkastella 
uskontodiskurssin rajoja koskevia kiistoja. Tässä yhdistelmässä on 
kuitenkin hankaluutensa. Ne, jotka lähtökohtaisesti määrittelevät us- 
konnon, joutuvat puolustamaan määritelmäänsä. Annettua määritel- 
mää voidaan käyttää tarvittaessa paikantamaan tutkijan kanta. Jos 
määritelmä sopii tarkasteltavaan tapaukseen, tutkija väittää kyseessä 
olevan yhteisön olevan uskonnollinen. Jos määritelmä ei sovi tapauk- 
seen, tutkija kiistää yhteisön uskonnollisuuden. 

Tutkijat voivat ehdottaa, että tutkimusta varten tehtyjä heuristi- 
sia määritelmiä ei tulisi soveltaa esimerkiksi rekisteröitymistapauk- 
siin, koska niitä ei ole tarkoitettu määrittelyn kontekstista irrallisiksi, 
siirrettäviksi näkemyksiksi siitä, mikä käy uskonnosta. Tämä ei kui- 
tenkaan takaa, etteivät muut voisi vedota käytettyihin määritelmiin 
toimiessaan asiantuntijana rekisteröitymistapauksissa. Juuri näin toi- 
mi uskontotieteen professori Graham Harvey, joka puolsi brittiläisen 
druidiverkoston hakemusta. Harvey esitti, että uskontotieteilijät kaut- 
ta maailman tutkivat druideja uskontona. Näin myös sellainen drui- 
deja analyyttisten uskonnon määritelmien avulla tutkiva uskontotie- 
teilijä, joka ei haluaisi olla osallinen, tulee epäsuorasti tutkimustyönsä 
kautta vedetyksi mukaan tukemaan hakemusta. (Owen & Taira 2015, 
102-104.) 

Karhun kansan tapaus on esimerkki myés omasta osallisuudestani 
julkiseen keskusteluun. Ensimmäisen kielteisen asiantuntijalautakun- 
nan lausunnon jälkeen, vuoden 2013 alussa kirjoitin aiheesta blogi- 
tekstin, joka alkoi levitä sosiaalisessa mediassa (Taira 2013c). Koti- 
maa-lehti teki verkkosivustolleen jutun tekstini pohjalta ja julkaisi 
samalla tuolloisen sisäministeri Päivi Räsäsen vastauksen (Ijäs 20134; 
2013b). Tästä noin kahden kuukauden kuluttua Suomen Tietotoimis- 
to (STT) teki rekisteröitymisprosessista jutun, jota varten minua 
haastateltiin puhelimitse ja joka julkaistiin useissa lehdissä (esim. Ilta- 
Sanomat 2013a; MTV3 2013a; Kymen Sanomat 2013). Viikon kulut- 
tua lehdissä oli uusi juttu, jossa Räsänen vastasi uudestaan (esim. Hel- 
singin Sanomat 2013; Ilta-Sanomat 2013b; Iltalehti 2013). 

On lähes mahdotonta sanoa, oliko julkaistuilla jutuilla vaikutusta 
asiantuntijalautakunnan uuteen, syksyllä julkaistuun myönteiseen 

lausuntoon. Joka tapauksessa samat asiantuntijat olivat muutaman 
kuukauden aikana muuttaneet perinpohjaisesti käsitystään siitä, voi- 
daanko Karhun kansaa pitää uskontona. Täydennetty hakemus oli 
muodollisesti parempi, mutta se ei selitä kaikkea. Esimerkiksi sellaiset 
ensimmäisellä kierroksella ongelmalliset kohdat, joita ei muutettu 
uuteen hakemukseen, eivät toisella kierroksella olleet ongelmia. 

Itse olin tarkka kommenteissani: en missään vaiheessa sanonut, et- 
tä Karhun kansa on uskonto tai että yhdistyksen pitäisi saada myön- 
teinen päätös rekisteröintihakemukselleen. Korostin, ettei minulla ole 
laisinkaan henkilökohtaista suhdetta asiaan. Sen sijaan halusin nos- 
taa esiin kaksi näkökulmaa. Ensinnäkin sen, millä periaatteella asian- 
tuntijalautakunta valitaan. Kuten sanottu, käytännössä lautakunnan 
jäsenet ovat evankelis-luterilaista kirkkoa lähellä olevia toimijoita, 
vaikka mikään muodollinen seikka ei sitä vaadi. Räsäsen vastaukset 
keskittyivät lautakunnan kokoonpanon puolustamiseen. Tästä yhteis- 
kunnallisesti tärkeästä asiasta syntyi keskustelua, sillä arvioidessaan 
hakemuksia lautakunta käyttää valtaa. He ovat päättämässä, saavatko 
hakeneet yhdistykset rekisteröidyn uskonnollisen yhteisön nimik- 
keelle varattuja etuoikeuksia. 

Toiseksi halusin nostaa esiin periaatteellisen kysymyksen siitä, tar- 
vitaanko uskonnon kategoriaa ollenkaan rekisteröitymistarkoituk- 
seen. Voisiko olla niin, että yhteiskunta antaa muiden lakien avulla 
riittävän suojan erilaisille yhdistyksille, riippumatta siitä, pitääkö 
kirkkoa lähellä olevista ihmisistä koostuva asiantuntijalautakunta ha- 
kijoita oikeina uskontoina. Tämä ei kuitenkaan noussut keskustelun 
keskiöön. Se jäi lähinnä alaviitteeksi. Joka tapauksessa on vaikea ar- 
gumentoida, ettei tämä olisi esimerkki yhteiskunnallisesta vaikutta- 
misesta tavalla, jossa ei oteta kantaa jonkin tietyn uskonnon määri- 
telmän puolesta. 

Uskontodiskurssin rajat eivät ole pysyviä ja inhimillisestä toimin- 
nasta riippumattomia vaan muuttuvat jatkuvasti. Kun jokin ajatus, 
käytäntö tai ryhmä luokitellaan uskonnolliseksi, ihmiset tulevat tie- 
toiseksi luokittelusta, ja se voi muuttaa heidän ymmärrystään ja käyt- 
täytymistään (ks. Hacking 1999, 105). He voivat hyväksyä luokittelun, 
kiistää sen, tai he voivat ryhtyä nimeämään uskonnollisiksi sellaisia 
ajatuksia, käytäntöjä ja ryhmiä, joita ei ennen ole uskonnollisiksi luo- 
kiteltu. Onnistuessaan vakuuttamaan sopivat henkilöt he myös voivat 

muuttaa yhteiskuntaa. 2000-luvulla uskontoa koskevat neuvottelut 
ovat yleistyneet tai ainakin niistä uutisoidaan näkyvämmin. Uskon- 
nolliseksi yhteisöksi rekisteröityminen on lisääntynyt Suomessa ja 
hakemuksia tulee eri maissa myös sellaisilta ryhmiltä, joiden uskon- 
nollisuudesta ei vallitse yhteisymmärrystä. Rekisteröitymisten lisäksi 
neuvotteluja uskonnosta ja sillä mahdollisesti perusteltavista erioi- 
keuksista käydään jatkuvasti paljon laajemmin liittyen esimerkiksi 
työpaikkoihin, kouluihin, maanpuolustukseen, vankiloihin ja tervey- 
denhuoltoon. Näitä tapauksia voidaan tarkastella erilaisista näkökul- 
mista, mutta diskursiivinen uskonnontutkimus - niin diskurssiteo- 
reettisen viitekehyksen kuin diskurssianalyyttisten metodien tasolla 
- tarjoaa erinomaiset tutkimukselliset tyókalut niiden tutkimiseen. 


Lopuksi 


Se, mitä tutkijat nimittävät diskursiiviseksi uskonnontutkimukseksi 
ei ole koskaan tarkoittanut vain yhtä tarkkaan rajattua näkökulmaa. 
Se on kattokäsite, joka pitää sisällään samankaltaisia mutta nyansseil- 
taan erilaisia lähestymistapoja. Tässä luvussa on tarkasteltu yhtä mer- 
kittävää vedenjakajaa: osa diskursiivisen uskonnontutkimuksen te- 
kijöistä pitää uskontoa analyyttisesti hyödyllisenä ja tarpeellisena 
käsitteenä, kun taas toiset keskittyvät tutkimaan erilaisia prosesseja, 
joissa uskontodiskurssin sisällöstä ja rajoista neuvotellaan ottamatta 
kantaa siihen, miten uskonnon käsitettä tulisi käyttää. On ehkä tur- 
ha olettaa, että asia ratkeaisi muodollisen argumentoinnin kautta. Sen 
sijaan voidaan yrittää näyttää, millaista kiinnostavaa ja merkittävää 
tutkimusta saadaan aikaiseksi hyödyntämällä erilaisia lähestymista- 
poja. Tässä tekstissä on haluttu näyttää, ettei uskontoa ole välttämä- 
töntä määritellä tutkimuksessa, sillä esimerkiksi uskontodiskurssin 
historiallistaminen ja nykyisten yhteiskunnallisten määrittely- ja neu- 
votteluprosessien tutkiminen on olennainen osa yhteiskunnallisesti 
relevanttia diskursiivista uskonnontutkimusta. Tällainen näkökulma 
ei pakota väittämään, ettei uskonnon käsitettä voisi käyttää analyytti- 
sena työkaluna tutkimuksellisiin tarkoitusperiin. Se kuitenkin väittää, 
ettei uskonnolla — kuten ei Nutellallakaan - ole yhtä oikeaa tai luon- 
nollista referenttiä. Uskonnoksi luokittelulla ja uskontodiskurssin ra- 

jojen vetámisellà vaikutetaan kulttuurisiin mielikuviin ja neuvotel- 
laan konkreettisista etuoikeuksista. Siinà on kyse hitaasti muuttuvista 
diskursiivisista prosesseista, jotka vaikuttavat vahvasti siihen, millai- 
sessa yhteiskunnassa elamme. 

Uskonnontutkimus on viime aikoina omaksunut fenomenologian pit- 
kästä perinteestä ammentavan diskurssianalyysin yhdeksi tutkimus- 
otteeksi ja metodologiseksi työkaluksi (Hjelm 2020). Kuten yksi uusi 
yleiskatsaus toteaa, ”nykyiset käsikirjat ja kriittiset uskonnontutki- 
muksen metodia ja teoriaa käsittelevät katsaukset sisältävät luvun, 
joka paneutuu diskursiivisiin tutkimusotteisiin" (Johnston & von 
Stuckrad 2020, 1). Merkittävä joukko empiirisiä tutkimuksia ammen- 
taa nykyään diskursiivisesta otteesta tutkimuksissa, joissa selvitetään 
uskonnollisia ilmiöitä tai itse uskonnon käsitettä. Se on merkittävä 
kehitys, kun ottaa huomioon, että vain vuosikymmen sitten esitettiin, 
että uskonnontutkimuksessa ”tulee ottaa puhe vakavasti” (Wuthnow 
2011). Myös Suomessa kasvava kirjo empiirisiä tutkimuksia osoittaa 
tällaisen näkökulman hyödyllisyyden. Tutkimukset käsittelevät muun 
muassa uskontoa arkisissa mediateksteissä (Taira 2014) ja suomalai- 
sessa poliittisessa keskustelussa (Äystö 2020; 2017) sekä inkeriläisten 
paluumuuton perustelujen vähittäistä sekularisoitumista (Prindiville 
& Hjelm 2018). 

Tätä uskontoa käsittelevän diskurssintutkimuksen kirjoa täydentää 
yhtälaaja kirjo erilaisia teoreettisia näkökulmia diskurssin käsitteeseen. 
Kuten yllä mainitussa yleiskatsauksessa todetaan, eri näkökulmien 
välillä voi olla ristiriitoja siinä, kuinka diskurssin käsite määritellään 
ja kuinka sitä sovelletaan. Hjelm (2020) myös huomauttaa monis- 
ta suunnista, joihin diskurssianalyysi on edennyt uskonnontutkimuk- 
sessa, esittäen niitä kartoittavan taksonomian. Diskurssianalyysin uu- 
det käänteet auttavat myös laajentamaan tämän tutkimusotteen käyt- 
töä ja voivat tuoda uusia oivalluksia uskonnontutkimukseen. 

Tässä suhteessa yksi uusi jännittävä, viimeaikainen avaus on ollut 
diskurssitutkimuksen ja sosiologisen uusinstitutionalismin kombi- 
naatio, joka haastaa voimakkaasti realistiset, toimijakeskeiset teoriat, 
jotka valtaosa uskontososiologiaa ottaa annettuna. Tässä luvussa ku- 
vaamme diskursiivisesti painottunutta uusinstitutionalismia ja ehdo- 
tamme erityistä teoreettista viitekehystä, joka on ollut hyvin menes- 
tyksekäs selitettäessä ilman sitä hämmentäviksi jääviä sosiologisia 
ilmiöitä. Väitämme, että tällä viitekehyksellä on paljon annettavaa us- 
konnon ja diskurssin tutkimukselle. 

Tavoitteemme on esitellä tämä teoreettinen viitekehys nimeltä epis- 
teeminen hallinta ja osoittaa sen hyödyllisyys uskontososiologisessa 
tutkimuksessa. Aloitamme sosiologisesta näkökulmasta, jossa keski- 
tytään sanojen ja asioiden väliseen vuorovaikutukseen ja yhteenkuu- 
luvuuteen. ”Diskurssit eivät ole yksinomaan sanoja tai asioita. Ne tar- 
joavat kehykset ja näkökannat, joiden mukaan yhteisön jäsenet voivat 
konstruoida objekteja, niin tekoja kuin luonnollisia esineitàkin" (Ala- 
suutari 2007, 68). Michel Foucault loi tämän diskurssia käsittelevän 
näkökulman, joka nivoo saumattomasti toisiinsa (a) puheen, (b) ky- 
seistä puhetta legitimoivat valtarakenteet sekä (c) tietomuodot, jotka 
vuorostaan legitimoivat valtaa (Foucault 1980). 

Luku rakentuu seuraavasti: Ensiksi kuvailemme uutta institutiona- 
lismia, keskittyen sen sosiologiseen muunnelmaan, joka kyseenalais- 
taa valtavirran realistisia ja funktionalistisia käsityksiä sosiaalisesta 
toiminnasta. Käytämme globalisaatiota käsittelevää tutkimusta esi- 
merkkinä siitä, kuinka sosiologisen institutionalismin näkökulma 
haastaa vakiintuneita käsityksiä. Sitä seuraavassa osiossa esittelemme 
Schmidtiä (2008) seuraten uusinstitutionalismin diskursiivisen ulot- 
tuvuuden sekä mitä uutta se on tuonut yhteiskuntateoriaan. Tämän 
pohjalta kuvaamme oman episteemisen hallinnan viitekehyksemme. 
Nostamme valokeilaan puheen ja kyseistä puhetta ohjaavien ymmär- 
ryksen periaatteiden välisen suhteen. Viimeiseksi ehdotamme tutki- 
musohjelmaa, joka keskittyisi tämän viitekehyksen soveltamiseen dis- 
kursiivisessa uskonnontutkimuksessa. Keskitymme etenkin siihen, 
miten se mahdollisesti vaikuttaa uskonnon kategorian määrittely- 
kysymyksiin, mitä metodologisia välineitä näkökulma tarjoaa ja mi- 
hin empiirisiin kysymyksiin se tutkijan katseen suuntaa. 

Uuden institutionalismin nousua (Hall & Taylor 1996; Schmidt 2008) 
voidaan pitää osana samaa lingvististä tai konstruktionistista kään- 
nettä, josta diskurssianalyysi kumpuaa. Kuten Powell ja DiMaggio 
(1991) huomauttavat, uusinstitutionalismi kehittyi 1970-luvulla tu- 
loksena monien tutkijoiden havainnosta, että todellisuus on ristirii- 
dassa ajan keskeisten teorioiden — rationaalisen valinnan teorian ja 
funktionalismin — siitä esittämän kuvauksen kanssa. Sosiologian eri 
aloilla tehdyt systemaattiset havainnot eivät puoltaneet näkemystä 
yksilöistä ja organisaatioista rationaalisina valitsijoina eivätkä myös- 
kään näkemystä siitä, että ulkoiset pakot määräävät toimintaa 
(Schofer ja muut 2012). Näiden havaintojen pohjalta uusinstitutio- 
nalistinen sosiologia paikantaa ihmisen toiminnan juuret kulttuuriin 
(Lechner & Boli 2005). Kulttuurin luojina ja kantajina instituutioita 
muovaavat historialliset tekijät, jotka puolestaan rajoittavat ihmisten 
ymmärrystä siitä, mitä toiminnan vaihtoehtoja on olemassa. Yhteis- 
kunnan institutionaalinen järjestys siis muovaa toimijoita ja tarjoaa 
heille ne merkitysrakenteet, jotka ohjaavat toimintaa (Meyer 2010). 
Tästä kulttuurin ja historiallisuuden korostamisesta johtuen uusinsti- 
tutionalistit eivät pidä yhteiskuntia universaaleina, konemaisina olioi- 
na, joita universaalit sosiologiset lait ohjaavat. Sen sijaan tutkimus- 
kohteita pidetään historian sattumien kautta syntyneinä. Niinpä uus- 
institutionalismi tarkastelee nyky-yhteiskuntaa maailmanlaajuisena 
”modernien heimojen” globaalin kulttuurin toteutumana ja usko- 
musjärjestelmänä (Alasuutari 2016, 2). 

Tällainen tapa pitää yhteiskunnallista toimintaa kulttuuristen mal- 
lien ohjaamana on vastakohtainen valtavirran sosiologiselle realismil- 
le, jossa toimijat (yksilöt tai ryhmät) otetaan annettuina ja toimintaa 
pyritään selittämään kyseenalaistamatta itse toimijuutta. Uusinstitu- 
tionalismi näkee toimijat kulttuurisen ympäristönsä rakentamina ja 
toiminnan ”rationaalisuus” tai mielekkyys selittyy ainoastaan sillä, et- 
tä ympäröivä kulttuuri legitimoi sen (Meyer & Jepperson 2000). So- 
siaalista maailmaa ja toimijoiden päätöksentekoa voidaan selittää ai- 
noastaan tarkastelemalla, millä tavalla instituutiot luovat olosuhteita, 
joiden puitteissa toimitaan ja odotetaan toisten toimivan (Hwang, 
Colyvas & Drori 2019). Tämän perusperiaatteen pohjalta on syntynyt 

erilaisia uusinstitutionalismin muotoja. Niin kutsuttu rationaalisen 
valinnan institutionalismi on nykyisin suosittu taloustieteen haara, 
joka tutkii siirtokulujen (transaction costs) vähentymiseen vaikutta- 
vien instituutioiden syntyä (North 1990; Nee 2010). Historiallinen 
institutionalismi taas korostaa historian vaiheissa muotoutuneiden 
institutionaalisten mallien luomaa polkuriippuvuutta, eli aiempien 
valintojen vaikutusta tuleviin valintamahdollisuuksiin, selityksenä 
yksilöiden toiminnalle (Steinmo 2008). 

Sosiologinen institutionalismi eroaa molemmista edellä mainituis- 
ta institutionalismin muodoista. Se kiinnittää huomionsa globaaliin 
samanrakenteisuuteen, joka näkyy siinä, että kansainväliset mallit le- 
viävät myös maihin, joiden nykytilanteeseen ne ovat sopimattomia. 
Ero rationaalisen valinnan institutionalismiin taas piilee siinä, että so- 
siologisen institutionalismin mukaan instituutiot tuottavat toimijoita, 
eivät ainoastaan rajoita niiden toimintaa, ja että toimijoiden intres- 
sit ovat normatiivisten ja historiallisten kontekstien tuotteita (Powell 
& DiMaggio 1991). Tästä syystä sosiologisen institutionalismin mu- 
kaan toimijat toistavat globaaleja kulttuurisia käsikirjoituksia (Hwang 
ja muut 2019). Esimerkiksi organisaatiot omaksuvat rationaalisilta 
näyttäviä käytäntöjä, joita perustellaan niiden tehokkuudella, vaik- 
ka niistä ei olisi niille hyötyä vaan pikemminkin haittaa. Toimintaa 
luonnehtii siis rationalismi, ei rationaalisen valinnan teorian mukai- 
nen hyötyjen ja haittojen punninta (Meyer & Jepperson 2000; Meyer 
2010). 

Sosiologinen institutionalismi myös määrittelee instituution käsit- 
teen laajemmin kuin edellä mainitut lähestymistavat. Sosiologisen 
institutionalismin mukaan instituutiot eivät ole ainoastaan organi- 
saatioita, virallisia sääntöjä, toimintaohjeita ja normeja, vaan myös 
symboleita, käsikirjoituksia ja moraalisia periaatteita, jotka luovat in- 
himillistä toimintaa ohjaavia merkitysviitekehyksiä (Hall & Taylor 
1996). Toisin sanoen instituutiot — tai institutionaalinen infrastruk- 
tuuri, joka koostuu instituutioista — ovat enemmän tai vähemmän 
synonyymi kulttuurille ja yhteiskunnalle. Tämä on nähtävissä sel- 
keimmin maailmanyhteiskunnan teoriaksi kutsutussa sosiologisen 
institutionalismin haarassa. Siinä esitetään, että globaalit instituutiot 
muodostavat maailmanyhteiskunnan, jota kulttuurisista malleista ja 
käsikirjoituksista koostuva maailmankulttuuri ylläpitää ja levittää 

(Boli & Thomas 1999; Lechner & Boli 2005; Meyer ja muut 2009). Ta- 
mä painotus auttaa selittämään, kuinka maailmassa on huomattavia 
samankaltaisuuksia suurista toiminnallisista eroista huolimatta: ny- 
kymaailmassa kansallisvaltioiksi organisoituneet yhteiskunnat ”ovat 
rakenteellisesti samankaltaisia monien odottamattomien piirteiden 
osalta ja muuttuvat odottamattoman samankaltaisesti” (Meyer ja 
muut 1997). 

Sosiologinen institutionalismi korostaa, että maailmanlaajuisten 
toimintamallien taustalla ovat rationalismi ja konformismi (tarve mu- 
kautua enemmistön mielipiteeseen). Rationalismi synnyttää monissa 
toimijoissa pyrkimyksen näyttää korostetun järjestelmälliseltä, kos- 
ka se luo ulkoisen vaikutelman rationaalisuudesta ja tehokkuudesta. 
Usko ja kunnioitus rationaalista suunnittelua kohtaan saa toimijat te- 
kemään yhä seikkaperäisempiä suunnitelmia, joita poliittiset johta- 
jat ottavat käyttöön silloinkin, kun heillä ei ole tarvetta tai resursseja 
niiden toteuttamiseen (Boli 1987; Meyer ja muut 1997). Tästä seu- 
raa väistämättä se, että periaatteet ja käytännöt eriytyvät toisistaan: 
toimijat ottavat käyttöön epäjohdonmukaisia rakenteita globaaleista 
lähteistä ja symbolisia viitekehyksiä ilman käytännön merkitystä. Sik- 
si tekopyhyys on yleistä (Pope & Meyer 2016). 

Yllä olevalla huomiolla voi olla merkitystä minkä tahansa ilmiön 
sosiologiselle tutkimukselle, uskonto mukaan lukien. Yhteiskuntatie- 
teellisessä tutkimuksessa on paljolti omaksuttu se toimijakeskeisen 
rationaalisen valinnan teorian oletus, että ihmiset ovat valmiiksi 
olemassa olevia, eivät minkään kulttuurin tuottamia toimijoita (ks. 
Meyer & Jepperson 2000 sekä Meyer 2010 yleisenä yhteiskuntatieteel- 
lisenä kritiikkinä tätä käsitystä kohtaan). Tässä toimijakeskeisen teo- 
rian traditiossa toiminnan oletetaan olevan välineellistä ja yksilöiden 
tai ryhmien vapaaseen valintaan perustuvaa. Sen sijaan sosiologinen 
institutionalismi pitää toimijaa itseään sosiaalisesti tuotettuna enti- 
teettinä ja erittelee sitä, miten yhteiskunnalliset rakenteet määrittä- 
vät hänen tekojensa rationaalisuuden ja oikeutettavuuden. Institutio- 
nalismin parissa on tehty paljon empiiristä tutkimusta, joka osoittaa, 
että toimintoja pidetään rationaalisina silloinkin, kun ne ovat selvästi 
vastoin toimijoiden etuja eikä toimijoita ole pakotettu niihin (Meyer 
& Jepperson 2000; Hwang ja muut 2019; Schofer ja muut 2012). So- 
siologisen institutionalismin edustajien näkökulmasta toiminta on si- 

ten rationaalista silloin, kun sen hyvaksyy se kulttuuripiiri, jossa toi- 
mimme. He myös korostavat, että nykyajalle ominainen erityispiirre 
on tuon kulttuuripiirin valtava mittakaava: olettamuksemme ratio- 
naalisuuden ja yksilön luonteesta ja vastaavista seikoista ovat maail- 
manlaajuisia, ja ne esitetään yleispäteviksi (Boli 1998; Jepperson & 
Meyer 2011; Thomas 2009). Osa globaalia, kaiken sosiaalisen toimin- 
nan oikeuttavaa kulttuuria on se, että tuo maailmankulttuuri leimaa 
jotkin toiminnot rationaalisiksi ja toiset irrationaalisiksi. Merkittävä 
osa sosiologista institutionalismia edustavasta tutkimuksesta nostaa- 
kin valokeilaan sen, miten toimintaa rationalisoidaan ja oikeutetaan 
ja miten tuon oikeuttamisen perusteet johtavat maailmanlaajuiseen 
rakenteiden samankaltaisuuteen. 


Episteeminen hallinta: Sosiologisen institutionalismin 
diskursiivinen puoli 


Sosiologinen institutionalismi pitää globaalia järjestelmää maailman- 
kulttuuriin ankkuroituneena institutionaalisena järjestyksenä. Siinä 
mielessä se eroaa tavanomaisesta makrorealistisesta näkemyksestä, 
jossa maailmaa pidetään sotatantereena, jolla kansallisvaltiot, niiden 
ryhmittymät tai sivilisaatiot taistelevat keskenään ja puolustavat omia 
intressejään. Se tarjoaa uusia, kiinnostavia makrotason oivalluksia 
siitä, kuinka maailmanjärjestelmä toimii, kun ymmärrämme sen yh- 
deksi yhteiskunnaksi (Meyer ja muut 2009). Teoria korostaa kulttuu- 
rin perustavanlaatuista merkitystä, mikä on sinänsä ymmärrettävää, 
koska se on syntynyt korjausliikkeenä rationaalisen valinnan teorial- 
le. Haastaakseen syvälle juurtuneen käsityksen rationaalisia valintoja 
tekevistä toimijoista, valtaosa maailmanyhteiskunnan teoriaan nojaa- 
vasta tutkimuksesta korostaa, että kulttuuri tuottaa toimijat — toisin 
sanoen, että toimijat ovat kulttuuristen käsikirjoitusten toteuttajia 
(Meyer 2010). Tämän painotuksen mukana tulee kuitenkin huomaa- 
matta strukturalistinen kulttuurikäsitys, johon sisältyy taipumus olla 
huomioimatta toimijoiden omia kantoja, käsityksiä tai pyrkimyksiä. 
Niinpä useat sosiologisen institutionalismin edustajat sivuuttavat toi- 
mijoiden motiivien tutkimisen keskittyäkseen pelkästään toimijoiden 
teoille merkityksen antavaan maailmankulttuuriin. Paikallisten toi- 

mijoiden roolin huomiotta jattaminen globaalien mallien káyttóón 
ottamisessa on ilmiselvà puute, johon on kiinnitetty paremmin huo- 
miota viimeisimmissá uusinstitutionalismin kehitysvaiheissa (Qadir 
20162). 

Toisin sanoen, vaikka sosiologinen institutionalismi avaa uusia nà- 
köaloja uskonnollisen toiminnan määrittelemiseen kulttuurisen ym- 
päristön sanelemaksi konstruktioksi ja siten myös globaalin yhteis- 
kunnallisen muutoksen selittämiseen, se saattaa johtaa typistettyyn 
olettamukseen siitä, että kaiken voi selittää toimijoiden mukautumi- 
sella globaaleihin sosiaalisiin rakenteisiin, ikään kuin kansakunnat 
olisivat toistensa matkijoita (Meyer 2004). Pitääkö tämä aina paik- 
kansa? Voiko esimerkiksi kaiken uskonnollisen toiminnan ja puheen 
typistää pelkästään pyrkimykseksi sopeutua kulttuuriin samaan ta- 
paan kuin kaikki näytelmän tapahtumat voi tiivistää käsikirjoituk- 
seen? Voiko kaiken uskonnollisen diskurssin sivuuttaa pitämällä sitä 
tekopyhänä mukautumisena globaaleihin kulttuurisiin käsikirjoituk- 
siin samaan tapaan kuin esimerkiksi valtiot koulutuspoliittisessa dis- 
kurssissa omaksuvat globaaleja malleja (Meyer 2004) tai hallitukset 
ympäri maailmaa perustavat uusia hallinnon rakenteita, kuten tiede- 
ja teknologiaministeriöitä tai kulttuuriministeriöitä, riippumatta val- 
tioiden välisistä valtavista taloudellisista eroista (Jang 2000; Alasuuta- 
ri & Kangas 2020)? Monille sosiologisen institutionalismin edustajille 
uskontoon liittyvää sosiaalista toimintaa täytyy todellakin pitää jo- 
ko tekopyhänä konformismina tai ekspressiivisen kulttuurin osa- 
alueena, jossa irrationaalisia toimijoita siedetään ja jopa rohkaistaan 
(Thomas 2007). Tästä näkökulmasta uskomuksia ja uskonnon har- 
joituksen muotoja valitaan kuin jäätelömakuja: Maulla ei ole väliä, 
kunhan sitä ei tyrkytä muille. Mutta se, että ylipäätään valitsee jonkin 
maun, on persoonallisuuden merkki. 

Useimmille uskontososiologeille ei kelpaa kahtiajako, jossa uskon- 
nollinen toiminta on joko tekopyhää konformismia tai epäolennaista 
itseilmaisua. Nämä vaihtoehdot eivät riitä selittämään uskonnollisen 
toiminnan globaalia monimuotoisuutta, kuten muun muassa Bruce 
(1999) on huomauttanut. Näkemys, jonka mukaan yhteiskunnalliset 
rakenteet ja kulttuuri määräävät yhtä lailla kaikkea, ei kuitenkaan ky- 
kene selittämään monia uskonnollisia tekoja, kuten uskoon tulemis- 
ta tai uskosta luopumista. Riippumatta siitä, kuinka perusteellisesti 

ympáristó yksilóón vaikuttaa (kuten sosiologinen institutionalismi 
osoittaa), yksilön näkökulmasta tilanne ei muutu. Yksittäisen toimi- 
jan pitää joka tapauksessa vakuuttua siitä, miten kussakin tilanteessa 
edetään ja kuinka pystytään vakuuttamaan muutkin. Yksilöllä on tie- 
tysti myös omat tarkoitusperänsä. Kuinka voimme siis säilyttää sosio- 
logisen institutionalismin makronäkökulman ja sisällyttää siihen 
myös paikallisten vaikuttajien strategiset pyrkimykset ja teot? Toisin 
sanoen, voimmeko saavuttaa paremman tasapainon yhteiskunnalli- 
sen rakenteen (instituution) ja yhteiskunnallisen toimijan (yksilön) 
välillä? 

Yksi tapa ratkaista tämä dilemma on aloittaa paikallisesta toimijas- 
ta itsestään kysymällä, mitä ovat ne käytännön puhetavat ja vakiintu- 
neet säännöt, jotka saavat nykymaailman toimijat käyttäytymään niin 
yhdenmukaisesti. Vivien Schmidt (2008) on nimennyt tämän näkö- 
kulman toimijoiden ja instituutioiden väliseen suhteeseen diskursii- 
viseksi institutionalismiksi. Kyse ei ole yhtenäisestä koulukunnasta, 
vaan kyseistä näkökulmaa edustavat tutkijat muodostavat Schmidtin 
mukaan kirjavan joukon, jossa metodologinen orientaatio on toden- 
näköisesti selvin yhteinen nimittäjä. Siinä missä makrososiologinen 
institutionalismi tarkastelee muuttujia - kuten UNESCOn jäsenyys 
—, jotka selittävät esimerkiksi koulu-uudistuksia koskevien maailman- 
laajuisten mallien leviämistä eri kansallisvaltioihin (Meyer & Ramirez 
2000), diskursiivinen institutionalismi soveltaa laadullisen tapaus- 
tutkimuksen metodiikkaa osoittaakseen esimerkiksi, että mallien sa- 
mankaltaisuus tai toisistaan etääntyminen ruotsalaisessa opetusohjel- 
mien uudistamisessa johtuu tavoista, joilla toimijat ovat linkittyneet 
toisiinsa globaalisti (Nordin & Sundberg 2018). Kun katsotaan niitä 
paikallisia prosesseja, joiden kautta globaalit ideat omaksutaan, pai- 
kalliset toimijat eivät ole passiivisia eivätkä kansakunnat harkintaa 
vailla olevia matkijoita. Sen sijaan diskursiivisen institutionalismin 
edustajat korostavat, että paikallisilla toimijoilla on aktiivinen rooli 
muualta peräisin olevien ajatusten markkinoimisessa. 

Tämä ei tarkoita, että uusinstitutionalistisen sosiologian tulisi ot- 
taa askel takaisin kohti toimijakeskeistä näkökulmaa. Pikemminkin 
se ehdottaa, että sen jälkeen, kun hyväksytään että globaali kulttuuri 
konstituoi toimijoita, tulee ottaa seuraava askel kysymällä, kuinka 
paikalliset toimijat käyttävät globaaleja kulttuurisia diskursseja. Toi- 

sin sanoen, institutionalismin diskursiivisen puolen tehtävänä on tar- 
kastella ja rekonstruoida ihmisten toiminnan kulttuurista logiikkaa. 
Se avaa erityisesti näköaloja ”kysymyksiin, jotka ovat vaivanneet poli- 
tiikanfilosofien päätä kautta aikojen, kuten ideoiden rooli poliittise- 
na toimintana, suostuttelun voima poliittisessa debatissa, harkinnan 
keskeinen rooli demokraattisessa oikeutuksessa, poliittisten intres- 
sien ja arvojen konstruktio ja rekonstruktio sekä historian ja kulttuu- 
rin muutoksen dynamiikka” (Schmidt 2008, 305). 


Episteeminen hallinta 


Yllä oleva pohdinta johdattaa suoraan diskurssianalyysin ytimeen. 
Yksilön ja instituution vuorovaikutus oli myös Michel Foucault'n 
mielessä tämän kehittäessä neologismin hallintamentaliteetti (gou- 
vernementalité), jolla hän tarkoittaa hallintaa, joka ohjaa muiden 
käyttäytymistä vaikuttamalla heidän toiveisiinsa, haluihinsa ja ympä- 
ristöönsä (Foucault 1991; Inda 2005). Foucault'n mukaan tämänkal- 
taisesta hallinnasta tuli poliittiselle eliitille kasvavassa määrin keskeis- 
tä, kun suvereeni kuningasvalta korvattiin asteittain järjestelmällä, 
jossa vallan perustana ovat yleinen mielipide ja useiden yhteiskun- 
nallisten ryhmien tuki (Foucault 2007; 2008). Samaa on sanottu glo- 
baalista hallinnasta: kansallisvaltiot eivät omaksu globaaleja standar- 
deja ja toimintatapoja pakosta, vaan ensisijaisesti siksi, että hallitukset 
ovat vakuuttuneita vakiintuneiden käytäntöjen olevan niille hyväksi, 
ja sen seurauksena globaali hallinta toimii erityisesti tiedon tuotan- 
non ja konsultaation avulla (Buduru & Pal 2010; Radcliffe 2010; Ala- 
suutari 2011). 

Viittaamme tähän näkökulmaan termillä episteeminen hallinta 
(Alasuutari & Oadir 2014; 2019), joka perustuu kamppailuihin mer- 
kityksistä ja käsillä olevan tilanteen hegemonisesta määritelmästä. 
Nämä kamppailut eivät koostu ainoastaan faktoista ja ontologisista 
väitteistä, sillä toimijat vetoavat myös arvoihin ja periaatteisiin. He 
perustelevat poliittisia valintoja vahvistamalla yhteisiä arvoja ja eh- 
dottamalla, miten ne velvoittavat meidät toimimaan. Episteeminen 
hallinta toimii siis vaikuttamalla ihmisten käsityksiin reaalimaailmas- 
ta ja siitä, mikä on mahdollista, hyväksyttävää tai toivottavaa. Tämä 
ei kuitenkaan tarkoita, että hallinnan analytiikka pätee ainoastaan 

hienovaraiseen vaikuttamiseen ja ”pehmeään vallankäyttöön” (Nye 
2004). Episteemisen hallinnan analytiikka on näkökulma kaikkeen 
hallintaan riippumatta siitä, kuinka karkeaa, väkivaltaista, ilmiselvää, 
"paikatonta" (Foucault 1977) tai hienovaraista se on. Niinpä hallinta 
voidaankin käsittää enemmän tai vähemmän tietoiseksi toiminnaksi, 
jonka avulla muokataan ihmisten todellisuuskäsityksiä. Se kattaa ih- 
misten toiveisiin ja pyrkimyksiin vaikuttavat strategiat, mutta myös 
asevoimien käyttäminen ja taloudelliset pakotteet tai niillä uhkaa- 
minen ovat keinoja vaikuttaa ihmisten tilannekäsitykseen ja ohjata 
heidät toimimaan tietyllä tavalla. Käyttääpä toimija keinoinaan sitten 
tiedettä, rahaa tai panssarivaunuja, eri resurssien käyttämisen tarkoi- 
tus on taivutella muut tekemään niin kuin toimija haluaa. 

Tutkimus julkisista väittelyistä esimerkiksi politiikan saralla osoit- 
taa, että toimijat tekevät episteemistä työtä, jossa he eivät vetoa pel- 
kästään faktoihin vaan myös yhteisiin arvoihin, esimerkiksi ”pyhään 
järjestykseen? Suomen eduskunnan keskusteluissa (Äystö 2017; ks. 
luvut 9 ja 10 tässä teoksessa). Lisäksi he vetoavat yleisöönsä esittämäl- 
lä, että se muodostaa yhteisön, vaikkapa kansan, jolla on yhteiset 
edut. Näyttääkin siltä, että tekniikat, joilla päätöksentekijä vakuuttuu 
asiastaan ja yrittää vakuuttaa siitä myös muut, muodostavat analyyt- 
tiseltä kannalta katsoen yhtenäisen kokonaisuuden (ks. luku 4 tässä 
teoksessa). Episteeminen työ kohdentuu kolmeen sosiaalisen maail- 
man aspektiin: mikä on ympäristö, keitä ovat toimijat ja mikä on hy- 
veellistä tai hyväksyttävää. Käytännön episteemisessä työssä nämä 
kolme aspektia esiintyvät aina yhdistelmänä siten, ettei ole olemassa 
episteemistä työtä, johon ei sisältyisi kaikkia kolmea. Kun esimerkiksi 
poliitikko ajaa kansallista reformia, hän viittaa esityksensä tueksi ar- 
vonantoa nauttiviin lähteisiin vakuuttaakseen kansalaiset siitä, että 
nykyinen asiaintila on kelvoton ja että hänen ehdottamansa toimet 
ovat tehokkaita ja kansalaisten parhaaksi. Tällainen argumentti ve- 
toaa tietenkin väitteisiin todellisuudesta, mutta uudistusten ajami- 
nen tältä pohjalta sisältää myös normatiivisen elementin. Lisäksi kun 
ehdotetaan, mitä tulee tehdä, tullaan myös määritelleeksi toimijoita 
ja sitä, mihin joukkoon he identifioivat itsensä (Alasuutari & Oadir 
2014). 

Diskursiivisen institutionalismin näkökulma politiikkaan ja valta- 
suhteisiin auttaa paremmin ymmärtämään, miksi kansallisvaltiot 

päätyvät päätöksenteossaan reagoimaan samoihin globaaleihin aja- 
tuksiin ja muotisanoihin. Tämä johtuu siitä, että toimijoilla kautta 
maailman on samat kulttuuriset arvot ja esioletukset, mikä puoles- 
taan saa heidät uskomaan samoihin argumentteihin ja diskursseihin. 
Yksi tällainen globaali esioletus on usko tieteeseen ja rationaalisuu- 
teen, mistä syystä toimijat perustelevat väitteensä vedoten empiiri- 
seen todistusaineistoon ja tieteen auktoriteettiin. Toisinaan tämä joh- 
taa siihen, että tieteentekijöillä episteemisenä yhteisönä on ratkaiseva 
rooli päätöksenteossa (Haas 1992; Miller & Fox 2001; Carayannis ja 
muut 2011), mutta tavallisimmin se tarkoittaa, että tieteellinen to- 
distusaineisto ja auktoriteetti ovat politiikan taistelukentällä keskei- 
siä aseita. 

Voisi luulla, että tutkimus- ja todistusaineiston lisääntynyt käyttö 
johtaisi tieteellisempään tapaan suunnitella ja organisoida yhteiskun- 
taa, mutta tosiasiassa se edesauttaa politiikan muotien syntymistä. 
Viime vuosikymmeninä on havaittu maailmanlaajuinen trendi, jos- 
sa vanhempia sosiaalisia muotoja — perinteistä byrokratiaa, perheyh- 
tiöitä, ammattiyhteisöjä ja yhdistyksiä - muutetaan samaan formaa- 
lin organisaation muotoon. Esimerkiksi uskonnolliset yhdyskunnat 
tai perinteiset hyväntekeväisyysjärjestöt ovat nykyisin ”voittoa tuot- 
tamattomia organisaatioita” (Meyer & Bromley 2013). Poliittisten toi- 
mijoiden näkökulmasta olennaista ei ole, uskovatko he itse uuteen 
toimintatapaan, konseptiin tai periaatteeseen, vaan se, uskovatko he 
muiden toimijoiden ja ”yleisen mielipiteen” pitävän sitä tärkeänä. 
Niinpä niiden, jotka haluavat vaikuttaa päätöksentekoon, on asettau- 
duttava samalle linjalle muiden toimijoiden näkökantojen ja tunte- 
musten kanssa, vaikutettava toisiin omilla siirroillaan tai muokatta- 
va muiden uskomuksia siitä, mitä mieltä suuri yleisö on. Politiikka 
on siis kasvavassa määrin riippuvaista vaikutelmista ja niiden hallin- 
nasta, mikä taas johtaa merkinantopeleihin (signalling games), joista 
puhutaan rationaalisen valinnan institutionalismissa (Hall & Taylor 
1996, 956). 


Sosiaalisen maailman mielikuvastot episteemisessä hallinnassa 


Muiden saamien vaikutelmien manipulointiin pyrkivissä merkin- 
antopeleissä ei kuitenkaan ole loputonta määrää vaihtoehtoja: niiden 

määrää rajoittaa se, että ihmiset jäsentävät maailmaa käyttämällä ver- 
raten suppeaa määrää sanattomia mielikuvia. He myös toimivat olet- 
taen, että muutkin käyttävät samoja mielikuvia. Sosiologian kulttuuris- 
diskursiivisen suuntauksen mukaan voimme tunnistaa suppean 
joukon sosiaalista todellisuutta mallintavia metaforia, joihin ihmisil- 
lä on taipumus ajattelussaan ja puheissaan nojautua. Richard Harvey 
Brownin (1989) mukaan kaikki teoretisointi ja yleistajuinen puhe 
pohjautuvat juurimetaforiin, joilla ihmiset selittävät ympäröivän maa- 
ilman itselleen ja muille ja joiden mukaisesti he siinä toimivat. Brown 
esittää, että ihmiset mallintavat yhteiskuntaa joko organismiksi tai 
koneistoksi ja sosiaalista toimintaa joko kieleksi, draamaksi tai pelik- 
si. Brownin mukaan kaikki yhteiskunnallinen keskustelu (yhteiskun- 
tateoria mukaan lukien) rakentuu näiden metaforien varaan. 

Huomio juurimetaforista on muutoin houkutteleva, mutta ne ei- 
vät ole riittävän moniulotteisia tai laajoja vakuuttaakseen muita siitä, 
mitä pitää tehdä. Useimmiten diskurssit kietovat metaforat toisiinsa 
ja nivovat ne käytännön tavoitteita tai tulevaisuuden hankkeita sisäl- 
täviksi kertomuksellisiksi mielikuvien joukoiksi tai mielikuvastoiksi 
(imageries) (Alasuutari & Oadir 2016). Miten ihmiset mallintavat so- 
siaalista todellisuutta ja miten he toimivat kytkeytyvät siis yhteen, ja 
sen vuoksi yhteiskunnallisesti vaikuttamaan pyrkivien ihmisten tulee 
ottaa huomioon vallitsevat mielikuvastot. Yhteiskunnallista todelli- 
suutta mallintavan mielikuvaston tietoinen tai vaistonvarainen käyt- 
täminen on tehokas keino vakuuttaa muut esitetyistä toimenpiteistä. 
Vakuuttava mielikuvasto sisältää yleensä elementtejä kaikista kolmes- 
ta episteemisen hallinnan ulottuvuudesta: 1) kuvauksen siitä millai- 
nen sosiaalinen maailma on, 2) keitä me sen maailman toimijoina 
olemme ja 3) kuinka on oikein tai välttämätöntä toimia. Tällainen 
tulkitseva mallinrakennus nojaa luonnollisesti kieleen, ja sekä taval- 
liset sosiaaliset toimijat että yhteiskuntateoreetikot harjoittavat tätä 
mallinrakennusta jatkuvasti. 

On näyttöä siitä, että sosiaalisen maailman mielikuvastot ovat ylei- 
sessä käytössä kautta maailman. Ne toimivat samaan tapaan kuin 
symbolit, joita nykymedia kierrättää globaalisti ja jotka toimivat ”aja- 
tustemme, tekojemme ja viestiemme hiljaisina tapetteina" (Schudson 
1989, 155). Ne muistuttavat myös Charles Taylorin filosofisempaa kä- 
sitettä ”sosiaalisista mielikuvista” (social imaginaries) (Taylor 2004). 

Sitä on kuitenkin vaikea määritellä osaksi yhteiskuntatieteellista tut- 
kimusasetelmaa. 

Toisin kuin Taylorin filosofinen käsitteistö, sosiaalisen maailman 
mielikuvastot voidaan kytkeä helpommin symboleihin, jotka ovat ta- 
vallisia modernissa kulttuurissa. Toimijat käyttävät näitä mielikuvas- 
toja hyödykseen maalatessaan omia väitteitään perustelevan kuvan 
todellisuudesta. Mielikuvastot vetoavat ihmisiin, koska ne tarjoavat 
yksinkertaisen ja suoraviivaisen kuvan muuten melko vaikeatajuises- 
ta sosiaalisesta maailmasta. Kun joku esittää jonkin tilanteen mal- 
lintamista yhden mielikuvaston avulla, kyseisen kuvaston itsestään- 
selvyys saa helposti muut hahmottamaan tuon tilanteen hänen 
ehdottamallaan tavalla niin, että muut vaihtoehdot suljetaan pois. 
Nähdäksemme voidaan erottaa kaikkiaan kolme keskeistä yhteiskun- 
taa mallintavaa mielikuvastoa: modernisaatio, sotivat heimot ja hie- 
rarkia (Alasuutari & Oadir 2016). 

Vallitseva käsitys siitä, että ihmiskunta kehittyy ja jättää taakseen 
sellaiset "lapselliset" fantasiat kuin esimerkiksi uskonto, vaikutti huo- 
mattavasti 1900-luvun alun ja puolivälin maallistumisteesiin. Kutsu- 
kaamme tätä modernisaation mielikuvastoksi. Jos esimerkiksi poliit- 
tinen toimija esittää koulutuksen uudistamista Euroopassa, hän to- 
dennäköisesti nojaa argumentaatiossaan oletukseen, että muut koke- 
vat maailman edellä kuvatulla tavalla (uskovatpa he siihen itse tai 
eivät) ja että uudistusesityksen kehystäminen kyseisellä tavalla on va- 
kuuttava tapa irrottaa uskonnollinen kasvatus opetussuunnitelmasta. 
Hän voisi esimerkiksi viitata marxilaiseen tai freudilaiseen yhteiskun- 
tatieteeseen, joista molemmat nojasivat teorioitaan kehittäessään tä- 
hän mielikuvastoon. Vaikka Parsonsin (1964; 1966) modernisaatio- 
teoria on julistettu kuolleeksi ja kuopatuksi jo moneen kertaan, hä- 
nen ajatuksensa, jonka mukaan kansallisvaltiot seuraavat itsenäisesti 
omia kehityskäyriään tarkkaillen modernisoitumisen ”funktionaalisia 
välttämättömyyksiä” on valtavirran yhteiskuntatieteessä nykyään yhä 
vahvasti läsnä. Itse asiassa yhteiskuntatieteellinen teoretisointi on ai- 
van yhtä tiukasti sidoksissa yhteiskunnalliseen mielikuvastoon ja luot- 
taa sen mukaiseen kielenkäyttöön kuin muukin sosiaalinen toiminta. 

Sosiaalisen toiminnan ja yhteiskuntateorian keskinäisyhteys ja jat- 
kumo ovat yhtä ilmeisiä myös toisessa vallitsevassa mielikuvastossa, 
jossa maailma jakautuu kilpaileviin blokkeihin, kuten sotiviin hei- 

moihin, kansoihin tai sivilisaatioihin. Niinpä Samuel Huntingtonin 
(1996) kuuluisa teesi sivilisaatioiden kamppailusta antaa helpon se- 
lityksen sille, miksi tanskalaisten pilapiirrokset aiheuttivat niin valta- 
van negatiivisen palautevyöryn ja kiistan sananvapauden ja uskon- 
non kunnioittamisen välillä. Vuoteen 2015 mennessä kyseinen teesi 
oli jo tiukasti juurtunut kaikkien mieleen, joten median tapa käsitellä 
ja analysoida Charlie Hebdon terrori-iskuja muuttui nopeasti osaksi 
tuota selitystä ilman, että sen perustelemiseen olisi vaivauduttu käyt- 
tämään paljoakaan aikaa (Qadir 2015a). Syy, miksi Huntingtonin tee- 
si omaksuttiin niin laajasti, ei ollut se, että se selittäisi kaiken niin 
hyvin. Pikemminkin sen suosio selittyy sillä, että teesi pohjautuu ai- 
kaisemmin omaksuttuihin mielikuviin kilpailevista blokeista tai soti- 
vista heimoista, joten ihmisten kaikkialla oli helppo niellä se sellaise- 
naan. Kuten kaikki menestyksekkäät itsensä toteuttavat ennustukset, 
suosittu uskomus siitä, että maailma koostuu sotivista heimoista, on 
aiheuttanut juuri niin paljon eripuraa kuin se ennustikin. 
Kolmannen yleisen mielikuvaston mukaan toimijat mallintavat yh- 
teiskunnan hierarkiaksi, jonka puitteissa valta mielletään joksikin, jo- 
ka kuuluu ylemmille niissäkin tapauksissa, joissa selkeästi ylempiä ei 
ole. Kuten Foucault osoitti, pönkittääkseen omaa auktoriteettiaan yh- 
teiskunnalliset toimijat määrittelevät usein tilanteita käyttäen ilmauk- 
sia ”ylemmistä” ja ”alemmista”. Usein tällainen tilanteenmäärittely 
kytkeytyy myös siihen, että tuotetaan tietoa, joka legitimoi vallan- 
käyttöä (Foucault 1980). Otetaan esimerkiksi tapaus, jossa Pakistanin 
kansalliskokous teki vuonna 1974 perustuslakiin lisäyksen, jolla 
ahmadiyya-muslimiliike julistettiin harhaoppiseksi (Oadir 2014). Pe- 
rustellessaan maailmanlaajuisestikin ainutlaatuista päätöstään par- 
lamentaarikot nojasivat laajasti Saudi-Arabian ja Kairon Al-Azhar 
-yliopiston uskonnollisten johtajien auktoriteettiin. Kuukauden kes- 
täneiden parlamentaaristen istuntojen aikana ei kertaakaan mainittu, 
ettei saudipapeilla sen enempää kuin Al-Azharin uskonoppineilla ole 
minkäänlaista lainopillista valtaa Pakistanin kansanedustuslaitokses- 
sa ja vielä vähemmän pakistanilaisia muslimiyksilöitä koskevissa 
asioissa. Tästä huolimatta pelkästään jo se mielikuva, että saudiara- 
bialaiset ja egyptiläiset uskonoppineet ovat uskonasioissa ylempänä, 
riitti kansalliskokoukselle perustuslain toisen lisäyksen hyväksymi- 
seen. Väite, jonka mukaan edellä mainituilla auktoriteeteilla oli asias- 

ta erityisasiantuntemusta, tuntui riittävältä antamaan heille päätös- 
vallan tilanteessa, jossa heillä ei sitä tosiasiallisesti ollut. 

Episteemisen hallinnan analytiikka tarjoaa siis diskursiivista insti- 
tutionalismia edustavan kehyksen sen kuvaamiseen, miten sosiaali- 
set toimijat työstävät toistensa todellisuuskäsityksiä hyödyntämällä 
sosiaalisia mielikuvastoja. On tärkeää ottaa huomioon, että tällainen 
episteeminen hallinta on kuitenkin työlästä: toimijoiden täytyy toimia 
enemmän tai vähemmän strategisesti, mutta tämä toiminta pohjau- 
tuu puheeseen, jolla on mielikuvaston käsitteessä esille nostamamme 
rajoittavat, institutionalisoituneet piirteensä. Syy edellä mainittujen 
diskurssien menestykseen on se, että argumentointi on rakennettu 
nyky-yhteiskunnassa laajalle levinneiden mielikuvastojen varaan. 


Uskonnontutkimuksen diskursiivisen institutionalismin 
agenda 


Yksi ilmeinen seuraus edellä sanotusta on, että episteemisen hallin- 
nan diskurssianalyyttinen kehys on hyödyllisimmillään, kun sitä so- 
velletaan uskonnon rooliin politiikassa. Tämä näennäinen rajoite 
johtuu kuitenkin enemmän tutkimuksen vähyydestä kuin mistään 
muusta. Toistaiseksi ei ole käytännössä ollenkaan diskursiivisen insti- 
tutionalismin näkökulmasta tehtyä uskonnon tutkimusta. Varsinkaan 
episteemisen hallinnan kehystä ei ole käytetty uskonnontutkimukses- 
sa siinä määrin kuin muunlaisen poliittisen viestinnän tutkimisessa, 
joten empiirisiä esimerkkejä on käytettäväksi vähemmän. Kun sitä on 
käytetty siihen tapaan kuin edellä mainituissa tapauksissa, joissa us- 
konto ja politiikka selvästi limittyvät toisiinsa, on saatu tuoretta nä- 
kökulmaa monimutkaisiin ilmiöihin. Hahmottelemme alla, kuinka 
episteemisen hallinnan diskursiivinen lähestymistapa voisi avata uu- 
sia näkymiä uskonnontutkimukseen. 

Ennen sitä on kuitenkin hyödyllistä pohtia tätä samaa lähestymis- 
tavan mahdollisesti rajallista soveltamisalaa toiseltakin kannalta. Pa- 
lataksemme uskontososiologian perusteisiin, meitä kiinnostaa se, mi- 
tä filosofi J. L. Austin (1962) kutsui puheakteiksi ja Foucault (2005) 
lausumiksi. Riippumatta siitä, onko jokin teko pohdinnan kohteena, 
onko lausuman tarkoituksena tuottaa toimintaa vai seurataanko jo- 

tain rutiinia tiedostamattomasti, kaikissa näissä on kyse diskursiivi- 
sesta toiminnasta, jonka uskontososiologi voi ottaa analyysinsa 
perusyksiköksi. Kaikissa näissä tapauksissa tällaiset puheaktit tai lau- 
sumat ovat ymmärrettävissä vain osaksi niitä yhteiskunnallisia raken- 
teita ja valtasuhteita, joita ne samalla uusintavat tai muuttavat. Siinä 
mielessä jokainen uskonnollinen teko on valmiiksi myös poliittinen, 
jos ymmärrämme poliittisuuden sen laajassa merkityksessä eikä vain 
avoimiksi auktoriteetin muodoiksi ja jos jätämme huomiotta uskon- 
nollisen teon mahdollisesti sisältämät sisäiset uskomukset. Vaikka yl- 
lä mainitut esimerkit viittaavat eksplisiittisemmin uskontoon ja val- 
tiolliseen politiikkaan, se ei sulje pois sitä, että toimintana uskonto 
sulautuu poliittisuuteen. Mitäpä muutakaan uskontososiologi tutkisi 
kuin uskonnollisia puhetekoja, joiden juuret ovat jo määritelmältään 
poliittisissa rakenteissa? Kuten Foucault tunnetusti toteaa, tieto ja 
valta ovat katoamaton parivaljakko. Tässä mielessä uskonnon ja poli- 
tiikan keskinäisvaikutukseen huomion kiinnittäminen on johtanut 
kiinnostaviin avauksiin uskonnontutkimuksessa kuten kriittiseen tut- 
kimukseen siitä, miten politiikka määrittää oleellisesti tapaamme 
ymmärtää, mitä uskonto ylipäätään on (Asad 2003, Fitzgerald 2015) 
tai mitä ovat yksittäiset traditiot kuten islam (Moosa 2014). Tämä 
näkemys uskonnosta poliittisena ilmiönä johtaa meidät miettimään 
tarkkaan sitä, mitä käyttöä episteemisen hallinnan analytiikalla voisi 
olla diskursiiviselle uskonnontutkimukselle. 

Episteemisen hallinnan analytiikasta ei ole hyötyä muotoiltaessa 
sisällöllisiä määritelmiä tai valintakriteerejä sille, minkä perusteella 
jonkin inhimillisen toiminnan voi katsoa olevan uskonnollista. Täl- 
laisia keskusteluja ovat viime aikoina virittäneet muun muassa wicca 
(Taira 2010), new age -henkisyys (Hanegraaff 1999) ja jo pitkään uu- 
den ajan uskonnoksi nimitetty kansallismielisyys (Hayes 1960). Vaik- 
ka uudet määritelmät ja uusien ryhmien tunnistaminen ovat valaise- 
via, episteemisen hallinnan analytiikka on hyödyllisempää analy- 
soitaessa uskontokategoriaan kuuluvien toimintojen diskursiivisia 
konstruktioita tai niiden kyseenalaistamista. Episteeminen hallinta 
antaa meille välineen, jonka avulla ymmärretään, kuinka jokin dis- 
kursiivinen konstruktio argumentoidaan tai haastetaan. Esimerkiksi 
näissä kaikissa tapauksissa uskonnoksi laskemista puoltavaa tai sitä 
haastavaa diskurssia voidaan analysoida perusteellisesti, jotta näh- 

dään, millaista ontologiaa ympäristöstä rakennetaan kyseisessä dis- 
kurssissa, millaisia toimijoiden tunnistamisen tapoja määritellään ja 
millaisia normeja puolustetaan joko avoimesti tai piilevästi. Käytetyn 
mielikuvaston luokitteleminen auttaa lisäksi selkiyttämään sitä kult- 
tuurista kontekstia, johon asiaansa edistävät olettavat yleisönsä kuu- 
luvan. Tällaisen analyysin tarkoitus ei ole päättää, onko tietty ryhmä 
tai rituaali ymmärrettävä uskonnolliseksi, vaan paljastaa, miten argu- 
mentti sen uskonnollisuudesta perustellaan tai haastetaan. Tämä nä- 
kökulma tulee lähelle Tairan tämän teoksen luvussa 3 esittelemää aja- 
tusta uskontodiskurssista. 

Uskonnollisten puheaktien tutkimisen painotus ei tietenkään tar- 
koita, että sulkisimme silmämme uskonnollisilta ilmiöiltä tai kiistäi- 
simme koko uskonnon olemassaolon. Se vain tarkoittaa, että pysyt- 
täydymme sen tutkimisessa, kuinka toimijat konstruoivat uskontoa 
ja elävät globaalin uskontokäsitteen viitekehyksessä. Kun esimerkiksi 
eri ryhmittymät vaativat tulevansa kutsutuiksi uskonnoiksi ja kohdel- 
luiksi muiden jo vakiintuneiden uskontojen vertaisina, he vetoavat 
uskonnon globaaleihin vaikutusvaltaisiin määritelmiin — esimerkiksi 
YK:n ihmisoikeuksien julistuksen uskonnonvapausartiklaan. Samoin 
uskonnollisten puheaktien tutkimus voi auttaa havaitsemaan, miten 
esimerkiksi uskonnollisten yhteisöjen sisäinen argumentaatio muis- 
tuttaa ”sekulaarin maailman” vastaavaa. Kun esimerkiksi uskonnol- 
liset johtajat kertovat yhteisönsä jäsenille, kuinka tietyssä tilantees- 
sa tulisi käyttäytyä, he perustavat näkemyksensä pyhien kirjoitusten 
tulkintoihin ja siten harjoittavat lainopillisesta diskurssista tuttua ra- 
tionaalista argumentaatiota. Toisaalta se, että lakeja ja muita auktori- 
tatiivisia tekstejä, kuten kansainvälisiä sopimuksia, käytetään seku- 
laarin yhteiskunnan moraalisina peruskivinä, osoittaa kuinka paljon 
uskonto ja yhteiskunta ovat limittyneet. 

Jokainen tietoinen argumentti tuo osaksi diskurssia sen, mikä ai- 
kaisemmin otettiin annettuna, osana Bourdieun doksaksi nimeämää 
kulttuurin aluetta (Bourdieu 1977). Charles Taylorin terminologiassa 
samaa ideaa edustaa taustaymmärryksen (background understanding) 
käsite (Taylor 2004). Episteeminen hallinta erittelee, kuinka doksa 
tai taustaymmärrys valuu tietoiseen mieleen ja millaisin seurauksin. 
Aiemmin mainittu ahmadiyya-liikkeen määrittely vääräoppiseksi 
Pakistanissa nosti esiin useita ääneen lausumattomia islamin doksan 

piirteitä, kuten suosittujen initiaatioseremonioiden tuomitsemisen, 
joka väistämättä johti initiaatioon perustuvien ryhmien kuten suufi- 
laisuuden ja shiiojen marginalisoimiseen Pakistanissa (Qadir 2015b). 
Nämä diskurssien geneettiset jäljet löytyvät helposti, kun tarkastel- 
laan lähemmin, kuinka uskonnollinen puheakti institutionalisoituu. 
Siksi olemme läpi tämän luvun viitanneet episteemiseen hallintaan 
mieluummin analytiikkana - Foucault'n termi sille, miten jokin ta- 
pahtuu - kuin analyysina, joka keskittyy siihen, mitä tapahtuu. 

Episteemisen hallinnan analytiikkaa on kehitetty pääasiassa kansal- 
lisen päätöksenteon tutkimuksessa. Tutkimus on koostunut pääasias- 
sa laadullisista tapaustutkimuksista, joissa analyysin kohteena ovat 
olleet päätöksenteon diskurssit ja niiden institutionalisoituminen. 
Tällaisista mainittakoon esimerkiksi bioetiikkakomiteoiden perusta- 
minen ympäri maailmaa (Syväterä & Oadir 2015) tai lastenoikeusins- 
tituutioiden yleistyminen (Alasuutari ja muut 2016). Institutionalisoi- 
tujen diskurssien, episteemisen työn ja sosiaalisten mielikuvastojen 
ottaminen tutkimuskohteiksi tarjoaa kuitenkin uusia metodologisia 
näkymiä myös uskonnontutkimukseen. Episteemisen hallinnan ana- 
lytiikka tarjoaa siten uusia ulottuvuuksia, joita voi ottaa huomioon 
puheakteja koodattaessa ja rakennettaessa tarkempaa kuvaa uskon- 
nosta yhteiskunnassa. 

Uusia empiirisiä näkökulmia avautuu myös, kun puhe sijoitetaan 
institutionaalisiin kehyksiinsä. Esimerkiksi kansanedustuslaitoksis- 
sa käydyt debatit ovat kiintoisia esimerkkejä yhteiskunnallisesta dis- 
kurssista, sillä parlamentaarikot eivät puhu vain toisilleen, vaan myös 
puolueilleen ja muille etujärjestöille sekä kansalliselle yleisölle — jopa 
koko maailmalle (Fairclough & Fairclough 2013). Kun poliitikko tah- 
too vakuuttaa kollegansa tai yleisönsä jostain toimenpiteestä, vaikka- 
pa lakiesityksen hyväksymisestä tai torjumisesta, hän perustelee sen 
tavalla, jonka uskoo vetoavan suureen yleisöön. Tästä näkökulmasta 
parlamentaarinen puhe tarjoaa paljastavan ikkunan yhteiskunnallis- 
ten vaikuttajien oletuksiin siitä, kuinka muut käsittävät maailman ja 
paikkansa siinä. Episteemisen hallinnan diskursiivista analyysia on 
tehty muun muassa kansainvälisten vertailujen käytöstä poliittisessa 
argumentaatiossa (Alasuutari 2014), kansallisen ainutlaatuisuuden 
oletuksen rakentamisesta ja käytöstä (Alasuutari 2016) ja tieteen mo- 
raaliseen auktoriteettiin vetoamisesta (Oadir & Syväterä 2017). Yl- 

lättävän vähän huomiota on kuitenkin kiinnitetty uskonnon par- 
lamentaariseen diskurssiin, josta käy esimerkiksi edellä mainittu 
ahmadiyya-muslimien Pakistanissa toisinajattelijoiksi julistaminen 
(Oadir 2015b) sekä pyhät järjestykset ja etnisyys suomalaisessa parla- 
menttikeskustelussa (Äystö 2017; Prindiville & Hjelm 2018; ks. myös 
luvut 9 ja 10 tässä teoksessa). Uskomme, että kansanedustuslaitosten 
uskonnollisten debattien tarkempi analyysi voisi tarjota uutta, kiin- 
toisaa opittavaa ihmisten ennakko-oletuksista heidän perustellessaan 
kantojaan uskonnollisiin asioihin, erityisesti näkemyksiinsä uskon- 
non ja valtion erottamisesta. 

Toinen tutkimusareena on maailmanlaajuinen uskontodiskurssi. 
Käyttääksemme jälleen esimerkkinä ahmadiyya-liikkeen vääräuskoi- 
siksi julistamista, Pakistanin parlamentin päätös erottaa liike islami- 
laisesta yhteisöstä johti lähes suoraan siihen, että muslimit kaikkialla 
maailmassa alkoivat sortaa ahmadiyya-muslimeja. Samanlaista pu- 
hetta esiintyi myös kaukaisessa Etelä-Afrikassa (Oadir 2016), ja vaik- 
ka maan korkein oikeus julisti liikkeen legitiimiksi muslimiliikkeeksi, 
sosiaalinen eristys ja vaino jatkuivat. Seuraamuksetkin olivat saman- 
laisia kuin Pakistanissa: myös suufilaisia ja shiioja alettiin marginali- 
soida Etelä-Afrikan muslimien joukossa. Myös Tanskan pilapiirros- 
selkkaus ja Charlie Hebdon terrori-isku ovat karuja esimerkkejä siitä, 
kuinka kohtalokkain seurauksin tietynlainen puhe uskonnosta leviää 
maailmalla (Eide, Kunelius & Phillips 2008). Ei ole kuitenkaan selvää, 
miten se näissä tapauksissa levisi niin tehokkaasti ja toisissa taas ei. 
Onko olemassa jokin diskurssianalyyttinen kaava, joka selittää, mitkä 
uskonnolliset konfliktit leviävät maailmanlaajuisiksi ja mitkä eivät? 
Kun on puhe uskonnosta, millaiset puhetavat ja mielikuvat leviävät 
muita tehokkaammin? Entä miten globaalisti levinnyt instituutio, ku- 
ten parlamentti, vaikuttaa paikallisiin esimerkkeihin, kuten ”pyhiin 
järjestyksiin? suomalaisessa parlamenttikeskustelussa (Äystö 2017)? 
Entä mitä erityisiä sosiaalisen maailman mielikuvastoja toimijat käyt- 
tävät, kun he esimerkiksi väittävät, että inkeriläiset paluumuuttajat 
ovat ennemmin etninen kuin uskonnollinen ryhmä (Prindiville & 
Hjelm 2018), ja kuinka politiikan foorumi (globaalisti samanlaiset 
ja kansainvälisesti toisiinsa yhteydessä olevat ministeriöt) muovaavat 
tätä puhetta? Diskursiivista institutionalismia edustavan episteemi- 
sen hallinnan viitekehys soveltuu erityisen hyvin mainitun kaltaisten 

kysymysten tutkimiseen sekä joidenkin uskonnollisten puhetapojen 
maailmanlaajuisen samanlaisuuden erittelyyn. 

Monia muita empiirisen tutkimuksen alueita voidaan valottaa so- 
veltamalla episteemisen hallinnan analytiikkaa uskonnontutkimuk- 
seen. Diskursiivisen institutionalismin keskeinen näkökulma on, et- 
tä uskontoon liittyvä puhe paljastaa yhteiskunnassa tai yhteisössä 
yleisiä oletuksia. Tyypillisesti nämä oletukset ovat yhteiskunnassa sy- 
valle juurtuneita epämuodollisia tapoja puhua "oikein? uskonnosta. 
Eras uskonnollisten puheaktien piirre on kätkeä laajemmat yhteiskun- 
nalliset kytkökset antamalla ymmärtää, että uskonnollisessa puhees- 
sa tai toiminnassa on jotakin sosiaalisesti ainutlaatuista. Tällä tavoin 
uskonto pidetään erillään muusta yhteiskunnasta. Kuitenkin, kuten 
kriittinen uskonnontutkimus on osoittanut, uskonnon ja politiikan 
erottaminen toisistaan on diskursiivinen konstruktio (esim. Fitzgerald 
2015), joten tarvitsemme lisää tutkimusta selittääksemme, miten tä- 
mä erottaminen on institutionalisoitu erilaisissa ajatustavoissa ja yh- 
teiskunnallisissa rakenteissa, jotka vaikuttavat ihmisten tapaan puhua 
uskonnosta. Tämä näkökulma voi olla erityisen käyttökelpoinen, kun 
ajatellaan uskontokasvatusta ja sen uudistamista Suomessa tilanteessa, 
jossa kasvava joukko uusia uskontoja tulee kouluun, tuottaen toiseu- 
den kokemuksia (Zilliacus & Holm 2013). Vaikka jotkut tähän tilantee- 
seen liittyvät haasteet on tuotu esiin vertailevissa tutkimuksissa (Hella 
ja Wright 2009), on vielä paljon työtä tehtävänä, jotta ymmärtäisimme, 
kuinka globaalisti jaettuja yhteiskuntaa koskevia käsityksiä otetaan 
käyttöön maailmanlaajuisesti linkittyneissä koulu-uudispyrkimyksissä. 

Uskonnollinen puhe ei tietenkään ole samanlaista kuin vaikkapa 
puhe investoimisesta napa-alueiden luonnonvarojen louhimiseen, 
mutta molemmissa tapauksissa käyttämämme kieli, argumentointi- 
tapamme ja olettamukset keskustelukumppanimme tavasta jäsentää 
maailmaa ovat samat. Toisin sanoen puhetavat ovat samanlaisia, mu- 
kaan lukien ne konventiot, joilla nuo samankaltaisuudet hämärre- 
tään. Problematisoimalla ja tutkimalla seikkaperäisesti noita konven- 
tioita, episteemisen hallinnan analytiikka tarjoaa uuden, sosiologista 
institutionalismia hyödyntävän näkökulman diskursiiviseen uskon- 
nontutkimukseen. 


Osa luvusta perustuu Pertti Alasuutarin artikkeliin (Alasuutari 2015). 

Elämme puheen maailmassa. Poliitikot houkuttelevat äänestäjät puo- 
lelleen vetoamalla näiden mielipiteisiin ja tunteisiin. Radikaalit us- 
konnolliset ja ideologiset ryhmät saavat ihmiset tarttumaan aseisiin 
vakuutettuaan nämä asiansa oikeutuksesta. Karismaattiset saarnaajat 
hurmaavat ihmiset lahjoittamaan suuria summia rahaa, jolla kustan- 
tavat itselleen loisteliaan elämän. Mainoslauseet jäävät mieleen elä- 
mään ilman, että niistä on välttämättä edes tietoinen. Jos Platon eläisi 
tänä päivänä, hän varoittaisi meitä retoriikan vaaroista ja varsinkin 
moraalittomuudesta, jota se voi saada aikaan. 

Kielteinen suhtautuminen retoriikkaan elää myös meidän aikam- 
me kielenkäytössä. Suomalaiset yhteiskuntatieteilijät julkaisivat 
1990-luvun lopulla kirjan, jonka nimi oli ”Pelkkää retoriikkaa” — ni- 
menomaan lainausmerkeissä. Jos joku sanoo, että puhe on ”pelkkää 
retoriikkaa” tiedämme, että siihen ei tarvitse suhtautua vakavasti. Re- 
toriikka tässä mielessä on epäolennaista, pinnallista tai harhaanjoh- 
tavaa kielenkäyttöä (Summa 1996). Mutta kuten edellä mainittu kirja 
osoittaa, retoriikka on enemmän tai vähemmän läsnä kaikessa kie- 
lenkäytössä, oli kyse sitten arkipuheesta tai tieteellisestä tekstistä. Re- 
toriikka vakuuttamisen ja vaikuttamisen tekona ja taitona on olen- 
nainen osa myös uskontoja ja uskonnollista kielenkäyttöä. Uskonto 
ja retoriikka ovat elimellinen osa inhimillistä kulttuuria ja sosiaalista 
elämää; ne myös kytkeytyvät saumattomasti toisiinsa (Pernot 2006). 
Emme voi välttää retoriikkaa, mutta voimme oppia ymmärtämään, 
miten se toimii ja miten sitä käytetään. 

Tähän ymmärrykseen tähtää niin sanottu uusi retoriikka, jolla vii- 
tataan toisen maailmansodan jälkeen virinneeseen kiinnostukseen 
antiikin retoriikkaa kohtaan ja vilkkaaseen retoriikan tutkimukseen. 

Humanististen ja yhteiskuntatieteiden historia tunnetaan erilaisista 
paradigmaattisista käänteistä. 1900-luvun puolivälissä tapahtuneen 
niin sanotun lingvistisen käänteen myötä humanistisen ja yhteiskun- 
nallisen tutkimuksen kohteeksi nousivat kieli ja kielenkäyttö. Retori- 
sesta käänteestä alettiin puhua 1980-luvun puolessavälissä, ja sillä vii- 
tataan nimenomaan uuteen retoriikkaan. Se voidaan nähdä yhtenä 
reaktiona 1940- ja 1950-luvulla vallalla olleeseen ajatteluun, jossa ”re- 
toriikasta tehtiin lähinnä kirosana? (Palonen ja Summa 1996, 15). 
Kennedy (1999, 293) kirjoittaa uuden retoriikan noususta retorisen 
tutkimuksen renessanssina, joka on tapahtunut viime vuosikymme- 
nien aikana. Uusi retoriikka nivoutuu täten läheisesti laajempaan dis- 
kursiivisen tutkimuksen kenttään. 

Uskontotieteellisesti on kiinnostavaa pohtia, mitä on uskontoreto- 
riikka. Onko se yksinkertaisesti kaikenlaista uskontoa koskevaa re- 
toriikkaa vai retoriikkaa, joka on jollain tavoin luonteeltaan uskon- 
nollista? Vastaus näihin kysymyksiin liittyy tietenkin siihen, mitä 
ymmärrämme yhtäältä uskonnolla ja toisaalta retoriikalla. Nämä ovat 
keskeisiä kysymyksiä myös niin sanotussa vertailevassa retoriikassa, 
jossa pyritään vastaamaan globalisaation haasteeseen laajentamalla 
tarkastelua länsimaiden ulkopuolelle. Vertailevan retoriikan ympä- 
rillä käydyt määritelmiä ja eettisiä kysymyksiä koskevat keskustelut 
muistuttavat hämmästyttävällä tavalla vastaavia uskontotieteessä käy- 
tyjä keskusteluja. Palaan tähän tämän luvun lopussa mutta ensin luon 
katsauksen klassiseen ja uuteen retoriikkaan linkittämällä niitä sopi- 
vilta osin uskonnontutkimukseen. 


Klassinen retoriikka ja retoriikan historia 


Retoriikka on ikiaikainen taito. Se on todennäköisesti saanut alkunsa 
heti, kun ihmiset oppivat puhumaan ja ainakin siinä vaiheessa, kun 
he alkoivat olla eri mieltä asioista (Crowley 2006). Retoriikan histo- 
rian juuret ulotetaan antiikin Kreikkaan ja erityisesti Ateenan demo- 
kraattiseen kaupunkivaltioon 400- ja 300-luvuilla eaa., jossa ”vapaat 
miehet” pitivät puheita julkisilla paikoilla. Sana retoriikka tulee krei- 
kan kielen sanasta rhétoriké, joka tarkoittaa julkisen puhujan (rhétor) 
puhetaitoa- tai tekniikkaa. Sanan alkuperä paikannetaan Platonin 

vuonna 320 eaa. kirjoittamaan dialogiin Gorgias, jossa sillä tarkoite- 
taan suostuttelua (peithö) (Platon 1960). Gorgias on tunnettu siitä, 
että hän toi puhetaidon Kreikkaan vuonna 427 eaa. tapahtuneella 
matkallaan Sisiliasta Ateenaan (Haapanen 1996, 24). Gorgias oli 
Protagoraksen ohella yksi 400-luvulla ennen ajanlaskua vaikuttaneita 
sofisteja, jotka kiersivät opettamassa viisautta ja puhetaitoa. Sofistien 
toimintaa kuvataan Platonin dialogeissa hyvin kielteisessä valossa, 
sillä Platon liitti sofisteihin nimenomaan moraalisesti arveluttavan ja 
vaarallisen vaikuttamiseen tähtäävän puheen. (Ks. Hamilton 1960.) 
Platon halusi puolustaa sitä, mikä on totta ja oikeaa, kun taas sofistit 
väittivät kykenevänsä puheellaan kääntämään heikon asian vahvaksi 
sekä huonon hyväksi; he oivalsivat ”mustan retoriikan” voiman eli 
mahdollisuuden saavuttaa valtaa ihmisten tunteisiin ja mieleen vai- 
kuttavalla puheella. (Ks. Haapanen 1996, 25; Hamilton 1960; Jarratt 
1998; Kennedy 1999.) 

Aristoteleen kehittämä retoriikan teoria poikkeaa sofistien tuntei- 
siin vaikuttavasta retoriikasta korostamalla vakuuttamisen taitoa, joka 
saavutetaan järkeen vetoavalla todistelulla ja loogisella argumentaa- 
tiolla. Retoriikka on nimenomaan taitoa (tekhné) käyttää saatavilla 
olevia vakuuttelun ja suostuttelun keinoja hyödyntämällä olemassa 
olevaa tietoa ja rationaalista päättelyä. Aristoteleen retoriikassa on 
kuitenkin myös suostuttelua, kuten hänen puheen vakuuttavuuteen 
tähtäävä kolmijakonsa eetos, paatos ja logos osoittaa (ks. Sakaranaho 
1997; Haapala 1996). Eetos viittaa puhujaan ja siihen, miten hän esit- 
täytyy yleisölleen ilmentämällä omaa luonnettaan ja uskottavuuttaan 
(Kaakkuuri-Knuuttila 1998, 233). Hänen on pystyttävä vakuuttamaan 
yleisönsä asiansa tärkeydestä ja omasta kyvystään tulkita asiaansa 
merkittävällä tavalla. Paatos puolestaan viittaa yleisöön ja siihen, 
miten puhuja herättämällä tietynlaisia tunteita saa sen puolelleen. 
Ricca Edmondson (1984) puhuu ”herkistämisestä? (sensitisation), 
jolla kuulijat pyritään johdattelemaan tiettyyn mielentilaan tai ajatte- 
lun viitekehykseen. Hänen mukaansa herkistäminen toimii sekä tie- 
don että tunteen tasolla. Kyseessä ei ole kuitenkaan manipulointi 
vaan tarkoitus löytää yhteinen maaperä, joka tekee mahdolliseksi pu- 
hujan ja yleisön välisen vuorovaikutuksen (Sakaranaho 1997, 175). 
Logos tarkoittaa lyhyesti sitä mitä sanotaan. Se on siten puheen asia- 
sisältö ja itse (rationaalinen) argumentti. Edmondsonin (1984) mie- 


91 


https;//doi.org/10.21435/tl.270 


Tuula Sakaranaho 


lestä logos on viime kädessä abstraktio, sillä tosiasioita ei voi esittää 
puhtaasti kognitiivisessa merkityksessä. Ne kantavat aina mukanaan 
jonkinlaista tulkintaa. Argumentti logoksen merkityksessä tarkoittaa 
lyhyesti sitä, mitä sanotaan, ja sen tavoitteena on toimia jonkin näkö- 
kannan todisteena. (Kaakkuuri-Knuuttila 1998, 233; Sakaranaho 
1997, 175; ks. myös Kennedy 1998, 6-7.) 

Aristoteleen työ sai jatkoa roomalaisessa retoriikassa, jonka tärkei- 
tä nimiä olivat muun muassa Cicero ja Ouintilianus (ks. Haapanen 
1996). Puhetaidon kehittymisen myötä vakiintui retoriikan viisiosai- 
nen kaanon tai kaava, johon kuului argumentin sisällön keksimi- 
nen (inventio), sisällön järjestäminen puheeksi (dispositio), puheta- 
van ja tyylin valinta (elocutio), suunnitellun aineksen muistaminen 
(memoria) ja puheen esittäminen (pronuntiatio tai actio). (Ks. Haapa- 
nen 1996; Kennedy 1998, 7.) Aristoteleen eetos, paatos ja logos aset- 
tuvat nimenomaan invention alle. 

Aristoteleen retoriikan teoreettisia näkökulmia on hyödynnetty 
myös suomalaisessa uskontotieteessä. Väitöskirjassaan The Catholic 
Internet Discussion on Cloning: A Study in Cognitive Rhetoric Jussi 
Niemelä (2007) rakentaa työnsä teoreettisen viitekehyksen yhdistä- 
mällä retoriikkaa kognitiiviseen uskonnontutkimukseen, minkä 
avulla hän pyrkii selittämään kloonaukseen liittyviä kansanomaisia 
käsityksiä katolisissa internet-keskusteluissa. Niemelän tutkimissa in- 
ternet-keskusteluissa logos keskittyi biologiasta ja psykologiasta nos- 
tettuihin kloonausta koskeviin kansanomaisin käsityksiin. Paatoksella 
hän viittaa argumentaation ”laatuur”; joka nojaa niin sanotun hy- 
vän ja petollisen retoriikan eroon sekä argumentaation emotionaa- 
liseen sisältöön. Pääasiallinen tunne Niemelän aineistossa oli pelko. 
Eetos taas viittaa sekä argumentaatioon sisältyvään puhujan esittäy- 
tymiseen että yleisökonstruktioon rajoittuen molempien tiimoilta 
hahmottuvaan kognitiiviseen ympäristöön. Eetosta hyödyntävä argu- 
mentaatio pyöri Niemelän tutkimassa aineistossa yleensä kristillistä 
mytologiaa ja sosiaalista vastuuta korostavien argumenttien ympäril- 
lä. Niemelä tarkastelee niitä kansanomaisen psykologian ja naiivien 
sosiologisten oletusten näkökulmasta. Hänen tutkimuksensa on 
myös esimerkki siitä, miten retorista teoriaa on mahdollista laajentaa 
kognitiivisen tutkimuksen suuntaan (ks. Sakaranaho 2001). 

Edellà mainitut oraattorit, puhetaidon harjoittajat ja opettajat kir- 
joittivat erilaisia yhteiskunnallisia ja poliittisia puheita ja kehittivat 
näkemyksiään niissä vaadittavasta puhetaidosta. Näin he loivat niin 
sanotun klassisen retoriikan, joka siis yhtäältä tarkoitti julkista, ylei- 
söä suostuttelevaa puhetta ja toisaalta puhumisessa vaadittavia reto- 
risia tekniikkoja (taitoja). Historian kuluessa klassinen retoriikka on 
välittynyt aikakaudelta toiselle, jolloin sitä on käytetty inspiraation 
lähteenä mutta samalla muokattu omaan aikaan sopivaksi, kuten Nie- 
melän (2007) työ osoittaa. (Kennedy 1998, 1-3.) 

Retoriikan opiskelua pidettiin Euroopassa enemmän tai vähem- 
män tärkeänä antiikin ajoista renessanssiin. Esimerkiksi kirkollisten 
yliopistojen opetussuunnitelman trivium-osaan kuuluivat kielioppi, 
retoriikka ja logiikka. Vähitellen retoriikan perinne kuitenkin latistui 
muodolliseksi kielenkäytöksi ja menetti merkityksensä. Nykyään klas- 
sisen retoriikan tutkimus on oma hyvin elinvoimainen tutkimuksen 
alansa, jota pidetään yllä muun muassa lukuisissa alan lehdissä. Bos- 
tonin yliopistoon on myös perustettu Klassisen perinteen instituutti. 
Kennedyn (1999) mukaan klassisen retoriikan tutkimuksessa on ta- 
pahtunut siirtymä käytännöllisistä teoreettisiin kysymyksiin sekä 
julkisista puheista erilaisiin suullisiin ja kirjallisiin diskursseihin. 
Klassista retoriikkaa hyödynnetään nykyään muun muassa raamatun- 
tutkimuksessa. Yhteenvetona voi todeta, että klassisen retoriikan tut- 
kimuksen ja opetuksen tavoitteena on kasvattaa ymmärrystä länsi- 
maisesta puheen ja puheen tutkimuksen historiasta. (Ks. Kennedy 
1999.) Pohjoismaista Ruotsissa on retoriikalle myös oma oppituoli. 

Viime vuosikymmeninä retoriikan historiaa on ryhdytty lukemaan 
ja kirjoittamaan kriittisesti, minkä myötä huomio on kiinnittynyt 
muun muassa sofisteihin ja siihen, että antiikin aikana toimi miesten 
ohella kuuluisia naisreettoreita, kuten Miletoksen Aspasia ja alexand- 
rialainen Hypatia. Esimeriksi George A. Kennedy julkaisi vuonna 
1999 kaksikymmentä vuotta käytössä olleesta retoriikan historiastaan 
uudistetun laitoksen sisällyttämällä siihen myös naiset. 

Patricia Bizzell hämmästelee sitä, miten retoriikan tutkimuksessa 
on niin pitkään ollut vallalla retorisen perinteen esittäminen voitto- 
puolisesti yhtenäisenä perinteenä, joka on miehinen, valkoihoinen 
ja rajattu eliittiin. Siksi retoriikan historia tarvitsee hänen mukaansa 

feminististä luentaa, joka voi keskittyä ainakin seuraaviin kolmeen 
asiaan. Ensinnäkin retoriikan historiaan voi ottaa vastustavan lukijan 
asenteen ja kiinnittää perinteisessä retoriikassa huomion kanonisten 
tekstien sellaisiin puoliin, joita ei yleensä huomioida, mutta jotka 
jotenkin häiritsevät, kun lukijana on nainen. Teksteissä esiintyvä 
misogynia on tästä yksi esimerkki. Toiseksi retoriikan feministinen 
tutkimus voi etsiä retoriikan historiasta naisia, jotka tuottivat tekstejä 
ja jotka voitaisiin asettaa retoriikan kaanoniin miesten rinnalle. Esi- 
merkkinä Bizzell mainitsee muun muassa edellä mainitun Aspasian. 
Pelkkä naisten sisällyttäminen retoriikan kaanoniin ei tietenkään ase- 
ta kyseenalaiseksi kysymystä siitä, mitä on retoriikka ja kuka on reet- 
tori. Silti Bizzell päätyy siihen, että on tärkeää lukea naiset retoriikan 
historiaan, koska he sieltä pitkälti puuttuvat. Ongelmana vain on se, 
että naisilta on säilynyt hyvin vähän tekstiaineistoa, jota tutkia. Kol- 
mas asia, johon feministinen retoriikan tutkimus voi keskittyä, on re- 
toriikan uudelleenmäärittely niin, että sen piiriin mahtuisivat naiset, 
jotka eivät ole perinteisen paradigman mukaan reettoreita. Tällainen 
tutkimus lähtee luomaan omaa feminististä käsitteistöä sen sijaan, 
että se vain asettuisi vastustamaan miesten hallitsemaa perinnettä. 
Koska naisia on retoriikan historiassa niin vähän, yksi vaihtoehto on 
myös keskittyä sosiaalisiin käytänteisiin, joista seurasi naisten ulos- 
sulkeminen. Yhtenä esimerkkinä Bizzell mainitsee lukutaidon ja 
muodollisen koulutuksen. (Bizzell 1992.) 

Kymmenen vuotta myöhemmin kirjoittava Jarratt (2002) on jo 
huomattavasti positiivisempi kuin Bizzell. Jarratt toteaa, että retorii- 
kan feministinen historiankirjoitus on kukoistanut yli kymmenen 
vuotta ja sisällyttänyt naiset osaksi retoriikan kaanonia. Sekä nais- 
että miesreettoreita tutkitaan nyt sukupuolitutkimuksen näkökulmas- 
ta. Jarrattin oma artikkeli käsittelee Sapfoa, minkä kautta hän pääsee 
keskustelemaan retoriikan tutkimuksen metodologisista kysymyksis- 
tä. Myös Richard Leo Enos (2002) tarttuu sukupuolisensitiivisiin re- 
toriikan historian tutkimusmetodeihin. Hänen mukaansa tarkastelua 
tulee laajentaa julkisesta kentästä muihin retoriikan muotoihin, joita 
varsinkin naiset ovat käyttäneet. Retoriikan tutkimuksen lähdeaineis- 
tojen tulee myös olla monipuolisempia ja tutkimusmenetelmien hie- 
novaraisempia, mihin pyrkii hänen lanseeraamansa ”retorinen sek- 
vensointi". 

Feministinen retoriikan tutkimus on yksi esimerkki siitä, miten re- 
toriikan historiaa ja sen tutkimusta rakennetaan ja tulkitaan uusilla 
tavoilla. Ydinkysymykset kiertyvät viime kädessä sen ympärille, mi- 
ten klassisen retoriikan tutkimuksessa määritellään retoriikka ja kei- 
tä luetaan reettoreiksi. Historian aikana ilmenneeseen suulliseen ja 
populaariin puheperinteeseen liittyvän aineiston saatavuus on yksi 
uudemman tutkimuksen kipukysymyksiä. (Ks. Kennedy 1999.) 

Kysymykset erilaisten historiallisten aineistojen saatavuudesta ovat 
tietenkin keskeisiä myös sukupuolinäkökulmasta tehdyssä uskonto- 
historiallisessa tutkimuksessa (ks. Sakaranaho & Karhunen 2018). 
Uskontojen historiasta on nostettu esiin esiäitejä, kuten keskiajalla 
toiminut benediktiininunna Hildegard Bingeniläinen, jonka näkyjä 
ja ilmestyksiä kirjoitettiin ylös, minkä vuoksi ne ovat säilyneet myös 
jälkipolville (Salmesvuori 1999). Toinen Suomenkin kannalta tärkeä 
esiäiti on tietenkin 1300-luvulla elänyt Pyhä Birgitta, joka on monin 
eri tavoin inspiroinut historian ja taiteen tutkimusta (Setälä & Ahl 
2003). Retorisen tutkimuksen näkökulmasta Päivi Salmesvuoren teos 
Power and Sainthood: The Case of Birgitta of Sweden (2014) on erityi- 
sen kiinnostava, vaikka hän ei analyysissään suoranaisesti hyödynnä- 
kään retorista tutkimusta. Salmesvuoren keskeinen argumentti on, 
että Birgitta oli elävä pyhimys, joka saavutti sen ajan naisille harvi- 
naislaatuisen vaikutusvaltaisen asemansa sillä, että hän kykeni omal- 
la pyhyydellään vakuuttamaan erilaiset yleisót - häntä kuunneltiin ja 
häneen uskottiin. (Salmesvuori 2014.) 


Uusi retoriikka 


Kuten johdannossa mainittiin, uusi retoriikka tarkoittaa kiinnostus- 
ta antiikin retoriikkaan, joka virisi humanistisissa ja yhteiskuntatie- 
teissä 1900-luvun puolivälin tienoilla. Retorinen käänne, josta alettiin 
puhua 1980-luvun puolessa välissä, viittaa nimenomaan uuteen reto- 
riikkaan ja merkitsee eräänlaista retoriikan ”laajennusohjelmaa” ja 
”kunnianpalautusta”. (Ks. Summa 1996; Sakaranaho 1997; 1998; 2001.) 

Ajatus uudesta retoriikasta esiintyi kuitenkin jo ennen viisikym- 
mentälukua. Jo 1930-luvulla Harvardin yliopiston professori I. A. 
Richards julkaisi kirjan The Philosophy of Rhetoric, jossa hän tekee 

eron vanhan ja elvytetyn (revived) retoriikan valilla. "Elvytetty reto- 
riikka” on sanallisen ymmärtämisen ja väärinymmärtämisen tutki- 
musta, jonka tehtävänä on paneutua merkityksen rakentumisen ja 
välittämisen prosesseihin. (Richards 1950; ks. Kennedy 1999, 294.) 
Vaikka uusi retoriikka ammentaa klassisesta retoriikasta, se eroaa sii- 
tä ratkaisevalla tavalla. Uudessa retoriikassa ei ole niinkään kyse pu- 
hetaidon hallitsemisesta ja opettamisesta kuin puhutun ja kirjoitetun 
kielen tutkimisesta (ks. Kaakkuri-Knuuttila 1999, 235). Se on siten 
osa laajempaa kiinnostusta kielenkäytön tutkimukseen, joka virisi 
tulkinnallisen ja lingvistisen käänteen myötä. Samalla tavoin kuin 
diskursiivinen tutkimus ylipäätään, uuden retoriikan kenttä on hyvin 
heterogeeninen, eikä siitä ole löydettävissä yhtä kaikkien jakamaa kä- 
sitteistöä tai lähestymistapaa. Vielä vähemmän se tarjoaa mitään sel- 
keää tutkimusmetodia. (Vrt. Sakaranaho 1999; Pesonen 1999.) 

Diskurssianalyysin tavoin uusi retoriikka voidaan ymmärtää väljä- 
nä teoreettisena viitekehyksenä, jonka sisällä on mahdollista käyttää 
ja kehittää erilaisia puheen ja tekstin tutkimuksen näkökulmia ja me- 
todeja. Kumpikin lähestymistapa on kiinnostunut siitä, miten ihmiset 
käyttävät kieltä tavoitteellisena toimintana erilaisissa yhteiskunnalli- 
sissa tilanteissa, ja miten sosiaalinen todellisuus rakentuu kielenkäy- 
tössä. Uusi retoriikka kuitenkin eroaa diskurssianalyysistä ainakin 
kahdella tavalla. Se painottaa kielenkäytön vuorovaikutuksellista luon- 
netta ja huomioi yleisön, jolle puhe tai kirjoitus on osoitettu (Jokinen 
1999, 46-47; vrt. Sakaranaho 1998, 41-42). Yleisö saattaa tosin tar- 
koittaa hyvinkin erilaisia asioita suuresta tai pienestä kuulija- ja luki- 
jakunnasta ihmisen omassa mielessä argumentteja esittävään ”toi- 
seen” (ks. Pesonen & Lassander 2001). 

Toiseksi uuden retoriikan oppihistoria ei ulotu vain 1900-luvun 
puolen välin lingvistiseen käänteeseen kuten diskurssianalyysissa 
vaan sen juuret voidaan palauttaa aina antiikin ajan klassiseen reto- 
riikkaan asti. Kuten retoriikan historia osoittaa, emme voi kuitenkaan 
puhua retoriikan katkeamattomasta kehityskulusta vaan retorisessa 
käänteessä on ennemminkin kyse klassisen retoriikan uudelleen lu- 
vusta ja sen luovasta hyödyntämisestä tutkimuksesta riippuen. Toi- 
saalta uuden retoriikan käsitteillä on vahvat kytkökset kreikkalaiseen 
ja roomalaiseen puhetaidon perinteeseen, joka siten muodostaa tär- 
keän taustan nykyajan retoriselle keskustelulle ja sen ymmärtämiselle 

(Haapanen 1996). Uuden retoriikan kehittajista esimerkiksi Chaim 
Perelman (1996) hakee vaikutteita Aristoteleelta ja Kenneth Burke 
(1950) taas etsii antiikin retoriikasta retoriikan erilaisia merkityksia 
ja käyttötapoja. Kiinnittämällä huomiota ns. ”mustaan retoriikkaan”; 
jolla tarkoitetaan salakavalan retoriikan käyttöä ihmisten manipuloi- 
miseksi, hän ikään kuin kulkee sofistien jalanjäljissä. Myös feministi- 
sessä tutkimuksessa ammennetaan sofisteista samalla kun siinä lue- 
taan kriittisesti Platonin ja Aristoteleen käsityksiä retoriikasta (Jarrat 
1998). Klassinen retoriikka tarjoaa uudelle retoriikalle ehtymättömän 
lähdeaineiston, josta ammentaa analyyttisiä välineitä nykyajan kie- 
lenkäytön tutkimukseen. Edellä mainittu Richards puhui kirjassaan 
The Philosophy of Rhetoric (1950) retoriikan elvyttämisestä. Vaikka 
uusi retoriikka ei klassista retoriikkaa varsinaisesti elvyttäisikään, 
nostaa se kuitenkin esiin klassisen kauden ajattelua ja samalla tuo 
länsimaisen historian aatteita nykypäivän keskusteluun. 

Uuden retoriikan pääteoreetikkoina pidetään yhdysvaltalaista 
Kenneth Burkea (1897-1994), belgialaista Chaim Perelmania (1912- 
1984) ja englantilaista Stephen Toulminia (1922-2009), jotka kirjoit- 
tivat pääteoksensa 1950-luvulla toisistaan riippumatta (Burke 1945; 
1950; Perelman & Olbrechts-Tyteca 1971 [1958]; Toulmin 1958). Hei- 
dän teorioissaan on myös selkeitä painotuseroja. Burke tarkastelee re- 
toriikkaa laajasti inhimillisen toiminnan osana, kun taas Perelman ja 
Toulmin keskittyvät nimenomaan argumentointiin (Summa 1996). 
Yksinkertaistaen voi sanoa, että viimeksi mainitut keskittyvät retorii- 
kan vakuuttavuuteen, kun taas Burken kiinnostus kohdistuu sen vai- 
kuttavuuteen. Burke oli erittäin tuottelias kirjoittaja, jonka tekstit ovat 
usein vaikealukuisia. Hänen työnsä on innoittanut lukuisia seuraajia, 
jotka tulkitsevat ja uudelleen tulkitsevat hänen tekstejään siinä mää- 
rin, että hänen tuotantonsa on synnyttänyt oman "burkologiansa" 
(ks. Simons & Melia 1989; Brock 1999). Retoriikan tutkimus sisältää 
myös henkilökohtaisia kuvauksia siitä, miten tutkija on ensin kieltä- 
nyt Burken tärkeyden mutta sitten hullaantunut hänen tuotantoonsa 
siinä määrin että kutsuu Burkea profeetaksi (Booth 2000). 

Suomalaisessa uskontotieteessä on hyödynnetty erityisesti Burken 
retoriikkateorioita (ks. Sakaranaho 1998; Sakaranaho 2001). Burken 
yleisenä tavoitteena oli ymmärtää inhimillisen toiminnan yleisiä eh- 
toja ja perusteita (motiiveja). Hän korosti, että retoriikka on ihmisten 

ja ihmisryhmien välisiin ristiriitatilanteisiin liittyvä ilmiö ja sitä ana- 
lysoimalla päästään kiinni ei-harmonisiin tilanteisiin ja suhteisiin liit- 
tyviin toiminnan muotoihin. Burke väitti, että retoriikka sisältää aina 
(vaivihkaista) puolueellisuutta ja valtapyrkimyksiä. Hänen teoriansa 
keskeisiä käsitteitä olivat identifikaatio eli samastaminen (identifi- 
cation) ja sen vastapari erottaminen (division). Burken mukaan reto- 
riikkaa esiintyy nimenomaan sellaisissa tilanteissa, joissa ihmisille 
avautuu mahdollisuus kilpaileviin samastumisiin ja erottautumisiin. 
Täydellisessä harmoniassa ei ole tilaa tai tarvetta retoriikalle. Se ei ole 
mahdollista myöskään silloin, kun osapuolet ovat täysin erillään toi- 
sistaan. Burken teoriassa suostuttelu liittyy identifikaatioon. Esimer- 
kiksi puhuja pyrkii omien ja yleisön intressien samastamiseen suos- 
tutellakseen kuulijat puolelleen (vrt. eetos). Identifikaatiolla luodaan 
siten pohja yleisön yhteistyöhalukkuudelle (vrt. Edmondsonin her- 
kistäminen). (Burke 1966; ks. Summa 1996; Sakaranaho 1997.) 

Ilmeisen argumentaation sijaan Burken kiinnostus kohdistuu pii- 
levään retorisuuteen ja retorisen identifikaation salakavaluuteen. Hän 
menee kuitenkin vielä askeleen edemmäs pyrkimällä paljastamaan 
retorisen motiivin sieltä, missä sitä ei tunnisteta tai mihin sen ei ole- 
teta kuuluvan. Paljastamisen apuna toimii huomion kiinnittäminen 
siihen, miten asioita nimetään samalla rajoittaen, valikoiden ja raken- 
taen tietynlaista kuvaa sosiaalisesta todellisuudesta. Inhimillisessä 
kommunikaatiossa pyritään redusoimaan moninaisuutta selkeyteen, 
mikä johtaa terminististen ilmaisujen ja mielikuvien (terministic 
screens) käyttöön. Terministiset ilmaisut ovat tyhjentäviä, lopullisia ja 
samalla vinouttavia tapoja kuvata todellisuutta. Ne pohjaavat niin sa- 
nottuihin jumala-termeihin (God-terms), jotka toimivat kiistämättö- 
minä argumentaation perusteluina ja siten niiden avulla pyritään 
kiistan päättämiseen (ja voittamiseen). Burken mukaan kaikilla kult- 
tuureilla on käsitteitä, joilla on sama retorinen merkitys kuin juma- 
lan käsitteellä teologiassa. Niitä käytetään kaiken muun selityksenä 
ja lähteenä; niihin vetoamisen jälkeen ei enää kaivata mitään lisä- 
selityksiä. Jumala-termit lopettavat väittelyt mutta edellyttävät laajaa 
yksimielisyyttä. Siksi Burken retoriikkateoria sopii erinomaisesti esi- 
merkiksi valta-analyysiin tai ideologian tutkimiseen. Burken mukaan 
länsimaisen yhteiskunnan keskeinen jumala-termi on raha. (Burke 
1966; ks. Summa 1996; Sakaranaho 1997.) 

Viisikymmenta vuotta Burken teoksen julkaisemisen jalkeen voi- 
nemme edelleen yhtyä hänen näkemykseensä rahan merkityksestä 
yhteiskuntamme tärkeänä jumala-terminä. Muita länsimaisen yhteis- 
kunnan jumala-termejä ovat perinteisesti olleet demokratia ja ihmis- 
oikeudet, mutta kuten viime vuosikymmenien kehityskulku osoittaa, 
myös jumala-termit voivat alkaa horjua ja muuttaa merkitystään. Yh- 
teiskunnallisen fragmentoitumisen myötä on myös yhä vaikeampi 
löytää kaikkien ihmisryhmien jakamia jumala-termejä. Tämä moni- 
arvoistuminen koskee niin yhteiskuntaa kuin uskontojakin, kuten 
esimerkiksi Suomen muuttuvaa uskonnollista kenttää koskeva tutki- 
mus osoittaa (Nynäs, Illman & Martikainen 2015; ks. myös Moberg 
2016). Julkisessa politiikkaan ja uskontoon liittyvässä puheessa mo- 
net länsimaisen liberaalin yhteiskunnan jumala-termit ovat kuitenkin 
edelleen voimissaan. 

Suomalaisessa uskontotieteellisessä tutkimuksessa Burken retori- 
sen lähestymistavan pohjalta on kehitetty myös retorista analyysimal- 
lia (Sakaranaho 1998), jota on hyödynnetty muun muassa turkkilai- 
siin huntukiistoihin (Sakaranaho 1999) sekä uskonnon ja luonnon 
saamiin merkityksiin uskonnollisissa diskursseissa (Pesonen 1999). 
Erityisesti erottelu ilmitekstin (argumentaatio) ja piilotekstin (reto- 
riikka) tasolla tapahtuviin identifikaatioihin ja erottautumisiin on 
ollut yksi suosittu retorisen analyysin sovellutus (Pesonen & Huhta 
2011; Lehtonen 2001). Myös Burken jumala-termiä on hyödynnetty 
erityisesti uskontotieteen opinnäytetöissä (ks. Teräsvirta 2002; Parta- 
la 2002). Rajoittuminen tiettyihin retorisiin merkityksenantoproses- 
seihin on ymmärrettävää, sillä käytännössä laajan retorisen apparaa- 
tin kuljettaminen tekstien analyysissä voi olla hyvin työlästä. 


Näkökulmia uskontoretoriikkaan 


Retoriikkaan painottuvassa uskonnontutkimuksessa noudatetaan 
laajasti ymmärrettynä konstruktivistis-diskursiivista lähestymistapaa, 
jossa tarkastellaan sitä, miten uskontoa luodaan tai tehdään kielen 
avulla erilaisissa kulttuurisissa ja yhteiskunnallisissa vuorovaikutus- 
prosesseissa (vrt. Wijsen & von Stuckrad 2016). Usein näissä tutki- 
muksissa pyritään myös kehittämään retoriikan teorioita yleisellä ta- 

solla. Uskontoon painottuvassa tutkimuksessa retoriikasta taas on 
etsitty uskonnollisia motiiveja ja maaritelty uskonnollista retoriikkaa 
ikään kuin uskontojen sisältä käsin. Uskonto ymmärretään siten jok- 
sikin, joka voidaan ikään kuin löytää teksteistä. Tällainen tutkimus 
hyödyntää retoriikkaa etupäässä uskonnollisten tekstien tutkimuksen 
apuvälineenä. Kummankin lähestymistavan tiimoilta on olemassa 
oma laaja tutkimusperinteensä, jonka kartoittaminen on yhden ar- 
tikkelin puitteissa mahdoton tehtävä. (Ks. Zulick 2009.) Näiden lä- 
hestysmistapojen pohjalta voidaan kuitenkin yleisellä tasolla pohtia, 
miten uskonto rakentuu retorisessa kielenkäytössä ja mitä on uskon- 
nollinen retoriikka. 

Yksi uskontoretoriikan perusteoksista on Kenneth Burken The 
Rhetoric of Religion: Studies in Logology vuodelta 1961. Burken lähes- 
tymistapa on vahvasti kielellinen. Hän käy keskustelua teologian 
kanssa ja hyödyntää kristillisiä tekstejä mutta korostaa tekevänsä lo- 
gologiaa. Hän määrittelee teologian ”sanoina Jumalasta” kun taas 
logologian ”sanoina sanoista”. Hän korostaa, ettei käsittele asioita 
teistisestä, ateistisesta eikä agnostisesta näkökulmasta, vaan hänen ta- 
voitteenaan on selvittää, mitä ”sekulaareja analogioita” on mahdollis- 
ta osoittaa teologisille periaatteille ja tätä kautta lisätä ymmärrystä 
kielen luonteesta. Niinpä hän muun muassa rakentaa analogiaa, jos- 
sa puhetta Jumalan luonteesta voidaan soveltaa puheeseen sanojen 
luonteesta. Häntä ei siis kiinnosta se, onko Jumalaa oikeasti olemassa 
vaan, miten puhe kaiken yhdistävästä Jumalasta vastaa jonkinlaista 
kaiken ylittävää ja yhdistävää periaatetta sanojen käytössä. Hän poh- 
tii myös, miten tällainen kaiken kokoavan sanan saama merkitys 
ylittää itse sanan ja sitä kautta mitä kielen transsendenssi on. Trans- 
sendenssi ei siten kiinnosta häntä uskonnollisessa mielessä vaan ana- 
logisena kysymyksenä kielen transsendenttisuudesta. Viime kädessä 
Burke rakentaa interaktiivista teoriaa kielestä ja kielenkäytöstä. (Ks. 
Burke [1961] 1970; ks. Zulick 2000; vrt. Booth 2000.] 

Burken teokseen pohjaten Margaret Zulick (2009), joka on raama- 
tuntutkija, toteaa uskontoretoriikkaa kartoittavassa artikkelissaan, 
että sen tehtävänä ei ole esittää jumaluuteen liittyviä ontologisia ky- 
symyksiä saatikka vastata niihin vaan pureutua ”jumaluuden ideaan” 
ja sen avaamiin näkökulmiin. Hän toteaa, että ”me emme tarvitse Ju- 
mala-kohdetta ymmärtääksemme Jumala-kielen toimintaa” (Zulick 

2009, 127). Zulickin mielestä voimme oppia ainakin kaksi asiaa 
Burken ajattelusta. Ensinnäkin Burken logologia osoittaa, että emme 
voi erottaa toisistaan sanoja, joilla kuvaamme esimerkiksi Jumalaa 
tai transsendenssia, sanoista, joita käytämme sen ”keksimiseen”. Toi- 
seksi retorinen kielenkäyttö on aina interaktiivista, sillä se edellyttää 
yleisön olemassaoloa. Tästä Zulick pääsee määrittelemään Raamat- 
tua moniäänisenä pyhän tekstinä ja retorisena dokumenttina, joka on 
syntynyt aikojen kuluessa erilaisista legitimoiduista tekstikerrostu- 
mista ja niiden saamasta vastaanotosta sekä näin kehittyneen tekstin 
viemisestä uusiin konteksteihin. Hän havainnollistaa jälkimmäistä 
tarkastelemalla raamatullisen kielen linkittymistä amerikkalaiseen 
protestanttiseen, erityisesti kveekareiden ja puritaanien kielenkäyt- 
töön profeetallisen ja apokalyptisen retoriikan näkökulmasta. (Zulick 
2009; ks. myös Crowley 2006.) 

Raamatun retoriikkaa koskeva tutkimus on oma tutkimuksen haa- 
ransa, johon tässä ei ole mahdollista paneutua (ks. Zulick 2009; Ken- 
nedy 1984). Tärkeintä on huomata se, että kaikki tutkijat eivät jaa 
Zulickin innostusta historiallis-kriittiseen Raamatun tulkintaan ja 
joillekin puhe Raamatun tai ylipäätään uskonnon retorisuudesta voi 
olla epäilyttävää ja jopa vaarallista. Heidän näkökulmastaan keskitty- 
minen retoriikkaan voi johtaa uskon ja teologisen opin heikkenemi- 
seen. (Ks. Pernot 2006.) Retorista tutkimusta tehdään kuitenkin myös 
uskonnollisista lähtökohdista käsin, kuten seuraavat kaksi esimerkkiä 
osoittavat. 

Uskonnon ja retoriikan vahva kytkös on ensinnäkin nostanut esiin 
kysymyksen siitä, voiko retoriikka itsessään olla uskonnollista. Lau- 
rent Pernot (2006) lähestyy kysymystä antiikin ajan tutkimuksen nä- 
kökulmasta kiinnittämällä huomion suostuttelun (persuasion) voi- 
maan ja antiikin ajan oraattoreiden, kuten sofistien, asemaan. Hänen 
mukaansa antiikin aikana suostuttelua ei nähty pelkkänä puheena 
vaan siihen liitettiin yliluonnollista, maagista voimaa ja esimerkiksi 
sofisteja, jotka olivat suostuttelun mestareita, pidettiin ”pyhinä mie- 
hina. 

Toiseksi retoriikan kytkeytymisestä uskonnollisuuteen on kirjoi- 
tettu myós suhteessa kristinuskoon ja juutalaiseen perinteeseen. Yh- 
den esimerkin tästä tarjoaa Walter Jostin ja Wendy Olmstedin (2000) 
toimittama monitieteinen artikkelikokoelma Rhetorical Invetion and 

Religious Inquiry: New Perspectives, jossa haastetaan rationaalista, yli- 
luonnollisen kieltävää tapaa lähestyä uskontoa ja retoriikkaa. Jost ja 
Olmsted huomauttavat, että 1980-luvun puolestavälistä lähtien tutki- 
jat ovat alkaneet esittää provokatiivisia kysymyksiä siitä, miten reto- 
riikka ja uskonto ovat tavalla tai toisella olennaisesti yhteydessä toi- 
siinsa. Mitä todisteita retoriikka tarjoaa uskonnollisten uskomusten 
tueksi? Miten retoriset ilmaisut kykenevät kuvaamaan ihmisen lähes- 
tymistä Jumalan kanssa? Kirjan lähtökohtana on ajatus siitä, että on 
olemassa yliluonnollinen todellisuus, jota on vaikea tai jopa mahdo- 
ton pukea sanoiksi mutta jota yritetään välittää retorisin keinoin. Re- 
toriikka on vajavaista ihmisten etsimän ”korkeamman todellisuuden” 
edessä mutta se voi kuitenkin osittain tehdä tuota todellisuutta ihmi- 
sille näkyväksi. Toisin sanoen retoriikka voi ohjata ihmistä Jumalan 
luo ja on siten luonnostaan uskonnollista. (Jost & Olmsted 2000, 1-7; 
Booth 2000; ks. myös Zulick 2009, 126.) 

Suomalaisessa keskustelussa uskontotieteelliset lähestymistavat 
on yleisellä tasolla jaettu tiedon intressien mukaan kolmeen tutki- 
musotteeseen, joita ovat ymmärtävä, selittävä ja kriittinen tutkimus 
(Gothóni 2005). Kukin lähestymistapa sisältää joukon taustaoletuksia, 
jotka ohjaavat tieteen tekemistä. Tiedon tuottamisessa ne määrittele- 
vät eri tavoin, miten kysymykset, havainnot ja teoriat suhteutuvat toi- 
siinsa. Kaikki kolme tiedonintressiä voidaan yhdistää retoriseen lä- 
hestymistapaan. Siinä pyritään selittämään, miten ihmiset rakentavat 
kielellisesti sosiaalista todellisuutta, ymmärtämään ja tulkitsemaan 
kielenkäytössä välittyviä kulttuurisia kokemuksia ja merkityksiä sekä 
esittämään tieteen ja yhteiskunnan kritiikkiä ainakin implisiittisesti. 
(Ks. Sakaranaho 2001.) 

Uskontotieteen näkökulmasta Jostin ja Olmstedin kirjan voi nähdä 
edustavan jonkinlaista ymmärtävää tutkimusta ja varsinkin eliade- 
laista tapaa lähestyä uskontoa. Selittävä ja kriittiinen uskontiede 
taas asettuu pitkälle ”negatiivisen teologian” kenttään, jota Jostin ja 
Olmstedin kirjassa kritisoidaan. Uskontotieteessä inhimillisen reto- 
riikan ulkopuolinen todellisuus jää yleensä tarkastelun ulkopuolella. 
Tutkimus nojautuu vain tavalla tai toisella dokumentoituihin koke- 
muksiin, jolloin kielelliset ilmaisut ovat niiden selittämiseen ja tulkit- 
semiseen yksi keskeinen avain. Jostin ja Olmstedin artikkelikokoel- 
ma voi kuitenkin tarjota kiinnostavaa aineistoa siitä, miten retoriikka 

ymmärretään uskonnollisesta näkökulmasta ja millaisin eri tavoin re- 
toriikkaa voidaan ”uskonnollistaa”. Kaiken kaikkiaan kirjan 17 artik- 
kelia sisältävät hienovaraista, moneen suuntaan avautuvaa uskonnon 
ja retoriikan suhteen tarkastelua ja tuovat siten oman tärkeän lisänsä 
uskontoretoriikkaa koskevaan keskusteluun. 

Uuden retoriikan piirissä on tutkittu ja käyty vilkasta keskustelua 
myös tieteen retorisuudesta ja tieteestä retorisena toimintana. Tieteen 
tutkimuksessa retorinen lähestymistapa keskittyy tieteellisissä teks- 
teissä tapahtuvaan suostuttelevaan argumentointiin ja tosiasioiden 
rakentamiseen (fact construction). Tiede ymmärretään siten perus- 
luonteeltaan retorisena ja suostuttelevana toimintana, joka käyttää 
puhuttua ja kirjoitettua kieltä vakuuttaakseen yleisönsä omasta asias- 
taan. Tämä ei kuitenkaan aseta kyseenalaiseksi tieteen uskottavuutta. 
Päinvastoin tietoisuus oman tieteenalan kielenkäytöstä ja sen retori- 
sista muodoista voi vahvistaa käsitystä oman alan luonteesta. Retori- 
nen tieteentutkimus on refleksiivistä sosiologiaa sosiologiasta, antro- 
pologiaa antropologiasta ja niin edelleen (ks. Aro 1995; Keränen 
1996; Sulkunen 1997). Retoriikan näkökulmasta tehty refleksiivinen 
uskontotiede odottaa vielä tekijäänsä, vaikkakin uskontotieteessä on 
käyty vilkasta itsekriittistä keskustelua (ks. esim McCutcheon 1997; 
2003; luvut 2 ja 3 tässä teoksessa). 


Vertaileva retorinen uskonnontutkimus 


Kuten edellä on mainittu, uusi retoriikka ammentaa paljolti antiikin 
ajan klassisesta kreikkalais-roomalaisesta retoriikasta. Aikakausien 
erosta huolimatta molemmat ovat osa länsimaista sivistystä. Kasvava 
globalisoituminen ja ylikansallisuuden yleistyminen ovat kuitenkin 
asettaneet retorisen tutkimuksen uusien kysymysten eteen, joita pui- 
daan niin sanotun vertailevan retoriikan piirissä. Miten retorinen tut- 
kimus toimii, kun siirrytään länsimaiden ulkopuolelle ja tutkitaan 
kulttuureita eri puolilla maailmaa? 

Tämän luvun kannalta kiinnostava kysymys on erityisesti se, mitä 
eväitä vertaileva retoriikka antaa kulttuurirajat ylittävään tutkimuk- 
seen, jonka aiheena on retoriikka ja uskonto. Uskontotieteessä on vii- 
me vuosikymmenenä käyty vilkasta keskustelua siitä, mitä ovat niin 

kutsutut maailmanuskonnot ja miten ne on tutkimuksessa esitetty. 
Keskusteltu kiteytyy niin sanotun maailmanuskontojen paradigman 
kriittisen tarkastelun ympárille. Kritiikki kohdistuu vakiintuneisiin 
tapoihin esittää maailman uskontoperinteitä, jossa lähtökohtana on 
ollut länsimainen käsitys kristinuskosta, erityisesti sen protestantti- 
sessa muodossa. Näin uskonnoiksi on määritelty perinteitä, joista 
löytyy kirjallinen kaanon, papisto, selkeitä oppeja ja jonkinlainen us- 
konnollinen instituutio. Uskonnot on myös kuvattu pitkälle uskon- 
nollisten spesialistien näkökulmasta, minkä vuoksi esitykset ovat ol- 
leet vahvasti elitistisiä ja sukupuolittuneita. Esitystä ei ole kytketty 
aikaan eikä paikkaan, minkä seurauksena uskonperinteistä piirtynyt 
kuva on ollut selvärajainen ja jähmettynyt. Uskontoperinteiden si- 
säinen moninaisuus on jäänyt vaille huomiota. (Ks. Masuzawa 2000; 
Owen 2011; Nongbri 2013.) Toisaalta on myös pohdittu sitä, kuinka 
kuvata uskontoa kieli- ja kulttuurirajat ylittävänä globaalina diskurs- 
sina (Hermann 2016). 

Vertailevan retoriikan piirissä esitetyt kysymykset ja haasteet muis- 
tuttavat yllättävälläkin tavalla uskontotieteen parissa käytyjä keskus- 
teluja. Samalla tavoin kuin uskontotieteessä käydään vilkasta kes- 
kustelua siitä, miten uskonto tulisi määritellä, kysytään vertailevan 
retoriikan piirissä sellaisen retoriikan määritelmän perään, joka is- 
tuisi kulttuurirajat ylittävään tutkimukseen. Samalla siinä pohditaan, 
mitä on vertaileva tutkimus, miten sitä tulisi tehdä ja miten ylipää- 
tään tulisi kuvata eri kansojen retoriikkaa. Uskontotieteessä on pit- 
kään keskusteltu siitä, miten uskonto-käsite istuu tutkimukseen kan- 
soista, joilla ei esiinny vastaavaa käsitettä. Samantapainen kysymys 
on esitetty retoriikan suhteen. Onko mahdollista tutkia afrikkalaista, 
kiinalaista tai intialaista ”retoriikkaa” jos näissä kulttuureissa ei esiin- 
ny tätä käsitettä? Miten retoriikka tulisi määritellä, että se sopii ver- 
tailevaan tutkimukseen? 

Vertailevan retoriikan ensimmäisiä perusteoksia on George 
A. Kennedyn kirja Comparative Rhetoric: An Historical and Cross- 
Cultural Introduction vuodelta 1998. Siinä vertaileva retoriikka mää- 
ritellään eri puolilla maailmaa olevissa maissa esiintyvien retoristen 
perinteiden kulttuurien väliseksi (cross-cultural) tutkimukseksi. Sen 
tavoitteena on identifioida eri retoristen perinteiden välillä vallitse- 
via yhtäläisyyksiä ja eroja. Kennedyn tavoitteen on myös muodostaa 

retoriikan yleinen teoria, joka istuu kaikkiin yhteiskuntiin ja luoda 
terminologiaa, jonka avulla kuvata erilaisia retorisia perinteita yli 
kulttuurirajojen. Kirja lahtee liikkeelle kulttuureista, joissa vallitsee 
suullinen perinne, aloittamalla — yllättävää kyllä — eläinten välisestä 
kommunikoinnista. Tämä herättää tietenkin kysymyksen siitä, mil- 
laisella retoriikan määritelmällä Kennedy pystyy kattamaan sekä eläi- 
mellisen että inhimillisen vuorovaikutuksen. Lyhyesti Kennedy mää- 
rittelee retoriikan vaikutuksia aikaansaavaksi ilmaisutaidoksi (art of 
effective expression), ja hänen tarkasteluunsa liittyy jonkinlainen evo- 
lutiivinen ote, jossa ilmaisutaito jalostuu eläinten välisestä vuorovai- 
kutuksesta ihmisten välisen suullisen perinteen kautta kirjalliseen 
perinteeseen. (Kennedy 1998.) 

Hum ja Lyon (2009) näkevät Kennedyn määritelmän ongelmalli- 
sena ja pohtivat sitä, kuinka pitkälle hyvin kaiken kattavat retoriikan 
määritelmät, joista Kennedy on yksi esimerkki, voivat tuottaa hieno- 
varaista analyysia eri kulttuureista. Jos retoriikka määritellään erittäin 
laajasti, mikä on käsitteen selitysvoima? Saman tyyppistä keskuste- 
lua on tietenkin käyty myös uskontotieteessä uskonnon käsitteestä. 
Kennedyn retoriikan määritelmä muistuttaa funktionalistista uskon- 
non määritelmää, jossa lähes mikä tahansa uskomuksia ja rituaaleja 
sisältävä inhimillinen toiminta voidaan ymmärtää uskonnon linssin 
lävitse. Kennedyn vertailevasta retoriikasta uupuvat myös kysymyk- 
set tutkimuksen eettisyydestä ja tiedon tuottamisen linkittymisestä 
erilaisiin valtarakenteisiin (foucault'laisessa hengessä). 

Humin ja Lyonin mielestä vertailevan retoriikan ei pitäisi niinkään 
keskittyä eri kulttuurien välisten erojen ja yhtäläisyyksien etsimiseen 
vaan muiden kulttuurien osallistamiseen yhteisen tiedon tuottami- 
seen. He myös korostavat, että vertailu sinällään on nykyään liukuva 
käsite ainakin eettisessä mielessä. Tutkimuseettisestä näkökulmasta 
on tärkeää kysyä, mitä vertaillaan, mistä syystä ja mihin pyrkien. Sa- 
malla tavoin kuin uskontotieteessä, he pohtivat myös kysymystä sii- 
tä, miten painotamme tutkimuksessamme kulttuurien universaaleja 
(vrt. kognitiivinen uskontotiede) tai erityisiä piirteitä (vrt. etnografi- 
nen tutkimus). Yksi heille tärkeä kysymys on lisäksi se, kuka on yli- 
päätään oikeutettu kirjoittamaan muista kulttuureista eli ketkä ovat 
kelvollisia tekemään vertailevaa retoriikkaa. Tämä on tietenkin kult- 
tuurisia representaatioita koskeva ydinkysymys, jota globalisoituvassa 

maailmassa paljon pohditaan humanistisen ja yhteiskuntatieteellisen 
tutkimuksen aloilla. 

Vertailevassa retoriikassa on myós pohdittu perinteen kasitetta, jo- 
ka esiintyy muun muassa edellä mainitussa Kennedyn määritelmässä. 
Samalla tavoin kuin länsimainen retoriikka pitää sisällään lukuisia eri 
perinteitä, myös muiden kulttuurien parissa ilmenee kielten ja kult- 
tuuriperinteiden suuri variaatio. Mitä tällöin verrataan ja mihin? Ha- 
vainnollistaakseen metaretorisia pohdintojaan Hum ja Lyon (2009) 
ottavat esimerkikseen klassista kiinalaista retoriikkaa koskevan tut- 
kimuksen. Samaa aihetta käsittelee myös Kennedy (1998) vertailevaa 
retoriikkaa käsittelevässä kirjassaan. 

Ensimmäinen asia, johon Hum ja Lyon kiinnittävät huomiota on 
se, että klassisesta Kiinasta ei löydy länsimaita vastaavaa retorista pe- 
rinnettä. Kiinalaisista teksteistä ei löydy systemaattista kielioppia, 
lingvistiikkaa, retoriikkaa, poetiikkaa tai epiikkaa. Niistä ei myöskään 
ole löydettävissä retoriikan viittä kaanonia tai suostuttelua kuvaavaa 
eetosta, paatosta tai logosta. Länsimaisesti ymmärretyn retorisen pe- 
rinteen puuttumisen vuoksi jotkut tutkijat ovat väittäneet, että kii- 
nalaiset eivät ole rationaalisia, analyyttisiä tai loogisia. Kiinassa kieli, 
kommunikaatio ja yksilö kuitenkin ymmärretään omalla tavallaan. 
Kiinassa on myös rikas puhetaidon perinne, joka on vuosisatojen 
ajan yhdistynyt julkiseen keskusteluun, koulutukseen ja poliittiseen 
toimintaan. Kiinalaisessa julkisessa keskustelussa käytetyt käsitteet 
viittaavat kuitenkin enemmän toimintaan kuin argumentointiin ja 
suostutteluun. Tutkijat ovat myös etsineet kiinan kielestä termejä, 
jotka antavat viitteitä kiinalaisista tekstien takana olevista retoriikan 
teorioista. 

Yhteenvetona Hum ja Lyon (2009) korostavat, että vertailevassa 
retoriikassa on oltava sensitiivinen kunkin kulttuurin sisäiselle logii- 
kalle ja sen käyttämille käsitteille. Sen sijaan että kiinalaista retorista 
perinnettä tarkasteltaisiin länsimaisten linssien läpi, tulisi syvällisesti 
perehtyä klassisiin kiinalaisiin teksteihin ja niiden sisältämään kä- 
sitteistöön. Jotkut tukijat ovat myös esittäneet toiveen, että samalla 
tavoin kuin Aristotelesta on alettu lukea ja tulkita feministisestä 
näkökulmasta, jonain päivänä häntä voitaisiin lukea myös kungfutse- 
laisesta näkökulmasta. (Hum & Lyon 2009.) Toiveissa on siis kulttuu- 
rirajat ylittävä retoriikan intertekstuaalinen luenta. 

Vertailevan retoriikan tarkastelu havainnollistaa ikään kuin mut- 
kan kautta diskursiiviselle uskonnontutkimukselle keskeisiä kysy- 
myksiä, jotka koskevat nimenomaan sitä, miten tekstejä luetaan ja 
arvotetaan sekä miten tutkimuksessa pureudutaan kielelliseen vuoro- 
vaikutukseen. Globalisaation myötä kasvanut tietoisuus kielen ja val- 
lan suhteesta edellyttää herkkyyttä sille, kenen toimesta, miten ja 
missä konteksteissa uskonnosta ja retoriikasta puhutaan. Uskonto- 
tieteessä käyty keskustelu maailmanuskontojen paradigmasta ja poh- 
dinnat vertailevasta retoriikasta havainnollistavat kulttuurirajat ylit- 
tävän tutkimuksen kipukohtia, joita tutkimuksessa tulee reflektoida. 


Lopuksi 


Viime vuosikymmenien aikana virinnyt kiinnostus klassiseen reto- 
riikkaan ja niin sanotun uuden retoriikan syntyminen ovat johtaneet 
hyvin dynaamiseen ja monipuoliseen tutkimukseen, jossa käydään 
vilkasta keskustelua tutkimuksen aiheista, teorioista ja metodeista. 
Retoriikan tutkimus on osa laajempaa diskursiivista tutkimusta, vaik- 
ka nämä näyttävät jakautuvan omiin leireihinsä. Suomessa retorisen 
tutkimuksen aloittivat politiikan tutkijat mutta se levisi pian myös hu- 
manistiseen tutkimukseen, uskontotiede mukaan lukien. Retorinen 
tutkimus oli suomalaisessa uskontotieteessä vilkasta 1990-luvun lo- 
pussa ja 2000-luvun alussa, jolloin siitä haettiin eväitä erilaisten ajan- 
kohtaisten yhteiskunnallisten kysymysten tutkimukseen. Sittemmin 
uskontotieteessä on saanut enemmän jalansijaa diskurssianalyysi, 
jonka avulla on tutkittu suomalaista yhteiskuntaa (Moberg 2016) ja 
pyritty muun muassa määrittelemään uskontotieteen ydinkysymyk- 
siä (Hjelm 2016; Taira 2016). 

Uskonnon ja uskontojen näkyvyys julkisuudessa ja erityisesti maa- 
ilman politiikan kentillä pitää varmasti vireillä diskursiivista tutki- 
musta, joka tarjoaa tutkimuksen tekemiseen lukuisia erilaisia tutki- 
musmenetelmiä ja lähestymistapoja. Kansainvälisesti uskontoa ja 
retoriikkaa koskeva tutkimus on vastannut yhteiskunnallisten muu- 
tosten haasteisiin (ks. esim Crowley 2006) ja retorisen tutkimuksen 
uudelleen aktivoitumista voisi toivoa myös suomalaiseen uskontotie- 
teeseen. Retorinen tutkimus on omimmillaan silloin, kun tutkitaan 

suostuttelua, vakuuttamista ja vaikuttamista eli toisin sanoen sosiaa- 
lista vuorovaikutusta, tapahtuipa se sitten suullisessa tai kirjallises- 
sa kommunikoinnissa. Retorinen tutkimus on myös yhdistettävissä 
ymmärtävään, selittävään ja kriittiseen lähestymistapaan, joista suo- 
malaisessa uskontotieteessä on viime vuosikymmenen aikana vään- 
netty kättä. 

Vaikka diskurssianalyyttinen tutkimus on lyónyt lápi uskonnontutki- 
muksessa (ks. taman teoksen johdanto; Taira 2013; von Struckrad 
2003), ei diskursiivisen psykologian (Harre 1995; Edwards & Potter 
2001; Billig 2009), tai yleisemmin mikrotason sosiaalisen konstruk- 
tionismin (Burr 2015), näkökulma ole ollut paljoakaan esillä (Moberg 
2013; ks. kuitenkin esim. Pauha 2015; Widdicombe 2011). Mobergin 
(2013) mukaan uskontotieteellisessä kirjallisuudessa on toistaiseksi 
keskitytty käsittelemään diskursiivisen otteen asemaa ja lähtökohtia, 
kun taas uskontoilmiöitä teoretisoivat ja empiiriseen tutkimukseen 
nojaavat keskustelut ovat vielä kehittymässä. Diskursiivinen psykolo- 
gia voi tuoda hyödyllisen lisän näihin keskusteluihin. 

Tässä luvussa hahmottelemme diskursiivista psykologiaa uskon- 
nontutkimuksessa. Esittelemme ensin diskursiivisen psykologian eri- 
tyisluonnetta teoreettisena ja metodologisena lähestymistapana käyt- 
täen esimerkkinä Wooffittin (1992) aloittamaa tutkimuskeskustelua, 
joka käsittelee sosiaalisessa vuorovaikutuksessa tapahtuvaa uskotta- 
vuuden tuottamista paranormaaleille ilmiöille. Wooffittin työ edus- 
taa diskursiivista psykologiaa vahvan keskustelunanalyyttisen otteen 
sävyttämänä (Potter & Hepburn 2009; Burr & Dick 2017). Luvun toi- 
sessa osassa avaamme tutkimustamme (2007), joka kytkeytyy dis- 
kursiiviseen psykologiaan retorisen sosiaalipsykologian (Billig 1996) 
kautta. Siinä käsitellään evankelis-luterilaisten seurakuntien toimin- 
taa ja uskonnollista roolia koskevien asenteiden rakentumista haas- 

tattelupuheessa, jossa paikalliset toimijat kommentoivat seurakuntien 
osallistumista maaseudun kehittämiseen. Teemme syventävän ana- 
lyyttisen ekskurssin keräämäämme aineistoon avaamalla sitä, miten 
hengellisyys rakentuu haastateltujen puheessa ja miten he käyttävät 
sitä asenteiden tuottamiseen. Tällä tarkastelulla tuomme ensinnäkin 
esiin toimijan uskonnollisuutta koskevien versioiden rakentumista 
puheessa. Toiseksi havainnollistamme sitä, miten diskursiivisen psy- 
kologian metodologinen ote voidaan ottaa huomioon tarkasteltaessa 
puhetilanteen ja kielenkäytön toiminnallista luonnetta. 


Diskursiivisen psykologian lähtökohtia 


Diskursiivinen psykologia edustaa mikrotason sosiaalista konstruk- 
tionismia, jossa kiinnostus kohdistuu yksilöiden väliseen vuorovaiku- 
tukseen ja suhteisiin. Diskurssilla viitataan tällöin puhumiseen, kes- 
kustelemiseen ja muuhun kielenkäyttöön yksilöiden toimintana ja 
yhteistoimintana. Makrotason konstruktionistisessa katsannossa dis- 
kurssilla tarkoitetaan puolestaan laajempia yhteisöllisiä, institutio- 
naalisia tai kulttuurisia muodostelmia, joita tietynlaiset puhekäytännöt 
ja merkitysjärjestelmät pitävät yllä ja jotka rajoittavat tai mahdol- 
listavat yksilötason toimintaa. (Burr 2015; Moberg 2013, 9.) 

Mikro- ja makrotason erottelu on karkea eikä suinkaan selkeärajai- 
nen. Diskursiivisen psykologian painotusten ymmärtämisen kannal- 
ta siihen liittyy kaksi tärkeää seikkaa. Ensinnäkin, siinä missä makro- 
tason konstruktionismi korostaa sosiaalisia rakenteita, antaa mikro- 
konstruktionismi sijaa toimijuudelle. Huomiota kiinnitetään siihen, 
mitä ihmiset tekevät ja saavat aikaan kielellä; heitä lähestytään aktii- 
visina, valintoja tekevinä diskurssin käyttäjinä. Toiseksi, tämän toimi- 
juusoletuksen myötä diskursiivinen psykologia erottautuu, paitsi 
sosiaalisia rakenteita, myös yksilön sisäisiä psyykkisiä rakenteita ko- 
rostavasta teoretisoinnista. Mikrotaso ei siis diskursiivisen psykolo- 
gian tapauksessa tarkoita sitä, että asioiden rakentumista selitettäisiin 
yksilöissä vaikuttavilla tekijöillä, kuten kognitiivisilla rakenteilla tai 
taipumuksilla. Sen sijaan poraudutaan kielenkäyttöön tilannesidon- 
naisena ja vuorovaikutuksellisena toimintana, jolla ihmiset tekevät ja 
rakentavat asioita. 

Kielenkáyttóón toimintana kohdistuva pragmatistinen kiinnostus 
tarkoittaa sitä, että puhetta ei tulkita suoraviivaisesti tietona puheen 
kohteena olevasta asiasta tai heijastumana jostain puheen takana vai- 
kuttavasta tekijästä. Diskursiivisessa psykologiassa käytetyt tulkinta- 
näkökulmat ovatkin kohdistuneet muun muassa siihen, a) minkälai- 
sia versioita todellisuudesta (esimerkiksi tapahtumista tai toimijoista) 
puhujat tuottavat (Burr 2015), b) miten puhujat käyttävät kieleen 
koodautuneita resursseja, esimerkiksi tulkintarepertuaareja (Potter & 
Wetherell 1987) tai kulttuurisia kategorioita (Jokinen ja muut 2012), 
tuottaessaan erilaisia versioita asioista, c) minkälaisia retorisia keino- 
ja käytetään pyrittäessä tuottamaan totena pidettyjä tai uskottavia 
versioita asioista (Potter 1966), d) miten puhujat ottavat kantaa ja pe- 
rustelevat kantojaan, punnitsevat argumentteja ja vasta-argumentteja 
(Billig 1996), e) miten puhujat positioivat eli asemoivat itseään ja toi- 
sia osapuolia (Harre & Langenhove 1998) ja f) miten he tuottavat it- 
selleen subjektipositioita tai identiteettejä (Wetherell 2008). Lähtö- 
kohtaista on tulkintojen ankkuroiminen puheen ja sillä mahdollisesti 
saavutettavien seurausten tilannekohtaiseen, vuorovaikutukselliseen 
ja siten yhteistoiminnalliseen kontekstiin. Empiirisellä tasolla tämä 
tarkoittaa tutkimusotetta, jossa puhetta havainnoidaan tarkasti ja jär- 
jestelmällisesti ja sitä tulkitaan puhetilanne huomioon ottaen. 

Sosiaalipsykologisena suuntauksena diskursiivisen psykologian 
yksi keskeinen piirre on sen erottautuminen sellaisesta kognitiivisesta 
ja muusta valtavirtateoretisoinnista, jossa ihmisen käyttäytymistä se- 
litetään mielen sisäisillä psykologisilla rakenteilla (Billig 2009). Esi- 
merkiksi asenteen käsite ymmärretään valtavirtasosiaalipsykologiassa 
yksilön mielessä vaikuttavaksi taipumukseksi tai tekijäksi, joka saa 
hänet arvottamaan asioita juuri jollain tietyllä tavalla. Potterin ja 
Wetherellin (1987) klassikkoteoksensa otsikossa käyttämä ilmaus 
”beyond attitudes” oli kritiikkiä tällaista substantialistista ymmärrys- 
tä kohtaan. Heidän mukaansa arvottamista tulisi sen sijaan lähestyä 
tilannesidonnaisena kielellisenä toimintana, jolla tuotetaan asioista 
erilaisia versioita. Diskursiivisen psykologian konstruktionistinen 
lähtökohta sisältää oletuksen, että myös psykologisia ja mielellisiä il- 
miöitä tulee lähestyä sosiaalisesti ja kielellisesti tuotettuina asioina. 
Niinpä asenteenkin voidaan ymmärtää konstruktionistisesti tarkoit- 
tavan puhutussa vuorovaikutuksessa rakentuvaa suhdetta, jossa joku 

arvottaa jotakin (Pyysiáinen 2010; McKinlay & McVittie 2009). Vas- 
taavalla tavalla monet muutkin sosiaalipsykologiset yleiskásitteet, ku- 
ten arvo (Billig 1996), kategoria (Jokinen ja muut 2012), attribuu- 
tio (Antaki 1994), emootio (Edwards 1999) tai intressi (Hopkins & 
Kahani-Hopkins 2004; Whittle & Mueller 2011), voidaan määritellä 
paitsi substantialistisen, myós konstruktionistisen teoretisoinnin 
kautta. Tama seikka on merkille pantava, ei vain akateemisen termi- 
nologian, vaan myös aineistojen analyysissa käytettyjen teoreettisten 
käsitteiden käytön haasteena. 

Diskursiivista psykologiaa - toisinaan diskursiivista sosiaalipsyko- 
logiaa — on tutkimusotteena muotoiltu usean kirjoittajan toimesta ja 
siten myös hieman vaihtelevasti (Harre 1995; Kent & Potter 2014; Ed- 
wards & Potter 2001; Billig 2009). Yksittäisiin tutkijoihin tai tutki- 
musryhmiin nojaamalla termiä olisi mahdollista käyttää kapeasti vain 
juuri tietynlaisiin teoreettisiin käsitteisiin ja metodisiin ratkaisuihin 
viittaavana (ks. esim. McKinlay & McVittie 2009). Tässä kirjoitukses- 
sa lähdemme kuitenkin siitä, että edellä luonnehdittujen konstruk- 
tionististen oletusten ja mikrotason sosiaaliseen vuorovaikutukseen 
ja puheeseen toimintana kohdistuvan kiinnostuksen puitteissa dis- 
kursiivista psykologiaa voidaan tehdä erilaisilla menetelmällisillä ja 
käsitevalintoihin liittyvillä painotuksilla. Esimerkiksi Kent ja Potter 
(2014) erottavat kolme suuntausta, joista ensimmäisessä keskitytään 
tulkintarepertuaarien käytön analysoimiseen haastatteluaineistoissa, 
toisessa taas eritellään puhetekoja ja niiden seurauksia luonnollisissa 
tilanteissa taltioiduissa aineistoissa, ja kolmannessa hyödynnetään 
keskustelunanalyysia vuorovaikutuksen ja puheenvuorojen jaksottu- 
misen tarkasteluun. Omissa tutkimuksissaan Potter yhtä kaikki käyt- 
tää paitsi etnometodologian ja keskustelunanalyysin, myös muun 
muassa Goffmanin edustaman vuorovaikutustutkimuksen sekä 
Billigin retorisen sosiaalipsykologian tarjoamia välineitä. McKinlay 
ja McVittie (2009) erottavat Potterin edustaman diskursiivisen psy- 
kologian Billigin retorisesta sosiaalipsykologiasta, vaikka toteavat, 
että näissä on paljon päällekkäisyyttä. Billig (2009) itse taas katsoo 
retorisen sosiaalipsykologian edustavan omanlaistaan sävytystä laa- 
jemmin ymmärretyn diskursiivisen psykologian puitteissa. Hänen 
mukaansa olennaista diskursiivisessa psykologiassa on kiinnostus 
kielen käyttöön toimintana ja kognitiivisen psykologian edustaman 

substantialismin hylkääminen sen tulkitsemisessa. Tältä kannalta esi- 
merkiksi Jokisen ja muiden (2012) etnometodologiaan nojaava kate- 
goria-analyysi sekä Vesalan ja Rantasen (2007) retorista sosiaalipsy- 
kologiaa soveltava laadullinen asennetutkimus ovat kumpikin omalla 
tavallaan diskursiiviseen psykologiaan kytkeytyviä lähestymistapoja. 


Diskursiivinen psykologia ja uskonto 


Konstruktionistisessa katsannossa uskonto on ihmisten rakentamaa, 
sekä niiltä osin kuin yksilöt kohtaavat sen heille annettuna että niiltä 
osin kuin he itse osallistuvat sen tuottamiseen ja muuttamiseen omas- 
sa elämässään. Diskursiivisen psykologian näkökulma kohdistuu us- 
kontoon ja uskonnollisiksi katsottuihin ilmiöihin ihmisiä lähelle tu- 
levina asioina, sellaisina kuin ne rakentuvat ja ovat tavoitettavissa 
heidän puheissaan, keskusteluissaan ja vuorovaikutuksessaan. Mitä 
ihmiset tarkasti ottaen tekevät, kun he puhuvat ja keskustelevat us- 
konnosta tai uskonnollisiksi katsotuista asioista? Minkälaisena pu- 
heen resurssina uskontoa käytetään ja minkälaisia versioita siitä tuo- 
tetaan? Mitä seurauksia eri versioilla voi olla? Miten ja minkälaisena 
uskonto ja uskonnollisuus voi rakentua osaksi ihmisten psykologista 
ja kokemuksellista todellisuutta? Kaikki nämä kysymykset voidaan 
kohdistaa monenlaisiin toimijoihin, tilanteisiin ja vuorovaikutussuh- 
teisiin monenlaisten uskonnollisten perinteiden, kulttuurien ja yhtei- 
söjen puitteissa tai niiden rajapinnoissa. 

Yksi esimerkki uskontoon kohdistuvasta diskursiivisesta psykolo- 
giasta on Wooffittin tutkimus Telling Tales of the Unexpected: The Or- 
ganization of Factual Discourse vuodelta 1992 (ks. Potter & Hepburn 
2008; Burr & Dick 2017; Widdicombe 2011). Wooffitt tarkastelee sitä, 
miten keskustelevassa vuorovaikutuksessa tuotetaan paranormaaleja 
tapahtumia ja kokemuksia koskevalle puheelle asema tosiasioiden ku- 
vauksina. Hän analysoi tilanteita, joissa paranormaaleja ilmiöitä, ku- 
ten telepatiaa, selvänäköisyyttä, ufoja, kehosta poistumisia tai henki- 
olentoja, kohdanneet ihmiset kertovat asiasta jollekin toiselle. Tutki- 
muksen lähtökohtana on kulttuurinen asetelma, jossa paranormaalit 
ilmiöt haastavat arkijärjen ja tieteellisen tiedon mukaisen ymmärryk- 
sen maailmasta. Kuten Wooffitt huomauttaa, esimerkiksi sosiaalitie- 

teellisessä uskonnontutkimuksessa on selitetty paranormaalia ja yli- 
luonnollista koskevat kokemukset ja uskomukset sosio-ekonomisen 
marginalisoitumisen, kompensaation hakemisen tai psyykkisen epä- 
vakauden seurauksiksi. Niinpä henkilö, joka kertoo toisille tällaisesta 
kokemuksesta, kohtaa sen riskin ja haasteen, että häntä pidetään ou- 
tona tai jopa psyykkisesti epävakaana. Tässä valossa on ymmärret- 
tävää, että kertoja pyrkii synnyttämään vaikutelman, jonka mukaan 
kerrottu tosiallisesti tapahtui eikä kysymyksessä ole virhehavainto, 
toiveajattelu tai psyykkinen sekavuustila. 

Wooffitt erittelee yksityiskohtaisesti, miten kerronta tapahtuu osa- 
na keskustelevaa vuorovaikutusta. Paranormaalia ilmiötä ei vain yk- 
sinkertaisesti raportoida, vaan puhuja rakentaa aktiivisesti tosiasialta 
vaikuttavaa kuvausta tapahtumista. Wooffitt ei oleta, että tällaisessa 
puheessa olisi kysymys hämäyspyrkimyksestä vaan enemmänkin 
arkisesta kommunikaatiotaidosta, jota tarvitaan siksi, että ihmisten 
pitäisi kyetä olemaan uskottavia toistensa silmissä. Paranormaalista 
tapahtumasta kerrottaessa puhujalla on käytettävissään useanlaisia 
keskustelullisia ja retorisia keinoja, joilla tapahtumaa voidaan raken- 
taa tosialliseksi, objektiiviseksi sekä kertojan omista odotuksista ja 
toiveista riippumattomaksi. Potter ja Hepburn (2008, 281-285) valot- 
tavat Wooffittin lähestymistä omasta aineistostaan otetulla esimerkil- 
lä. Tässä haastatellaan Carrie-nimistä naista, joka muutaman lyhyen 
repliikin mittaisessa jaksossa kertoo, kuinka aamulla herättyään kat- 
soi ulos ikkunasta ja näki yöpukuun pukeutuneen oudon olennon 
kotitalonsa puutarhassa katsomassa hänen ikkunaansa. Hän sanoo 
ensimmäiseksi ajatelleensa, että hänen äitinsä kävelee puutarhassa 
yöpuvussaan. Hän kävi tarkistamassa ja totesi äidin nukkuvan omas- 
sa makuuhuoneessaan, minkä vuoksi olennon näkeminen todella pe- 
lästytti hänet. Carrie siis rakentaa vaikutelmaa, että outo olento ei 
suinkaan ollut hänen mielikuvituksensa tai herkkäuskoisuutensa tuo- 
te. Hän etsi luonnollista selitystä oudolle tapahtumalla ja otti sen va- 
kavasti vasta, kun luonnollinen selitys kumoutui. 

Wooffitt on jatkanut tutkimuksiaan muun muassa analysoimalla 
selvänäkijän saaman tiedon yhdistämistä paranormaaliin lähtee- 
seen selvänäkijöiden ja heidän asiakkaidensa välisissä keskusteluissa 
(Wooffitt 2000), vainajien puheenvuorojen tuottamista ja käsittelyä 
spiritualististen meedioiden ja heidän asiakkaidensa istunnoissa 

(Wooffitt 2001) sekä koehenkilöiden ja kokeenjohtajien välisen kes- 
kustelun rakentumista parapsykologisissa laboratoriokokeissa (Woof- 
fitt 2005). Paranormaaliin ja diskursiiviseen psykologiaan liittyvaa 
tutkimuskeskustelua on myós jatkanut Lamont kollegoineen. Lamont 
(2007) tarkastelee kertojan oman aiemman epäuskon esiintuomista, 
mikä on yksi keskeinen uskottavuuden tuottamisstrategia kerrottaes- 
sa paranormaaleista ilmiöistä. Lamont ja kumppanit (2009) taas pa- 
neutuvat paranormaaleja uskomuksia kyseenalaistavien kuvausten 
tuottamiseen ja niiden uskottavuuden rakentamiseen ryhmäkeskus- 
teluissa. 

Merkille pantavaa diskursiivisen psykologian kannalta Lamontin 
ja kollegoiden tutkimuksissa on uskomus-käsitteen konstruktionisti- 
nen käyttö. He erottautuvat paranormaalin tutkimuksessa ja uskonto- 
psykologiassa tavallisesta dispositionaalisesta teoretisoinnista, jossa 
uskomus nähdään yksilön sisäisenä kognitiivisena rakenteena ja yksi- 
lön puhetta ja käyttäytymistä selittävänä tekijänä. Lamont kumppa- 
neineen ei siis tulkitse puhetta heijastumana tai kuvauksena yksilön 
sisällä vaikuttavasti uskomuksesta. Sen sijaan he lähestyvät uskomus- 
ta puheessa rakentuvana ja muotoiltavana ilmiönä. Ihmiset voivat pu- 
heessaan ilmaista, perustella ja kyseenalaistaa uskomuksia, he voivat 
esiintyä niihin uskovina tai irtisanoutua niistä. Sosiaalisessa vuoro- 
vaikutuksessa ja keskustelussa rakennetaan enemmän tai vähemmän 
yhteistoiminnallisesti erilaisia versioita itse kunkin uskomuksista 
niin, että jotkut versiot valikoituvat uskottaviksi ja vakavasti otetuiksi, 
ja näin myös tietynlaisia seurauksia tuottaviksi. Jos esimerkiksi jos- 
takusta syntyy ja vakiintuu uskottavana pidetty kuva paranormaale- 
ja uskomuksia omaavana henkilönä, on tällä helppo kuvitella olevan 
seurauksia henkilön identiteetin kannalta (Lamont 2007, 684). 


Uskonto diskursiivisena kehyksenä seurakuntien yhteis- 
kunnallista osallistumista koskevassa argumentaatiossa 


Edellä mainituissa tutkimuksissa kiinnitytään paranormaaleja ilmiöi- 
tä käsittelevään kirjallisuuteen, eikä niissä juuri käydä uskonnon- 
tutkimukseen liittyviä keskustelua. Niissä kuitenkin tarkastellaan 
esimerkiksi spiritualismin tapaisissa liikkeissä tai vaihtoehtoisia elä- 


119 


https;//doi.org/10.21435/tl.270 


Kari Mikko Vesala ja Heikki Pesonen 


mäntapoja ja new age -henkisyyttä esittelevissä tapahtumissa tyypilli- 
siä käytänteitä ja vuorovaikutustilanteita. Näin ollen niissä lähestytään 
nykypäivän kansanuskoa tai vaihtoehtouskonnollisuutta (ks. esim. Ut- 
riainen 2018) ja yleisemmin uskonnollisen maailmankuvan ja uskon- 
topsykologian kannalta keskeistä kysymystä yliluonnollisesta ja sen il- 
menemisestä arkielämässä (Taves 2011; Pyysiäinen 2004; Vesala 2004; 
Rancken 2017). Varsin toisenlaista tulokulmaa uskonnon ja uskon- 
nollisuuden tarkasteluun edustaa tutkimuksemme (2007), jossa us- 
kontoa lähestytään kristillisen valtauskonnon instituutioiden ja niitä 
ympäröivän sekulaarin yhteiskunnan kohtaamispinnassa, tarkastele- 
malla evankelis-luterilaisten seurakuntien toimijarooliin kohdistu- 
vien asenteiden rakentumista ja uskonnollisen retoriikan asemaa tässä. 

Tutkimuksemme lähtökohtana oli suomalaisessa maaseutupolitii- 
kassa painokkaasti ilmaistu tavoite aktivoida maaseudun toimijat 
mahdollisimman laajasti mukaan maaseudun kehittämistoimintaan. 
Seurakunnat ovat perinteisiä ja merkittäviä toimijoita maaseutu- 
alueilla ja siten potentiaalisesti hyvin hyödyllisiä maaseutupoliittisille 
kehittämispyrkimyksille. Toisaalta seurakunnilla on erityinen rooli 
uskonnollisina toimijoina. Niiden kirkkolaissa määriteltyyn perus- 
tehtävään ei lähtökohtaisesti kuulu maaseudun kehittämisen tapai- 
nen yhteiskuntapoliittinen toiminta, vaikka erityistä maaseututeolo- 
giaakin on muotoiltu. Seurakuntien osallistuminen maaseudun 
kehittämiseen on siis potentiaalisesti kiistanalainen kysymys, johon 
voidaan kohdistaa yhtä hyvin myönteisiä kuin kielteisiäkin asenteita. 

Erittelimme asenteiden rakentumista haastattelupuheessa, missä 
seurakunnan edustajat ja maaseudun kehittämiseen osallistuvat muut 
toimijat kommentoivat heille esitettyjä lauseväittämiä. Väittämissä 
pyydettiin ottamaan kantaa seurakunnan rooliin maaseudun kehit- 
tämistoiminnassa. Retorisen sosiaalipsykologian (Billig 1996) ja laa- 
dullisen asennetutkimuksen (Vesala & Rantanen 2007) periaatteiden 
mukaisesti emme tarkoittaneet asenteella yksilön mielessä vaikutta- 
vaa arvottamistaipumusta, vaan kannanottojen ja perustelujen yh- 
distelminä hahmottuvia, haastatteluvuorovaikutuksessa havaittujen 
puhetekojen kokonaisuuksia. Lisäksi analysoimme asenteiden raken- 
tumista kehysanalyyttisesta näkökulmasta (Goffman 1986) tarkastel- 
len sitä, kuinka haastatellut perustelivat kantojaan hyödyntämällä 
maaseudun kehittämistä ja uskontoa tulkintakehyksinä. 

Analyysimme osoitti, miten haastateltavat káyttivát toiminnan 
merkityksiä määrittävää kehystämistä kannanottamiseen ja perustele- 
miseen kietoutuvana retorisena välineenä rakentaessaan asenteita 
seurakunnan osallistumista kohtaan. Myönteisten asenteiden rakenta- 
miselle oli leimallista maaseudun kehittämisen ja seurakunnan us- 
konnollisen roolin joustava käyttö toisiinsa limitettävissä olevina 
tulkintakehyksinä. Tällöin maaseudun kehittäminen ymmärrettiin 
osaksi seurakunnan toimintaa. Kielteisiä asenteita rakennettaessa 
maaseudun kehittämistä ja uskontoa käytettiin jäykemmin toisiaan 
poissulkevina kehyksinä, jolloin esimerkiksi vastustettiin seurakun- 
nan toimintojen ulottamista yhteiskunnallisen aktiivisuuden ja vai- 
kuttamisen suuntaan. 


Hengellisyyden versiot seurakuntien edustajien 
ja maaseudun kehittäjien kohtaamispinnalla 


Hengellinen ulottuvuus oli yksi tutkimuksessamme käytetty termi, 
jolla kuvattiin seurakunnan osallistumisen uskonnollista kehystämis- 
tä. Analyysin keskiössä oli kuitenkin seurakunnan osallistumista kos- 
kevien asenteiden rakentuminen, eikä esimerkiksi hengellisen ulottu- 
vuuden retorista käyttöä tarkasteltu erikseen. Tutkimusasetelmaa ja 
aineistoa ajatellen voidaan silti hyvin kysyä, mitä hengellisyydellä täl- 
laisessa yhteydessä tarkoitetaan? Minkälaisia versioita haastatellut sii- 
tä tuottivat ja miten he niitä käyttivät? Näin voidaan osaltaan valaista 
sitä, minkälaisena uskontokehystä näissä haastatteluissa käytettiin. 

Seuraavassa syvennämme aiemmin julkaistuja analyysejamme (ks. 
Pesonen & Vesala 2007; Pesonen, Niska & Vesala 2013) erittelemällä 
tarkemmin hengellisyyteen liittynyttä kommentointia. Tätä varten 
hyödynnämme alkuperäistä tutkimusaineistoamme. 

Tutkimusta varten haastateltiin kuntien, seurakuntien, maaseudun 
kehittämisyhdistysten sekä yrittäjä-, maatalous- ja kyläyhdistysten 
edustajia neljän maaseutukunnan alueella. Kaikkiaan toteutettiin 
42 haastattelua. Haastattelut toteutettiin laadullisen asennetutkimuk- 
sen (Vesala & Rantanen 2007) periaatteiden mukaan puolistrukturoi- 
tuina virikehaastatteluina, joissa haastateltuja pyydettiin omin sanoin 
kommentoimaan heille esitettyjä väittämiä. Kaksi ensimmäistä väitet- 

tä kutsuivat kommentoimaan seurakuntien aktiivisuuden lisäämistä 
maaseudun kehittämistoiminnassa. Väitteet olivat seuraavat: ”Seura- 
kuntien tulisi nykyistä laajemmin osallistua maaseutua kehittäviin ja 
sen elinvoimaisuutta säilyttäviin toimintoihin” ja ”Seurakunnan pi- 
täisi nykyistä aktiivisemmin etsiä yhteistyömahdollisuuksia muiden 
maaseudun toimijoiden kanssa”. Kumpikin väite jätti avoimeksi kysy- 
myksen seurakuntien uskonnollisesta identiteetistä ja sen merkityk- 
sestä tässä yhteydessä. Näiden jälkeen esitetyt kaksi väitettä sen sijaan 
haastoivat kommentoimaan juuri sitä: ”Seurakunnan tulisi osallistua 
myös sellaisiin maaseutua kehittäviin ja sen elinvoimaisuutta säilyttä- 
viin toimintoihin, joihin ei liity hengellistä ulottuvuutta” ja ”Maaseu- 
dun kehittäminen ja sen elinvoimaisena säilyttäminen ei saa olla itseis- 
arvo, joka ohittaisi seurakunnan tehtävän kristillisen sanoman levit- 
täjänä”. Väitteet esitettiin kaikille haastatelluille tässä järjestyksessä. 

Haastatelluille esitetty kolmas väite kutsui kommentoimaan ni- 
menomaan uskonnollista kehystä ja sen käyttöä maaseudun kehittä- 
misen yhteydessä. Sen kommentoinnissa rakentui kolmenlaisia asen- 
teita: 1) seurakunta voi osallistua kehittämiseen ja on toivottavaa, että 
se ei pidä hengellistä ulottuvuutta näkyvillä, 2) seurakunta voi osallis- 
tua kehittämiseen, eikä hengellisen ulottuvuuden tarvitse olla näky- 
villä, koska se on joka tapauksessa jollain tavalla mukana, 3) seura- 
kunta voi osallistua kehittämiseen vain, jos hengellinen ulottuvuus 
on näkyvillä. Kommentteja hyvin keskeisesti jäsentävä tekijä oli se, 
onko hengellisyys näkyvillä seurakunnan ja muiden toimijoiden väli- 
sessä kanssakäymisessä ja yhteistyössä. 

Mutta mitä hengellisyydellä tässä yhteydessä tarkoitetaan? Reto- 
risen asiayhteyden kannalta kysymys on siitä, että perustellessaan 
kantojaan, haastateltujen on käytettävä hengellisyyttä perustelemi- 
sen resurssina. Toisin sanoen heidän on nojattava jonkinlaiseen ym- 
märrykseen hengellisyydestä ja käsiteltävä sitä tietynlaisena asiana tai 
ilmiönä. 


Hengellisyys toimintokategoriana 


Kolmanteen väittämään esitetyistä kommenteista on tarkalla luennal- 
la ja aineistohavaintojen ryhmittelyllä mahdollista tunnistaa kaksi 
keskenään erityyppistä versiota hengellisyydestä. Ensimmäisessä 

hengellisyys tarkoittaa toimintokategoriaa siten, ettà jotkut toiminnot 
ymmärretään hengellisiksi ja jotkut ei. Toisessa versiossa hengellisyy- 
dellä tarkoitetaan periaatetta, jolla kyllä voidaan arvioida toimintoja 
mutta joka ei siis itsessään ole jokin tietty toimintokategoria. Nämä 
retoriset versiot ovat melko selkeästi artikuloituneena joidenkin 
haastateltujen esittämissä perusteluissa, kun taas toisissa tapauksissa 
niiden käyttö on luettavissa implisiittisenä. Kummallakin versiolla 
tuotetaan useanlaisia kantoja väitteen esittämään kiistakysymykseen, 
eivätkä ne siis mene suoraviivaisesti yksiin edellä mainittujen asentei- 
den kanssa. Yhtä kaikki, hengellisyyden eri versioiden käytön tunnis- 
taminen auttaa osaltaan näkemään, miten haastateltavat kielenkäy- 
tössään rakentavat näitä asenteita. 

Hengellisyyttä toimintokategoriana tuotetaan erottamalla hengel- 
linen toiminta maallisesta tai arkisesta. Esimerkiksi: 


Toimintaryhmän edustaja: ”Sanoisin et seurakunnan tulisi osallistua 
myös semmosiin maaseutua kehittäviin toimenpiteisiin, joihin ei liity 
hengellistä ulottuvuutta. Olen sitä mieltä, pitäs olla siellä arjessa mukana? 


Yrittäjäyhdistyksen pj: ”Vois olla semmosta kyläyhteisön järjestämää toi- 
mintaa missä ei nyt välttämättä sitä hengellistä puolta nyt tule niin esiin, 
et se vois olla jotain vähän maallisempaa?” 


Hengellisinä toimintoina aineistossa puhutaan muun muassa hauta- 
jaisista, häistä, kastamisesta, rippijuhlista, kirkonmenoista, siunaami- 
sesta, saarnaamisesta, julistamisesta, sanoman levittämisestä, pyhä- 
koulusta, virren veisaamisesta tai kirkkokonserteista. Hengellisyyden 
prototyyppi tässä ymmärryksessä on seurakunnan tiloissa tapahtuva, 
seurakunnan jäsenille suunnattu ja tarjottu toiminta, joka erottuu 
maallisesta ja arkisesta. Maallisena ja arkisena taas puhutaan elämän 
aineellisista ja taloudellisista puolista, kuten perustarpeista, työnteos- 
ta ja yritystoiminnasta sekä henkisestä puolesta, kuten harrastuksista, 
mielenterveydestä ja jaksamisesta. Haastatteluissa puhuttiin monen- 
laisista toiminnoista, jotka erottuvat hengellisistä, kuten teiden ja 
asuntojen rakentamisesta, harrastuspalvelujen tuottamisesta tai julki- 
sella rahoituksella toteutettaviin kehittämisprojekteihin osallistumi- 
sesta, tai esimerkiksi tukihenkilötoiminnasta: 

Maa- ja kotitalousnaisten pj: "Tietysti jos mietitään niin esimerkiks tää 
maaseudun tukihenkilötoiminta niin eihän tää suoranaisesti oo sitä hen- 
gellista” 


Osassa kommentteja siis lähdetään siitä, että tietyt toiminnat ovat 
hengellisiä ja toiset taas eivät. Tällaisen ymmärryksen varassa perus- 
tellaan yhtä lailla väittämää vastustavia kuin sen hyväksyviä kannan- 
ottoja. Jotkut haastatellut torjuivat seurakunnan osallistumisen maa- 
seudun kehittämiseen vedoten siihen, että seurakunnan tehtävänä on 
nimenomaan hengellinen toiminta, eikä sen tulisi käyttää resursse- 
jaan muuhun: 


Maa- ja kotitalousnaisten pj: ”Mutku se on mulle vaan se kirkko, mie vaan 
menen kirkkoon ku siel on joku juttu, et minun pitää mennä sinne. Ni 
mie en osaa ajatella silleen et, seurakunnas varmaan on jotai muutakin ... 
ohan siel varmaan kaikennäköst toimintaa, mut ei oo koskaan kolahtanu 
minuun, ni sen takia se on vaan kirkko”. 

Haastattelija: ”Eli se on sulle se kirkkorakennus ja se et mitkä toiminnat 
siihen kirkkorakennukseen liittyy.” 

Maa- ja kotitalousnaisten pj: ”Niin justiin, minun pojantytär just kastet- 
tiin — — se oli sitä toimintaa mikä minun mielest kuuluu seurakunnalle ja, 
ei minust sellanen bisnes ja tällanen, se on minust ihan vieras siel suun- 
nassa. Muutakun siel hengellisel puolella, mut täs nyt on näit hengellisii 
ulottuvuuksii näit mitä se nyt harrastaa hengellisel puolella tää meijän 
kirkkoherra järjestämä] kaikenlaisii miesteniltoi ja naisteniltoi ja yrittää 
saaha kylän ihmisiä vähän irti niistä jokapäiväsist askareista” 


Jotkut taas kannattivat väitettä sillä perusteella, että seurakunnat joka 
tapauksessa harjoittavat myös maallista toimintaa, kuten pitävät väes- 
törekisteriä ja hoitavat omaisuuttaan. Näin ollen esimerkiksi tont- 
tien kaavoitukseen tai metsien virkistyskäyttöön liittyvä maaseudun 
kehittäminen katsottiin seurakunnille luontevaksi ja mahdolliseksi 
maallisena toimintana: 


Kyläyhdistyksen pj: "Ja siellä on valtavan hienot liikkumismahollisuuet, 
patikka ja retkeilymahollisuuet, että sitä kautta se yhteistyö nyt ei välttä- 
mättä tarvii olla hengellistä, jos se siihen liittys niin ilman muuta seura- 
kuntahan vois olla mukana luovuttamassa niitä alueita, johonkin hank- 
keeseen sitte, maaomaisuuksia.” 

Haastattelija: "Joo, elikkä — — tavallaan toisissa asioissa seurakunta vois ol- 
la mukana - -" 

Kyläyhdistyksen pj: " — — niin no joku virkistymiskäyttö, että ei siinä nyt 
aina tarvii olla hengellisyyttä mukana, että sitä kautta sitte piristäs maa- 
seutuu ja ihmisten olemista maaseudun alueella.” 


Ymmärrys hengellisestä omana toimintakategorianaan näkyy myös 
niissä väitettä kannattaneissa kommenteissa, joissa hengelliset ja 
maalliset toiminnot asetetaan rinnakkain samalle toimintakentälle. 
Seurakunnan esitetään voivan osallistua maalliseen toimintaan tuo- 
malla esimerkiksi markkinatapahtumaan tai maataloustyöhön oman 
hengellisen lisänsä: 


Kirkkoherra: ”Jos nyt katotaan että toi meijän joulukadunavaus viime sun- 
nuntaina, niin eihän se ollu hengellinen tilaisuus. Mutta siihen oli adventti- 
kirkko, mikä merkkas sitä että seurakunta on ollu mukana. Meijän lähetys- 
väen myyjäiset oli tässä, niin tuota siihen saatiin se hengellinen ulottuvuus?” 


Maa- ja kotitalousnaisten pj: "Et siin on myöskin tämmönen hengellinen 
ulottuvuus et on nää sadon siunaamiset ja muuta?” 


Lisäksi seurakunnan edustajan katsotaan voivan osallistua maalliseen 
virkistystoimintaan myös hengellisen roolinsa ulkopuolella: 


Toimintaryhmän edustaja: "- — mut periaatteessa kyllä. Koska - — tää nyt 
ei oo varsinaista kehittämistoimintaa, mutta se, että tää meijän kirkko- 
herra on siellä metsästysseurassa, ei kukaan varmaan oleta että hän siellä 
nuotiolla pitää saarnaa tai hengellistä puhetta tai mitä tahansa, vaan hän 
on siellä tavallisena ihmisenä. Ja se vaikuttaa kuitenkin siihen että mi- 
ten tää seurakunta koetaan niin mikä on tää seurakunnan paikka tai ase- 
ma tai mukanaoleminen että siinä mielessä seurakunnan tulisi osallistua 
myös semmosiin maaseutua kehittäviin toimenpiteisiin joihin ei liity hen- 
gellistä ulottuvuutta. Olen sitä mieltä, pitäs olla siellä arjessa mukana - — 
sitten kun on esimerkiks se joulurauhan julistus riistalle niin sillon hän 
on siellä seurakunnan edustajana.” 


Seurakunnan osallistumisen hengellinen ulottuvuus näyttäytyy näi- 
den esimerkkien valossa kysymyksenä siitä, tuovatko seurakunnan 
edustajat hengellisiä toimintoja mukanaan maalliseksi koettuun yh- 

teistoimintaan eli harjoittavatko he heille tunnusomaisia, hengellisina 
pidettyjä toimintoja vai pysyttäytyvätkö he maallisissa toiminnoissa 
kuten muut toimijat. Hengellisten toimintojen mukaantulo näyttäy- 
tyi monissa kommenteissa potentiaalisena ongelmakohtana muiden 
maaseudun kehittäjätoimijoiden ja seurakunnan kanssakäymisessä 
ja yhteistoiminnassa. Ongelmakohta kietoutuu kommenteissa siihen, 
että yhtäältä katsotaan, että sanoman levittäminen, saarnaaminen tai 
julistaminen on seurakunnan tehtävä, jota sen pitäisi toteuttaa kai- 
kissa yhteyksissä. Toisaalta taas nähdään vaarana, että tämä koetaan 
maaseudun kehittämisen tapaisiin asiayhteyksiin sopimattomaksi 
toiminnaksi: tuputtamiseksi, toisten käytöksen arvostelemiseksi tai 
kontrolloimiseksi ja yksityisiin uskonasioihin puuttumiseksi, kuten 
seuraavissa esimerkeissä: 


Sosiaali- ja terveysjohtaja: ”Seurakunta lähtee siitä että tuo sitä omia, sit- 
ten jos tehdään muuta työtä kun sitä hengellistä työtä niin sillonhan se on 
toinen asia, mutta kun ihmiset sen kuitenkin yhdistää että jaahas ne tuli 
meille tuputtamaan ja siitähän ei saa olla kysymys.” 


Haastattelija: ”Sitte olis tämä kolmas väite joka kuuluupi näin, että seura- 
kunnan tulisi osallistua myös sellaisiin maaseutua kehittäviin ja sen elin- 
voimaisuutta säilyttäviin toimintoihin joihin ei liity hengellistä ulottu- 
vuutta?” 

Yrittäjäyhdistyksen pj: ”Onhan näist osa mitä meijän seurakunnast on, 
niin eihän ne kaikki oo just niin siitä hengellisest lähtökohdast et just näi- 
den turinatupien ja sit nää et sielt voi käydä yritystä esittelemässä ja retket 
ja kaikki. - — Just semmonen et tullaan ihmist lähelle, et osalla ihmisist 
voi olla se kynnys just korkeempi et ku ajattelee et se on seurakunnan ja 
niinku sitä hengellistä.” 

Haastattelija: ”Minkähän takia siinä hengellisessä on jotain niin vaarallis- 
ta sitten?” 

Yrittäjäyhdistyksen pj: ”En tiiä, osa ihmisist kokee sen niin semmosena 
yksityisenä asiana...” 

Haastattelija: ”Joo?” 

Yrittäjäyhdistyksen pj: "...se on et se ei välttämättä kuulu toisille se, oma 
usko, vakaumus.” 

Kyläyhdistyksen pj: ”No se et jos seurakunta pystyy silleen toimimaan et 
sitä ei ainakaan liiaks ole siinä näkyvillä niin se aktivoi kyläläisiä? 
Haastattelija: ”Missähän se raja kulkee?” 

Kyläyhdistyksen pj: ”Ehkä se nyt on siinä jossain pakollisessa virren vei- 
suussa. Kyllä se on aika vaikea silleen se raja mutta jos se rajottaa jotain 
semmosta normaalia elämää, jota ei nyt muuten katota paheelliseks et- 
tä seurakunta kattos sen tai liiaks ohjastaa, tai ei vois osallistua johonkin, 
sellanen ei tietysti ole hyvä, mutta jos kyläkunnalle saa jotain ja jos se nyt 
just tulee seurakunnan taholta niin se varmaan on just silleen asiallista 
et siinä ei ole siinä mielessä mitään kyseenalaistamista. Kyllä tosiaan olis 
ihan hyvä jos pystyis osallistumaan” 


Näissä esimerkeissä näkyy hyvin, miten haastateltavat rakentavat us- 
kottavuutta kannanotoilleen vetoamalla siihen, että he eivät puhu 
vain omasta puolestaan vaan monien jakamasta asenteesta (vrt. 
Wooffit 1992; 2020). Yhtä kaikki, seurakunta toivotetaan tervetulleek- 
si osallistumaan, kunhan se ei tuo mukanaan hengellistä toimintaa: 


Yrittäjäyhdistyksen pj: ”No osittain mutta se olis kuitenkin hyvä jos ne 
olis mukana ilman sitä hengellistä puolta siis silleen että ne olis mukana 
mutta, koska kyllä se kuitenkin tuo sitä seurakuntaa lähemmäs ihmisiä, ja 
ehkä semmoseks tutummaks ja tavalliseks, että se ei olis niin kaukana ih- 
misille niinku se herkästi on sitten ehkä nuoremmille sitten? 


Seurakunnan edustajien pidättäytyminen hengellisistä toiminnoista 
oli siis monissa kommenteissa mainittu toivetila tai ehto sujuvalle yh- 
teistoiminnalle. Tällaista toivetta myös kritisoitiin, kuten kirkkoher- 
ran seuraavassa sitaatissa: 


Kirkkoherra: ”Musta tuntu kerran ihan kummalliselta kun mut pyydettiin 
pitämään tämmönen joulutervehdys, joulupuhe. Ja se oli vielä tuossa mei- 
dän vanhusten palvelukodilla, missä on tutut vanhukset joitten kanssa pi- 
täny seurakunnan piiriä ja muuta, mutta sen järjesti oliko se nyt Leijonat, 
Rotaryt, joku tämmönen, jonka toiminnassa, tai ne sano, että se ei sais ol- 
la hengellinen puhe eikä tämmönen. No kyl mä menin sinne, ja tuntu vä- 
hän siltä, et mitä muuta mä voin sanoo et hyvää joulua kaikille. Must se 
oli vähän outo tilanne, että miks he sitten ylipäänsä minut sinne halusi. Et 
tuntu sillai hassulta. Et siin on kyllä vähän sekin puoli, että jos seurakun- 
ta pyydetään mukaan niin ihmiset yleensä tietää mikä on seurakunta, ja 
mikä se seurakunnan juttu on. Että kyllä se pyyntö ainakin sisältää sem- 
mosen positiivisen viestin siitä, että et myöskin se teijän juttu. Ei niin et 
me halutaan vaan et te annatte meille rahaa tukee tähän näin. Vaan että se 
seurakunnan viesti ja juttu on semmonen ihan ok asia ihmisten mielissä.” 

Mika sitaatissa mainittu seurakunnan oma juttu sitten on? Edella esi- 
tetyn valossa se voitaisiin ymmärtää pitäytymisenä hengelliseksi kat- 
sottuun toimintokategoriaan, mutta myös toisenlainen vastaus on 
mahdollinen. Tätä avaa hengellisyyden toinen retorinen versio. Siinä 
hengellisyyttä käsitellään toiminnan taustalla olevana periaatteena, 
jolla voidaan perustella, oikeuttaa ja punnita valittuja toimintoja. Tä- 
män version tuottamiseen liittyy kommenteissa usein kriittinen etäi- 
syydenotto hengelliseen selkeärajaisena toimintokategoriana. Ote- 
taan muutama esimerkki. Seuraavaa näytettä on edeltänyt keskustelu, 
jossa haastateltava on aloittanut väittämän kommentoinnin kritisoi- 
malla sitä, että kirkko ei laman aikana osallistunut sosiaaliseen asun- 
totuotantoon, millä se olisi voinut helpottaa asunnottomien ihmisten 
pahoinvointia. Hän toteaa, että tämä ei olisi hengellistä toimintaa tai 
hengellistä apua, mutta voisi silti olla seurakunnan perustehtävän to- 
teuttamista eli ihmisten ahdingon helpottamista. Haastattelija jatkaa 
tästä kysymällä: 


Haastattelija: ”Minkäslaiseks te sitten näätte et minkälainen se seurakun- 
nan perustehtävä on?” 

Kunnanjohtaja: "No emmä tiedä, seurakunta varmaan ite tietää sen pa- 
remmin, mutta kyl mä luulen että Raamatustahan se johdetaan kuitenkin 
- —. Kyl mä nyt ehkä kaikkein keskeisimpänä oppina pidän kuitenkin sitä 
kultasta sääntöä, että varmaan siitä jos johtaa kaiken mitä seurakunta te- 
kee niin sillon ei ainakaan metsään mene? 


Haastateltava ei suoraan sano, että tarkoittaa hengellisellä ulottuvuu- 
della Raamatun kultaisen säännön kuvaaman periaatteen käyttöä toi- 
minnan arvioinnissa, vaikka selvästikin tarjoaa tällaista ymmärrystä. 
Toisessa näytteessä haastateltava tekee eksplisiittisen eron hengelli- 
syyteen toimintokategoriana ja tarjoaa sen tilalle kirkon tehtävää yh- 
teisöllisyyden rakentajana: 


Kirkkoherra: ”Niin siis sen toiminnanhan ei tarvii olla hengellistä tai us- 
konnollista, mut onhan seurakunnalla myös henkinen, yks seurakunnan 


ja varmaan koko kansankirkon perustehtävä on myös olla rakentamassa 
yhteisöllisyyttä — — jos ajattelet yhteisöllisyyttä, joka on meijän kaikkein 

uhanalaisin tilanne tällä hetkellä, ja ainakin Etelä-Suomessa ja ainakin 
Kymenlaaksossa ja Uudellamaalla ihmisten yksilöityminen ja minäkes- 
keisyys, niin kyllähän kansankirkon yks perustehtävä on säilyttää ja ra- 
kentaa yhteisöllisyyttä. Eihän me tietenkään voida jäädä silloin jäädä pois 
niistä hankkeista mitä on. Jos ajatellaan esimerkiks [alueen kehittämis- 
hanketta], niin eihän se millään tavalla liippaa meitä, mut yhteisöllisyy- 
den näkökulmast se liippaa. - - Enkä itse nääkkään että hengellisyys tar- 
koittaa että se on virsi, puhe, virsi ja päälle loppurukous. Kyl seurakunta 
on hengellisenä yhteisönä mukana siinä, ja se ei voi jäädä siit pois. 
Haastattelija: ”Elikkä se tavallaan mielestänne nousee meidän kirkon kan- 
sankirkkoroolista tää...” 

Kirkkoherra: ”Kyllä, tottakai. Meijän kansankirkko kuuluu suomalaiseen 
yhteiskuntaan ja maallisen ja hengellisen regimentin ero on selkeä. Mut 
siitä huolimatta hengelliseen regimenttiin kuuluu arvostella eettisistä rat- 
kaisuista maallista regimenttiä. Mutta toisaalta hengelliseen regimenttiin 
kuuluu mukanaolo myös maallisen regimentin alueella. Eli eihän me sil- 
leen voida umpioitua, erottautua, että me mietitään kirkkoneuvoston suu- 
ressa viisaudessa että mihinkä tilaisuuteen me voidaan osallistua. Kyl me 
voidaan osallistua mihkä tahansa” 


Tässä siis kirkkoherra rakentaa kolmatta väitettä kannattavaa näkö- 
kantaa vetoamalla siihen, että toiminnan tasolla ei tarvitse rajautua 
hengellisinä pidettyihin toimintoihin, koska olennaista hengellises- 
sä ulottuvuudessa on seurakunnan perustehtävä, toisin sanoen se 
periaate, minkä pohjalta toimintaan osallistutaan. Seuraavassa esi- 
merkissä haastateltava lähtee väitteen kommentoinnissaan liikkeelle 
hengellisen ulottuvuuden ja toimintokategorioiden hengellinen- 
maallinen-erottelun problematisoinnista: 


Kunnanjohtaja: ”Hyvin monet asiat nytkin tietysti mitä seurakunnat te- 
kee, niin miten niihin liittyy hengellinen ulottuvuus, enemmänkin se on 
sosiaalisuuden, tasa-arvoisuuden ja inhimillisyyden ulottuvuus et mä sen 
hengellisyyden siitä, sitä vähän väärinkin käytetään jossain mielessä sa- 
noisin.” 

Haastattelija: "Niinkun milla tavalla?” 

Kunnanjohtaja: "Sanoisin että tämmönen toiminta mitä esimerkiks syr- 
jäytyneiden ryhmien tai, muuten käytetään niin, se on myötäelämistä, tu- 
kemista monta kertaa, se on myöskin inhimillisen tukijan ja psykologin 
roolissa enemmänkin kun perinteisen kirkollisen tai hengellisen asian 
kans tekemisissä. Et ihmisten perustoimintaedellytyksen jaksamisesta, et- 

tä miten siihen liittyy se hengellinen ulottuvuus, kun ensin pitää saada 
joku asia tai ihminen kuntoon, et siis siinä mielessä mikä on hengellinen 
ulottuvuus, se olis tietysti hyvä määritellä” 

Haastattelija: ”No miten te määrittelisitte sen?” 

Kunnanjohtaja: ”No mä näkisin enemmänkin, et se olis kirkon perussa- 
noman eteenpäin viemistä, et se on se hengellinen ulottuvuus ehkä. Et 
mitä varten kirkko on olemassa, mitä varten seurakunnat on olemassa, 
et sillä on joku tehtävä, joku missiohan sillä täytyy olla minkä puolesta se 
tekee töitä. Et sieltä se löytyy varmaan se osote, ja kyllä siellä sanotaan lä- 
himmäisenrakkaus ja inhimillinen elämä ja kaikki tämmönen tasa-arvo 
yhteiskunnan hyväksi ja heikompien hyväksi, mutta se on aika tärkeetä 
tässä. Heti vastaan tulee tietysti se, että hengellinen ja sit maallinen, että 
on hyvä varmaan olla jako olemassa, mutta sitte kun ollaan semmosten 
sosiaalisten asioiden ympärillä, niin se rajanveto ei ole kyllä niin selvä” 


Haastateltava aloittaa kritisoimalla hengellisyys-sanan käyttöä vasta- 
kohtana maalliselle toiminnalle, jossa esimerkiksi tuetaan syrjäyty- 
neitä ryhmiä. Hän päätyy luonnehtimaan hengellistä ulottuvuutta 
seurakunnan tehtäväksi eli missioksi. Tätä hän kuvailee yhtäältä sa- 
noman eteenpäin viemiseksi ja toisaalta lähimmäisenrakkaudeksi, 
inhimillisen elämän, tasa-arvon, yhteiskunnan ja heikompien hyväksi 
työskentelemiseksi. Hän ei kokonaan torju hengellinen-maallinen- 
jakoa, mutta toteaa, että rajanveto ei ole aina selkeää. 

Vain muutama haastateltu puki erikseen sanoiksi ymmärryksen 
hengellisyydestä toiminnan taustalla vaikuttavana periaatteena. Mo- 
net kuitenkin käyttivät tätä ymmärrystä osana kommentointiaan. He 
vetosivat kirkon ja seurakunnan perustehtävään tai arvoihin, joita 
vasten seurakunnan toimintaa ja osallistumista tulisi punnita. Tältä 
pohjalta he ottivat kantaa sen puolesta, että seurakunta voi osallistua 
myös sellaiseen toimintaan, jota ei ole toimintana kategorisoitu hen- 
gelliseksi. Usein nämä kommentit liittyivät toisten ihmisten auttami- 
seen ja tukemiseen. Esimerkiksi: 


Seurakunnan talouspäällikkö: ”Minusta tavallaan seurakunnan ja kirkon 
toimintaperiaate täytyy siellä taustalla olla jotenkin mukana. Jos on esi- 
merkiks tämmönen lasten hyvinvointiin, tai perheitten hyvinvointiin liit- 
tyvä projekti, vaikkei sitä nyt ihan hengelliseksi mielletäkään, niin miks ei 
siinä vois olla mukana?” 


130 


https://doi.org/10.21435/tl.270 


6 Diskursiivinen psykologia uskonnontutkimuksessa 


Kirkkoherra: "No kylla vois olla. Tossa nyt vois mainita esimerkiks nama 
tän tyyppiset yhteistyökurssit kansalaisopiston kanssa, joilla ei välttämät- 
tä ole mitään hengellistä ulottuvuutta, jotka ihmisen hyvinvointia tukee. 
Koska ihminen on kokonaisuus, ja mun mielestä ei sillai voi pilkkoo. Et 
jos, pilkkoo ihmistä osiin, koska on fakta että jos ruumis voi huonosti, 
niin ei sielukaan hyvin voi, ehkä. Ja henki riutuu. Et kyl kaikki vaikuttaa 
kaikkeen, kyllä sillä tavalla seurakunta voi olla mukana. Hyvissä hank- 
keissa, jotka tukee ihmisen hyvinvointia” 


Näissä sitaateissa haastateltavat käyttävät hengellisen ulottuvuuden 
termiä hengelliseksi kategorisoidun toiminnon merkityksessä mutta 
samalla vetoavat lähimmäisen auttamiseen seurakunnan toiminta- 
periaatteena, mikä sekin toisaalla aineistossa tulkitaan Raamatulla pe- 
rusteltavaksi hengelliseksi ulottuvuudeksi. Hengellisen ulottuvuuden 
mukanaolo voi siis tarkoittaa kahta eri asiaa: hengelliseksi tulkitun 
toiminnon läsnäoloa tai hengellisen periaatteen läsnäoloa maallisen 
toiminnon taustalla. Ensimmäisessä hengellisyys on näkyvillä erilli- 
sen hengelliseksi tulkitun toiminnon muodossa. Jälkimmäisessä hen- 
gellisyys on mukana epäsuorasti, toiminnan taustalla olevana peri- 
aatteena. Seuraavassa näytteessä haastateltava artikuloi hengellisen 
periaatteen epäsuoran mukanaolon muotoon ”tavallaan ehkä pikku- 
sen piilotettuna”: 


Seurakunnan talouspäällikkö: ”No ei minun mielestäni pitäs osallistua 
siis varsinaisiin tämmösiin, et kyllä siinä täytyy se tarkotus olla jollain ta- 
valla, seurakunnan toiminta-ajatuksen mukanen. Että sillon tietysti niin- 
kun puhuin siitä kaavotuksesta, niin jos se on puhtaasti jotain tällästä, 
seurakunta voi siinä edistää jotain asiaa, mutta kyllä sen on harkittava mi- 
hin se lähtee mukaan. Et ei pidä olla semmosta ajatusta et lähetään mihin 
vaan. Kuhan päästään mukaan. Että kyllä se harkinta on aina oltava mu- 
kana ja pidettävä kiinni siitä hengellisestä työstä” 

Haastattelija: ”Et sen on näyttävä siellä jollakin tavalla kuitenkin?” 
Seurakunnan talouspäällikkö: ”Kyllä jotenkin, tai sen on sitten tuettava 
jotain perheitten hyvinvointia tai jotain vastaavaa, jossa se on tavallaan 
ehkä pikkusen piilotettuna, mut kuitenkin se asia on siellä mukana sitten” 


Tässä näytteessä haastateltava korostaa harkintaa: seurakunnan on 
punnittava, minkälainen toiminta ja osallistuminen on sen hengellis- 
ten periaatteiden mukaista. Useakin haastateltava varoitti, että vaikka 

maallisiin toimintoihin voidaan osallistua hengellisen periaatteen no- 
jalla, ei seurakunnan pidä osallistua mihin tahansa. Toisin sanoen, 
hengellisen periaatteen toimintokohtainen soveltaminen vaatii tul- 
kintaa. Itse asiassa tulkinnanvaraa on myös siinä, mikä tai mitkä ovat 
seurakunnan hengelliset periaatteet. Monen haastateltavan kommen- 
teissa keskeisenä periaatteena näyttäytyi toisten ihmisten, varsinkin 
heikkojen ja vaikeuksissa olevien auttaminen. Jotkut korostivat ylei- 
semmin ihmisten hyvinvoinnin ja jaksamisen tukemista tai yhtei- 
söllisyyttä sekä alueen ja maiseman hoitamista. Seurakunnan arvoi- 
na vedottiin myös eettisyyteen, lainmukaisuuteen ja hyvien tapojen 
noudattamiseen. Alkoholin kulutukseen, valmistukseen ja markki- 
nointiin osallistumisen mainitsi useampi haastateltu esimerkkinä toi- 
minnasta, joka ei sopisi seurakunnan hengellisiin arvoihin. Periaat- 
teiden tulkitsemisen merkitys tulee ilmeisemmäksi, jos tätä vertaa 
esimerkiksi siihen, että toisenlaisessa kristillisessä perinteessä alko- 
holijuomien valmistaminen voitaisiin katsoa luontevaksi osaksi vaik- 
kapa luostarien toimintaa. Osa haastatelluista torjui taloudellisen voi- 
ton tavoittelun seurakunnan periaatteiden vastaisena: 


Kirkkoherra: ”No mä uskosin että ainakin, jos meidän luottamushen- 
kilöitä ajattelee niin kyllä varmaan ennakkoluulottomasti suhtaudutaan 
kaikkeen. Mutta tietysti pohditaan sitten varmaan sitäkin että liittykö tää 
millään tavalla seurakunnan tehtävään ja toimintaan?” 

Haastattelija: "Naat sää et se kuitenkin jollakin tavalla pitäisi se toiminta, 
mihin lähetään mukaan pystyä kytkemään seurakunnan tehtävään?” 
Kirkkoherra: ”No kyllä sillä tavalla tietysti että toimittais ainakin kirkko- 
lain ja järjestyksen puitteissa, että ei niitä voi ylittää, että jos seurakunta 
lähtee harjoittamaan sellasta liiketoimintaa, joka ei millään tavalla liity 
sen tehtävään, niin kyllähän sitä aletaan kyseenalaistamaan sitten? 
Haastattelija: ” Vaikka se jollakin tavalla oliskin maaseutua kehittävää tai 
sen elinvoimaisuutta lisäävää toimintaa?” 

Kirkkoherra: ”No siinä on nimenomaan se justiin, että laittomuuksia ei 
voida tehdä. Että siinä on nimenomaan se että, jos nyt joku perustais jon- 
kun ihan täysin tähän liittymättömän firman, jonkun matkailuyrityksen 
tai minkä nyt ajattelis, niin kyllä siinä on varovasti toimittava, eihän sitä 
voi lähtee ihan mihin tahansa mukaan. Seurakunta ei oo kuitenkaan sillä 
tavalla liikeyritys, että se tuottas voittoa esimerkiks, vaan tää on nimen- 
omaan sitä toimintaa varten perustettu” 

Muutama haastateltava nosti seurakunnan keskeisenä hengellisenä 
periaatteena esille nimenomaan kristillisen sanoman levittämisen: 


Haastattelija: "Vàite kolme kuuluu että seurakunnan tulisi osallistua 
myös sellaisiin maaseutua säilyttäviin toimintoihin, joihin ei liity hengel- 


» 


listä ulottuvuutta: 
Yrittäjäyhdistyksen pj: ”Kyl mä näkisin et seurakunnan kuitenkin se lo- 
pullinen työmuoto on kuitenkin se hengellisen ulottuvuuden tuonti. Ja 
kaiken toiminnan perusajatuksena on hengellinen puoli. Se että jos ote- 
taan aikaperiodi, mennään vaikka sieltä lasten kautta, et tuetaan tällä si- 
tä maaseudun elinvoimasuutta, et pidetään näitä iltapäiväkerhoja, mutta 
sen toiminnan perimmäinen tarkotus on, et sitä kautta saadaan myöskin 
tää kirkon sanoma pikkuhiljaa vietyä sinne. Et kyllä mulla on semmonen 
kynnys et kirkon toiminnassa ja hengellisessä toiminnassa on kuitenkin 
se hengellinen johtoajatus, ja siihen pitää se toiminto tähdätä.” 
Haastattelija: Joo” 

Yrittäjäyhdistyksen pj: ”Eikä sitte, et lähetään vaan mukaan johonki toi- 
mintaan, menköön se sitten mihin vaan” 


Sanoman levittäminen on Raamatulla perusteltavissa oleva hengelli- 
nen toimintaperiaate vastaavasti kuin kultainen sääntö ja lähimmäi- 
senrakkauskin. Merkille pantavaa tässä on se, että näin ollen myös 
hengelliseksi kategorisoitujen, yhteistoiminnan kannalta potentiaali- 
sesti ongelmalliseksi koettujen toimintojen mukanaoloa voidaan pe- 
rustella hengellisellä periaatteella. Kysymys ei ole siis vain siitä, että 
maalliseksi kategorisoituun toimintaan osallistumisen taustalla seu- 
rakunnalla on oltava hengellinen periaate. Asenteiden rakentumisen 
kannalta olennaista onkin se, mitä ja miten tulkittua hengellistä peri- 
aatetta käytetään kannanottojen perusteluna. 


Hengellisen ulottuvuuden näkyvillä oleminen 
asenteiden jäsentäjänä 


Tässä luvussa olemme hahmotelleet diskursiivista psykologiaa us- 
konnontutkimukseen sovellettavana, mikrotason sosiaalista konst- 
ruktionismia edustavana tutkimusotteena, jossa uskontoa ja uskon- 
nollisuutta lähestytään ihmisten puheissa, keskusteluissa ja vuorovai- 
kutuksessa rakentuvana ja tilannekohtaisesti tavoitettavana ilmiönä. 

Diskursiivisessa psykologiassa puhetta ja kielenkäyttöä tulkitaan toi- 
mintana ja yhteistoimintana. Myös kokemuksellisen ja psykologisen 
todellisuuden ilmiöt, kuten uskomukset tai asenteet, käsitteellistetään 
sosiaalisesti rakentuviksi, eikä puhetta näin ollen tulkita tai selitetä 
yksilön sisäisillä psyykkisillä rakenteilla. Havainnollistimme lähesty- 
mistapaa esimerkillä, jossa tutkitaan uskonnollisen tulkintakehyksen 
käyttöä evankelis-luterilaisten seurakuntien toimijarooliin kohdistu- 
vien asenteiden rakentamisessa. 

Luvun jälkiosassa hyödynsimme esimerkkitutkimuksen aineistoa 
ja analysoimme tarkemmin hengellisyyden retorisia versioita seura- 
kuntien toimintaan kohdistettujen kannanottojen perusteluissa. Ana- 
lyysi paljasti kaksi erilaista versiota hengellisyydestä. Hengellistä ulot- 
tuvuutta käsiteltiin yhtäältä melko selkeänä toimintokategoriana, 
joka eroaa maallisesta ja arkisesta toiminnasta ja johon seurakunta 
on erikoistunut. Toisaalta hengellisyydestä puhuttiin Raamatusta ja 
kirkkolaista juontuvana toimintaperiaatteena tai tehtävänä, josta joh- 
detaan ja jolla arvioidaan seurakunnalle sopivaa toimintaa. Toiminta- 
periaatteeksi ymmärrettynä hengellinen ulottuvuus jättää joustovaraa 
seurakunnan valitsemalle toiminnalle: seurakunnan katsotaan voivan 
osallistua myös maalliseksi kategorisoituun toimintaan, kunhan se on 
perusteltavissa hengellisellä periaatteella. Seurakunnan hengellinen 
toimintaperiaate voidaan kuitenkin tulkita useammalla tavalla, ja sen 
soveltamisen katsotaan vaativan huolellista ja tapauskohtaista harkin- 
taa. 

Hengellisen ulottuvuuden kahden retorisen version tunnistaminen 
auttaa ymmärtämään sitä, että haastateltujen kommenteissaan ilmai- 
semia asenteita jäsentää kysymys hengellisen ulottuvuuden näkyvillä 
olemisesta. Hengelliseksi kategorisoitujen toimintojen tuominen mu- 
kaan maaseudun kehittämiseen liittyvään kanssakäymiseen mui- 
den toimijoiden kanssa näyttäytyi monissa perusteluissa ongelmana, 
jonka ratkaisuksi tarjoutuu hengellisyyden pitäminen poissa näis- 
tä yhteyksistä. Tätä taas on vaikea hyväksyä, jos halutaan pitää kiin- 
ni seurakunnan uskonnollisesta identiteetistä, ja näin osallistumista 
päädytään arvottamaan kielteisesti. Hengellisen ulottuvuuden käsit- 
teleminen toimintaperiaatteena sen sijaan avaa mahdollisuuden 
myönteiseen arvottamiseen. Hengelliseksi kategorisoitujen toiminto- 
jen ei tarvitse olla mukana, jos maalliseksi katsottuun maaseudun ke- 

hittämiseen osallistumisen taustalla on hengellinen periaate. Tällöin 
hengellinen ulottuvuus on läsnä, vaikka ei olisi näkyvillä. 

Hengellisyyden versioiden analyysi oli tiiviisti kytkettynä haastatel- 
tujen esittämien kannanottojen ja perustelujen analysointiin. Meto- 
disesti siinä oli kysymys haasteltujen käyttämien retoristen resurssien 
ja keinojen erittelystä. Retorista analyysia on mahdollista tehdä useil- 
la tavoilla ja erilaisista lähtökohdista (ks. esim. Sakaranaho 2001; Joki- 
nen ja muut 2012). Meidän tapauksessamme olennaista oli laadulli- 
sen asennetutkimuksen mukainen pyrkimys syventää kuvaa kom- 
menteissa tapahtuvasta asenteiden rakentamisesta. Analogisesti tälle 
esimerkiksi Hopkins ja Kahani-Hopkins (2004) erittelevät intressien 
versioita tarkastellessaan muslimi-identiteetin rakentamista musli- 
mien poliittisissa kirjoituksissa Isossa-Britanniassa. Hekin nojaavat 
Billigin retoriikkaan ja jäsentävät aineistoaan lähtien liikkeelle (vaa- 
leihin osallistumista koskevista) kannanotoista ja niille esitetyistä pe- 
rusteluista. 

Sen tunnistaminen, että hengellinen ulottuvuus voidaan retorisesti 
ymmärtää toiminnan taustalla olevana periaatteena, syventää myös 
kuvaa siitä, miten kehystämisprosessit kietoutuvat kantaa ottavaan ja 
kantoja perustelevaan kommentointiin. Goffman (1986) käyttää yh- 
destä esittelemästään kehysmuunnoksen eli toiminnan uudelleen tul- 
kitsemisen muodosta nimitystä re-grounding, uudelleenperustami- 
nen. Tällä hän viittaa siihen, että jonkin toiminnan motiivi tulkitaan 
aiemmasta poiketen. Esimerkiksi jokin toiminto, joka on katsottu 
palkan vuoksi tehtäväksi työksi, tulkitaankin hyväntekeväisyydeksi. 
(Goffman 1986.) Hengellisen ulottuvuuden käsitteleminen toimin- 
nan taustalla olevana periaatteena mahdollistaa hengelliseen tai maal- 
liseen kategoriaan sijoitettujen toimintojen uudelleentulkinnat juuri 
tässä muodossa. Tätä kautta hengellisyyden ymmärtäminen periaat- 
teeksi tuo joustoa uskontokehyksen retoriseen käyttöön. 

Goffman (1986) tarkastelee myös tilanteita, joissa on mukana 
useampi osapuoli siten, että kaikki eivät jaa samaa kehystä. Kaksi 
henkilöä voi esimerkiksi pilailla kolmannen kustannuksella ilman, 
että tämä tunnistaa pilailukehyksen (ks. myös Ketola ja muut 2002). 
Haastatteluissa rakennettu asenne, jonka mukaan hengellinen ulottu- 
vuus voi olla poissa näkyvistä mutta silti läsnä, implikoi vastaavasti, 
että kaikki osapuolet eivät tunnista toiminnan taustalla olevaa us- 

konnollista kehystä. Tämä taas on haaste ainakin niille seurakunnan 
edustajille, joiden on kyettävä perustelemaan omilleen, että maalli- 
seksi katsottuun maaseudun kehittämiseen osallistuminen on hen- 
gellisen periaatteen mukaista. 


Lopuksi: Sekularisoitunut hengellisyys periaatteiden 
ja arvojen palvelemisena 


Mainitut hengellisyyden versiot tunnistettiin haastatteluaineistosta, 
joka oli tuotettu tietyssä kontekstissa. Haastatellut olivat seurakuntien 
ja muiden maaseudun paikallistoimijoiden edustajia. Haastattelujen 
aiheeksi oli ilmoitettu seurakunnat ja maaseudun kehittäminen, ja 
haastateltujen kommentoitaviksi esitetyt lauseväittämät koskivat ni- 
menomaan tätä teemaa. Analyysin tulokset kertovat hengellisyydestä 
tuotetuista versioista juuri näissä tilanteissa. Diskursiivisen psykolo- 
gian periaatteiden mukaisesti itse analyysissa haastattelupuheen ei 
tulkittu kertovan haastateltujen mielensisäisistä rakenteista tai heitä 
ympäröivistä yhteiskunnallisista tai sosiaalisista rakenteista, eikä pu- 
hetta yritetty selittää niillä. Nämä lähtökohdat mielessä pitäen on to- 
ki syytä kysyä, mikä näissä tilanteissa ja niistä saaduissa tuloksissa on 
merkityksellistä ja kiinnostavaa nimenomaan uskontoa ja uskonnol- 
lisuutta koskevien keskusteluiden kannalta. 

Huomiota voidaan kiinnittää ensinnäkin siihen, että tässä yhtey- 
dessä tuotetut hengellisyyden versiot edustavat yleisesti ottaen var- 
sin kapeaa ymmärrystä hengellisyydestä. Hengellisyyden kulttuuris- 
ten diskurssien tarkasteluissa (esim. Ammerman 2013; Bell & Taylor 
2004) hengellisyys näyttäytyy paitsi uskontoperinteisiin osallistumi- 
sena myös elämän merkityksenä, tarkoituksena ja kutsumuksena, py- 
hyyden ja jumaluuden kohtaamisena ja etsimisenä, mysteerinä ja niin 
edelleen. Toki voidaan ajatella, että monet seurakunnan tavanomaiset, 
hengellisiksi kategorisoidut toiminnot tarjoavat mahdollisuuden ja 
tilaisuuksia hengellisyydelle myös näissä muissa merkityksissä. Näi- 
tä eivät haastatellut kuitenkaan puheessaan tuottaneet. Samoin on 
ajateltavissa, että kun hengellisyys seurakunnan tehtävänä ja toimin- 
taperiaatteena esitettiin Raamatusta johdettuna, tällöin vedottiin Ju- 
malan antamaan missioon. Yliluonnolliseen auktoriteettiin ei hen- 

gellisyyden yhteydessä esitetyissä kommenteissa kuitenkaan suoraan 
vedottu lainkaan. Itse asiassa koko haastatteluaineistossa Jumalaan 
vetoaminen oli harvinainen poikkeus: ”Jumala ei ole kieltänyt kehit- 
tämästä maaseutua” (Pesonen & Vesala 2007, 117-118.) Tällaiset 
pohdinnat kuitenkin itsessään osoittavat, että muunkinlaiset versiot 
hengellisyydestä olisivat olleet periaatteessa mahdollisia. Silti haasta- 
teltavat eivät käyttäneet Parkin (1990) mainitsemaa ”korkeamman as- 
teen uskonnollisuutta” tulkintakehyksenään, vaan pitäytyvät pitkälle 
versioissa, jossa hengellisyys on ”uskontoperinteisiin osallistumista”. 

Havaittujen hengellisyyden versioiden retorisen käytön voitaisiin 
katsoa kuvaavan sellaisia arkisen vuorovaikutuksen tilanteita sekula- 
risoituneessa luterilaisessa yhteiskunnassa, joissa uskonto tuotetaan 
ohuena” niin, että esimerkiksi hengellisyyttä on riittävää käsitellä 
yksinkertaisesti seurakuntien tavanomaisena pidettynä toimintana. 
Toisaalta hengellisyys seurakunnan toiminnan taustalla olevana pe- 
riaatteena tuntuu osoittavan sekularisoitumisprosessin varsin kiin- 
nostavaan puoleen. Meyerin ja Jeppersonin (2000) mukaan sekula- 
risoitumisen myötä aiemmat transsendenttiset tai yliluonnolliset 
auktoriteetit ovat korvautuneet abstrakteilla periaatteilla ja eettisillä 
koodeilla (kuten ihmisarvo, elämän kunnioitus ja totuus). Juutalais- 
kristillisen perinteen mallin mukaan myös modernin sekulaarin toi- 
mijan keskeinen piirre on, että hän palvelee jotain päämiestä, on jon- 
kun asialla. Kuitenkin Jumalan sijasta moderni toimija voi Meyerin 
ja Jeppersonin mukaan palvella itseään, toisia yksilöitä, ryhmiä ja yh- 
teisöjä, luonnonympäristön ja uhanalaisten eläinlajien tapaisia ei-toi- 
mijoita tai abstrakteja periaatteita ja arvoja. Moderni toimija kohtaa 
jatkuvasti valintoja sen suhteen ketä tai mitä palvella. Haastatteluissa 
havaittava hengellisyyden käsittely toiminnan taustalla olevana peri- 
aatteena tuntuu vastaavan juuri tähän modernin toimijuuden haas- 
teeseen. 

Meyerin ja Jeppersonin (2000) sosiologista teoriaa ajatellen tulok- 
semme ehkä kuvaavat sekularisoitumista siten, että haastatteluissa 
seurakunnan hengellisyyttä käsitellään missiona, tehtävänä, josta pu- 
hutaan ennen kaikkea periaatteiden ja arvojen palvelemisena. Lähim- 
mäisten ja yhteisön asialla oleminen seurakunnan hengellisenä peri- 
aatteena johdattaa siihen ajatukseen, että Meyerin ja Jeppersonin 
korostaman abstraktin periaatteen lisäksi transsendentin päämiehen 

paikalla voi olla konkreettinen sosiaalinen toimija. Jumalan palvele- 
minen voi siis muuntua toisten ihmisten palvelemiseksi, mikä onkin 
vanha kristillinen idea. Periaatteiden palveleminen taas kietoutuu eet- 
tiseen pohdintaan ja sen punnitsemiseen, milloin ja missä tapauksissa 
lähimmäisten, perheiden, yhteisön, maaseudun ja seurakunnan itsen- 
sä palveleminen lopulta on hengellisten periaatteiden mukaista. Näin 
maalattuna seurakunta rakentuu moderniksi toimijaksi, mitä vah- 
vistaa aineistossa rakentuneiden asenteiden keskiössä ollut kysymys 
hengellisyyden ja uskonnollisen kehyksen pitämisestä poissa näky- 
viltä maaseudun kehittämisessä. Meyerin ja Jeppersonin mukaan seku- 
larisoitumista on se, että Jumala työnnetään pois julkiselta näyttämöltä 
yksityisen elämän sopukoihin. Tähän vaatimukseen myös jotkut haas- 
tateltavat vetosivat. Ajatus Jumalan palvelemisesta onkin rajautunut 
erilliseksi hengelliseksi toimintokategoriaksi, kuten kirkonmenoiksi. 

Haastatteluissa toivottiin, että maaseudun kehittämisessä seura- 
kunnan yliluonnollisen päämiehen sanoman levittäminen jäisi taus- 
talle. Kiinnostavaa kuitenkin on, että taustalle jääväkin voidaan ym- 
märtää läsnä olevaksi, ainakin arkisten vuorovaikutustilanteiden 
todellisuudessa. Monet haastateltavat rakensivat asennetta, jonka 
mukaan hengellinen ulottuvuus voi olla mukana, vaikka se ei olisi- 
kaan näkyvissä ja kaikkien tunnistama. Uskonnon ja hengellisyyden 
konstruoiminen ilmiöiksi, jotka eivät ole näkyvästi esillä mutta silti 
läsnä, näyttäisi luonnehtivan mikrotason vuorovaikutusprosesseja, 
jotka säätelevät uskonnon paikkaa. Analysoimassamme haastattelu- 
puheessa puhujien keskeinen tehtävä oli rajanveto uskonnollisen toi- 
mijaroolin ja maaseudun kehittämisen välillä. Tähän tarkoitukseen 
hengellisyyden ohuet retoriset versiot riittävät hyvin, koska niiden 
avulla voidaan erotella, mikä uskonnossa tulee näkyviin ja mikä jää 
taustalle. Tutkimamme haastattelut avaavat näkymän nimenomaan 
tähän rajankäyntiin. 

Ranskan presidentinvaaleista keväällä 2017 muodostui monellakin 
tapaa historialliset. Perinteisten, suurten puolueiden ehdokkaat jätet- 
tiin rannalle vaalien toiselta kierrokselta, kun toukokuun 7. päivänä 
kamppailu käytiin Front national -puolueen (nykyisin Rassemble- 
ment national) Marine Le Penin ja presidentinvaaleja varten oman, 
En Marche! -liikkeensä (nykyisin La Republigue En Marche!) perus- 
taneen Emmanuel Macronin välillä. Voittajaksi selviytyi Macron, jos- 
ta tuli vain 39-vuotiaana Ranskan historian nuorin presidentti. 

Vaalit tuottivat siis pettymyksen sosialistipuolueen kaltaisille pe- 
rinteisille suurpuolueille sekä monelle ranskalaisen politiikan konka- 
rille. Yksi pettyneistä oli Les Republicains -puolueen Nicolas Sarkozy, 
jonka tie katkesi jo oman puolueen esivaaleihin. Niiden ensimmäi- 
sellä kierroksella Sarkozy jäi kahden entisen pääministerin, Francois 
Fillonin ja Alain Juppén, taakse. Vielä vuoden 2012 vaaleissa silloi- 
nen istuva presidentti Sarkozy pääsi presidentinvaalien toiselle kier- 
rokselle, häviten kuitenkin sosialistipuolueen Francois Hollandelle. 
Viittä vuotta myöhemmin Sarkozyn haaveet toisesta presidenttikau- 
desta saivat siis vieläkin tylymmän lopun. 

Nicolas Sarkozy on ollut yksi 2000-luvun näkyvimmistä ranska- 
laispoliitikoista, vaikkakin hänen tähtensä on nyttemmin hiipunut, 
kuten vuoden 2016 esivaalien heikko tulos osoittaa. 2000-luvun alus- 
sa hän toimi kahteen otteeseen sisäministerinä, kunnes tuli valituksi 
maan johtoon vuosiksi 2007-2012. Sarkozyn näkyvyyttä on lisännyt 
myös hänen elämäntyylinsä: presidenttinä Sarkozy sai lisänimen 
"bling-bling-presidentti" mallivaimonsa, kalliiden pukujensa, näyttä- 
vien kellojensa ja kuuluisuuksien kanssa seurustelemisen myötä. 

Uskonnontutkimuksen kannalta Sarkozyn tekee mielenkiintoiseksi 
se, että hàn on 2000-luvulla ollut moneen otteeseen määrittämässä 
erityisesti islamin näkymiseen ja järjestäytymiseen liittyviä kysymyk- 
siä. Vuonna 1989 alkanut keskustelu muslimityttöjen päähuivien 
käytöstä kouluissa saatiin päätökseen vuoden 2004 lailla, joka kiel- 
tää kaikki näkyvät uskonnolliset tunnusmerkit valtion kouluissa 
(Bowen 2007). Lainsäädäntöä edelsi Bernard Stasin johtaman selvitys- 
ryhmän raportti, jota varten haastateltiin muun muassa sisäministeri 
Sarkozya (Commission presidée par Bernard Stasi 2004). Sisämi- 
nisterinä Sarkozy osallistui myös aktiivisesti Ranskan muslimineu- 
voston (Conseil francais du culte musulman, CFCM) perustamiseen 
(Laurence 2005). Presidenttikautensa alkuvuosina Sarkozy nosti (täs- 
sä luvussa analysoitavassa) puheessaan esiin musliminaisten kasvot 
peittävän vaatetuksen ja määräsi parlamentaarisen selvitysryhmän 
tarkastelemaan tällaista vaatetusta (Gerin 2010). Kesällä 2016 hän 
kommentoi Ranskaa muutamien viikkojen ajan kuohuttanutta kysy- 
mystä burkinien käytöstä julkisilla rannoilla, ja myös loppuvuoden 
2016 esivaaleja varten käymässään kampanjassa islam nousi Sarkozyn 
puheissa esiin. 

Tutkimuskirjallisuudessa on moneen otteeseen nostettu esiin näke- 
mys islamista ja muslimeista Euroopan "toisina" (Strassburger 2000; 
Challand 2009; Cesari 2013; Nilsson 2018), joskin on myös pohdittu, 
onko tällainen määrittely liiankin yleistävää (Konttori 2015a). Tar- 
kastelen tässä luvussa kolmea Nicolas Sarkozyn kannanottoa koskien 
islamia ja muslimeita ja kysyn, miten Sarkozy osaltaan rakentaa, vai 
rakentaako ylipäätään, islamin toiseutta ranskalaisessa kontekstissa. 
Analyysissa hyödynnän diskurssihistoriallista analyysimallia, jota 
on aiemminkin käytetty kansallisen identiteetin ja sen myötä ”mei- 
dan” ja ”muiden” diskursiivisen rakentamisen tarkastelussa (Wodak 
& Boukala 2015; Konttori 2015a; Konttori 2019). Aineisto-otteet ovat 
Sarkozyn poliittisen uran eri vaiheilta: ensimmäinen hänen sisämi- 
nisteriajoiltaan, toinen hänen toimiessaan presidenttinä ja kolmas 
vuoden 2017 presidentinvaaleja varten tehdyn kampanjakirjan sivuil- 
ta. Tämä mahdollistaa pienimuotoisen ajallisen vertailun aineiston 
eri osien välillä. 

Ranska on niin historiallisesti kuin nykypäivänäkin pääosin katoli- 
nen maa. Katolisen kirkon merkittävä yhteiskunnallinen asema alkoi 
murentua vuoden 1789 vallankumouksen myötä, kun valtio ja us- 
konto erotettiin toisistaan. Tästä ei kuitenkaan vielä muotoutunut py- 
syvää tilaa, ja vasta vuonna 1905 säädettiin tänä päivänä voimassa 
oleva uskonnon ja valtion erottava laki. Ranskalaisten enemmistö on 
edelleen katolilaisia, vaikkakin uskonnon merkitys ihmisten elämäs- 
sä, samoin kuin uskonnon harjoittaminen, on varsin vähäistä. Ifopin 
suorittaman kyselyn mukaan vuonna 2011 katolilaisia oli 61 %, mus- 
limeita seitsemän prosenttia, protestantteja neljä prosenttia ja juu- 
talaisia prosentti täysi-ikäisestä väestöstä (Ifop pour Le Journal du 
Dimanche 2011, 7). Lievä enemmistö (56 %) ranskalaisista uskoo ju- 
malaan. Katolisten keskuudessa messussa käyminen ja lasten kasta- 
minen ovat vähenemään päin (Ifop pour Le Journal du Dimanche 
2011, 5—6; Ifop pour la Croix 2012). Muslimien keskuudessa moskei- 
jassa käyminen perjantaisin puolestaan näyttää nostaneen suosiotaan 
2010-luvulla (Ifop pour Le Point et la Fondation Jean Jaurés 2019, 6). 

Ranska on virallisesti sekulaari tasavalta, joka tunnetaan niin kut- 
sutusta laicité-periaatteestaan. Laicité on vaikeasti suomennettava 
termi, joka jätetään monesti kääntämättä niin englannin- kuin suo- 
menkielisessäkin tutkimuskirjallisuudessa. Suomeksi on myös käy- 
tetty esimerkiksi tunnustuksettomuus-termiä. (Konttori 2015a, 
17 alaviite 3.) Periaatteen juridinen perusta on uskonnon ja valtion 
suhdetta määrittelevä laki vuodelta 1905. Uskonto ja valtio ovat eril- 
lään toisistaan, eikä valtio tue tai tunnusta mitään uskontoa vaan on 
niiden suhteen neutraali. Lisäksi maassa vallitsee uskonnonvapaus ja 
kaikkia uskontoja ja katsomuksia kohdellaan lain silmissä tasapuoli- 
sesti. (Commission présidée par Bernard Stasi 2004, 21.) Uskonnon 
ja valtion ero ei kuitenkaan tarkoita käytännön tasolla sitä, ettei valtio 
lainkaan puuttuisi uskontojen asioihin. Ranskassa valtio onkin ajoit- 
tain voimakkaasti pyrkinyt muokkaamaan uskontojen toimintamah- 
dollisuuksia ja esimerkiksi tukemaan mieleisensä, ”tasavaltalaisen is- 
lamin” kehittymistä. (Bowen 2009; Selby 2011; Konttori 2013.) Laicité 
linkittyy kiinteästi tasavaltalaisen mallin, republikanismin, ideaan ja 
siten vapauden, veljeyden ja tasa-arvon ihanteisiin (Laborde 2001, 

718). Tasavaltalaiselle mallille on perinteisesti ominaista voimakas 
kansallisen yhtenáisyyden painotus. Julkisessa tilassa ollaan ennen 
muuta kansalaisia, erilaisten alueellisten, kielellisten, uskonnollisten 
ja vastaavien ryhmäidentiteettien kuuluessa yksityiselle elämän- 
alueelle (Hervieu-Léger 2007, 206). 

Viime vuosikymmeninä ranskalaisia poliittisia päättäjiä ovat kato- 
lista kirkkoa enemmän kiinnostaneet uudet uskonnolliset liikkeet se- 
kä islam, joiden molempien on nähty olevan vähintäänkin potentiaa- 
linen ongelma ja uhka tasavallalle ja sen arvoille (Beckford 2004; Luca 
2004; Konttori 2015a). Ranskaan muutti merkittäviä määriä musli- 
meja jo 1800-luvun puolella silloisista siirtomaista, mutta samaan ta- 
paan kuin esimerkiksi Isossa-Britanniassa, Saksassa ja Alankomaissa, 
ajoittuu muslimiväestön voimakas kasvu ja islamin näkyvyyden sel- 
keä lisääntyminen toisen maailmansodan jälkeiseen aikaan. Rans- 
kaan on saapunut muslimeita ennen muuta Algeriasta, Marokosta, 
Tunisiasta ja Turkista. Muslimiväestön koosta liikkuu erinäisiä ar- 
vioita, neljästä viiteen miljoonaan ollessa varsin yleinen näkemys. 
Heistä noin puolella on Ranskan kansalaisuus. (Islamista Ranskassa 
esim. Zwilling 2020; Selby 2015.) 

Samaan tapaan kuin monissa muissakin eurooppalaisissa valtiois- 
sa, myös Ranskassa on käyty paljon yhteiskunnallista keskustelua 
muslimien integroitumisesta, samoin kuin peilattu omaa kansallista 
identiteettiä suhteessa uudempiin tulokkaisiin. Esimerkiksi jo edellä 
mainittua Ranskan muslimineuvostoa perustettaessa niiden muslimi- 
järjestöjen, jotka halusivat päästä mukaan neuvotteluihin valtion 
kanssa, tuli allekirjoittaa dokumentti, jossa ne sitoutuivat noudatta- 
maan Ranskan lakia ja kunnioittamaan laicité-periaatetta (Laurence 
2005, 52-53). Järjestöjen tuli toisin sanoen todistaa hyvaksyttavyy- 
tensä ennen kuin ne pääsivät mukaan keskusteluihin. Päähuiveista 
ja kasvohunnuista käydyissä keskusteluissa puolestaan korostuivat 
laiciten ohella vapauden, veljeyden ja tasa-arvon ihanteet, joita vasten 
musliminaisten pukeutumista tarkasteltiin. Pääsääntöisesti päähuivit 
ja kasvohunnut nähtiin näille ihanteille vähintäänkin ongelmallisina, 
ellei peräti uhkina. (Konttori 2015a; Nilsson 2018.) 

Islamista ja muslimeista käydyt keskustelut asettuvatkin osaksi laa- 
jempaa keskustelua ranskalaisuudesta ja kansallisesta identiteetistä. 
Käydyt keskustelut ovat osaltaan osoittaneet, etteivät ranskalaisille 

keskeiset arvot ole mitenkään yksiselitteisiä. On helppo sanoa sitou- 
tuvansa vapauden puolustamiseen, mutta tämä ei vielä itsessään kerro 
siitä, miten puhuja vapauden ymmärtää. Siten esimerkiksi päähuivin 
käyttöä valtion kouluissa puolustettiin osana paitsi uskonnonvapaut- 
ta myös tyttöjen vapautta pukeutua haluamallaan tavalla. Samaan ai- 
kaan päähuivien käyttöä vastustettiin näkemyksellä siitä, etteivät ty- 
töt pysty päättämään huivin käytöstä vapaasti vaan taustalla on aina 
jonkinlainen painostus tai jopa uhkailu. 


Kansallisen identiteetin diskursiivinen rakentaminen 


Kansallinen identiteetti on ollut vilkkaan yhteiskunnallisen keskuste- 
lun aihe monissa Euroopan maissa. Tähän on osaltaan vaikuttanut 
kansallismielisten ja yleensä samalla maahanmuuttovastaisten puo- 
lueiden suosion kasvu ympäri Eurooppaa, yhdessä islamin näkyvyy- 
den ja muslimien lukumäärän kasvun kanssa. Keskustelu siitä, mi- 
tä on olla ranskalainen, ei kuitenkaan ole vain äärioikeiston käsissä, 
vaan kansallista määrittelyä tehdään Ranskan poliittisella kentällä 
laajemminkin. 2000-luvulla tämä keskustelu on kietoutunut yhteen 
islamista käytävän keskustelun kanssa, vaikkakin erityisesti ensim- 
mäisellä vuosikymmenellä puhuttiin vain harvoin suoraan kansalli- 
sesta identiteetistä (Konttori 2015a). 

Nicolas Sarkozy nosti kahdella tapaa kansallisen identiteetin ekspli- 
siittisesti esille omalla presidenttikaudellaan. Ensinnäkin hän perusti 
ministeriön, jonka toimialaan kuuluivat niin siirtolaisuus, integraa- 
tio kuin kansallinen identiteetti, minkä voi katsoa nostaneen kansal- 
lisen identiteetin näkyväksi osaksi yhteiskunnallista keskustelua. Mi- 
nisteriön perustamista vielä konkreettisemmin näin tapahtui vuonna 
2009, kun Sarkozyn aloitteesta järjestettiin suuri, satapäiväinen kes- 
kustelu kansallisesta identiteetistä. Käytännössä siitä muotoutui en- 
nen muuta keskustelu integraatiosta, siirtolaisuudesta ja islamista, 
siitäkin huolimatta, että integraatioministeri Eric Besson vakuutteli 
toista. Sarkozyn on useaan otteeseen sanottu pyrkivän vaalikampan- 
joissaan kosiskelemaan äärioikeistolaisen Front nationalin äänestäjiä, 
ja kansallista identiteettiä käsitelleen keskustelun painottumista isla- 
miin ja siirtolaisuuteen onkin selitetty muun muassa edessä olleilla 

paikallisvaaleilla ja tarpeella vastata Front nationalin haasteeseen. 
Identiteettikeskustelusta on sanottu jääneen vaikutelma, etteivät is- 
lam ja Ranskan tasavalta ainakaan mutkattomasti sovi yhteen. (Lau- 
rence & Goodliffe 2013; Emery 2010.) 

Benedict Andersonin tunnetun määritelmän mukaan kansakunta 
on kuviteltu yhteisö. Kansakunta ja kansallisen yhteisön yhteenkuulu- 
vuuden tunne rakentuvat ennen muuta ihmisten mielissä, sillä kan- 
sakunta on liian iso yhteisö, jotta kaikki sen jäsenet voisivat tavata 
toisensa kasvokkain. (Anderson 2007.) Kansallinen identiteetti ja na- 
tionalismi voidaankin ymmärtää ennen muuta diskursiivisesti ra- 
kentuvina ilmiöinä (esim. Özkirimli 2000; Triandafyllidou & Wodak 
2003; Wodak ja muut 2009). Ne eivät ole kielestä irrallisia, pysyviä 
kokonaisuuksia vaan päinvastoin jokainen kielenkäyttäjä voi nii- 
tä osaltaan rakentaa, uusintaa ja muokata. Tämä tekee niistä myös 
kiistanalaisia, ja kansallinen identiteetti onkin jatkuvasti (uudelleen) 
määrittelyjen kohteena. Se, millaisesta positiosta käsin (uudelleen) 
määrittelyä tehdään, ei ole yhdentekevää, sillä diskurssit ovat kytkök- 
sissä valta-asetelmiin. Esimerkiksi Nicolas Sarkozyn kaltaisen poliit- 
tisen johtajan sanalla on suurempi painoarvo ja laajempi kuulijakunta 
kuin tavallisen kansalaisen näkemyksellä. Poliittinen eliitti, joka ei to- 
ki ole mikään yksimielinen joukko ihmisiä, pystyy vaikuttamaan jul- 
kiseen mielipiteeseen, mutta vaikutus toimii kuitenkin myös toisin- 
päin (Reisigl & Wodak 2001, 32). 

Kriittisen diskurssianalyysin piiriin sijoittuva diskurssihistorialli- 
nen analyysi (discourse-historical analysis, DHA) tarjoaa työkaluja 
kansallisen identiteetin diskursiivisen rakentamisen tarkasteluun. 
Analyysimallin juuret ulottuvat 1980-luvun Wieniin, ja malli liite- 
tään vahvasti Ruth Wodakin nimeen, sillä hän on ollut kehittämässä 
sitä alusta alkaen (ks. etenkin Reisigl & Wodak 2001; Wodak ja muut 
2009). Diskurssihistoriallinen analyysimalli on rakentunut muun 
muassa sosiolingvistiikan, klassisen ja uuden retoriikan, argumentaa- 
tioteorian, Hallidayn systeemis-funktionaalisen kieliteorian sekä 
kriittisen teorian pohjalta (Reisigl & Wodak 2001; Reisigl 2017), ja 
sen on sanottu olevan lähtökohdiltaan "maltillisen konstruktivistista" 
(Reisigl 2017, 48). 

Kriittisen diskurssianalyysin ja siten myös diskurssihistoriallisen 
analyysin avulla on tutkittu muun muassa rasismin, syrjinnän ja kan- 

sallisen identiteetin muotoja erilaisissa teksteissä, kuten haastatteluis- 
sa ja sanomalehtiteksteissä (Reisigl & Wodak 2001; Krzyzanowski & 
Wodak 2009, Hjelm 2014; Wodak & Boukala 2015). Diskurssihisto- 
riallisen analyysimallin tavassa tarkastella kansallisen identiteetin 
diskursiivista rakentumista tukeudutaan viiteen analyysia ohjaavaan 
kysymykseen. Nämä kysymykset liittyvät puolestaan viiteen diskur- 
siivisen strategian tyyppiin, joiden avulla ”meidän” ja "muiden' kan- 
salliselle identiteetille keskeisten kategorioiden (ks. myös Trianda- 
fyllidou 1998; 2001; Özkirimli 2000), rakentamista ja ylläpitämistä 
kielenkäytössä voidaan tarkastella. Strategialla tarkoitetaan ”enem- 
män tai vähemmän täsmällistä ja tarkoituksellista käytäntöjen suun- 
nitelmaa (mukaan lukien diskursiiviset käytännöt), joka on omak- 
suttu tietyn sosiaalisen, poliittisen, psykologisen tai lingvistisen 
päämäärän saavuttamiseksi.” (Reisigl & Wodak 2001, 44.) 

Diskurssihistoriallista analyysia ohjaavat viisi kysymystä ovat seu- 
raavat: 


1. Miten henkilöitä nimetään ja miten heihin viitataan lingvisti- 
sesti? Nominaatiostrategioilla pyritään rakentamaan ja repre- 
sentoimaan sosiaalisia toimijoita, kuten sisä- ja ulkoryhmiä. 

2. Millaisia piirteitä, ominaisuuksia ja luonteenpiirteitä henkilöi- 
hin liitetään? Kun aineistosta on identifioitu yksilöitä, ryhmien 
jäseniä tai kokonaisia ryhmiä, predikaatiostrategioiden avul- 
la näille annetaan erilaisia positiivisia tai negatiivisia määreitä. 

3. Millaisten argumenttien ja argumenttiskeemojen avulla tietyt 
henkilöt tai sosiaaliset ryhmät yrittävät oikeuttaa ja perustella 
toisten mukaan ottamisen tai ulkopuolelle jättämisen? Argu- 
mentaatiostrategioilla oikeutetaan sosiaalisille toimijoille an- 
nettuja määreitä. 

4. Mistä perspektiivistä tai näkökulmasta nämä nimeämiset, attri- 
buutiot ja argumentit ilmaistaan? Perspektiivi- tai kehystämis- 
strategioilla ilmaistaan kuulumista tiettyyn diskurssiin. 

5. Artikuloidaanko ilmaisut peittelemättä, tehostetaanko niitä tai 
lievennetäänkö niitä? Tehostamis- ja lieventämisstrategioilla 
vaikutetaan lausumien vahvuuteen. (Reisigl & Wodak 2001, 45.) 

Diskurssihistoriallinen analyysimalli on laaja. Aineistojen tulisi peri- 
aatteessa olla suuria ja monipuolisia ja niiden keruussa tulisi kayttaa 
eri aineistonkeruumenetelmiä (eri tekstigenrejä mutta myös kenttä- 
työaineistoa), ja lisäksi tutkimuksen tulisi olla otteeltaan monitieteis- 
tä (Reisigl & Wodak 2001, 35, 40; Wodak 2001, 65; Wodak & Weiss 
2005, 127). Tutkimus ei pysyttele ainoastaan lingvistisenä, vaan siinä 
huomioidaan myös historiallinen, poliittinen, sosiologinen ja/tai psy- 
kologinen konteksti. Aineistojen, teorioiden, menetelmien ja kon- 
tekstien moninaisuudella pyritään välttämään tutkimuksen vinoumat 
ja samalla sen muuttuminen politikoinniksi: diskurssihistorialliseen 
analyysimalliin sisältyy kantaaottavuus sekä pyrkimys epäoikeuden- 
mukaisten ja syrjivien käytäntöjen muuttamiseen. (Reisigl & Wodak 
2001, 32-35.) 

Yksi diskurssihistoriallisen analyysin keskeisistä piirteistä on kon- 
tekstien huomioiminen: Ruth Wodak ja Gilbert Weiss (2005, 127) 
ovat määrittäneet diskurssin väljästi ”tekstiksi kontekstissa” ja tämä 
konteksti ymmärretään diskurssihistoriallisessa näkökulmassa varsin 
laajasti. Analyysissa tulisi huomioida sellaisia tekijöitä kuin lausuman 
välitön kielellinen konteksti, intertekstuaalisuus, tutkitun kielenkäy- 
tön ulkopuoliset tekijät kuten tilanteen muodollisuus ja osallistujien 
sukupuoli, sekä laajemmat sosiopoliittiset ja historialliset kontekstit 
(Reisigl & Wodak 2001, 40—41). Kontekstiin liittyy siis myös menetel- 
män nimessä oleva ”historiallisuus”. Esimerkiksi tiettynä hetkenä pi- 
detyllä puheella on paitsi oma välitön kontekstinsa, myös pitemmälle 
historiaan ulottuvat juurensa. Nämä olisi tunnettava mahdollisim- 
man laajasti. Samoin erilaisilla kielenkäytön tavoilla on oma histo- 
riansa; kieli ja kielenkäyttö muuttuvat ajan saatossa. (Wodak 2001, 
65, 70.) 

Analyysimallin laajuus saattaa tehdä siitä hankalasti toteutettavan 
yksittäisessä tutkimusartikkelissa, tai jopa opinnäytteessä. Toisaalta 
Ruth Wodak nostaa esiin, ettei mitään mallia tule seurata orjallisesti 
vaan käsitteelliset työkalut tulee valita juuri käsillä olevaa tutkimusta 
silmällä pitäen (Wodak 2001, 64). Tässäkin luvussa analyysimallia so- 
velletaan vain osin: aineisto on pieni eikä analyysia suoriteta lähes- 
kään niin yksityiskohtaisesti tai monipuolisen aineiston pohjalta kuin 
sen voisi tehdä (Reisigl & Wodak 2001). Analyysia ohjaavien kysy- 
mysten ohella etenkin kontekstin mahdollisimman hyvä huomioimi- 


149 


https;//doi.org/10.21435/tl.270 


Johanna Konttori 


nen on niità elementteja, joita diskurssihistoriallisesta analyysimallis- 
ta tässä yhteydessä sovelletaan. 

Diskurssihistoriallista analyysia on kritisoitu muun muassa siitä 
syystä, että teoria saattaa saada niin vahvan aseman, että se ohjaa tut- 
kimustuloksia ja tekee tutkimuksesta ennalta-arvattavaa (Blommaert 
2001; Verschueren 2001). Tämä on oleellinen huomio. Esimerkiksi 
edellä esitetyt analyysia ohjaavat kysymykset lähtevät siitä oletukses- 
ta, että kansallisen identiteetin diskursiiviseen rakentamiseen liittyy 
nimenomaisesti ”meidän” ja ”muiden” kategoriat. Tämä jako, jota on 
painotettu myös nationalismitutkimuksessa, on kuitenkin monesti 
yksinkertaistava, ja sitä onkin täsmennetty muun muassa ”meidän” 
ja ”muiden” väliin jäävällä muukalaisen kategorialla (Bauman 1997), 
sekä erottelemalla kansakunnalle erityisen merkittäviä ”toisia” ero- 
tuksena muista "toisista" (Triandafyllidou 2001). Myös Wodak on it- 
se todennut ”meidän” ja ”muiden” välisten rajojen olevan muuttuvia 
(Wodak 2012, 217). Lisäksi kansallisen pääoman käsite auttaa binää- 
ristä jaottelua paremmin tarkastelemaan yksilön tai ryhmän sijoittu- 
mista osaksi kansallista yhteisöä (Hage 2000; Konttori 2015a). Dis- 
kurssihistoriallista analyysia kohtaan kohdistettu kritiikki otetaan 
tässä luvussa huomioon etenkin siten, ettei analyysin lähtökohtana 
ole oletus Sarkozyn kommenteista löytyvästä binäärisestä jaottelusta. 
Se sijaan, että kysyttäisiin, miten Sarkozy tekee jakolinjaa "meihin" ja 
”muihin” on tarkastelussa pikemminkin se, miten hän määrittelee is- 
lamia, muslimeja ja tasavaltaa. 

Analyysin kohteeksi on valittu kolme tekstiä: kaksi näistä on Nico- 
las Sarkozyn pitämiä hyvin tunnettuja puheita ja yksi hänen vaali- 
kirjansa vuoden 2017 presidentinvaaleja varten. Jokaisessa tekstissä 
kiinnitetään huomiota erityisesti siihen, mitä Sarkozy sanoo koskien 
islamia, muslimeita ja tasavaltaa. Aineiston ensimmäinen teksti 
ajoittuu kevääseen 2003, jolloin Nicolas Sarkozy toimi sisäministe- 
rinä. Hän piti puheen (Sarkozy 2003) suuren muslimijärjestöjen 
katto-organisaation, UOIF:n (Union des Organisations Islamigues de 
France) vuotuisessa kokoontumisessa Le Bourget'ssa. Puhe tunnetaan 
erityisesti kahdesta syystä: ensinnäkin siksi, että sisäministeri ylipää- 
tään osallistui uskonnollisen yhteisön järjestämään kokoontumiseen 
(Laurence & Goodliffe 2013, 41), ja toisekseen, koska Sarkozy esit- 
ti, että musliminaisten tulee olla virallisia henkilöllisyystodistuksia 

varten otetuissa valokuvissa paljain pain. John R. Bowenin mukaan 
kyseinen puhe oli aloituspiste lakiprosessille, joka johti nakyvien us- 
konnollisten tunnusmerkkien kieltämiseen valtion kouluissa syksystä 
2004 alkaen (Bowen 2007, 98—104). 

Toinen aineiston teksti (Sarkozy 2009) on vuodelta 2009, jolloin 
Sarkozy oli jo noussut Ranskan presidentiksi. Presidentin suora puhe 
senaatin ja parlamentin edustajille oli ranskalaisessa yhteiskunnassa 
erityinen tapaus, sillä vastaavanlaisia puheita on pidetty vain ani har- 
voin. Puheessaan presidentti Sarkozy käsitteli monia teemoja, joista 
yksi koski islamia, erityisesti kasvohunnun käyttöä. Islam ja kasvo- 
hunnut näyttelevät puheessa melko pientä roolia, kun asiaa tarkas- 
telee siltä kannalta, paljonko presidentti Sarkozy niitä käsittelee. 
Kuitenkin erityisesti Sarkozyn kommentista burkan yhteensopimat- 
tomuudesta tasavallan arvojen kanssa muotoutui merkittävä hetki 
prosessissa, joka lopulta johti kasvot peittävän vaatetuksen kieltämi- 
seen vuonna 2010. 

Aineiston kolmas teksti on Sarkozyn syksyllä 2016 julkaistun vaali- 
kirjan Tout pour la France (Sarkozy 2016) toinen luku, ”Identiteetin 
haaste” (Le défi de l'identité). Islamin ja muslimien käsittely keskit- 
tyy kirjassa tähän lukuun, vaikka ne nousevat muutamaan otteeseen 
esiin myös muualla kirjassa. Tämä aineiston kolmas teksti eroaa kah- 
desta aiemmasta siinä, että kyseessä on kirjan luku, ei puhe, eikä sil- 
lä siten ole yhtä rajattua yleisöä kuin vuosina 2003 ja 2009 pidetyillä 
puheilla. 


"Ranskassa ei ole kuin yksi laki” 


Ranskan muslimineuvoston (CFCM) ensimmäiset vaalit järjestettiin 
huhtikuun alkupuolella 2003, ja pian sen jälkeen huhtikuun 19. päi- 
vänä sisäministeri Sarkozy piti puheen neuvoston yhden merkittä- 
vimmistä jäsenistä, Union des Organisations Islamigues de France 
-kattojärjestön vuosittaisessa tapaamisessa. Hänen puheensa keskittyi 
pitkälti vastapidettyihin vaaleihin sekä CFCM:n merkitykseen rans- 
kalaisessa yhteiskunnassa. Puhe muistetaan kuitenkin ennen muuta 
Sarkozyn lyhyestä kommentista koskien pään peittämistä henkilö- 
todistuksiin tulevissa kuvissa. Näin Sarkozyn puhe voidaan nähdä 

yhtenä osana laajaa yhteiskunnallista keskustelua, joka alkoi vuonna 
1989 kolmen muslimitytön erottamisesta koulustaan huivinkäytön 
takia. Keskustelun fokuksessa oli laicité-periaate, jonka mukaisesti 
opettajat — valtion virkamiehet — eivät voi neutraaliusvaateen takia 
osoittaa omaa uskonnollista vakaumustaan työssään. Tämä oli jo pit- 
kään ollut itsestäänselvyys, mutta huivien myötä aukesi keskustelu 
siitä, koskeeko sama neutraaliuden vaade myös oppilaita. Lopulta ke- 
sällä 2003 perustettiin useampikin selvitysryhmä ratkomaan tätä ky- 
symystä, ja lopputuloksena syntyi vuonna 2004 voimaan astunut laki, 
joka kieltää ei ainoastaan päähuivit, vaan kaikki näkyvät uskonnolli- 
set tunnusmerkit valtion kouluissa. (Bowen 2007; Scott 2007.) Pää- 
huivien käyttö oli siten politisoitunut kysymys jo ennen Sarkozyn pu- 
hetta. 

Puheensa alkupuolella Sarkozy keskittyy kiittelemään muslimeja 
näiden osoittamasta halukkuudesta olla ranskalaisia ja lähteä kes- 
kustelemaan valtion kanssa heitä edustavan uuden toimielimen, 
CFCM:n kautta. Sarkozy korostaa muslimien kuulumista Ranskaan 
sekä heidän tasavertaisuuttaan muiden kansalaisten kanssa: 


Ranskan muslimit ovat selkeästi todistaneet halukkuutensa olla ranska- 
laisia kuten muutkin, olla Ranskan muslimeita, jotka harjoittavat ranska- 
laista islamia. — — Ei ole hyväksyttävää, että muslimia pidetään erilaisena 
kansalaisena Ranskassa, kansalaisena, jolla ei olisi oikeutta elää omaa us- 
kontoaan, siirtää sitä lapsilleen, arvostuksella ja kunniallisuudella. (Kaik- 
ki käännökset kirjoittajan.) 


Tässä katkelmassa sisäministeri viittaa muslimeihin ihmisinä, joiden 
tulee todistaa olevansa kelvollisia ranskalaisia. Tämä asettaa muslimit 
jossain määrin epäilyttävään asemaan, sillä he eivät ole lähtökohtai- 
sesti ranskalaisia kuten muutkin, vaan tämä tulee todistaa. Sarkozy 
rajaa myös islamin uskoa puhumalla nimenomaan ranskalaisesta is- 
lamista (islam de France), määrittämättä sitä kuitenkaan tässä yhtey- 
dessä sen tarkemmin. Kunhan muslimien itsensä ja heidän harjoitta- 
mansa islamin ranskalaisuus on todistettu, heillä on oikeus elää omaa 
uskontoaan ja tulla kohdelluiksi tasa-arvoisesti muiden kansalaisten 
kanssa. 

Sarkozyn puheessa ranskalaisuudeksi määrittyy tasavallan arvojen 
ja lakien hyväksyminen ja noudattaminen. Tässä asiassa sisäministeri 

on ehdoton. Han nostaa esimerkiksi ennen muuta laicité-periaatteen 
noudattamisen: 


Laicité on tasavaltamme perustavaa laatua oleva periaate. Kaukana us- 
kontojen vihollisesta, se on periaate, jonka mukaan tasavalta takaa uskon- 
non harjoittamisen, kaikkien uskontojen, ilman yhdenkään suosimista. 
Toisin sanoen, heti kun uskonto on yhteensopiva tasavallan lain kanssa, 
jokainen voi olla vapaa harjoittamaan uskontoaan. 


Sarkozy viittaa mitä ilmeisimmin vuoden 1905 uskonnon ja valtion 
erottavaan lakiin, jota siis pidetään laicitén juridisena perustana. 
Laiciten Sarkozy kuvaa tasavallalle perustavanlaatuisena (fondamen- 
tal) periaatteena, jonka noudattaminen toimii porttina täyteen kan- 
salaisuuteen. Kuten hän hetkeä myöhemmin lisää, CFCM:n perusta- 
minen antaa islamille mahdollisuuden ”istua tasavallan pöytään? 
samaan tapaan kuin muut uskonnot. ”Tämä vaatii sitä, että islam 
kunnioittaa täydellisesti tasavallan lakeja? Ja tässä suhteessa ministeri 
näkee ongelman: 


Ranskassa ei voi olla islamia, joka pitää sisällään tasavallan arvojen vastai- 
sen diskurssin. Tämä islam on laiton Ranskassa ja vetäisin siitä kaikki joh- 
topäätökset. Vuoden 1905 lain mukaan kaikki puhe uskonnonharjoituk- 
sen paikassa, joka kannustaisi vastustamaan lakeja tai yllyttämään osaa 
kansalaisia toisia vastaan, on rangaistavaa. - — Ranskassa ei ole kuin yksi 
laki, tasavallan laki. - - Laki määrää, että henkilökortin (carte nationale 
d'identité) haltijan tulee olla valokuvassa paljain päin, oli kyseessä mies 
tai nainen. Tätä velvoitetta noudattavat katolilaiset, kuten kaikki Ranskas- 
sa asuvat naiset. Mikään ei oikeuttaisi, että musliminaiset voisivat nauttia 
erilaisesta laista. — — Jos vaaditte erilaista lakia, ette voi vaatia samoja oi- 
keuksia kuin muut uskonnot. 


Sarkozyn sanavalinnat ovat jyrkkiä ja ehdottomia, kun hän rajaa isla- 
mia, jolle löytyy paikka tasavallan pöydässä. Mielenkiintoisesti hän te- 
kee tätä rajausta ennen muuta lain suhteen: islam, joka ei sitoudu tasa- 
vallan arvoihin, on laiton. Arvojen tarkka määrittely ei kuitenkaan 
ole lainopillinen kysymys. Laissa kylläkin määritellään esimerkiksi 
uskontojen rahoitukseen liittyviä seikkoja, mutta vapaus, veljeys, ta- 
sa-arvo ja laicité ovat kaikki avoimia erilaisille tulkinnoille, myös ti- 
lanneriippuvaisesti. Tämä ilmeni selkeästi myöhemmin vuonna 2003 

tehdyissä selvityksissä huivin käytöstä kouluissa. Esimerkiksi vapaus 
voi tarkoittaa vapautta pukeutua kuten haluaa tai vapautta kodin pai- 
nostuksesta, tulkitsijasta riippuen. Laicité voi tarkoittaa vapautta har- 
joittaa uskontoa ja siten huivin pitämistä koulussa, tai kouluympäris- 
tön neutraaliutta, pitäen sisällään niin opettajien kuin oppilaidenkin 
pukeutumisen. (Konttori 2015a.) Kun Sarkozy vaatii sitoutumista ta- 
savallan arvoihin, lähtee hän oletuksesta, että näistä arvoista löytyisi 
yhteinen tulkinta. Tämä ei kuitenkaan ole todellisuutta. Siten vaadet- 
ta lain noudattamisesta voidaan pitää selkeänä, mutta vaadetta sitou- 
tua tasavallan arvoihin selvästi monitulkintaisempana kysymyksenä. 

Ranskalaiseen yhteiskuntaan sopimattomaksi islamiksi määrittyy 
tässä katkelmassa islam, joka ei täydellisesti sitoudu maan lakeihin ja 
arvoihin. Esimerkiksi nousee musliminaisten päähuivi henkilökor- 
tissa, mikä on selkeän sukupuolittunut kysymys. Sarkozyn sanoista 
välittyy myös näkemys, ettei islam nykyisellään vielä ole täysin ns. 
salonkikelpoinen, löytyyhän muslimeiden keskuudesta käytänteitä, 
jotka ovat ristiriidassa lain kanssa. Laiciten määrittely tasavallalle kes- 
keiseksi periaatteeksi puolestaan korostaa sen merkitystä: kyse ei ole 
vain vuoden 1905 lain noudattamisesta vaan sitoutumisesta yhteen 
tasavallan peruspilareista. Vahva, kaikkien kansalaisten yhtäläisiä oi- 
keuksia ja velvollisuuksia korostava puhe sijoittuu osaksi perinteistä 
republikanistista diskurssia, joskin eroten kaikkein jyrkimmästä lai- 
citen tulkinnasta, jonka mukaan uskonto itsessään on yhteiskunnan 
kannalta vähintään potentiaalinen ongelma, ellei jopa uhka (Davie 
2012, 237). Sarkozy nimittäin toteaa puheessaan, että tasavallan ar- 
voja selkeästi kunnioittava uskonto on positiivinen tekijä yhteiskun- 
nassa. 

Puheesta voi erottaa kolme erilaista tapaa puhua islamista ja musli- 
meista Ranskassa. Ensinnäkin Sarkozy kiittää muslimeita heidän ha- 
lukkuudestaan olla ranskalaisia kuten muutkin ja korostaa, että mus- 
limeiden tulee saada ansaitsemansa arvostus ja kohtelu ranskalaisessa 
yhteiskunnassa. Näin hän rakentaa muslimeista kuvaa tasaveroisina 
kansalaisina, joiden uskonto ei asetu vastakkaiseksi tasavallan kanssa: 
" — — kansalaisia kuten kaikki ranskalaiset, jotka vain tunnustavat us- 
kontoa, joka on kollektiivisessa elämässämme uudempi kuin muut ja 
joka siten tulee demystifioida.” Toiseksi Sarkozy rajaa sitä, millainen 
islamin tulee Ranskassa olla, jotta se on hyväksyttävää ja muslimit oi- 

keutettuja harjoittamaan uskontoaan. Tässä tärkeintä roolia näyttelee 
Ranskan arvoihin ja lakeihin sitoutuminen, kuten jo edellä on esitet- 
ty. Sarkozy nostaa esiin myös imaamit, joiden kielitaidosta ja rans- 
kalaisen kulttuurin tuntemisesta hän on huolissaan. Sarkozy toteaa- 
kin, että islamin täydellinen integroituminen Ranskaan vaatisi sitä, 
että imaamit ovat täydellisesti integroituneita. Tässä yhteydessä islam 
näyttäytyy vielä osin ranskalaisuuden ulkopuolisena, onhan maassa 
paljon vierasmaalaisia, myös kieltä taitamattomia imaameja. 

Kolmanneksi Sarkozy esittää erinäisiä kommentteja, jotka ovat sa- 
navalinnoiltaan niin jyrkkiä, että ne voi luokitella eräänlaisiksi uh- 
kauksiksi. Tällainen on esimerkiksi yllä esitetty ajatus siitä, että tasa- 
vallan arvoihin sitoutumaton islam on laiton, samoin kuin toteamus, 
”Jos vaaditte erilaista lakia, ette voi vaatia samoja oikeuksia kuin 
muut uskonnot.” Myös puheen lopetus on dramaattinen: 


Kansallinen yhteisö ojentaa teille käden. Se katsoo teitä. Olette vastedes 
tilivelvollisia Ranskan muslimeista syntyvästä mielikuvasta. Tarttukaa tä- 
hän tasavallan ojentamaan käteen. Älkää tuottako sille pettymystä, sillä 
seuraukset olisivat suunnattomat. 


Sarkozy rakentaa diskursiivisesti tässä katkelmassa tasavallan ulko- 
puolista islamia. On toisaalta kansallinen yhteisö, toisaalta muslimit, 
joille ojennetaan käsi. Islam ei ole vielä lunastanut paikkaansa tasa- 
vallan pöydässä, mutta sille tarjotaan paikkaa siinä. On oletettavaa, 
että Sarkozy tarkoittaa nimenomaan uuden islamia edustavan musli- 
mineuvoston, CFCM:n olevan tilivelvollinen siitä kuvasta, joka Rans- 
kan muslimeista yhteiskunnassa vallitsee. Hän kuitenkin osoittaa 
sanansa UOIF-jarjeston kokousväelle. Sarkozyn käyttämien tiukko- 
jen ilmaisujen taustalla on oletettavasti se, että UOIF:llä on monesti 
katsottu olevan yhteyksiä Egyptin Muslimiveljeskuntaan, ja sen lo- 
jaaliutta tasavaltaa kohtaan on kyseenalaistettu. Vahvat sanat siitä, 
millainen ranskalaisen islamin tulee olla ja millainen se ei missään 
nimessä saa olla, voivatkin pohjautua siihen, kenelle ne on osoitettu. 
Voidaan spekuloida, olisiko Sarkozy puhunut yhtä vahvasti, jos kuu- 
lijakunta olisi koostunut Pariisin moskeijan edustajista, moskeija kun 
on perinteisesti tehnyt yhteistyötä valtion kanssa. 

Puheen viimeinen lause on selva varoitus: jos ette toimi tasavallan 
lakien ja arvojen mukaisesti, tulee siitä seuraamuksia. Tämä on erit- 
täin vahva ilmaus, ja sen painoarvoa lisää se, että puhujana on us- 
kontoasioistakin vastaava sisäministeri. Samalla se alleviivaa pitkin 
puhetta esiin noussutta määrittelyä ranskalaiselle islamille. Vain ta- 
savallan arvoja ja lakeja, erityisesti laiciteta kunnioittava islam on oi- 
keutettu samaan kohteluun muiden uskontojen kanssa. 


"Burka ei ole tervetullut Ranskaan” 


Kesäkuun 22. päivänä 2009 presidentti Sarkozy puhui kansallisko- 
kouksen ja senaatin jäsenille (Sarkozy 2009). Tämä jo itsessään tekee 
puheesta mielenkiintoisen, sillä vastaavaa ei ollut tapahtunut Rans- 
kassa pitkiin aikoihin; itse asiassa valtion päämiehen oli ollut vuodes- 
ta 1875 saakka kiellettyä puhua suoraan kansalliskokouksen ja senaa- 
tin jäsenten edessä. Kyseessä oli siten harvinainen tilaisuus. Sarkozyn 
puheen aiheena oli Ranskan tila ja tulevaisuus vuonna 2008 alkaneen 
globaalin talouskriisin seurauksena. 

Puheessaan Sarkozy nostaa esille vallitsevan tilanteen ainutlaatui- 
suuden ja tuo monin tavoin esiin sen, että valoisampi tulevaisuus vaa- 
tii monia suuria reformeja Ranskassa. Hän pohtii globalisaation eri 
muotoja, korostaa inhimillisen ja sosiaalisen kehityksen merkitystä 
taloudellisen kehityksen rinnalla, kysyy, miksi uudistusten tekeminen 
on Ranskassa niin hidasta, nostaa esiin muun muassa eläkeuudistuk- 
sen ja puolustaa yliopistoihin investoimisen merkitystä. Kyseessä on 
laajahko linjaus siitä, miten Ranskalle saadaan entistä parempi tule- 
vaisuus, ei vain taloudellisesti vaan myös inhimillisesti. 

Kansallisen identiteetin tarkastelun kannalta puheen keskeistä 
osaa näyttelevät Sarkozyn kommentit arvoista. Hän aloittaa keskuste- 
lun niistä toteamalla seuraavasti: 


Me kaikki rakastamme maatamme. Me jaamme samat perusarvot. Me ha- 
luamme, että jokaisella on samat oikeudet ja velvollisuudet, että jokainen 


tuntee itsensä arvostetuksi, että jokaisella on paikkansa yhteiskunnassa. 
Tasavaltalainen malli pysyy yhteisenä referenssinämme. 

Me-pronominin káyttó on yksi kansallisen identiteetin diskursiivi- 
sen rakentamisen mielenkiintoinen elementti (Wodak ja muut 2009, 
45—47). Sillä luodaan kuvaa yhtenäisestä joukosta ihmisiä, jotka ovat 
”samalla puolella”. Me voi viitata esimerkiksi pariskuntaan, sukuun, 
urheilujoukkueen jäseniin tai vaikka kaikkiin kansalaisiin. Yllä ole- 
vassa esimerkissä pronominin käyttö on siinä mielessä epätarkkaa, 
että sillä voidaan viitata niin läsnäolijoihin kuin kaikkiin ranskalai- 
siinkin. Sarkozyn puheen kohdalla voidaan olettaa hänen viittaavan 
läsnäolijoihin, mutta toisaalta hänen korostamansa tasavaltalaisen 
mallin mukaisesti perusarvojen tulisi olla kaikkien ranskalaisten ja- 
kamia. 

Mitä suuremmasta joukosta ihmisiä on kyse, sitä todennäköisem- 
pää on, että me-pronominin luomasta yhtenäisyyden kuvasta huoli- 
matta ihmisjoukon sisällä on todellisuudessa paljonkin erottavia teki- 
jöitä. Yllä olevassa sitaatissa Sarkozy rakentaa yhtenäistä kuvaa niin 
Ranskan perusarvoista kuin tasavaltalaisesta mallistakin, ikään kuin 
näistä olisi olemassa ranskalaisessa yhteiskunnassa yleisesti hyväksy- 
tyt tulkinnat. Kuitenkin kansallisesti keskeiset arvot ja republikanis- 
mi ovat olleet niin historian saatossa kuin 2000-luvullakin monien 
(uudelleen) määrittelyjen kohteena ja ne kaikki voidaan ymmärtää 
usealla eri tavalla. (Jennings 2000; Laborde 2008; Konttori 2015a.) 

Siirtolaisten kohdalla republikanismin perinteinen malli on tar- 
koittanut vaatimusta assimilaatiosta, mutta siirtolaisuuden merkittävä 
kasvu, globalisaatio ja Euroopan integraatio ovat alkaneet horjuttaa 
tätä näkemystä (Wihtol de Wenden 2007, 48, 53). Vapaus, veljeys, ta- 
sa-arvo ja laicite ovat tasavaltalaisen mallin kulmakiviä. Ne viestivät 
tasa-arvoisesta kansalaisten joukosta, jonka jäsenet toimivat autono- 
misesti, omien ryhmäsidonnaisuuksiensa yläpuolelle nousten yhtei- 
sen hyvän puolesta. Se, kuinka hyvin tämä toteutuu käytännössä, on 
luonnollisesti oma kysymyksensä, mutta ideaalina republikanismi 
elää edelleen vahvana. 

Puheessaan Sarkozy pohtii vapauden, tasa-arvon ja laiciten tilaa 
ranskalaisessa yhteiskunnassa. Islam nousee esiin laiciten yhteydes- 
sä. Sarkozy määrittelee laicitén neutraaliuden ja kunnioituksen peri- 
aatteeksi, joka ei ole uskontovastainen. Hän myös nostaa esiin musli- 
mien kokeman suvaitsemattomuuden ja toteaa hyvin samaan tapaan 
kuin vuoden 2003 puheessaan Le Bourget’ssa: ”Tasavallassa islamin 

(la religion musulman) tulee olla yhta lailla arvostettu kuin muiden- 
kin uskontojen.” Sarkozy tukeutuu tässä niin veljeyden, tasa-arvon 
kuin laiciten ihanteisiin, ilmaisten samalla, ettei tilanne ole niin hyvä 
kuin sen tulisi olla. 

Ilman johdattelua aihepiiriin, Sarkozy siirtyy käsittelemään kysy- 
mystä burkan käytöstä Ranskassa: 


Burkan käyttöön liittyvä ongelma ei ole uskonnollinen ongelma. Se on 
vapauteen ja naisen arvokkuuteen (dignité) liittyvä ongelma. Se ei ole us- 
konnollinen tunnus, se on orjuutuksen tunnus, se on alentamisen tunnus. 
Haluan sanoa juhlallisesti / vakavasti (solennellement), burka ei ole terve- 
tullut Ranskaan. Emme voi hyväksyä maassamme naisia, jotka ovat van- 
keina ristikon takana, irrotettuina kaikesta sosiaalisesta elämästä, iden- 
titeetistään riistettyinä. Se ei ole käsityksemme naisen arvokkuudesta. 
Parlamentti on halunnut tarttua tähän kysymykseen. Se on paras tapa 
edetä. Tarvitaan keskustelu, jossa kaikki näkökulmat pääsevät julki. Mis- 
sä muualla kuin parlamentissa ne voitaisiin paremmin ilmaista? Mutta 
sanon teille, meidän ei pidä hävetä arvojamme. Meidän ei pidä pelätä nii- 
den puolustamista. 


Tämän jälkeen Sarkozy siirtyy puhumaan vapaudesta, eikä islamia, 
muslimeita tai burkaa enää mainita puheessa. 

Tekstikatkelma on monessakin mielessä mielenkiintoinen. Ensim- 
mäiseksi huomio kiinnittyy nimeämiseen. Presidentti käyttää nimi- 
tystä burka, joka viittaa ennen muuta Afganistanissa käytössä ole- 
vaan, päälaelta nilkkoihin asti naisen peittävään vaatteeseen. Burka 
on kuitenkin Euroopassa erittäin harvinainen, ja kasvonsa peittä- 
vät naiset käyttävät yleisemmin nigab-kasvohuntua. Puhe burkasta 
linkittää Ranskassa kasvonsa peittävät naiset aiheetta Afganistanin 
Taliban-hallintoon ja siten naisten voimakkaasti alisteiseen asemaan. 
Tämä kysymys burka-termin ongelmallisuudesta nousi myöhemmin 
esiin, kun parlamentaarinen selvitysryhmä järjesti kuulemistilai- 
suuksia niin sanotun täyshunnun (voile integral) käytöstä Ranskassa 
(Konttori 2015a, 205—207). 

Sarkozy määrittää puheessaan burkan islamin uskon ulkopuolelle 
eli tekee teologisen kannanoton siitä, mikä islamiin kuuluu ja mikä 
ei. Tätä voidaan pitää kyseenalaisena valtion ja uskonnon eroa koros- 
tavan valtion päämieheltä. Hän ei perustele esittämiään määritelmiä 

sen kummemmin, vaan kuvaa burkan orjuutuksen ja alentamisen 
tunnukseksi, joka vangitsee ja eristää naisen. Orjuuden, vankeuden ja 
alentamisen kaltaiset sanavalinnat ovat erityisen vahvoja ja kertovat 
eksplisiittisesti presidentin kielteisestä kannasta kasvot peittävää vaa- 
tetusta kohtaan. 

Kansallisen identiteetin diskursiivinen rakentaminen näkyy teksti- 
otteessa jälleen me-pronominin käytössä sekä puheena arvoista. 
Sarkozy puhuu "meista’, joilla on tietty käsitys naisten arvokkuudesta 
ja joiden tulee kyetä puolustamaan arvojaan. ”Me” emme myöskään 
voi hyväksyä naisten alistamista tai orjuuttamista. Tässäkin yhteydes- 
sä on aiheellista kysyä, puhuuko presidentti läsnäolijoista vai rans- 
kalaisista yleensä. Samoin, kuten edellisen tekstikatkelman kohdalla, 
tässäkin rakentuu kuva yhteisistä, yksiselitteisistä arvoista, joita ei tu- 
le hävetä vaan puolustaa. Burka asettuu presidentin puheessa näiden 
arvojen vastaiseksi ja siten ”meille” vastakkaiseksi. Presidentti itse 
puolestaan sitoutuu voimakkaasti vapauden kaltaisiin perusarvoihin. 

Sarkozyn toteamus siitä, että ”burka ei ole tervetullut Ranskaan”, 
sijoittaa kyseisen vaatekappaleen Ranskan ja ranskalaisten arvojen 
ulkopuolelle. Kansallinen määrittely on jälleen sukupuolittunutta, sil- 
lä miehet eivät käytä burkaa, vaikka voivat toki sen käyttöä puolustaa. 
Sarkozyn sanavalinnat kohdistuvat yhteen vaatekappaleeseen. Isla- 
min ja muslimit hän pyrkii pitämään tasavallan sisäpuolella, vaikka- 
kin puhe burkasta koskee tosiasiallisesti myös sen käyttäjiä. Naiset 
ovat kuitenkin pikemminkin uhreja kuin aktiivisia tasavallan arvo- 
jen vastustajia Sarkozyn puheessa. Se, voidaanko burka tai ylipäätään 
kasvot peittävä vaatetus todella irrottaa islamin uskosta, on kyseen- 
alaista. Kasvot peittävä vaatetus on pienen osan muslimioppineista 
näkemys siitä, kuinka musliminaisen tulisi pukeutua (Shadid & van 
Koningsveld 2005). Lisäksi kasvonsa peittävät naiset itse näkevät tut- 
kimusten mukaan pukeutumisensa osana uskonnonharjoitustaan ja 
omaa vakaumustaan ja kasvojen peittämisen omana vapaana pää- 
töksenään. Näin on Ranskassa, mutta myös esimerkiksi Belgiassa ja 
Tanskassa (Bouteldja 2014; Brems 2014). Sarkozyn väite siitä, ettei 
burka ole uskonnollinen tunnus vaan alistamisen väline, on kiistan- 
alainen. 

"Haluamme ranskalaisen islamin. Kieltaydymme 
islamista Ranskassa” 


Vuonna 2016 ilmestyneessä vaalikirjassaan Sarkozy kirjoittaa islamis- 
ta ja muslimeista erityisesti identiteetin haastetta käsittelevässä luvus- 
sa. Islam ei kuitenkaan ole luvun pääaihe, vaan siinä pohditaan muun 
muassa kansallisen identiteetin merkitystä, ranskalaisen integraatio- 
politiikan epäonnistumista, siirtolaisuutta ja kulttuuripolitiikkaa. 

Presidenttiehdokas Sarkozy kirjoittaa ranskalaisen identiteetin 
muodostumisesta ja sen yhdistävästä voimasta. Identiteetti on hänen 
mukaansa muotoutunut nykyiseen muotoonsa aikojen saatossa ja 
siihen on yhdistynyt monia eri identiteettejä. Tämä näkemys viestii 
identiteetin ymmärtämisestä staattisena. Sillä on ollut oma muotou- 
tumisvaiheensa, mutta siitä on myös tullut jossain vaiheessa ”valmis”. 
Samalla rakentuu kuva identiteetistä, joka ei enää ole kykenevä yhdis- 
tämään itseensä uusia ajatuksia, tapoja ja arvoja. Kansallista identi- 
teettiä siirrettiin Sarkozyn mukaan pitkään onnistuneesti eteenpäin 
niin kouluissa kuin kotonakin. Kansallinen identiteetti ei kuitenkaan 
enää yhdistä ranskalaisia yhtä tehokkaasti kuin ennen, ja tähän on 
syynä suurelta osin liian löysä integraatiopolitiikka. 

Sarkozyn mukaan tasavalta on sallinut liikaa eroavaisuuksia ja pro- 
vokaatioita eivätkä kaikki enää pidä sopivana esimerkiksi Ranskan 
kristillisistä juurista puhumista. Sarkozy ei viittaa identiteetistä pu- 
huessaan kuin kerran kristillisyyteen, mutta sen esiin nostaminen on 
kuitenkin huomionarvoista. Ranskalaisuuden ja kristillisyyden yh- 
distäminen on tyypillisempää Kansallisen rintaman edustajille kuin 
muiden puolueiden edustajille, mutta toisaalta Sarkozyn presidentin- 
vaalikampanjoiden analyyseissa on alusta alkaen puhuttu hänen flirt- 
tailustaan äärioikeiston äänestäjien kanssa (Emery 2010). 

Sarkozy peräänkuuluttaa siirtymistä integraatioajattelusta assimi- 
laatiopolitiikkaan: 


Hänen [uuden tulokkaan] täytyy assimiloitua, toisin sanoen tulla ranska- 
laiseksi, ei ainoastaan kansallisuudeltaan vaan myös arvojen, kulttuurin, 
elämäntavan osalta. Me emme ole anglosakseja, jotka antavat yhteisöjen 
elää rinnakkain, niin että ne eivät välitä toisistaan tai ainakaan sekoitu. 
Me olemme kansallinen yhteisö, yksi ja jakamaton. Meidän tulee siis assi- 


160 


https://doi.org/10.21435/tl.270 


7 Nicolas Sarkozy ja ranskalaisen islamin rajat 


miloida, ei ainoastaan integroida, toisin sanoen kieltäytyä ottamasta huo- 
mioon jokaista eroavaisuutta. 


Lainaus kertoo vahvasta sitoutumisesta perinteiseen republikanis- 
miin, jota on kuvattu kulttuurisokeaksi (Jennings 2000). Erityisesti 
julkisessa tilassa kansallinen kulttuuri ja identiteetti ovat hallitsevia, 
ja muut mahdolliset kulttuuriset ja identiteettiin liittyvät piirteet tu- 
lee pitää yksityisen alueella. Kansalliseen identiteettiin ja kulttuuriin 
sopeutuminen ei kuitenkaan Sarkozyn mukaan riitä, vaan niihin tu- 
lee sulautua. Tällä ajattelulla on luonnollisesti suuri vaikutus maahan- 
muuttajien ja eri etnisten, kulttuuristen ja uskonnollisten vähemmis- 
töjen mahdollisuuksiin säilyttää omia perinteitään. Sarkozyn mukaan 
Ranskaan, joka on ”yksi ja jakamaton” ei sovi syntyä erillisiä väestö- 
ryhmiä. Ilmaisu yksi ja jakamaton on suoraan Ranskan perustuslain 
alusta, mikä antaa sille erityistä painoarvoa. Kyse ei ole ainoastaan 
Sarkozyn itsensä, vaan myös perustuslain näkemyksestä. Me-prono- 
minin käyttö on tässä yhteydessä loogista, rakentaahan se kuvaa yh- 
tenäisestä ihmisjoukosta, ranskalaisista. 

Sarkozyn vaade assimilaatiosta on askel taaksepäin ranskalaisessa 
politiikassa. Virallisesti maassa siirryttiin assimilaatiopolitiikasta in- 
tegraatiopolitiikkaan 1980-luvulla. Integraatio ei ranskalaisessa kon- 
tekstissa tarkoita esimerkiksi ryhmäoikeuksien tunnustamista, mutta 
siinä sitoudutaan kulttuurisen monimuotoisuuden kunnioittamiseen. 
Sarkozy toi Villardin ja Sayeghin mukaan presidenttivuosinaan 
(2007-2012) siirtolaisuutta ja kansallista identiteettiä käsitelleisiin 
keskusteluihin takaisin assimilaatiota korostavia piirteitä, ja hänen 
vaalikirjassaan vaatimus assimilaatiosta on selkeä. (Villard & Sayegh 
2013, 242, 250-251.) 

Samaan tapaan kuin edellä analysoiduissa teksteissä Sarkozy esit- 
tää islamille ja muslimeille monia reunaehtoja. Muslimien suhteet ul- 
komaisiin hallituksiin tulee olla läpinäkyvät, erityisesti rahoitukseen 
liittyvissä kysymyksissä. Kasvojen peittämisen kieltävän lain valvomi- 
sen tulee olla tehokasta, ja niiltä, jotka rikkovat lakia toistuvasti, tulisi 
keskeyttää kaikki sosiaali- ja perhetuet. Islamin tulee yhdistyä maan 
kulttuuriseen, poliittiseen ja moraaliseen kontekstiin ja lisäksi panos- 
taa pyhien tekstien kriittiseen ja kontekstualisoivaan tarkasteluun. Is- 
lamin ranskalaisuus on edelleen Sarkozyn ajattelussa epätäydellistä: 

"Me haluamme ranskalaisen islamin. Me kieltäydymme islamista 
Ranskassa” Me-pronominin käytöllä Sarkozy viestittää, ettei kyse ole 
vain hänen vaan laajemman (kansallisen) yhteisön näkemyksestä. Is- 
lamin tulee olla ranskalaista, eikä islam voi olla Ranskassa oma erilli- 
nen yksikkönsä. 

Kasvot peittävän vaatetuksen ohella Sarkozy nostaa kirjassaan ly- 
hyesti esiin päähuivit. Samaan tapaan kuin vuoden 2003 puheessaan 
hän vaatii samoja sääntöjä kaikille ja korostaa tasavallan lakien ja ar- 
vojen merkitystä: 


Nyt täytyy ilmaista sama sääntö kaikille. Jokaisen yksilön vapaus tulee olla 
tasavallan lain rajoittama. Tämä koskisi tietenkin kaikkia vaatteita, joilla 
on uskonnollinen merkitys. Yhtäkään poikkeusta ei voida enää hyväksyä. 
- — Kuulen argumentin, jonka mukaan täysi-ikäinen nuori tyttö saa käyt- 
tää omaa päätösvaltaansa ja siten valita vaatteensa. Ongelmana on se, että 
yhteisön ja perheen painostuksesta on tullut niin painavaa, että nämä ty- 
töt ovat todella paljon vähemmän vapaita kuin sanotaan. Tämä on tyypil- 
linen esimerkki vähemmistön ”tyranniasta”. 


Yllä olevassa katkelmassa Sarkozy asettaa yksilönvapauden alisteiseksi 
tasavallan laille, samaan tapaan kuin hän asetti uskonnonvapauden 
laille alisteiseksi vuoden 2003 puheessaan. Ranska on monin tavoin 
hyvin yksilökeskeinen maa, mutta yksilön oikeudet eivät ainakaan 
Sarkozyn näkemyksen mukaan voi mennä tasavallan etujen edelle. 
Myöhemmin kyseisessä luvussa Sarkozy sanoo kuitenkin hieman risti- 
riitaisesti, että kaikille samat säännöt suojelevat yksilönvapautta. 

Sarkozy myös määrittää päähuivin käytön kielteiseksi, koska sen 
takana on hänen tulkintansa mukaan painostusta. Tytöt eivät siten 
käytännössä pysty toteuttamaan vapaata tahtoaan. Tämä näkemys 
painostuksen merkityksestä huivin käytölle oli yksi keskeinen argu- 
mentti vuoden 2003 selvityksissä, joiden myötä näkyvät uskonnolliset 
tunnusmerkit kiellettiin lailla valtion kouluista (Konttori 2015a). Si- 
ten Sarkozy asettuu osaksi laajempaa (ranskalaista) diskurssia, jossa 
huivit ja vapaa tahto nähdään toisilleen vastakkaisina. Tälle diskurs- 
sille ominaisesti hän ei perustele väitettään tyttöjen kokemasta pai- 
nostuksesta. 

Vähemmistön "tyrannia" on ilmaisuna vahva ja viestii Sarkozyn 
kielteisestä näkemyksestä. Vähemmistöllä ei ole oikeutta vaatia eri- 

tyiskohtelua muihin náhden, vaan sáánnót ovat kaikille samat. Và- 
hemmistón piirissä myös kohdellaan naisia eriarvoisesti, kun heitä 
painostetaan pukeutumaan tietyllä tavalla. Ilmaisu istuu hyvin tradi- 
tionaalisen, kulttuurisokean republikanismin ajattelumalliin, jossa 
vähemmistöidentiteetti nähdään pääsääntöisesti kielteisenä. Rans- 
kassa on eittämättä tapauksia, joissa tyttöjä painostetaan pukeutu- 
maan tietyllä tavalla, mutta ilmiön yleisyydestä ei ole kunnollista 
tietoa. Tästä huolimatta puhe painostuksesta ja tyttöjen vapauden ra- 
joittamisesta on ollut hyvin yleistä huiveista käydyissä keskusteluissa, 
samoin kuin keskusteluissa kasvot peittävästä vaatetuksesta. 


Lopuksi 


Ajatus uskonnon ja modernin maailman yhteensopimattomuudesta 
— ja siten uskonnon hiipumisesta modernisoitumisen myötä — oli vie- 
lä 1900-luvulla vahva. Vuosisadan loppupuolella ja erityisesti 2000-lu- 
vun alussa yhteiskuntatieteelliseen keskusteluun nousi näkemys, 
jonka mukaan jumala on tehnyt paluun, erityisesti moderneihin län- 
simaihin (esim. Micklethwait & Wooldridge 2009). Siitä, onko tällais- 
ta ”paluuta” todella tapahtunut, voidaan keskustella ja keskustellaan- 
kin (Hjelm 2015). Virallisesti sekulaarin Ranskan kohdalla voidaan 
sanoa, ettei jumala ole missään vaiheessa kadonnut ainakaan politii- 
kan kentältä. Politiikka ei perusteiltaan ole uskonnollista, mutta val- 
tion ja uskonnon erosta huolimatta Ranskassa valtio on ollut jatku- 
vasti kiinnostunut rajaamaan ja ohjaamaan uskonnon harjoittamista 
oikeanlaiseksi katsomaansa suuntaan (Konttori 2013; 2015a; 20150). 
Nicolas Sarkozy on omalta osaltaan toiminut juuri tässä viitekehyk- 
sessä. Siten edellä esitetyt esimerkit eivät ole yksittäisen poliitikon 
yksittäisiä lausumia, vaan osa ennen muuta 1980-luvulle ulottuvaa 
keskustelua islamin ja muslimien asettumisesta osaksi ranskalaista 
yhteiskuntaa ja identiteettiä, mutta myös pitemmälle ulottuvaa toi- 
mintamallia, jossa valtio harjoittaa hallintaa uskontoja kohtaan. 
Sarkozy toteaa tarkastelluissa teksteissä sitoutuvansa tasavaltalai- 
seen perinteeseen. Hänen tulkintansa on ennen muuta perinteinen, 
kulttuurisokea näkemys ranskalaisen identiteetin ylemmyydestä suh- 
teessa kaikkiin muihin identiteetteihin. Hän korostaa useaan ottee- 

seen, ettei laicité tarkoita uskonnonvastaisuutta, mutta uskontojen on 
sopeuduttava tiettyyn malliin, jotta ne saavat kaikki niille kuuluvat 
oikeudet. Han puhuu tasavallan arvoista ja laeista, joista ei voida neu- 
votella ja joita islamin on noudatettava tarkalleen. Sarkozyn linja isla- 
min suhteen on tiukka, ja se tiukkenee mentäessä kohti vuoden 2017 
vaaleja. Samalla tiukkenee hänen yleinen linjansa suhteessa kulttuu- 
risiin ja esimerkiksi kielellisiin eroihin. Ranskalaiset arvot ja elämän- 
tavat tulisi olla kaikkien hyväksymiä, ja uusien tulokkaiden tulisi ne 
sellaisenaan omaksua. Tilaa kulttuuristen ja uskonnollisten eroavai- 
suuksien näyttämiselle ei juuri jää. 

Kaikissa aineisto-otteissa näkyy myös Nicolas Sarkozyn pyrkimys 
hallita ranskalaista islamia, muokata sitä hyväksi katsomaansa suun- 
taan. Pyrkimys islamin hallintaan ei ole ainoastaan ranskalainen vaan 
yleiseurooppalainen ilmiö. Hallintaa voidaan harjoittaa niin suostut- 
telun kuin esimerkiksi lainsäädännön keinoin. (Martikainen & Tiili- 
kainen 2013.) Sarkozy pyrkii ohjaamaan islamia ranskalaiset arvot ja 
lait hyväksyvään suuntaan, johon esimerkiksi burkan käyttö ei hänen 
mukaansa istu. Tätä hän on tehnyt selkeästä valta-asemasta käsin, 
erityisesti sisäministerinä ja presidenttinä, eli hänen kannanotoillaan 
on ollut todellista, poliittista merkitystä. Siinäkin mielessä Sarkozyn 
kommenttien tarkasteleminen on mielekästä. 

Diskurssihistoriallisen analyysin laajaan kehykseen mahtuu niin 
argumenttien, diskurssien kuin retoriikankin tarkastelua monipuoli- 
sen lähdeaineiston ja teoreettisen viitekehyksen kautta. Yksittäisen 
tutkijan tehtävä on miettiä, miten analyysimallia kannattaa käyttää 
juuri hänen omassa tutkimusasetelmassaan. Tämä sama toki pätee 
metodisiin valintoihin muutenkin. Islam on herättänyt Ranskassa 
kiihkeää keskustelua jo vuosikymmenten ajan ja keskustelussa on ol- 
lut kaiken aikaa tavalla tai toisella kyse islamin tai tietyn islamiin liit- 
tyvän tavan soveltumisesta ranskalaiseen viitekehykseen ja etenkin 
ranskalaisiin perusarvoihin. Tästä syystä diskurssihistoriallinen ana- 
lyysimalli on lähtökohtaisesti hyvä työkalu islamista Ranskassa käy- 
dyn keskustelun tarkastelemiseen: analyysimallin kehittymisessä 
kiinnostus ”meidän” ja ”muiden” - ja siten esimerkiksi juuri kansalli- 
sen identiteetin — diskursiivista rakentumista kohtaan on ollut keskei- 
sessä osassa. 

Diskurssihistoriallisen analyysimallin vahvuuksiin kuuluu ajatus 
laajempien kontekstien ymmärtämisen merkityksestä: esimerkiksi 
vaade muslimien assimiloitumisesta asettuu osaksi perinteistä ym- 
märrystä republikanismista, jonka puitteissa on aikojen saatossa yhtä 
lailla vaadittu esimerkiksi kielellisten vähemmistöjen assimilaatiota. 
Kyse ei siten ole ainoastaan islamista ja muslimeista vaan laajem- 
masta käsityksestä kansallisen kuulumisen ehdoista ja alueellisten, 
kulttuuristen, kielellisten ja uskonnollisten identiteettien rajallisesta 
roolista julkisessa tilassa. Samoin ilman laicité-periaatteen ja sen risti- 
riitojen sävyttämän historian tuntemista olisi islamista viime vuosi- 
kymmeninä käytyjen poliittisten keskustelujen ymmärtäminen haas- 
tavaa. Tässäkin yhteydessä on tärkeää huomata, että vaikka islam on 
tällä hetkellä, ja on ollut jo hyvän tovin, erityisen paljon esillä, on 
myös esimerkiksi katolinen kirkko käynyt aikanaan pitkän kamppai- 
lun sopeutuakseen periaatteeseen. 

Yksi tätä lukua varten tehty menetelmällinen valinta, joka ei ole 
täysin linjassa diskurssihistoriallisen analyysimallin kanssa, on ai- 
neiston rajallisuus. Aineistossa on sisäistä variaatiota, kuuluuhan sii- 
hen kaksi puhetta ja yksi kirjan luku, mutta laajaksi sitä ei voi kutsua. 
Aineistoon olisi voitu ottaa mukaan esimerkiksi Sarkozyn kuulemis- 
tilaisuus vuodelta 2003 liittyen päähuivien käyttöön kouluissa tai 
vaikkapa hänen haastattelujaan. Ottaen huomioon Sarkozyn pitkän 
uran ranskalaisen politiikan huipulla, ei kiinnostavaa aineistoa ole 
vaikea löytää. Tässä yhteydessä painottui kuitenkin valikoitujen teks- 
tien yksityiskohtaisempi tarkastelu laajemman aineiston kustannuk- 
sella. 

Esitin alussa kysymyksen siitä, rakentaako Nicolas Sarkozy mah- 
dollisesti puheellaan islamista jakolinjoja ”meidän” ja ”muiden” välil- 
le. Aineiston analyysi on osoittanut, että näin yksinkertaisesta jaosta 
ei ole kyse. Sarkozy pyrkii saamaan islamin osaksi ”meitä” kansallista 
yhteisöä, mutta asettaa sille erittäin tiukat ehdot. Tietyt seikat, kuten 
kasvojen peittäminen tai pään peittäminen henkilöllisyystodistuksen 
valokuvassa, kertovat Sarkozyn mukaan tasavallan arvojen ja lakien 
vastustamisesta ja siten haluttomuudesta identifioitua ranskalaiseksi. 
Islam ja muslimit eivät selvästi ole vielä — ainakaan kokonaisuutena — 
osa kansallista yhteisöä, ja siten he määrittyvät vähintäänkin jossain 

määrin ”toisina”. Monet ovat jo osoittaneet selkeää halua identifioitua 
Ranskaan, mutta tämä ei kuitenkaan Sarkozyn mukaan vielä riitä. Isla- 
min ja muslimien on hänen mukaansa pystyttävä parempaan pääs- 
täkseen istumaan tasavallan pöytään tasaveroisina muiden kanssa. 


Lähteet ja kirjallisuus 


Anderson, Benedict (2007) Kuvitellut yhteisöt: Nationalismin alkuperän ja 
leviämisen tarkastelua. Kääntänyt Joel Kuortti. Tampere: Vastapaino. 
Bauman, Zygmunt (1997) Sosiologinen ajattelu. Kääntänyt Jyrki Vainonen. 

Tampere: Vastapaino. 

Beckford, James A. (2004) ‘Laïcité,’ ‘Dystopia,’ and the Reaction to New 
Religious Movements in France. Teoksessa James T. Richardson (toim.) 
Regulating Religion: Case Studies from Around the Globe. New York: 
Kluwer, 27-40. 

Blommaert, Jan (2001) Context is/as Critique. Critique of Anthropology 21:1, 
13-32. 

Bouteldja, Naima (2014) France vs. England. Teoksessa Eva Brems (toim.) The 
Experiences of Face Veil Wearers in Europe and the Law. Cambridge: 
Cambridge University Press, 115-160. 

Bowen, John R. (2007) Why the French Don’t Like Headscarves: Islam, the 
State, and Public Space. Princeton: Princeton University Press. 

Bowen, John R. (2009) Recognising Islam in France after 9/11. Journal of 
Ethnic and Migration Studies 35:3, 439-452. 

Brems, Eva (toim.) (2014) The Experiences of Face Veil Wearers in Europe 
and the Law. Cambridge: Cambridge University Press. 

Cesari, Jocelyne (2013) Why the West Fears Islam: An Exploration of Muslims 
in Liberal Democracies. New York: Palgrave Macmillan. 

Challand, Benoit (2009) From Hammer and Sickle to Star and Crescent: The 
Question of Religion for European Identity and a Political Europe. Reli- 
gion, State and Society 37:1-2, 65-80. 

Commission presidée par Bernard Stasi (2004) Laicité et République. Rap- 
port au Président de la République. Pariisi: La Documentation francaise. 

Davie, Grace (2012) Law, Sociology and Religion: An Awkward Threesome. 
Oxford Journal of Law and Religion 1:1, 235-247. 

Emery, Meaghan (2010) Europe, Immigration and the Sarkozian Concept of 
Fraternité. French Cultural Studies 21:2, 115—129. 

Gerin, André (2010) Rapport d'information fait en application de l'article 
145 du Réglement au nom de la mission d'information sur la pratique 
du port du voile intégral sur le territoire national. Rapport no. 2262. 
http://www.assemblee-nationale.fr/13/pdf/rap-info/i2262.pdf (viitattu 
16.3.2020). 


166 


https://doi.org/10.21435/tl.270 


7 Nicolas Sarkozy ja ranskalaisen islamin rajat 


Hage, Ghassan (2000) White Nation: Fantasies of White Supremacy in 
a Multicultural Society. Lontoo: Routledge. 

Halman, Loek (2001) The European Values Study: A Third Wave. Source 
Book of the 1999/2000 European Values Study Surveys. Tilburg: WORC, 
Tilburg University. 

Hervieu-Léger, Daniéle (2007) Islam and the Republic: The French Case. 
Teoksessa Thomas Banchoff (toim.) Democracy and the New Religious 
Pluralism. Oxford: Oxford University Press, 203-221. 

Hjelm, Titus (2014) National Piety: Religious Equality, Freedom of Religion 
and National Identity in Finnish Political Discourse. Religion 44:1, 28-45. 

Hjelm, Titus (toim.) (2015) /s God Back? Reconsidering the New Visibility of 
Religion. Lontoo: Bloomsbury Academic. 

Ifop pour La Croix (2012) Les Francais et le catholicisme 50 ans après Vatican 
Il. https://www.ifop.com/wp-content/uploads/2018/03/2008-1-study file. 
pdf (viitattu 16.3.2020). 

Ifop pour Le Journal du Dimanche (2011) Les Francais et la croyance reli- 
gieuse. 
https://www.ifop.com/wp-content/uploads/2018/03/1479-1-study file. 
pdf (viitattu 16.3.2020). 

Ifop pour Le Point et la Fondation Jean Jaurés (2019) Etude auprés de la 
population musulmane en France, 30 ans aprés l'affaire des foulards 
de Creil. https://www.ifop.com/wp-content/uploads/2019/09/116646 ' 
Rapport Ifop le Point FJJ 2019.09.11.pdf (viitattu 16.3.2020). 

Jennings, Jeremy (2000) Citizenship, Republicanism and Multiculturalism in 
Contemporary France. British Journal of Political Science 30:4, 575-598. 

Konttori, Johanna (2013) Musliminaisten pukeutumisen hallintaa 2000-lu- 
vun Ranskassa. Teoksessa Tuomas Martikainen & Marja Tiilikainen 
(toim.) Islam, hallinta ja turvallisuus. Turku: Eetos, 133-157. 

Konttori, Johanna (2015a) Monsieur, nákemyksemme eivát ole samalta 
planeetalta! Poliittisen ja yhteiskunnallisen eliitin tulkintoja islamista 
ja kansallisesta identiteetistá musliminaisten pukeutumisesta káydyissá 
keskusteluissa 2000-luvun Ranskassa. Helsinki: Helsingin yliopisto. 

Konttori, Johanna (2015b) Negotiating Republican Islam: The Conseil 
Francais du Culte Musulman and the Debates on Headscarves and Full 
Veils. Journal of Religion in Europe 8:1, 31—50. 

Konttori, Johanna (2019) Uskontolukutaito tutkimuksen kohteena. Diskur- 
siivinen nákókulma. Uskonnontutkija 8:1. 
https://doi.org/10.24291/uskonnontutkija.v8i1.83248 

Krzyzanowski, Michat & Wodak, Ruth (2009) The Politics of Exclusion: Debat- 
ing Migration in Austria. New Brunswick: Transaction Publishers. 

Laborde, Cécile (2001) The Culture(s) of the Republic: Nationalism and 
Multiculturalism in French Republican Thought. Political Theory 29:5, 
716-735. 

Laborde, Cécile (2008): Critical Republicanism: The Hijab Controversy and 
Political Philosophy. Oxford: Oxford University Press. 


167 


https://doi.org/10.21435/tl.270 


Johanna Konttori 


Laurence, Jonathan (2005) From the Elysée Salon to the Table of the Re- 
public: State-Islam Relations and the Integration of Muslims in France. 
French Politics, Culture & Society 23:1, 37-64. 

Laurence, Jonathan & Goodliffe, Gabriel (2013) The French Debate on Na- 
tional Identity and the Sarkozy Presidency: A Retrospective. The Interna- 
tional Spectator 48:1, 34-47. 

Luca, Nathalie (2004) Is There a Unique French Policy of Cults? A European 
Perspective. Teoksessa James T. Richardson (toim.) Regulating Religion. 
Case Studies from Around the Globe. New York: Kluwer, 53-72. 

Martikainen, Tuomas & Tiilikainen, Marja (toim.) (2013) Islam, hallinta ja 
turvallisuus. Turku: Eetos. 

Micklethwait, John & Wooldridge, Adrian (2009) God is Back: How the Glob- 
al Revival of Faith is Changing the World. New York: The Penguin Press. 

Nilsson, Per-Erik (2018) Unveiling the French Republic: National Identity, 
Secularism, and Islam in Contemporary France. Leiden: Brill. 

Reisigl, Martin (2017) The Discourse-Historical Approach. Teoksessa John 
Flowerdew & John E. Richardson (toim.) The Routledge Handbook of 
Critical Discourse Studies. Lontoo: Routledge, 44-59. 

Reisigl, Martin & Wodak, Ruth (2001) Discourse and Discrimination: Rheto- 
rics of Racism and Antisemitism. Lontoo: Routledge. 

Sarkozy, Nicolas (2003) Intervention de Nicolas Sarkozy, ministre de l'In- 
térieur, de la sécurité intérieure et des libertés locales au 20éme ras- 
semblement de l'UOIF - Le Bourget — 19 avril 2003. Religioscope. http:// 
www.religion.info/2003/04/21/document-musulmans-de-france-dis- 
cours-de-nicolas-sarkozy-au-bourget/ (viitattu 16.3.2020). 

Sarkozy, Nicolas (2009) Déclaration de M. Nicolas Sarkozy, Président de 
la République, devant le Parlement réuni en Congrés, sur les défis et 
priorités de la politique gouvernementale, le 22 juin 2009. Elysee.fr. 
https://www.elysee.fr/nicolas-sarkozy/2009/06/22/declaration-de-m-ni- 
colas-sarkozy-president-de-la-republigue-devant-le-parlement-reu- 
ni-en-congres-sur-les-defis-et-priorites-de-la-politique-gouvernementa- 
le-le-22-juin-2009 (viitattu 16.3.2020). 

Sarkozy, Nicolas (2016) Tout pour la France. Pariisi: Éditions Plon. 

Scott, Joan Wallach (2007) The Politics of the Veil. Princeton: Princeton Uni- 
versity Press. 

Selby, Jennifer A. (2011) Islam in France Reconfigured: Republican Islam in 
the 2010 Gerin Report. Journal of Muslim Minority Affairs 31:3, 383-398. 

Selby, Jennifer A. (2015) France. Teoksessa Jocelyne Cesari (toim.) The Oxford 
Handbook of European Islam. Oxford: Oxford University Press, 23-63. 

Shadid, W. & van Koningsveld, P. S. (2005) Muslim Dress in Europe: Debates 
on the Headscarf. Journal of Islamic Studies 16:1, 35-61. 

Strassburger, Gaby (2000) Fundamentalism versus Human Rights: Headscarf 
Discourses in an Established-Outsider-Figuration in France. Teoksessa Fe- 
lice Dassetto (toim.) Paroles d'islam: Individus, sociétés et discours dans 


168 


https://doi.org/10.21435/tl.270 


7 Nicolas Sarkozy ja ranskalaisen islamin rajat 


l'islam européen contemporain / Islamic Words. Individuals, Societies 
and Discourse in Contemporary European Islam. Pariisi: Maisonneuve & 
Larose, 125-144. 

Triandafyllidou, Anna (1998) National Identity and the 'Other'. Ethnic and 
Racial Studies 21:4, 593-612. 

Triandafyllidou, Anna (2001) Immigrants and National Identity in Europe. 
Lontoo: Routledge. 

Verschueren, Jef (2001) Predicaments of Criticism. Critique of Anthropology 
21:1, 59-81. 

Wihtol de Wenden, Catherine (2007) Debating Cultural Difference in France. 
Teoksessa Gino G. Raymond & Tariq Modood (toim.) The Construction of 
Minority Identities in France and Britain. New York: Palgrave Macmillan, 
48-58. 

Villard, Florent & Sayegh, Pascal-Yan (2013) Redefining a (Mono)cultural 
Nation: Political Discourse against Multiculturalism in Contemporary 
France. Teoksessa Raymond Taras (toim.) Challenging Multiculturalism: 
European Models of Diversity. Edinburgh: Edinburgh University Press, 
236-254. 

Wodak, Ruth (2001) The Discourse-Historical Approach. Teoksessa Ruth 
Wodak & Michael Meyer (toim.) Methods of Critical Discourse Analysis. 
Lontoo: Sage, 63-94. 

Wodak, Ruth (2012) Language, Power and Identity. Language Teaching 
45:2, 215-233. 

Wodak, Ruth & Boukala, Salomi (2015) European Identities and the Revival 
of Nationalism in the European Union: A Discourse Historical Approach. 
Journal of Language and Politics 14:1, 87-109. 

Wodak, Ruth, de Cillia, Rudolf, Reisigl, Martin & Liebhart, Karin (2009) 
The Discursive Construction of National Identity. Kääntäneet Angelika 
Hirsch, Richard Mitten & J. W. Unger. Toinen painos. Edinburgh: Edin- 
burgh University Press. 

Wodak, Ruth & Weiss, Gilbert (2005) Analyzing European Union Discourses: 
Theories and Applications. Teoksessa Ruth Wodak & Paul Chilton (toim.) 
A New Agenda in (Critical) Discourse Analysis. Theory, Methodology and 
Interdisciplinarity. Amsterdam: John Benjamins Publishing Company, 
121—135. 

Zwilling, Anne-Laure (2020) France. Teoksessa Oliver Scharbrodt, Samim 
Akgónül, Ahmet Alibašić, Jorgen S. Nielsen & Egdünas Racius (toim.) 
Yearbook of Muslims in Europe, Volume 11. Leiden: Brill, 247—269. 

Özkirimli, Umut (2000) Theories of Nationalism: A Critical Introduction. New 
York: Palgrave Macmillan. 


169 


https://doi.org/10.21435/tl.270 


8 Ristiretkelta jumalattoman 
esivallan alle 


Papillinen diskurssi Suomessa 1941-1948 


Jouni Tilli 
O https://orcid.org/0000-0003-4197-8147 


"Voi olla vaikea tehtävä vakuuttaa miehiä tämän sodan oikeutuksesta — jos 
sota tulee. Miksi niin? Koska meidät pitäisi ensin itse vakuuttaa siitä. Tie- 
dämme, että maallemme näyttää olevan eduksi nykyinen käänne; mutta 
onko se oikein, sitä ei ole yhtä helppo sanoa. - - Mitä Jeesus tekisi nyt?” 
(Viro 1974, 34, kursiivi alkuperäinen.) 


Näin tunnusti jatkosodan päiväkirjassaan nuori pastori Voitto Viro 
Saksan aloitettua valtaisan vyörynsä kohti itää kesäkuun 25. päivä 
vuonna 1941. Viron sotapäiväkirja paljastaa mielenkiintoisen, histo- 
riallista kontekstiaan laajemman jännitteen: miten kristityn tulisi 
suhtautua esivaltaan tilanteessa, jossa poliittiset ja sotilaalliset intres- 
sit näyttävät olevan ristiriidassa uskonnollisten periaatteiden kanssa? 
Entä mitä papin pitäisi tehdä, kun esivalta kutsuu häntä toimimaan 
tavalla, jota ei välttämättä pysty perustelemaan eettisesti? 

Yllä mainittu jännite kristityn ja maallisen esivallan välillä on läsnä 
jo Raamatussa. Viides käsky kieltää tappamisen, ja Jeesus neuvoi 
vuorisaarnassaan kääntämään toisen posken ja rakastamaan vihol- 
lista (Matteus 5:44). Toisaalta Jeesus kehotti seuraajiaan antamaan 
keisarille sen, mikä keisarille kuuluu ja Jumalalle mikä on Jumalan 
(Mark. 12:17). Paavalin (Room. 13) tunnetun määritelmän mukaan 
ei taas ole olemassa esivaltaa, joka ei ole Jumalalta peräisin. Näin 
opetti myös Martti Luther. 

Suomessa luterilainen kirkko onkin perinteisesti ollut esivallan 
vahva tukipilari. Esimerkiksi niin sanottujen sortokausien (1899- 
1905 ja 1908-1917) aikana arkkipiispa Gustaf Johansson painotti 
tiukasti tottelemista, vaikka tsaarin venäläistämistoimet loukkasivat 
Suomen laillista asemaa suurruhtinaskuntana. Toisin kuin monille 
poliitikoille, kirkolle lainvastaisuus ei ollut tuolloin peruste olla tot- 

telematta. Vastaava ajattelu toistui vuoden 1918 sisállissodassa. Tyó- 
väestön elinolosuhteiden parantaminen oli tärkeää, mutta aseisiin 
tarttumista oli mahdotonta hyväksyä. Kirkonmiesten enemmistö nä- 
ki punaisten kapinoineen esivaltaa ja siten myös Jumalaa vastaan. 
(Huttunen 2010, 206-211.) 

Tarkastelen luvussani, miten suhtautumista esivaltaan perusteltiin 
Raamatun ja luterilaisen teologian opinkappaleilla kahtena erityisen 
problemaattisena ajankohtana: jatkosodan alussa (1941-1942) ja vä- 
littömästi sodanjälkeisinä vuosina (1944-1948). Aineistoni perustuu 
pappien julkaistuihin ja julkaisemattomiin saarnoihin sekä paimen- 
kirjeisiin, pappien toimittaman Koti ja kasarmi -lehden sekä luterilai- 
sen kirkon epävirallisen äänenkannattajan Kotimaan kirjoituksiin. 
Jatkosodassa armeijassa palveli noin 500 luterilaista sotilaspappia, 
kotirintamalla puolestaan oli noin 1000 pappia (ks. Ojalehto 1979; 
Kansanaho 1991). 

Jatkosota on luterilaisen poliittisen teologian näkökulmasta mer- 
kittävä ajanjakso, koska sota yhdessä kansallissosialistisen Saksan 
kanssa oli hyökkäyksellinen, toisin kuin talvisota. Lopulta katkerasti 
päättyneen sodan jälkeen edessä oli uusi haaste, kun julkiateistisen 
Neuvostoliiton tukema laitavasemmisto nousi valtaan. Ensimmäi- 
seksi esittelen käyttämäni papillisen diskurssin käsitteen ja analysoin, 
minkälaisilla argumenteilla suomalaiset papit perustelivat jatkosodan 
olleen uskonnollinen sota ja mitä tästä seurasi. Sen jälkeen tarkas- 
telen kolmessa osiossa, miten pappien sodanjälkeinen suhtautumi- 
nen esivaltaan muuttui varovaisesta toiveikkuudesta kirkon ja valtion 
eron pohtimiseksi ja jopa marttyyriyteen valmistautumiseksi. 


Papillinen diskurssi ja suhde esivaltaan 


Michel Foucault'ta (2002) mukaillen diskurssi ymmärretään tässä lu- 
vussa yksittäisiä sanoja, asioita tai puhetapoja laajemmaksi kokonai- 
suudeksi. Diskurssi on vakiintunut sosiaalinen tai yhteiskunnallinen 
käytäntö, joka ohjaa katsomaan maailmaa omien normiensa puitteis- 
sa. Samalla diskurssi on sekä valtasuhde että epistemologinen suhde: 
se asemoi ihmisiä suhteessa toisiinsa sekä tuottaa sitä, mikä ymmär- 
retään ja hyväksytään tiedoksi ja todeksi. Diskurssin ”säännöt” ovat 

aina ajallisesti ja paikallisesti rakentuneita, vaikka ne pyrkivat esitta- 
mään itsensä ehdottomina ja ylihistoriallisina. Diskursseja analysoi- 
daan esimerkiksi sanavalintojen, retoristen keinojen ja argumentatii- 
visten strategioiden kautta (ks. Weiss & Wodak 2003). 

Papillisen diskurssin keskeinen elementti on kytkös pyhään teks- 
tiin: siinä missä profeetta on henkilökohtaisesti Jumalan välikappa- 
le, papin tehtävä on opettaa ja tulkita Raamattua (Hershel 1999, 25; 
McFarlan ja muut 2011, 413). Lisäksi papillisessa diskurssissa koros- 
tuu konkreettinen näkökulma esimerkiksi Jeesuksen elämän vaihei- 
siin sekä Raamatun muihin tapahtumiin ja paikkoihin. Jumalan suh- 
de ihmiseen ja maailmaan rakennetaan tätä kautta. (Kort 1992, 86; 
myös Less] 1989, 184-187; Kennedy 1994, 257-258.) Luterilaisuudes- 
sa raamatullinen perusta on erityisen tärkeä, koska yksi protestantis- 
min keskeisistä opinkappaleista on sola scriptura eli se, että Raamattu 
on opin ylin normi. Luterilaisessa traditiossa Martti Lutherin kirjoi- 
tukset puolestaan muodostavat oman tulkintaprismansa. 

Olennaista on myös side puhujan edustamaan pyhään instituu- 
tioon eli kirkkoon. Pappi ei ”keksi uutta” vaan nojaa instituutionsa 
symbolisiin resursseihin, joihin hänellä on etuoikeutettu pääsy kou- 
lutuksensa ja asemansa kautta (Lessl 1989, 186). Auktoriteetin näkö- 
kulmasta on niin ikään tärkeää, että papillinen ääni on johdonmukai- 
nen. Raamattu ja kanonisoidut opinkappaleet, kuten katekismus ja 
uskontunnustus, suojaavat relativismilta ja epäjohdonmukaisuudelta 
(Hostetler 1997, 52). Näihin sortumisesta seuraa helposti auktoritee- 
tin rapautuminen. Teksteihin ja kirkolliseen traditioon perustuvalla 
johdonmukaisuudella tehdään myös pesäeroa niin sanottuun maal- 
likkopuheeseen sekä esimerkiksi profeetalliseen diskurssiin (Kort 
1992, 59-61). Näin papin ääni kaikuu ”ylhäältä alaspäin? (Rhodes 
2014, 328). 

Kenneth Burken (1969b; myös Woodward 2003) mukaan kuuli- 
joiden suostuttelu onnistuu, kun puhuja pystyy osoittamaan, että hä- 
nellä tai hänen ajamallaan asialla on jotain yhteistä yleisön tai heidän 
intressiensä kanssa. Burke korostaa, että onnistunut identifikaatio voi 
syntyä melkeinpä millä keinolla tahansa. Me-pronominin, sopivien 
sananlaskujen, tutun rakenteen, vertauskuvien, yleisestä hyväksytty- 
jen argumenttien tai rytmin lisäksi samastumista voidaan luoda vaik- 
kapa elekielellä tai pukeutumalla. Yhteinen vihollinen puolestaan voi 

yhdistää muuten erimielista yleisöä. Raamatullisen tai muun uskon- 
nollisen kuvaston teho pohjautuu moniulotteiseen analogiaan: nii- 
tä käyttämällä puhuja kutsuu yleisöään samastamaan käsillä olevan 
tilanteen Raamattuun ja samastumaan siihen myös itse (vrt. Burke 
1969b, 134-135). Tällä tavoin on mahdollista antaa nykyhetkelle us- 
konnollinen merkitys sekä vihjeitä tai ohjeita sen suhteen, miten ylei- 
són on syytä asennoitua ja toimia (Burke 1970, 58; Woodward 2003, 
35, 49-50). 

Retoriikan näkökulmasta onkin huomattava, että siinä missä teo- 
logit voivat keskittyä oikean opin hiomiseen ja välillä abstraktiinkin 
Jumala-kuvaan, saarnaajien on otettava huomioon yleisönsä tässä ja 
nyt (Rountree 1994, 39-40). Retoriikan näkökulmasta papillisen dis- 
kurssiin sisältyvä haaste onkin siinä, että papin on kyettävä kääntä- 
mään ylimaallinen sanomansa kielelle, jonka mahdollisimman moni 
kohdeyleisössä tunnistaa ja pystyy samastumaan. Muuten tavoitteena 
oleva mielenmuutos tai uskonvahvistus eivät onnistu (Lessl 1989, 
188). Yhteys on erityisen tärkeä murrosten ja kriisien, kuten sodan, 
aikana. Kriisit ovat samalla myös haasteista suurimpia, koska niiden 
aikana (ja jälkimainingeissa) tilanteet saattavat muuttua nopeasti ar- 
vaamattomilla tavoilla. 

Erityisesti luterilaisuudessa papilliseen diskurssiin kuuluu olennai- 
sesti myös kanssakäyminen maallisen vallan kanssa. Suhteessa esival- 
taan määritellään maallisen ja hengellisen instituution kanssakäymi- 
sen ehtoja. Martti Lutherin - jonka vaihtelevat ajatukset muotoiltiin 
vasta myöhemmin ”kahden valtakunnan opiksi” (esim. Witte 2004, 
85-118) - mukaan Jumala hallitsee maailmassa sekä lain että hengen 
avulla. Koska ihminen ei syntiinlankeemuksen vuoksi voi välttyä te- 
kemästä pahoja tekoja, esivalta pakkokeinoineen on Jumalan välttä- 
mätön keino pitää yllä järjestystä sekasortoa vastaan. Uskonsa kaut- 
ta kristitty kuuluu myös Jumalan valtakuntaan, joka on hengellinen. 
Siellä hallitsee vain Pyhä Henki, ei laki tai miekka. Näin kristitty on 
yhtä aikaa kahden valtakunnan kansalainen. (Luther 1961, 366-370; 
Barth 2012, 179-181). 

Vaikka molemmat ovat Jumalan luomia, hengellinen ja maallinen 
valtakunta tulee kuitenkin pitää erillään. Ne ovat eri tarkoitusta var- 
ten: hengellinen pitää huolta synnintunnosta ja armosta, maallisessa 
taas on kyse ulkoisen rauhan puolustamisesta. Maallisessa sfäärissä 

tulee suorastaan iloiten totella esivaltaa. Tottelemattomuus tulee ky- 
seeseen ainoastaan silloin, jos voidaan olla ehdottoman varmoja siitä, 
että esivalta toimii "jumalattomasti" (Barth 2012, 56, 280, 328-334). 

Martti Luther näki myös maallisen esivallan edustajien toteuttavan 
Jumalan tahtoa heidän pitäessään yllä lakia ja järjestystä. Vastaavasti 
kirkon edustajien ja ylipäätään kristittyjen on oikeutettua osallistua 
poliittiseen toimintaan tai toimia esimerkiksi sotilaina, koska he tällä 
tavoin voivat edistää Jumalan valtakunnan asiaa osana maallista jär- 
jestystä. Esivallan palveluksessa kristitty ei tartu aseisiin yksityishen- 
kilönä, vaan hän toteuttaa Jumalan säätämiä tehtäviä. Toisaalta pa- 
peilla on myös velvollisuus vedota niin päättäjien kuin tavallisten 
kansalaistenkin omatuntoon, jos he ovat toimimassa Jumalan tahdon 
vastaisesti. (Cargill Thompson 1984, 97-111; Sowle Cahill 1994, 105, 
108; Rupp & Drewery 1970, 122). 

Kiinteàn valtiosuhteensa vuoksi luterilaisen kirkon suhde poliitti- 
seen maalliseen valtaan on jatkuvasti ajankohtainen aihe (ks. Ander- 
sen 2013; Grenholm ja Gunner 2014). Luterilaisen poliittisen teolo- 
gian yhteiskunnalliset seuraukset modernin demokratian kehitykses- 
tà aina kansallissosialismin ja jopa hyvinvointivaltion mahdollista- 
miseen ovat olleet kiivas debatin aihe jo pitkään (esim. Phillips 2012; 
Ojakangas 2015). Suomalaisessa tutkimuksessa suurimman huomion 
on ymmärrettävistä syistä saanut kirkko sisällissodassa (esim. Hut- 
tunen 2010; Huhta 2010). Jatkosota ja sen jälkeiset vuodet ovat lähes 
vastaavanlainen murroskohta, joita ei kuitenkaan toistaiseksi ole juu- 
rikaan tutkittu papillisen diskurssin näkökulmasta. Kiinnitän analyy- 
sissani erityistä huomiota siihen, miten uskonnollista ja raamatullista 
kuvastoa sekä Martti Lutherin ajatteluun nojaavaa argumentaatiota 
käytettiin suhtautumisessa maalliseen esivaltaan eli valtioon ja sen ta- 
voitteisiin yllä mainitulla ajanjaksolla. 


Jatkosota, Jumalan sota ja ristiretki 


Ylipäällikkö Mannerheimin kesäkuussa 1941 antama päiväkäsky oli 
dramaattinen: ”Kutsun teitä kanssani pyhään sotaan kansakuntamme 
vihollista vastaan. Sankarivainajat nousevat kesäisten kumpujen alta 
jälleen rinnallemme tänään, jolloin lähdemme Suomelle turvatun tu- 

levaisuuden luodaksemme Saksan mahtavien sotavoimien rinnalla ja 
asetovereina vakain mielin ristiretkelle vihollistamme vastaan” Man- 
nerheimin sanat vakuuttivat monen luterilaisen papin, ja he vastasi- 
vat innostuneesti ylipäällikkönsä kutsuun perustellen sotaa nimen- 
omaan uskonnolla. 

Jatkosodan ”pyhyyttä” perusteltiin ensiksi sillä, että sitä käytiin Ju- 
malan johdolla ja hänen nimissään. Esimerkiksi Oulun hiippakun- 
nan piispa Juho Mannermaa viittasi saarnassaan Mannerheimin 
käyttämiin ilmauksiin ”pyhä sota” ja "ristiretki" todeten, että ne olivat 
”ihmeellisesti sisältörikkaat”. Piispan mukaan jatkosota oli pyhä, kos- 
ka sitä käytiin Jumalan voimalla ja hänen aseillaan. (Mannermaa 
1941.) Pastori, aktiivinen Akateemisen Karjala-Seuran jäsen ja sodan 
jälkeen kokoomuksen kansanedustajana ollut Olavi Lähteenmäki 
(1941) saarnasi, että suomalaiset voivat rukoilla kuin kuningas Aasa 
Vanhassa testamentissa: ”Herra, Sinun nimessäsi käymme sotaa?” 
(2. Aikak. 14: 11.) Kyseessä ei ollut ainoastaan Suomen asia: Lähteen- 
mäki julisti, että suomalaiset olivat Jumalan valtakunnan asialla. 

Sotilaspastori Topi Vapalahti puolestaan sovelsi Karjalan Armeijan 
radioaseman, niin sanotun Aunuksen radion, avajaisissa pitämässään 
puheessa Suomen tilanteeseen Vanhan testamentin ajatusta pyhästä 
sodasta. Vapalahden käyttämä Viidennen Mooseksen kirjan katkel- 
ma on eräs tunnetuimmista sotakuvauksista: 


Jos lähdet sotaan vihollistasi vastaan ja näet hevosia ja sotavaunuja ja 
sotajoukon, joka on sinua suurempi, niin älä pelkää heitä, sillä Herra, si- 
nun Jumalasi, on sinun kanssasi, hän, joka johdatti sinut Egyptin maasta. 
Kun olette ryhtymässä taisteluun, astukoon pappi esiin puhumaan kan- 
salle ja sanokoon heille: ”Kuule, Israel! Te ryhdytte nyt taisteluun vihol- 
lisianne vastaan. Älkää arkailko, älkää peljätkö älkääkä hätääntykö, äl- 
kää säikähtykö heitä; sillä Herra, teidän Jumalanne, käy teidän kanssanne, 
sotii teidän puolestanne vihollisianne vastaan ja antaa teille voiton” (5. 
Moos. 20: 1-4.) 


Vapalahti sanoi, että avajaisseremonia - kuten monet muut vastaavat 
tilaisuudet - olivat todisteita siitä, mistä sodassa todella oli kyse. Hä- 
nen mukaansa suomalaiset olivat ikään kuin luonnostaan noudatta- 
neet vanhaa israelilaista sotalakia, jonka mukaan pappi puhuu tais- 
telemaan lähdössä oleville joukoille ja vakuuttaa, että voitto on oleva 

varma, koska Jumala sotii heidán kanssaan. (Vapalahti 1941, 2-3.) 
Kuten yllä olevista esimerkeistä käy ilmi, suomalaisten pappien argu- 
mentointi ammensi tutusta raamatullisesta pyhän sodan kuvastosta. 
Sen mukaan pyhä sota on aina Jumalan aloittama, ei koskaan ihmis- 
ten itsensä, vaikka sitä käytäisiin heidän välityksellään. Toiseksi Ju- 
malan nähdään osallistuvan aktiivisesti sotatapahtumiin. Tämä puo- 
lestaan tarkoittaa sitä, että varmuus voitosta on olennainen osa pyhää 
sotaa. (Von Rad 1991, 41-51; Longman & Reid 1995, 40.) 

Perinteiset suomalaiskansalliset arvot olivat toinen usein käytetty 
peruste: taistelu kodin, uskonnon ja isänmaan puolesta teki sodasta 
pyhän. Lukuisten sotilaspastoreiden ohella muun muassa piispa Juho 
Mannermaa ja kenttäpiispa Johannes Björklund korostivat arvoja. 
Mannermaa totesi vuoden 1942 Oulun hiippakunnan pappeinko- 
koukselle laatimassaan selvityksessä, että jatkosota oli pyhä sota sen 
vuoksi, että länsimaiset katsomukset edustivat hengellistä ja yhteis- 
kunnallista vapautta. (Mannermaa 1942.) Kenttäpiispa Björklund 
(19414) puolestaan julisti, että Suomen käymä sota oli pyhää, koska 
siinä oli kyse evankeliumin sanan viljelemisen vapauden turvaami- 
sesta tuleville polville”. 

Raamatullisen esimerkin mukaisen pyhän sodan lisäksi jatkosota 
oli ristiretki. Ristiretki ei ole pelkästään maallista sotimista, vaan Ju- 
malan antama tehtävä. Ristiretken kutsuminen tarkoittaa, että kristit- 
tyjen tulisi lopettaa keskinäiset nujakointinsa ja liittoutua yhteistä vi- 
hollista vastaan. Ristiretkelle lähdetään kristinuskon puolustamiseksi 
— vaikka de facto hyökäten, kuten historian saatossa usein on tehty. 
Ristiretkellä kuoleville on luvassa syntien anteeksianto sekä marttyy- 
rin asema, onhan tällainen sota Kristuksen maanpäällisen sijaisen ju- 
listama. Papillinen läsnäolo ristiretkellä on niin ikään luonnollista. 
(Runciman 1951, 108-109; Johnson 1997, 33-34; Tyerman 2004, 28- 
32.) Uskon lisäksi ristiretkellä on maantieteellinen merkitys: pyhän 
maan valloittaminen takaisin vääräuskoisilta. Ristiretki voidaankin 
nähdä sekä hengellisenä että geopoliittisena vapautustaisteluna. Risti- 
retkellä väkivallan käyttö ei ole traaginen välttämättömyys tai syn- 
ti, vaan suorastaan uskonnollinen hyve. Yllä mainittuja, ristiretkille 
keskiajalta lähtien annettuja merkityksiä on myöhemmin hyödyn- 
netty valikoiden mitä erilaisimmissa tilanteissa. (Runciman 1951, 84; 
Riley-Smith 2005, 2-11; Kangas 2007, 55-67.) 

Suomessa ristiretki-innostus oli huipussaan sodan alkuvaiheessa 
kesällä ja syksyllä 1941, mutta osin myös vielä vuoden 1942 puolella. 
Ristiretkeä perusteltiin kolmella tavalla. Kaksi ensimmäistä olivat tut- 
tuja perinteisestä ristiretkiteologiasta eli sodan julistaminen taiste- 
luksi kristinuskon puolesta sen vihollisia, tässä tapauksessa bolSevik- 
keja, vastaan sekä pyhän maan eli Karjalan takaisinvalloittaminen. 
Kolmas keino puolestaan oli suomalaiskansallinen erikoisuus. Sii- 
nä Mannerheim rinnastettiin, ei pelkästään ensimmäisen ristiretken 
vuonna 1095 julistaneeseen paaviin, vaan jopa Kristukseen. 

Rovasti Rolf Tiivola otti sotilaspappien toimittaman, sekä rinta- 
malla että kotona ilmestyneen Koti ja kasarmi -lehden kirjoituksessa 
innostuneesti vastaan ylipäällikkö Mannerheimin kutsun ristiretkelle. 
Hän taustoitti suomalaisten ristiretkeä vuoden 1095 kirkolliskokouk- 
sen tapahtumilla. Tuolloin paavi Urbanus II esitti kristityille kehotuk- 
sen lähteä taisteluun kristinuskon vihollisia ja pyhän maan häpäisijöi- 
tä vastaan. Yleisön kerrotaan vastanneen hurmioituneesti. Tiivolan 
mukaan tällaisesta sodasta oli kyse myös nyt: 


Taistelu itää vastaan on nyt saanut r i s t i r et k e n luonteen ja nimen. 
Niinpä sotamarsalkka Mannerheimkin kutsuu ensimmäisessä päiväkäs- 
kyssään taisteluamme ristiretkeksi. Ja nimi onkin aivan paikallaan. Sil- 
lä nyt on tosiaan kyseessä ristiretki aito uskottomia ja Jumalan vihollisia 
vastaan, kansojen orjuuttajia, sortajia ja väkivallantekijöitä vastaan. - — 
Jumala on johtanut asiat niin, että Eurooppa on herännyt ja noussut yh- 
tenä miehenä ihmiskunnan verivihollista ja Kristuksen vihollista vastaan. 
- - Kun näin on, voimme mekin kajahuttaa kuten ristiretkeläiset muinoin 
'Jumala niin tahtoo! (Tiivola 1941, 1, harvennus alkuperäinen.) 


Myös maalaisliiton kansanedustajapappi Lennart Heljas perusteli 
Suomen ristiretkeä vastaavasta näkökulmasta. Hän mukaansa risti- 
retken käsitteeseen liittyi yleisellä tasolla taistelu pyhän ja suuren 
asian puolesta, mutta ristiretkeksi ei ollut mahdollista kutsua jokaista 
sotaa, missä kansa kävi taistelua vapautensa puolesta. Suomen ta- 
pauksessa asia oli kuitenkin selvä. Koska bolševismi oli vaaraksi sekä 
Euroopalle että kristinuskolle, "Euroopan mannerkansojen ristiret- 
kestä jumalattomasti hallittua Venäjää vastaan” kieltäytyminen olisi 
ollut Heljaksen mukaan syntiin verrattava teko. Suomalaiset olisivat 
tehneet anteeksiantamattoman rikoksen sekä itseään että jälkipolvia 

kohtaan, jos he olisivat tyytyneet vain passiiviseen vastarintaan. (Hel- 
jas 1941, 2.) 

Kotimaan pääkirjoituksessa (1941) todettiin, että suomalaisten 
käymä "puolustussota" oli ”totisesti ristiretki, mikäli ristiretki on tais- 
telua kristinuskoa ja kristikirkkoa vainoavan pakanallisen sortovallan 
kukistamiseksi ja vapauden avaamiseksi evankeliumin julistukselle ja 
kristilliselle seurakuntaelämälle” Myös kenttäpiispa Johannes Björk- 
lund korosti Suomen kamppailua kristinuskon vihollisia vastaan. Hä- 
nelle vihollinen edusti yksinkertaisesti pahuutta: suomalaiset sotilaat 
olivat ”ristiretken tekijöitä pahuuden henkivaltojen voittamiseksi”. 
(Björklund 1941b.) Björklundin tekstin esikuva on Raamatun Efeso- 
laiskirjeessä (6. luku), jossa käydään taistelua ”pimeyden hallitsevia 
maailmanvaltiaita" ja ”pahuuden henkiolentoja” vastaan. Kyseistä 
kohtaa on käytetty usein, kun on haluttu samastaa hengellinen ja po- 
liittinen tai sotilaallinen kamppailu (ks. Witherington 2009, 218). 

Kuten keskiaikaisilla esikuvillaan, myös Suomen ristiretkessä oli 
kyse pyhän maan, Karjalan, takaisinvalloittamisesta. Kenttäpiispa 
Björklund (1942, 15) kirjoitti sodan alkupuolella, että ”isänmaallisesti 
ja uskonnollisesti on rajojemme siirtäminen niiden luonnolliselle 
paikalleen oikein ja välttämätöntä. Taisteluamme taistellessamme me 
olemme pyytäneet saada käydä sotamme Herran kasvojen edessä.” 
Kenttäpiispan mukaan Itä-Karjala kuului Suomelle uskonnollisista 
ja luonnollisista syistä. Se oli ”isien hien ja veren pyhittämää” maata, 
joka tuli palauttaa osaksi oikeille omistajilleen. Sen vuoksi Björklund 
pyysi siunausta ”ristiretkisotureilleen”. Näin ollen eteneminen alueil- 
le, jotka eivät koskaan olleet kuuluneet Suomelle, ei ollut hyökkäys. 
Kyseessä oli Jumalan suomalaisten asuinalueeksi määräämän maan 
valloittaminen takaisin vääräuskoisilta. 

Moni pappi niin koti- kuin tulirintamalla käytti samanlaisia argu- 
mentteja. Esimerkiksi Lennart Heljas (1941, 2) totesi, että "tahdom- 
me turvata Suomen kansalle ja erityisesti sen karjalaiselle heimolle 
niin etelässä kuin idässä sen maan, minkä Herra Jumala vuosisatoja 
sitten on sen asuma-alueeksi määrännyt”. Professori Ilmari Salomies 
puolestaan iloitsi, että suomalaiset olivat astumassa ”uuteen, ihanaan 
maahan, jonka Jumala jo aikojen alussa on meille säätänyt” (Salomies 
1941, 4). Pastori Eino Kiuaksen mukaan taistelun perusteina olivat 

"Kristuksen veri ja Pyhän Kirjan lupaus siitä, että Jumala on säätänyt 
kansoille niiden ajat ja asumisien rajat” (Kiuas 1942, 21). 

Näin suomalaisten ristiretken "geopolitiikalle" löydettiin raama- 
tullinen peruste Apostolien tekojen (17: 26) kohdasta, jonka mu- 
kaan Jumala on säätänyt kansoille ajat sekä asumisen rajat. Kun Suo- 
men armeija eteni Itä-Karjalaan, se sekä palautti asiat jumalallisen 
järjestyksen mukaiseksi että puolusti kristinuskoa. Ylevä, abstrakti- 
kin puhe Karjalasta ”pyhänä maana” soveltui hyvin sodanjohdon tar- 
koituksiin. Vaikka usein käytettiin ilmausta "kolmen kannaksen lin- 
ja” (Karjalan, Aunuksen ja Vienan kannas Suomenlahden, Laatokan, 
Äänisen ja Vienanmeren välillä), sodan viralliset maantieteelliset 
päämäärät jäivät lopulta selkiintymättömiksi (Juutilainen 2005, 137). 

Suomen jatkosodassa luterilaisen kirkon ja esivallan kädenlyönti 
huipentui suhtautumisessa ylipäällikkö Mannerheimiin. Kuka tahan- 
sa ei voi julistaa sodan olevan pyhä tai taistelevansa kristinuskon 
puolesta vääräuskoisia vastaan, siihen vaaditaan uskonnollinen johta- 
ja. Suomalaiset luterilaiset papit kuitenkin hyväksyivät, että Man- 
nerheim, sotilas, rinnasti itsensä epäsuorasti katolisen kirkon hen- 
gelliseen johtajaan, paaviin, jonka on perinteisesti katsottu olevan 
ristiretkelle kutsuva auktoriteetti. Mannerheimin päiväkäskyn sanat 
”seuratkaa minua” jopa innoittivat osaa papeista löytämään yhtymä- 
kohtia Jeesuksen käyttämään puhutteluun. Jeesus kutsuu usein ope- 
tuslapsiaan ja muita uskovia nimenomaan sanoilla "seuraa minua” tai 
”seuraa sinä minua” (esim. Joh. 21: 19; Matt. 8: 22; Luuk. 9: 59). 

Eräs sotilaspastori kirjoittikin, että ”seuraa minua” oli kaikkein py- 
hin kutsu, koska Mannerheimin lisäksi se oli myös ”Herran päivä- 
käsky”. Kutsun myötä suomalaisille aukeni ratkaiseva taistelu: pyhä 
taistelu perkelettä vastaan. ”Lähdemmekö seuraamaan kutsua?” hän 
kysyi. (Kuusi 1941, 1.) Sotilaspastori Martti Halmesmaa saarnasi vas- 
taavalla retoriikalla, jossa Mannerheim vertautui Jeesukseen ja venä- 
läiset sielunviholliseen: 


Jeesus tahtoo, että me olisimme hänen seuraajiaan, niitä, jotka luottavat 
hänen sanoihinsa täydellisesti ja toimivat mielellään niiden mukaan. Jos 
me jätämme hänet, me emme pelastu. Me olemme ylpeitä siitä, että voito- 
kas ylipäällikkömme kehoittaa meitä seuraamaan häntä vielä kerran risti- 
retkelle perivihollistamme vastaan. Sen teemme mielellämme. Tupisim- 

meko silloin, kun Vapahtajamme Kristus taas kutsui taisteluun syntiä ja 
saatanaa vastaan oman pelastuksemme tähden ja siksi, että tässä maassa 
edelleen siunaus asuisi? (Halmesmaa teoksessa Tilli 2014, 137.) 


Saarnassa otettiin kiinnostavasti huomioon mahdollinen ”nurina” 
mikä on sodanoikeutuksen näkökulmasta ymmärrettävää, sillä ky- 
seessä oli hyökkäys. Myöhemmin syksyllä 1941 niin sanotun van- 
han rajan ylityksen yhteydessä kieltäytymisiä alkoikin esiintyä ver- 
rattain runsaasti. Sotilaspappien retoriikassa Mannerheimin kutsusta 
kieltäytyminen oli sama kuin Jeesuksen kutsun torjuminen eli myös 
teologiseen kadotukseen johtava teko. Näin kulminoitui tapa, jolla 
maallinen ja hengellinen sfääri samastettiin sota-aikana: armeijan yli- 
päällikkö oli myös pyhän sodan johtaja. Vastaavasti Mannerheim piti 
pappien saamista mukaan sotaponnistukseen erittäin tärkeänä. Hän 
oli myös tae sille, että armeijaan perustettiin syksyllä 1941 kenttäpiis- 
pan virka, vaikka kirkon piispat suhtautuivat aloitteeseen penseästi 
(ks. Vuori 2011). Vaikka luterilaisessa teologiassa esivalta ylipäätään 
saa oikeutuksensa Jumalalta, tällä tavoin esimiesten totteleminen 
näyttäytyi tavallistakin painokkaampana uskonnollisena velvollisuu- 
tena. Mannerheimistä tuli ikään kuin retorinen jumaltermi, kiistämä- 
tön argumentti, joka oli sekä sotilaallisen että teologisen auktoriteetin 
symboli (ks. Burke 1969a, 108-113). 

Jatkosota oli luterilaisen sodanteologian näkökulmasta ongelmal- 
linen. Suomalaiset papit hyödynsivät kattavasti teologisen oppi-isän- 
sä kritisoimia näkemyksiä perustellessaan esivallan tottelemista ja oi- 
keuttaessaan jatkosotaa. Uskontoa voi joskus joutua puolustamaan 
aseellisesti, mutta sota ei Martti Lutherin ajattelussa koskaan voi ol- 
la pyhää, eikä sitä voi käydä oikeutetusti uskon tai uskonnon puoles- 
ta. Erityisesti ristiretket olivat Lutherille kauhistus; sotiminen Kris- 
tuksen nimessä oli Jeesuksen opetusta vastaan. Vastaavasti myöskään 
kirkon ei tullut tarttua aseisiin tai siunata niitä. Luther piti ristiretkiä 
johtaneita paaveja antikristuksina, koska paavi ei ole oikeutettu käy- 
mään maallista sotaa (Luther 1529; Barth 2012, 46-47). Luterilais- 
ten pappien diskurssi kuitenkin siis nojautui pitkälti katolilaiseen so- 
danoikeutuksen traditioon erityisesti jatkosodan alussa. 

Luterilaisessa papillisessa diskurssissa korostunut totteleminen 
osoittautui ongelmalliseksi myös tärkeimmän kohdeyleisón eli soti- 

laiden näkökulmasta. Saarnoja ja muita tekstejä arvosteltiin siitä, että 
koti, uskonto ja isänmaa -fraasit herättivät lähinnä pilkkaa ja olivat 
näin jopa vahingollisia taisteluhengen kannalta. Eräs kapteeni totesi 
suoraan, että sodan kutsuminen pyhäksi tai ristiretkeksi edes viit- 
tauksina pitäisi kieltää, koska sotilaat suhtautuivat erittäin kriittisesti 
kaikenlaiseen propagandistisuuteen. Sodan kestäessä tällainen kuvas- 
to jäikin taka-alalle, ja identifikaatiota pyrittiin rakentamaan muilla 
tavoin (Tilli 2014, 166-167). Jatkosota havainnollistaa hyvin papilli- 
sen diskurssin moniulotteisuutta niin johdonmukaisuuden kuin reto- 
riikan näkökulmasta. 


"Myrsky saattaa nousta” - taiteilua pelkojen ja 
velvollisuuksien välillä 


Aselepo solmittiin syyskuussa 1944 tiukkojen perääntymistaistelui- 
den jälkeen. Rauhanehdot koettiin erittäin ankariksi. Vaikka Suomi 
säilytti itsenäisyytensä, sen täytyi luovuttaa isoja alueita Karjalasta se- 
kä Sallasta, kuten myös saaria Suomenlahdelta. Rauhansopimuksen 
myötä Petsamo - Suomi-neidon toinen käsivarsi — siirtyi Neuvosto- 
liitolle, ja Suomi joutui vuokraamaan Porkkalan Neuvostoliitolle 
55 vuodeksi. Suomen maksettavaksi määrättiin lisäksi 300 miljoonan 
dollarin suuruiset sotakorvaukset, pääasiassa puu- ja metalliteolli- 
suuden tuotteina. Myös Suomen poliittinen kartta muuttui: kommu- 
nistien julkinen toiminta sallittiin ja Neuvostoliiton fasistisiksi mää- 
rittelemät järjestöt, muun muassa Akateeminen Karjala-Seura, Lotta 
Svärd sekä Isänmaallinen Kansanliike, kiellettiin. 

Kaksi rauhansopimuksen kohtaa herätti erityistä katkeruutta. 
Ensinnäkin Suomen tuli riisua aseista maassa olleet Saksan joukot. 
Vaikka Suomi onnistui lopulta täyttämään rauhanehdot, Lapin so- 
dasta muodostui katkera taistelu entisten liittolaisten kesken. Toisek- 
si Neuvostoliiton valvontakomission mielestä sodasta vastuussa olleet 
henkilöt tuli pidättää ja saattaa oikeuden eteen. Tuloksena olivat sota- 
syyllisyysoikeudenkäynnit, joita varten säädettiin sotasyyllisyyslaki. 
Se oli taannehtiva ja siten Suomen lainsäädännön ja länsimaisen oi- 
keuskäsityksen vastainen toimi. Kahdeksan henkilöä, kuuluisimpana 
presidentti Risto Ryti, tuomittiin sotasyyllisinä vankilaan. Tuomiot 

vaihtelivat kahdesta kymmeneen vuoteen. Toisaalta Suomi pääsi lo- 
pulta varsin vähällä verrattuna muihin Saksan liittolaisiin, eikä esi- 
merkiksi Nürnbergin tapaisia oikeudenkäyntejä vaadittu. 

Maaliskuussa 1945 pidettyjen vaalien jälkeen suhtautuminen esi- 
valtaan nousi keskustelunaiheeksi. Sosialidemokraateista vasemmalla 
olleiden puolueiden kattojärjestö (tärkeimpänä jäsenenään SKP) 
Suomen Kansandemokraattinen Liitto (SKDL) oli kevään 1945 vaa- 
lien suurvoittaja, ja siitä tuli jopa eduskunnan suurin puolue vuonna 
1946, kun kaksi sosialidemokraattia siirtyi sen riveihin. SKDL:llä oli 
kirkollisistakin asioista vastanneen opetusministerin salkku. Agen- 
dalla olivat hautausmaiden kunnallistaminen, tunnustuksellisen us- 
konnonopetuksen poistaminen sekä selvitys kirkon ja valtion erotta- 
misesta. Kansandemokraatit pyrkivät myös horjuttamaan luterilaisen 
kirkon asemaa tukemalla muita kirkkokuntia. Mallia toimintaan ha- 
ettiin Neuvostoliitosta. (Helin 1996, 29-34, 43.) Kirkonmiehet koki- 
vat poliittisen tilanteen erittäin tukalaksi ainakin vuoden 1948 edus- 
kuntavaaleihin asti, jolloin SKDL kärsi tappion ja putosi hallituksesta. 

Ennen kevään 1945 vaaleja Kotimaa-lehti painotti, että äänestä- 
minen oli kristityn velvollisuus, koska siten esivalta asetettiin demo- 
kraattisissa järjestelmissä. (Kotimaa 1945a, 2.) Äänestysprosentti nou- 
sikin lähelle 75:tä, kun edellisissä vaaleissa vuonna 1939 se oli ollut 
66. Vaikka sodanjälkeisten vaalien tuloksena porvarillisilla puolueil- 
la oli edelleen niukka enemmistö, vasemmiston (SDP ja SKDL) 99 
edustajanpaikkaa (200:sta) oli monelle järkytys. Kotimaan ensiarvio 
vaalituloksesta liittyi ulkopolitiikkaan: se oli signaali maailmalle (eri- 
tyisesti itänaapurille), että Suomessa hallitsivat rauhanomaiset ja de- 
mokraattiset virtaukset. Kotimaa väitti myös, että toisin kuin esimer- 
kiksi Saksassa, Suomessa ei koskaan ollut fasistisia virtauksia ja että 
jopa sodan aikana sekä ammattiyhdistysliike että kirkko olivat ko- 
rostaneet demokratian tärkeyttä. (Kotimaa 1945b, 2.) Demokratian 
korostaminen oli ymmärrettävää, sillä sodanjälkeisen debatin eräs 
näkyvimmistä aiheista oli vaatimus ”yhteiskunnan demokratisoimi- 
sesta? (Holmila & Mikkonen 2015, 158-161). Vaikka sävy oli varovai- 
sen positiivinen, demokraattisuuden (yli)korostamisen ja hyväntah- 
toisuuden taustalta on luettavissa epävarmuus siitä, mihin suuntaan 
poliittinen tilanne lähtisi kehittymään. 

SKDL sai hallituksessa seitsemän ministerinsalkkua, tärkeimpinä 
sisäministeri, opetusministeri ja puolustusministeri. Myös kirkolli- 
sista asioista vastannut opetusministeri Johan Helo ehdotti hautaus- 
maiden kunnallistamista ja, mikä kirkonmiesten näkökulmasta huo- 
lestuttavinta, kirkon ja valtion eron selvittämistä. Helon tavoitteena 
oli myös siirtyä kohti uskontojen historian ja etiikan opiskelua perin- 
teisen (luterilaisen) uskonnonopetuksen sijaan. Opetusministerin ta- 
voitteet saivat runsaasti julkisuutta ja yllättäen vähemmän rajua kri- 
tiikkiä niin kirkolta kuin Kotimaalta. (Helin 1996, 29-33, 42, 63.) 
Kansandemokraattien poliittinen painoarvo kasvoi entisestään, kun 
sodan lopussa ja välittömästi sen jälkeen presidenttinä ollut Manner- 
heim erosi maaliskuussa 1946. Eduskunta nimitti J. K. Paasikiven hä- 
nen seuraajakseen, minkä seurauksena SKDL:n Mauno Pekkalasta 
tuli uusi pääministeri. 

Erityisesti piispat laativat lukuisia julkisia lausuntoja sekä käyttivät 
henkilökohtaisia kontaktejaan vaikuttaessaan avainasemassa ollei- 
siin päättäjiin. Erityisesti opetussuunnitelmatyötä tehneen komitean 
jäsenet olivat heidän painostuksensa kohteita. Pääministeri Pekkala 
oli luvannut, että kirkkoa kuultaisiin reformeja toteutettaessa. Kir- 
kon onneksi uudistukset eivät valmistuneet ajoissa, eivätkä näin ol- 
len ehtineet Pekkalan hallituksen päätettäviksi. (Helin 1996, 66-67.) 
Tämän luvun kannalta kiinnostava yksityiskohta on, että aiemmin 
mainittu maalaisliittolainen pappi Lennart Heljas toimi ministerinä 
Pekkalan hallituksen sosiaaliministeriössä. 

Vastavalittu arkkipiispa Aleksi Lehtonen julkaisi paimenkirjeen 
vuoden 1945 alkupuolella. Lehtonen puntaroi uutta poliittista tilan- 
netta ja korosti kirkon yhteiskunnallista roolia sekä kirkon ja kansan 
kytköstä. Hän huomautti, että kirkon Kristukselle antama tehtävä oli 
ylläpitää "moraalisia periaatteita ja velvoitteita” kansallisessa ja poliit- 
tisessa elämässä. Ylläpitämällä uskoa Jumalaan kirkko vahvisti valtio- 
ta ja demokratiaa: se antoi kansalle voimaa ja rohkeutta, jotka kestivät 
kauemmin kuin ”massakokousten aikaansaama hetkellinen innos- 
tus”. Demokraattisen vaikutuksensa vuoksi kirkko ei voinut sallia it- 
seään työnnettävän marginaaliin. Lisäksi Lehtosen mielestä yritykset 
kirkon ja valtion erottamiseksi olivat erikoisia maassa, jossa melkein 
96 prosenttia väestöstä kuului luterilaiseen kirkkoon. Jos näin tapah- 

tuisi, kyseessä ei olisi todellinen tarve, vaan "kristilliselle elämänta- 
valle vieras ideologia”. (Lehtonen 1945, 67-68, 74-75.) 

Samalla Aleksi Lehtonen vähätteli valtion ja kirkon juridisia sekä 
taloudellisia kytköksiä. Hänen mukaansa kirkon ulkoiset siteet olivat 
jo suhteellisen löyhät: kirkolla oli oma päättävä elimensä, kirkollis- 
kokous, joten se oli käytännössä autonominen. Lisäksi valtiolta saa- 
tavat tulot olivat pieniä ottaen huomioon, että kirkolla oli koko valta- 
kunnan kattavia velvollisuuksia. Arkkipiispa argumentoikin talouden 
näkökulmasta, että valtiolle kävisi erittäin kalliiksi, jos se ottaisi kon- 
tolleen esimerkiksi kirkon hoitamat väestörekisteriin liittyvät tehtä- 
vät. (Lehtonen 1945, 75.) 

Toisaalta arkkipiispa huomautti varovaisesti, että jos Suomen kan- 
sa todella oli etääntynyt kristillisestä uskosta, [kirkon ja valtion] ero 
tulisi tapahtumaan itsestään. Mutta tämä ei missään nimessä näyttä- 
nyt olevan totta, Lehtonen alleviivasi. Hänen henkilökohtainen toivo- 
muksensa oli, että kirkko ja valtio toimisivat yhteistyössä molempien 
hyödyksi aikana, jolloin "kaikkien rakentavien voimien tuli työsken- 
nellä yhdessä”. Tätä silmällä pitäen kirkon tulisi suhtautua avoimesti 
erilaisiin poliittisiin ideologioihin ja pysyttäytyä puoluetaisteluiden 
ulkopuolella. Arkkipiispa päätti paimenkirjeensä varovaisen toiveik- 
kaaseen mutta realistiseen kommenttiin: ”Antaa kansamme päättää. 
Me emme tiedä, minkälainen kirkkomme tulevaisuus on. Myrsky 
saattaa nousta” (Lehtonen 1945, 75-78.) 

Oulun hiippakunnan piispa ja kokoomuksen entinen kansanedus- 
taja Väinö Malmivaara oli arkkipiispaa toiveikkaampi omassa pai- 
menkirjeessään. Hän näki, että sodan jälkeen alkamassa ollutta uut- 
ta aikaa ”vaellettiin sosiaalisen kehityksen tähtien alla” ja se tähtäsi 
”köyhien kohottamiseen muiden tasolle ja nosti valtaan ennen var- 
joissa olleet”. Perimmäinen syy vahdinvaihdokseen löytyi muualta 
kuin sodasta: Malmivaaran mukaan Suomen ”johtavat kerrokset” oli- 
vat etäännyttäneet itseään kristinuskosta jo 1880-luvulta lähtien. Piis- 
pa viittasi 1880- ja 1890-lukua sävyttäneisiin uskonnollisten arvojen 
ja maallistuvan liberalismin välisiin lukuisiin konflikteihin. ”Johta- 
vien kerrosten? luopumuksen vuoksi valta oli nyt otettu pois ja annet- 
tu muille - Jumala ei antanut itseään pilkattavan, ja ihminen niitti 
sitä, mitä kylvi, Malmivaara julisti viitaten Paavalin Galatalaiskirjee- 
seen (6: 7). (Malmivaara 1945, 51-52.) 

Mitä sosiaalikysymyksià koskevaan lainsäädäntöön tuli, piispan 
mukaan kyseessä oli kauan odotettu käänne parempaan. Väinö Mal- 
mivaara kehottikin kaikkia kristittyjä rukoilemaan maallisen esival- 
lan puolesta, jotta muutos pääsisi tapahtumaan rauhallisesti. Esival- 
lan puolesta rukoileminen - pyhä tehtävä ja osa luterilaista yleistä 
pappeutta — takaisi, että esiin astumassa ollut uusi aika pitäisi poves- 
saan Jumalan siunauksen kansallemme” Malmivaara muistutti. Le- 
vottomuus oli todennäköistä ja ymmärrettävää aikana, jolloin ”uusi 
ottaa ohjakset ja vanhasta tulee hallittu”. Piispa huomautti vielä dra- 
maattisesti, että saattoi käydä niin, ettei vanhasta jäänyt enää mitään 
jäljelle. (Malmivaara 1945, 53-54.) 

Kotimaa tarttui välittömästi piispa Väinö Malmivaaran sanoihin. 
Kristityn velvollisuus rukoilla esivallan puolesta oli unohdettu liian 
helposti. Seuraava sitaatti pääkirjoituksesta heinäkuussa 1945 kuvastaa 
luterilaisen kirkon tasapainoilua pelkojen ja velvollisuuksien välillä: 


Kristikansa on saanut nykyisen hallitusvallan piirissä laadituista suunni- 
telmista, jotka merkitsevät karkein käsin käymistä kristikansalle tärkeim- 
piin asioihin yhteisessä elämässämme. Siksi voi moni kristitty suhtautua 
koko hallitukseen pelolla ja epäluulolla. Sellainen suhde ehkäisee esival- 
lan hengen. - - Nyt tulee hänen kuitenkin rukouksin olla tukemassa ja 
kannattamassa esivaltaansa. Tämä kaikki vaatii sisäistä kilvoitusta ja sitä 
enemmän, kuta kauempana hän tuntee jonkun vallassa olevan esivallan 
toiminnan olevan hänen omista valtiollisista ja uskonnollisista ihanteis- 
taan. (Kotimaa 1945c, 2.) 


Näin julkisuudessa korostettiin yhtä aikaa huolta kansandemokraat- 
tien suunnitelmista sekä kristityn velvollisuuksia esivaltaansa koh- 
taan, vaikka päättäjien toimet olisivatkin oman ideologian tai uskon- 
nollisen vakaumuksen näkökulmasta ongelmallisia. Yhteiskuntarau- 
haa ei toisin sanoen saanut järkyttää herkässä tilanteessa — olihan 
Martti Lutherkin toistuvasti korostanut sen merkitystä ja tuomin- 
nut mellakoinnit ja kapinoinnit, joskus kiivaastikin (ks. Luther 1983, 
167-172). 

Sosialidemokraattitaustainen professori Yrjó J. E. Alanen, yksi Koti- 
maan paatoimittajista vuosina 1944-1947, sen sijaan naki tilanteen 
vielä lupaavampana kuin esimerkiksi Väinö Malmivaara. Alasen mu- 
kaan historia näytti olevan kehittymässä kohti sosialismia, ja kirkon 

tehtävä oli tehdä parhaansa, että muutos sujuisi rauhanomaisesti. Hän 
korosti, että maalliset instituutiot olivat tärkeitä, koska ne helpottivat 
siirtymistä pois "keskiaikaisesta almuetiikasta”. Valtio oli keskeinen 
tekijä inhimillisen solidaarisuuden ja hyvinvoinnin toteutumisessa. 
Yhteiskunnallisen muutoksen seurauksena kirkkokin pystyisi Alasen 
mukaan keskittymään paremmin ydintehtäviinsä eli evankeliumin- 
julistukseen - sen henkilökohtaista sanomaa tultaisiin tarvitsemaan 
kipeästi ”sosialisoidussa yhteiskunnassa”. (Alanen 1946, 24, 63, 75- 
81.) Tällä tavoin Yrjö J. E. Alanen sovitteli yhteen sosialismia ja lute- 
rilaisuutta: sosialismi sopi kapitalismia paremmin kirkon ja valtion 
yhteisen päämäärän edistämiseen. Argumentti pohjautui Martti Lut- 
herinkin omaksumaan periaatteeseen, jonka mukaan nimenomaan 
esivallan tulee huolehtia köyhäinhoidosta, koska perisyntiin langen- 
nut ihminen on luonnoltaan itsekäs, eikä yksinomaan yksityiseen 
avuliaisuuteen voi täten täysin luottaa (Arfman 2009, 216-220). Näin 
ollen valtion suuri rooli sosiaalisissa ja taloudellisissa kysymyksissä ei 
ollut ongelma. 

Näin välittömästi sodan jälkeen valtiosuhteen tärkeyttä korostet- 
tiin papillisessa diskurssissa niin teologisin kuin sosiaalisin perustein, 
vaikka vallanpitäjien ideologinen näkökulma kirkkoon olisikin ollut 
epäilevä tai jopa vihamielinen. Tätä tuettiin kahdella argumentilla. 
Ensinnäkin molemmat kirkko ja valtio hyötyivät instituutioiden lä- 
heisistä väleistä. Järjestely oli valtiolle hyödyllinen taloudellisesti, 
mutta myös sen vuoksi, että kirkko osaltaan kasvatti demokraattisia 
kansalaisia. Samalla korostettiin kirkon ja kansan yhteyttä: kirkon 
juuret olivat kansassa. Toinen peruste oli teologinen. Koska esivalta 
on osa Jumalan maailmanhallintaa, kristittyjen tulee rukoilla sen 
puolesta ja totella sitä, vaikka he eivät henkilökohtaisesti olisikaan sa- 
maa mieltä vallanpitäjien linjausten kanssa. Tässä vaiheessa pappien 
suhtautumiseen esivaltaan vaikutti todennäköisesti myös välittömästi 
sodanjälkeisten kuukausien ilmapiiri, jossa korostettiin nimenomaan 
itsekuria ja luottamusta poliittisiin johtajiin. Ilman niitä turbulentti 
tilanne olisi saattanut kärjistyä väkivaltaisuuksiksi, kuten tuolloin 
painotettiin usein (Auvinen, Holmila & Lehtimäki 2015, 232-234). 
Varovaisen optimistinen sävy kuitenkin haalistui pian, kun kansan- 
demokraateista tuli eduskunnan suurin puolue alkuvuodesta 1946, ja 
Neuvostoliiton ote kiristyi niin Itä-Euroopassa kuin Suomessa. 

Esivalta, joka ei ansaitse tulla totelluksi 


Sosiaalisten ja taloudellisten kriisien lisáksi vuosina 1945-1948 oli 
lukemattomia lakkoja ja mielenosoituksia. Useimmat niistä liittyi- 
vät kommunistien ja sosiaalidemokraattien väliseen kamppailuun 
SAK:sta, Suomen Ammattiliittojen Keskusjärjestöstä. Osa lakoista oli 
myös spontaaneja, paikallisia konflikteja, joita puolueet eivät olleet 
organisoineet. Monelle työläiselle protestointi oli tapa purkaa palkko- 
jen ja elinolosuhteiden huonosta kehityksestä johtunutta pettymystä. 
Useimmin lakkoaaltojen taustalla oli kuitenkin kommunistien pyrki- 
mys osoittaa voimaansa mobilisoimalla ihmisiä ja tukea asemaansa 
hallituksessa. Näin tapahtui erityisen usein kevään 1946 jälkeen, jol- 
loin Neuvostoliitto oli kehottanut suomalaisia kommunisteja järjestä- 
mään lakkoja ja poliittisia joukkokokouksia sekä käyttämään muita 
ulkoparlamentaarisia keinoja. Loppujen lopuksi sosialidemokraatit 
voittivat kamppailun työväestön sieluista, mutta erityisesti vuosina 
1946 ja 1947 tilanne oli turbulentti ja vaikeasti ennustettavissa. (Hol- 
mila ja Mikkonen 2015, 165-180.) 

Vaikka kirkko ei ollut mielenosoitusten kohteena, kirkonmiehet 
näkivät ne vaarallisina. Kotimaa kirjoitti, että nykyisen taloudellisten 
ja poliittisten taisteluiden perusteella sota oli muuttunut ulkoisesta 
sisäiseksi. Se painotti, että ”valtion asioista? eivät päättäneet mielen- 
osoittajat vaan kansanedustajat; oikeus ei toteutuisi ottamalla sitä 
omiin käsiin. Sen lisäksi, että tämä oli teologisesti vastoin Martti Lut- 
herin opetuksia, se murensi maallisen esivallan yleistä legitimiteettiä. 
(Kotimaa 1945a, 2.) Syksyllä Kotimaa tuomitsikin ulkoparlamentaa- 
risten keinojen käytön suorasanaisesti: ”Ja jos paljon väärinkin käy- 
tettyä faskismi-nimitystä tahdottaisiin joihinkin meillä viime aikoina 
esiintyneihin valtiollisiin ilmiöihin sovelluttaa, niin erityisesti täy- 
tyisi leimata faskistiseksi sellainen toiminta, jolla tahdotaan ulko- 
parlamentaarisin keinoin vaikuttaa maan hallintoon?” Oli erittäin 
epädemokraattista, että puolue, jolla oli vain neljäsosa kansanedusta- 
janpaikoista, pyrki ”sanelemaan” miten Suomea - tasavaltaa - tulisi 
hallita. (Kotimaa 1946a, 2.) Kotimaa rinnasti kommunismin toistu- 
vasti kansallissosialismiin ja huomautti, että edellisen kannattajat oli- 
vat nyt tekemässä täsmälleen samaa kuin jälkimmäisen kannattajat 
olivat tehneet. (Kotimaa 1946b, 2.) 

Vaikka epavarmoina aikoina olisi tarvittu turvallisuutta ja oikeu- 
denmukaisuutta, Kotimaan mukaan tilanne náytti olevan toinen. Se 
korosti luterilaisen poliittisen teologian vähemmälle huomiolle jää- 
nyttä aspektia: 


Esivalta on Jumalasta, Jumalan asettama. Mikään esivalta ei ota itse itsel- 
leen valtaan. Esivaltaa vastaan nouseva asettuu Jumalan säätämystä vas- 
taan. Mutta esivallan on myös puolestaan oltava alamaisille hyväksi. — — 
Turvallisuudentunnon luominen alamaisiin ja sen vahvistaminen heissä 
on Jumalan sille antama tehtävä. Tämän tehtävän esivalta on historian 
kuluessa useinkin lyönyt laimin, mutta aina omaksi tuhokseen. Jokaisella, 
joka osaa historiaa lukea, on siitä kyllin selviä ja tuoreitakin esimerkkejä. 
(Kotimaa 1947d, 2.) 


Näin Kotimaan argumentaatiossa Roomalaiskirjeen 13. luvun tun- 
nettu kohta käännettiin päälaelleen: kun Paavalin tekstissä esivaltaa 
vastaan nouseva ”tuottaa itsellensä tuomion” lehti korosti, että näin 
saattoi käydä myös hallitsijoille. Taustalla on Martti Lutherin käsitys 
esivallan tehtävistä. Luther (1969, 390-395) painotti esivallan vastuu- 
ta laillisuuden, oikeudenmukaisuuden ja yhteiskuntarauhan ylläpitä- 
misessä sekä rikollisten rankaisemisessa. Isossa Katekismuksessa 
puolestaan todetaan, ettei Jumala halua pitää ”hallintatehtävässä rois- 
toja ja tyranneja’. Esivalta ei saa toimia mielivaltaisesti, ja se joutuu 
vastaamaan teoistaan Jumalalle. Jos esivalta käskee tekemään syntiä, 
kristittyjen tulee totella ennemmin Jumalaa kuin ihmisiä (Apt. 5: 29, 
CA XVI, 6-7.) Kyseessä oli näin varsin tiukka näpäytys vallankah- 
vaan tarranneille kommunisteille. 

Monen papin mukaan suurin este turvallisuuden edistämiselle oli 
se, että tuolloinen hallituspohja perustui enemmän poikkeuksellisil- 
le olosuhteille kuin kansan ja eduskunnan todelliselle tuelle (Kotimaa 
19470, 2). Toisin sanoen kirkonmiesten mielestä maallisen esivallan 
ongelma oli se, että sitä ei ollut asetettu demokraattisesti — vaikka se 
siis pohjautui demokraattisten vaalien tulokseen. Hieman ristiriitai- 
sen ajatusrakennelman avulla oli kuitenkin mahdollista arvostella 
Neuvostoliiton sekaantumista Suomen sisäpolitiikkaan suomalaisten 
kommunistien kautta. Myös toinen papiston tässä yhteydessä esiin 
nostama ongelma liittyi sananvapauteen. Kansaa edustivat president- 
ti ja eduskunta, eivät joukkokokoukset. Mielenosoitusten nähtiin jär- 

kyttavan yhteiskuntarauhaa; sen sijaan tarvittiin "vastuullista" kritiik- 
kia seka hallitusta etta "despoottisia pyrkimyksia omaavia" kohtaan. 
(Kotimaa 1947a, 2.) 

Esivalta-ajattelun näkökulmasta yllä analysoitu argumentointi on 
kiinnostavaa: samastamalla kommunistijohtoinen hallitus vaarallisi- 
na pidettyihin mielenosoituksiin tasapainoiltiin demokratian tär- 
keyden korostamisen ja eduskunnan muodostaman hallituksen legi- 
timiteetin kyseenalaistamisen välillä. Sodan jälkeen Neuvostoliiton 
johtaman valvontakomission läsnäolo ja suomalaisten kommunistien 
tiiviit kytkökset Neuvostoliiton kommunistiseen puolueeseen vaikut- 
tivat varmasti pappien asenteisiin demokraattisestikin valtaan nous- 
seita ”kotikommunisteja” kohtaan. 

Joukkoliikehdinnän lisäksi kommunistien haltuunsa ottaman Val- 
tiollisen poliisin, niin sanotun punaisen Valpon, toiminta oli pap- 
pienkin huomion kohteena. Kommunistijohtoinen Valpo toimi usein 
mielivaltaisesti, mistä seurasikin eduskunnan päätös lakkauttaa se 
syksyllä 1948. Tilalle perustettiin Suojelupoliisi. Kotimaa-lehdessä 
julkaistiin useita Valtiollisen poliisin toimia kirpeästi arvostelevia 
kirjoituksia. Eräässä lukuisista asiaa käsitelleistä pääkirjoituksestaan 
lehti huomautti, että keskustelu valtion poliisin virkavirheistä edus- 
kunnassa asti varmistaisi sen, että viranomaiset toimisivat tulevai- 
suudessa enemmän "lain hengen mukaisesti”. Tätä pidettiin erityisen 
tärkeänä, koska tapa, jolla Valtiollinen poliisi puuttui mielivaltaises- 
ti ”tiettyjen poliittisen järjestöjen? toimintaan kyseenalaisti koko 
valtion auktoriteetin. Kotimaa napauttikin kärkevästi, että esivaltaa 
näytti nyt edustavan yhteiskunnan ”moraalittomin ja sivistymättömin 
aines”. (Kotimaa 1946c, 2.) 

Tällä kannalla oli esimerkiksi kirkkoherra Tauno Rämesalo. Hän 
totesi sodanjälkeiselle ajalle tyypillisen opportunismin levinneen 
Suomessakin laajalle, kuten arvojen ja tekojen välinen ristiriita osoit- 
ti. Vaikka julistettiin tasa-arvoa ja veljeyttä, teot kertoivat Rämesalon 
mukaan vihasta ja kostosta. Oikeudesta oli tullut itsensä karikatyy- 
ri: se mitä joillekin sallittiin heidän oikeutenaan, määriteltiin toisten 
kohdalla rikokseksi. Lisäksi Rämesalo valitteli, että ”henkilöt, jotka 
eivät olleet tehneet mitään isänmaan hyväksi, vaativat korkeata ase- 
maa, hännystelevät vieraita raukkamaisesti sekä ilmiantavat naapu- 
rinsa’. (Rämesalo 1946, 4; myös Kotimaa 1947c, 2.) Sodan jälkeen oli 

varmasti selvää, keihin viitattiin, sillä uuden "punaisen Valpon” ylim- 
mästä johdosta noin kolmannes oli saanut jatkosodan aikana tuo- 
mion maan- tai valtiopetoksesta. 

Papillisen diskurssin kritiikki hallitusta ja sen alaisuudessa toimi- 
vaa Valtiollista poliisia kohtaan nojasi luterilaiseen käsitykseen esi- 
vallan tehtävistä ja vastuusta. Argumentteja oli kaksi. Ensimmäisen 
mukaan tapa, jolla valtio toimi, rapautti sen auktoriteettia. Se ei täyt- 
tänyt Jumalan esivallalle antamaa tehtävää ylläpitää järjestystä ja tur- 
vallisuudentunnetta. Kommunistit eivät toisin sanoen käyttäneet esi- 
valtaa niin kuin sitä oli tarkoitus käyttää: oli hyvinkin mahdollista, 
että esivalta oli ”laiton”. Toinen argumentti oli henkilökohtaisempi. 
Sen mukaan kommunistit eivät yksinkertaisesti olleet sopivia tai pä- 
teviä viranomaisiksi. Näin ollen esivalta ei ansainnut tulla totelluksi. 


Kirkon tie on marttyyriyden tie? 


Sotilaspastorina jatkosodassa ollut, sodanjälkeisen kirkon näkyvä 
uudistaja ja arkkipiispana vuosina 1964-1978 työskennellyt Martti 
Simojoki pohdiskeli "kansankirkon" olemusta ja totesi, että eräs sen 
heikkouksista oli nimenomaan suhde valtioon. Simojoki käytti nat- 
si-Saksaa esimerkkinään ja huomautti, että jos antikristilliset voimat 
ottivat valtion haltuunsa, kirkon olemassaolon kannalta perustavan- 
laatuisia kysymyksiä tulisi arvioida uudelleen. Tällä tavoin Simojoki 
ikään kuin valmisteli lukijoitaan sen varalta, että tulevaisuuden lute- 
rilainen kansankirkko ei välttämättä olisi sellainen, johon suomalai- 
set olivat tottuneet. Jos kirkon oli valtion vuoksi mahdotonta toimia 
kristillisen uskonsa pohjalta, Suomen luterilaisen kirkon tulisi siirtyä 
”johonkin toiseen, uudenlaiseen kirkkomuotoon” (Simojoki 1946, 
51-52.) Kansallissosialistisen Saksan kirkkopolitiikan lisäksi vertai- 
lukohtia haettiin Neuvostoliiton sodan jälkeen miehittämistä maista. 
Esimerkiksi Unkarin luterilaisen kirkon kamppailua sosialistisen hal- 
linnon alaisuudessa seurattiin tarkasti (ks. Baer 2006). 

Kuopion hiippakunnan piispa Eino Sormunen oli monia kollegoi- 
taan huomattavasti skeptisempi vasemmistojohtoista hallitusta koh- 
taan. Teologisesti ja poliittisesti konservatiivinen Sormunen sai laita- 
vasemmistolta jopa liikanimen "natsipiispa" (Helin 1996, 74). Hän 

oli pessimistinen sen suhteen, mitä kommunistien valtaannousu toi- 
si tulleessaan; erityisesti valtion kasvava rooli oli Kuopion piispalle 
uhka. Siinä missä demokratioissa "valtio oli kansaa varten; nykyisin 
tilanne oli Eino Sormusen mukaan päinvastoin: kansalainen oli ole- 
massa valtiota varten, ja valtio laittoi elämän jokaisen osa-alueen, 
myös kirkon, palvelemaan omia tarkoituksiaan. Äskettäin päättynyt 
totaalinen sota oli kyseisen kehityksen huipentuma. Piispa näki, että 
sodanjälkeinen poikkeustila oli uuden, kaamean normaalin alku, ti- 
lanteen, jossa ”enemmistöperiaate sekä maltillisuus on uhrattu totali- 
teetille” ja vapaat yksilöt muutettu ”tahdottomiksi, ajattelemattomiksi 
termiiteiksi”. (Sormunen 1948, 17-18, 110, 122.) 

Argumentti ”totaalista valtiota” vastaan toistui useissa Eino Sor- 
musen puheissa ja kirjoituksissa: 


Kellään ei ole vastuuta mistään, kukaan ei maksa mitään, sillä valtio mak- 
saa kaikki. Valtiosta tulee sentralisoitu ja militarisoitu, sille antavat leiman 
poliisit, ylen ankarat valtion suojelulain määräykset, valvonta, urkinta, il- 
miannot, vankilat ja keskitys leirit. - — Totaalisen valtion ilmauksia yhteis- 
kunta- ja talouselämän aloilla ovat massoittuminen, kollektivismi ja pakko- 
talous (s.o. joko sosialisointi tai suunnitelmatalous). (Sormunen 1948, 18.) 


Näin Kuopion piispalle valtion laajeneva rooli taloudessa oli vaaralli- 
nen tie kohti sosialismia eli totalitarismia. Sormunen sovelsi näin jo 
Platonista juurensa juontavaa aristokraattista demokratian kritiik- 
kiä ja löysi kansanvallasta paradoksaalisen syyn totalitarismiin liuku- 
miselle. Piispa valitteli, että vaikka toisen maailmansodan jälkeinen 
ajanjakso oli tehnyt Suomesta demokraattisemman kuin aiemmin, 
järjestelmää jäyti piilevä epäilys sen itsensä toimivuudesta. Lisäksi sil- 
lä oli taipumus suosia keskinkertaisuutta ja ”epäpätevyyttä”. Eino Sor- 
musen mukaan tästä seurasi se, että demokratioilla oli tapana liukua 
kohti diktatuureja (Sormunen 1948, 100). 

Niin Sormuselle kuin monelle muullekin papille luterilainen kirk- 
ko oli demokratian suojamuuri ”ilmiselviä diktatorisia pyrkimyksiä” 
vastaan, koska se edusti ”kansanvaltaista ja demokraattista vapautta? 
(Sormunen 1948, 110). Tämän vuoksi kirkko ei voinut olla kytkök- 
sissä valtioon, joka ei ollut demokraattinen - ja Sormusen mukaan 
kirkon vaikutusvallan vähentäminen ideologisin perustein sekä talou- 
den kansallistaminen olivat esimerkkejä siitä, että näin oli jo tapahtu- 

massa Suomessakin. Kun valtio hylkäsi luterilaisen periaatteensa, että 
sekä kirkko että valtio olivat yhdessä osa Jumalan maailmanhallin- 
taa, kirkon oli tullut aika erottaa itsensä valtiosta. Tämä tosin saattoi 
johtaa marttyyriyteen, piispa Sormunen (1948, 123-124) varoitteli. 
On myös syytä huomioida, ettei Sormunen ollut yksin pessimisminsä 
kanssa (esim. Leino 1946, 1). 

Vuonna 1947 myös Kotimaa-lehti alkoi asennoitua aikaisempaa 
kriittisemmin valtiovaltaan. Se huomautti, että kirkon sosiaalinen ja 
poliittinen vastuu oli tarvittaessa arvostella esivaltaa julkisesti. Jos val- 
lanpitäjät säätivät lakeja tai toimivat Jumalan käskyjä vastaan, kirkon 
oli välttämätöntä ilmaista kantansa. Vaikka historian saatossa niin oli 
käynyt usein, kirkko ei saanut ryhtyä valtion "propagandaosastoksi" 
tai vetäytyä julkisesta elämästä. Kirkon ei suinkaan tullut automaat- 
tisesti siunata kaikkea, mitä maallinen esivalta teki; jos oli tarpeen, 
kuten silloin kun ”valtio pyrki totalitaariseen hallintaan”; kirkon täy- 
tyi toimia valtion omatuntona. Kotimaa huomautti, että seurauksena 
saattoi olla marttyyrin rooli, mutta tämän ei saanut antaa estää kirk- 
koa täyttämästä tehtäväänsä. (Kotimaa 1947e, 2.) 

Kirkon roolia esivallan kriitikkona korosti myös Tampereen piispa 
Eelis Gulin valtiopäiväsaarnassaan 1948. Jos kirkko alennettiin val- 
tion palvelijaksi, se ei enää ollut kristillinen kirkko. Gulinin mukaan 
kirkon täytyi olla valtion omatunto; sen tuli huolehtia, että esivalta se- 
kä sen käyttäjät noudattivat periaatteita, joille heidän auktoriteettinsa 
perustui. Valtion tuli ylläpitää oikeutta Jumalan nimissä. Jos tämä 
tehtävä unohdettiin, kirkon oli tullut aika tarttua todistajan tehtä- 
väänsä, Gulin julisti Suomen uskonnolliselle ja poliittiselle eliitille. 
(Gulin 1948, 4528-4529.) 

Piispa Gulin oli ainoa valtiopäiväsaarnaaja, joka painotti kirkon 
tällaista vastuuta suhteessa valtioon. Tämä on hieman yllättävää, sillä 
Felis Gulin oli tunnettu positiivisesta suhtautumisestaan vasemmis- 
toon. Niin Gulinin kuin esimerkiksi Kotimaan kannalle on kuitenkin 
löydettävissä vankat teologiset perustelut: Martti Luther korosti aika- 
naan tämänkaltaisen ”poliittisen saarnaamisen” tärkeyttä, jos esivalta 
toimi sopimattomasti. Lutherin näkemys ylipäätään vallankäyttäjistä 
ei ollut kovinkaan positiivinen. Hänen mukaansa he olivat usein kon- 
nista suurimpia, jotka olivat kipeästi sielunhoidon ja hengellisen 
opastuksen tarpeessa. (Barth 2012, 334.) 

Näin teologiset ja taloudelliset näkökohdat kohtasivat vaarallisek- 
si koetun sosialismin vastustamisessa. Teologinen argumentti oli, että 
valtio oli enemmän kuin potentiaalinen uhka, jos esivaltaa käyttivät 
kirkon vieraaksi tai jopa vihamieliseksi kokevat tahot. Jos valtio toimi 
vastoin Jumalan säätämystä, kirkon ei tullut ainoastaan etäännyttää 
itseään vaan myös valmistautua marttyyrin roolin, mikä suomalaisil- 
le papeille tarkoitti ideologisin perustein tapahtuvaa vainoa. Jälkim- 
mäisen argumentin mukaan talouden kansallistamisen taas väitet- 
tiin johtavan henkilökohtaisen vastuun katoamiseen, minkä taas on 
katsottu olevan olennainen osa luterilaisuutta. Näin ollen talous, jo- 
ka luterilaisessa teologiassa on yksi maallisen järjestyksen osa, jonka 
kautta kristitty palvelee Jumalaa, ymmärrettiin nimenomaan yksilön- 
vapautta korostaen. Toisin sanoen kollektiivinen talous oli papillises- 
sa diskurssissa myös teologisesti ongelmallinen. 


Lopuksi 


Suomen pappien muuttuva suhtautuminen esivaltaan vuosien 1941 
ja 1948 välillä osoittaa, miten luterilainen papillinen diskurssi oli si- 
doksissa historialliseen ja yhteiskunnalliseen kontekstiinsa sekä min- 
kälaista tasapainoilua siihen kuului. Jatkosodan alussa papisto tarttui 
Mannerheimin kutsuun ristiretkelle itää vastaan. Papit perustelivat 
Raamatun ja pääasiassa katolilaiseen perinteeseen kuuluvan sotaku- 
vaston avulla, miksi sota oli Jumalan tahtoma ja johtama taisto kris- 
tinuskon vihollista vastaan. Tämä puolestaan tarkoitti, että Martti 
Lutherin argumentti uskonnollisia sotia vastaan jouduttiin sivuutta- 
maan: sitoutuminen esivaltaan ajoi teologisen johdonmukaisuuden 
edelle. Ongelmia puolestaan seurasi, kun kohdeyleisö alkoi arvostella 
papilliseen diskurssiin kuulunutta retoriikkaa pyhästä sodasta ja risti- 
retkistä. 

Toisaalta ristiretken avulla jatkosota oli mahdollista esittää puolus- 
tuksellisena. Puolustuksellisuus sekä se, että sotaa käydään laillisen 
esivallan palveluksessa, ovat keskeisiä elementtejä niin kristillisen oi- 
keutetun sodan perinteessä kuin Martti Lutherin ajattelussa. (Luther 
1526; ks. myös Cargill Thompson 1984, 114-115.) Tällä tavoin oli 
myös mahdollista perustella viidennen käskyn (”älä tapa”) sivuutta- 

minen. Isossa katekismuksessaan Martti Luther toteaa, etta kyseinen 
kasky ei sido esivaltaa. Jumalalta ja esivallalta ei ole otettu pois valtaa 
tappamiseen. Puolustussodat esivallan palveluksessa ovat siis Luthe- 
rin ajattelussa oikeutettua vakivaltaa. 

Sodanjalkeinen myrsky alkoi tyyntya syksylla 1947, kun liittoutu- 
neiden valvontakomissio lahti Suomesta, YYA-sopimus allekirjoitet- 
tiin huhtikuussa 1948 ja kommunistit kärsivät suuren vaalitappion 
kesällä 1948. Tuohon ajanjaksoon mahtui mielenkiintoisia muutoksia 
kirkonmiesten suhtautumisessa esivaltaan, optimismista aina valtion 
ja kirkon eroon ja "marttyyriyden" mahdollisuuteen saakka. Martti 
Lutherin näkemyksiä sovellettiin kattavasti erilaisissa tilanteissa. Eri- 
tyisesti kolme havaintoa nousee esiin niin sanottujen vaaran vuosien 
ajan luterilaisesta papillisesta diskurssista. 

Ensiksi, sodan jälkeen ryhdyttiin korostamaan kirkon ja kansan 
suhdetta, mikä on myös ollut keskeinen teema kirkon asemasta ja 
tehtävistä käydyssä keskustelussa jo 1800-luvun lopulta lähtien. Tätä 
kautta oli mahdollista vastustaa valtion suunnitelmia kirkon roolin 
vähentämisestä. Samalla toisaalta nousi esiin perinteinen aristokraat- 
tinen parlamentaariseen demokratiaan kohdistuva epäily: tämä oli 
seuraus, kun vääränlainen "aines" pääsi valtaan. Tälläkin argumentil- 
la on Suomessa pitkä perinne, sillä esimerkiksi itsenäistymisen yhtey- 
dessä käydyssä debatissa parlamentaarinen demokratia samastettiin 
nimenomaan köyhälistön valtaan, usein ideologisin perustein. Tästä 
puolestaan seurasi se, että suhtautuminen demokratiaan oli varauk- 
sellinen. (Ihalainen 2017, 5.) 

Toiseksi, jo välittömästi sodan jälkeen alkoi tulla esiin eriäviä nä- 
kökantoja niin suhteessa esivaltaan kuin poliittis-taloudelliseen kehi- 
tykseen. Esimerkiksi Yrjö J. E. Alanen ja Eino Sormunen olivat mo- 
lemmat vanhemman polven teologisesti konservatiivisia pappeja, 
mutta heidän näkemyksensä olivat melkoisen erilaiset. Alaselle val- 
tion kasvava rooli oli selkeä parannus myös kirkon näkökulmasta, 
kun taas Sormuselle tilanne oli kauhistuttava. Sodan jälkeinen aika 
osoitti, miten papillisen diskurssin sisällä oli painotuseroja, vaikka 
keskeiset elementit säilyivät samoina. 

Kolmanneksi, kansainvälisessä vertailussa monille Euroopan pro- 
testanttisille kirkoille toinen maailmansota oli käänteentekevä hetki 
suhteessa esivaltaan. Esimerkiksi Saksassa kansallissosialismi ja toi- 

sen maailmansodan tuhot pakottivat kirkot tarkastelemaan kriitti- 
sesti, miten pitkälle esivallan totteleminen voi ulottua. Analyysini pe- 
rusteella Suomessa vastaavaa keskustelua käytiin vasta sodan jälkeen, 
kun kommunistit pääsivät valtaan. 

Vaikka luterilaisten pappien siunausta ristiretkelle on mahdollista 
arvostella teologisin ja eettisin perustein, on myös huomioitava se to- 
siseikka, että maailmanpoliittisella shakkilaudalla Suomen mahdolli- 
set siirrot sotaa ennen olivat varsin rajallisia. Vastaavalla tavoin on 
syytä pitää mielessä, ettei esimerkiksi vuonna 1946 tai 1947 ollut lain- 
kaan itsestään selvää, että Suomi tulee säilymään itsenäisenä. Itä-Eu- 
roopan ja Baltian maiden muuttumista kansandemokratioiksi ja 
niiden kirkkojen ahdinkoa Neuvostoliiton puristuksessa seurattiin 
tiiviisti. Joka tapauksessa kommunisminvastaisuus näyttää kuitenkin 
olleen luterilaisen kirkon papeille ensisijainen kehys, jonka perus- 
teella suhdetta esivaltaan on artikuloitu. Kaiken kaikkiaan papillinen 
diskurssi oli kiinnostava solmukohta. Raamatun, teologisten opin- 
kappaleiden ja johdonmukaisuuden yhteensovittaminen erilaisissa, 
nopeastikin muuttuvissa tilanteissa eri yleisöille ei ollut yksinkertaista. 

Diskursiivinen näkökulma uskonnon 
rikosoikeudelliseen suojeluun 


Tuomas Äystö 
O https://orcid.org/0000-0003-2319-5296 


Tanskalaisen Jyllands-Postenin Muhammad-pilakuvakohu saavutti 
Suomen tammikuussa 2006. Sanomalehti oli julkaissut kaksitoista 
profeetta Muhammadia esittävää karikatyyriä yhdessä Muhammadin 
kuvaamista käsittelevän kirjoituksen kanssa. Eräiden ratkaisevien 
käänteiden jälkeen syntyi kansainvälinen kohu, josta paisui Tanskan 
suurin diplomaattinen kriisi sitten toisen maailmansodan. Suomea 
skandaali ainoastaan sivusi: pääministeri Matti Vanhanen pyysi julki- 
sesti anteeksi, kun (silloin marginaalinen) Suomen Sisu ry julkaisi 
nettisivuillaan mainitut karikatyyrikuvat, joita yksikään suomalainen 
iso media ei ollut sellaisenaan julkaissut. Suomalaisissa viestimissä 
kuitenkin pohdittiin intensiivisesti, tulisiko sananvapaus asettaa us- 
konnollisten tunteiden edelle vai pitäisikö näitä asioita painottaa juu- 
ri päinvastoin (ks. Männistö 2007). Kysymys on yhä ajankohtainen. 

Julkinen keskustelu uskonnon pilkasta sai erityisen kansallisen ve- 
turinsa muutamaa vuotta myöhemmin, kun islamvastaisuudestaan 
tunnettu poliitikko Jussi Halla-aho tuomittiin uskonrauhan rikkomi- 
sesta. Halla-aho julkaisi blogitekstin, jossa hän kuvaili Muhammadia 
pedofiilina ja islamia pedofiiliuskontona. Tämä 2000-luvun kuului- 
sin uskonrauhatapaus käynnisti keskustelun uudelleen, mutta tällä 
kertaa huomio kiinnittyi vahvasti myös siihen, että uskonnon pilkan 
kielto on kirjattu Suomen rikoslakiin ja että tätä kohtaa sovelletaan 
aktiivisesti. Uskonrauhapykälällä oli puolustajia mutta myös kriiti- 
koita, joiden mielestä uskonnollisten tunteiden ja pyhien asioiden 
suojelu ei ole maallisen valtion tehtävä ja että tämä sananvapausrajoi- 
tus on tarpeeton. 

Vuosien 1999 ja 2017 välillä uskonrauhan rikkomisesta on Suo- 
messa tuomittu noin 15-20 henkilöä. Rikoslain luvun 17 pykälän 10 
tavallisimmin sovellettu osa kieltää uskonnollisten pyhien asioiden 
julkisen pilkkaamisen. Suurin osa tapauksista on liittynyt islamia kos- 
kevaan nettikirjoitteluun. Joukossa on myös netin ulkopuolella tehty- 
jä tekoja ja joitain kristinuskoon tai juutalaisuuteen yhdistettyjä ta- 
pauksia (ks. Äystö 2018). Rangaistuksena uskonrauhan rikkomisesta 
on määrätty poikkeuksetta sakkoja. Mainitun Halla-ahon tapauksen 
ohella myös saman puolueen varavaltuutettu Sebastian Tynkkysen 
vastaavanlainen oikeusprosessi vuonna 2017 sai runsaasti julkisuutta. 

Suomen tilanne on eurooppalaisittain poikkeuksellinen. Noin puo- 
lessa Euroopan maista uskonnon tai jumalan pilkkaaminen on rikos- 
laillisesti kielletty jossain muodossa, mutta useimmissa niistä tämän- 
kaltaista pykälää ei enää sovelleta (Gatti 2015). Esimerkiksi Euroopan 
neuvoston yleiskokous on suosittanut, että jumalanpilkan kiellosta 
pitäisi luopua jäsenvaltioissa, painottaen yhtäältä sananvapauden ja 
toisaalta yksilöiden ja ihmisryhmien suojelun tarpeellisuutta (Hent- 
tonen ja muut 2015, 86-87). Toisaalta Euroopan ihmisoikeustuomio- 
istuimen oikeuskäytännöstä löytyy uskonnon pilkkaa koskevia lan- 
gettavia ratkaisuja, ja näillä uskonrauhatuomioita on perusteltu myös 
Suomessa (ks. Gatti 2015; KKO 2012, 58). 

Tässä luvussa (ks. myös Äystö 2017a; 2017b) hyödynnän kahta ai- 
neistokokonaisuutta: uskonrauhapykälän valmistelua ja sen poliittista 
muovautumista koskevia dokumentteja, sekä valittuun oikeustapauk- 
seen — kajaanilaisen moskeijan töhrintään vuonna 2006 - liittyviä do- 
kumentteja. Pykälän synnystä kertova aineisto paljastaa, mihin tar- 
koitukseen uskonnon pilkan kielto valmisteluvaiheessa tarkoitettiin 
ja miten silloiset kansanedustajat ottivat sen vastaan. Tarkastelluksi 
oikeustapaukseksi valittu kajaanilaisen moskeijan töhrintä taas puo- 
lustaa paikkaansa siten, että se on Halla-ahon oikeuskäsittelyn ohella 
oikeuskirjallisuudessa ja lakitietokannoissa (Finlex, Edilex ja Suomen 
laki) parhaiten tunnettu 2000-luvun uskonrauhatapaus. Lisäksi ta- 
pauksen ratkaisussa viranomaiset joutuivat pohtimaan nimenomaan 
uskonnon kategorian laillisia rajoja, jotka ovat tämän luvun keskiös- 
sä. Keskeisin tavoitteeni on selvittää, miten lainsäätäjät ja viranomai- 
set muodostavat ja käyttävät uskonnon kategoriaa - siis aluetta, jonka 
on nähty tarvitsevan erityistä suojelua — sekä tarkastella, miten tämä 

kytkeytyy yhteiskunnallisesti tai institutionaalisesti vaikutusvaltaisiin 
diskursseihin. Valittujen aineistokokonaisuuksien kautta ei voi ko- 
konaisvaltaisesti tarkastella uskonnon kategorian muodostamista ja 
käyttöä viranomaistyössä, mutta näiden aineistojen keskeisen aseman 
vuoksi niistä voidaan perustellusti etsiä viranomaisten kielellisiä käy- 
täntöjä määrittäviä piirteitä. 


Viranomaisaineistoja ja poliittisia aineistoja tutkimassa 


Yhteiskunnan virallisten instituutioiden tutkimuksella on mittavat 
perinteet yhteiskuntatieteissä. Suomessa tällaista tutkimusta on teh- 
ty eri näkökulmista esimerkiksi sosiologian, hallintotieteen, sosiaali- 
politiikan ja valtio-opin aloilla. Nimenomaisesti oikeusinstituutiota 
ovat puolestaan tarkastelleet erityisesti oikeussosiologit, joiden tavan- 
omaisimmat kysymykset ovat liittyneet esimerkiksi rikollisuuteen 
ilmiönä, rangaistusten tosiasiallisiin vaikutuksiin tai oikeusviran- 
omaisten menettelytapoihin (Niemi-Kiesiläinen ja muut 2006, 23- 
25). 

Uskontotieteessä, erityisesti niin kutsutussa diskursiivisessa us- 
kontotieteessä on yhä enemmän tarkasteltu, miten uskonnon katego- 
ria on toiminut osana yhteiskunnallisia käytäntöjä ja yhteiskunnan 
organisointia (ks. Fitzgerald 2007; McCutcheon 2007; Asad 2003), 
ja juuri kyseisellä kategorialla operoiva viranomaistoiminta on ollut 
osalle tutkijoista antoisa tutkimuskohde (ks. Taira 2010; 2013; Horii 
2016; Ärsheim 2016). Toisenlaisista näkökulmista käsin on tarkastel- 
tu uskontojen ja moniuskontoisen yhteiskunnan hallintaa, jolloin 
viranomaisaineistot ovat usein olleet keskeisiä (Martikainen 2013; 
Richardson 2015; Nilsson 2015). Tämä luku asettuu luontevimmin 
mainitun kaltaisen diskursiivisen uskontotieteen ja uskontojen hal- 
linnan tutkimuksen jatkumoon, mutta sillä on relevanssia myös viha- 
rikosten tai uskonnon ja politiikan tutkimuksesta kiinnostuneille. 

Niin poliitikot kuin monet viranomaisetkin ovat tekstityöläisiä (ks. 
Heikkinen ja muut 2000, 11; Ruuskanen 2006, 50-51), jotka yhtäältä 
käyttävät valtaansa nimenomaan kielen avulla ja joiden toimintaa 
yleisesti jaetut kielelliset käytännöt toisaalta vahvasti määrittävät. Esi- 
merkiksi tuomioistuimen ratkaisu on kirjallinen dokumentti, jossa 

on ilmaistu päätös perusteluineen. Ratkaisussa laki-instituution valta 
konkretisoituu ja viranomaiset osallistuvat yhteiskunnallisen todelli- 
suuden rakentamiseen, mutta siinä näkyvät myös monet yleisemmät 
yhteiskunnalliset ja kulttuuriset jäsennykset (Niemi-Kiesiläinen ja 
muut 2006; Richardson 2000, 125). Ajoittain vaikeaselkoiset oikeus- 
ratkaisut ja muut viranomaisdokumentit toimivat toisaalta muistu- 
tuksena myös siitä, että kielenkäyttö on usein omaleimaista rajau- 
tuneilla alueilla, kuten erityisiä teknisiä termejä ja diskursseja käyt- 
tävässä oikeusinstituutiossa. Tällöin voidaan puhua erityisestä insti- 
tutionaalisesta diskurssista. (Mayr 2015.) Lakiantropologi Lawrence 
Rosenin näkemys, jonka mukaan laki on kulttuurin konstituoimaa ja 
päinvastoin (Rosen 2006, xii), viittaa siihen, että oikeudellista toimin- 
taa ei tule nähdä irrallisena sosiaalisesta kontekstistaan ja että laki- 
instituutio vastavuoroisesti muovaa yhteisöä. 

Yhteiskunnallisesti merkittävät diskurssit ovat kytköksissä valta- 
suhteisiin. Diskurssit itsessään tuottavat todellisuudesta tietynlaista 
kuvaa, vieden tilaa toisenlaisilta tavoilta rakentaa todellisuutta (ks. 
Foucault 2014, 42-45). Lisäksi erilaisten yhteiskunnallisten asemien 
vuoksi joillain toimijoilla on enemmän mahdollisuuksia vaikuttaa 
vallitseviin diskursseihin kuin toisilla. Näkyvät ja tärkeät poliitikot, 
valtamedia ja keskeisissä asemissa olevat viranomaiset ovat esimerk- 
kejä yhteiskunnallisesti vallitsevien diskurssien tyypillisistä avain- 
määrittäjistä. (Van Dijk 1996, 84-104; Mayr 2015.) 

Nämä seikat perustelevat kahta tutkimusasetelmallista ratkaisua- 
ni. Viranomaisaineistot ja parlamentaariset aineistot ovat ensinnäkin 
käyttökelpoista ja merkittävää tutkimusaineistoa. Toiseksi diskurssi- 
analyysin tai vastaavan kielenkäytön etualalle nostavan metodologian 
valinta on mielekäs, sillä se mahdollistaa viranomaisten ja poliitikko- 
jen toiminnan tarkastelun näiden institutionaalisissa, yhteiskunnalli- 
sissa ja kulttuurisissa konteksteissaan. Kielenkäytön tarkastelu ei toki 
tuota kokonaisvaltaista kuvaa vaikkapa viranomaisten tai poliitikko- 
jen toiminnasta, koska esimerkiksi talous, aineelliset seikat ja muut 
diskurssiin palautumattomat asiakokonaisuudet tarjoavat toisenlaisia 
tulokulmia. Diskursiivinen näkökulma, kun sen painotukset on kir- 
joitettu auki, antaa kuitenkin hyvän mahdollisuuden analysoida esi- 
merkiksi yhteiskunnallisten jäsennysten, intressien ja vallan kytkök- 
siä. 

Jos tutkimuskohteena ovat suomalaiset, tai jonkin muun vastaaval- 
la tavalla avoimen yhteiskunnan viranomaiset tai poliitikot, demo- 
kratialle asetettu läpinäkyvyysihanne helpottaa tutkijan työtä. Esi- 
merkiksi Suomessa on säädetty Laki viranomaisten toiminnan julki- 
suudesta (621/1999), jonka ensimmäisen luvun ensimmäinen pykälä 
ilmaisee julkisuusperiaatteen: ”Viranomaisten asiakirjat ovat julkisia, 
jollei tässä tai muussa laissa erikseen toisin säädetä” Kyseisen lain pe- 
rusajatuksena on, että viranomaiset suorittavat tehtäviään julkisesti ja 
että kaikilla on näin mahdollisuus saada tietoa viranomaisten toimin- 
nasta, ellei niiden julkisuutta ole välttämättömistä syistä lailla erik- 
seen rajattu (Nevalainen & Sokka 2011, 34). Sama periaate todetaan 
myös Suomen perustuslain 2. luvun 12 $:ssä. Julkisia viranomais- 
aineistoja on useimmiten hankittavissa kohdennettujen tietopyyntö- 
jen avulla. Parlamentaarisen työskentelyn asiakirjat on puolestaan ar- 
kistoitu varsin kattavasti eduskunta.fi-palveluun. 

Viranomainen voi kuitenkin lain nojalla julistaa asiakirjan salassa 
pidettäväksi ja hänellä on usein myös tähän liittyviä velvoitteita. Sa- 
laamisen taustalla voi olla esimerkiksi perustuslain asettama vaatimus 
jokaisen yksityisyyden turvaamisesta (PL 2:10). Esimerkiksi sosiaali- 
ja terveydenhuollossa arkaluontoisuutensa vuoksi salassa pidettävät 
asiakirjat ovat tavallisia (Nevalainen ja muut 2011, 151-157). 

Asiakirjojen julkisuuteen liittyvät seikat asettavat huomattavia ra- 
joitteita empiirisille tutkimusasetelmille. Lisäksi tutkija voi saada hal- 
tuunsa dokumentteja, jotka sisältävät salassa pidettävää tai muutoin 
arkaluontoista tietoa. Esimerkiksi tuomioistuimien pöytäkirjoista tai 
esitutkintapöytäkirjoista voi selvitä hyvin henkilökohtaisia asioita, 
joiden julkaisu rikkoo yksityisyyden suojaa tai tutkijaa sitovia eettisiä 
periaatteita. Viranomaisaineistojen käyttö vaatii siis tarkkuutta mo- 
nessa mielessä. (Ks. Kainulainen 2015, 67-69.) 

Vaikka tutkija päättäisikin tutkia vain lähtökohtaisesti julkisia ai- 
neistoja, liittyy tällaistenkin viranomaisasiakirjojen hankkimiseen 
Suomessa jonkin verran tietopyyntöongelmia. Niin tutkijat kuin 
vaikkapa toimittajat törmäävät toisinaan tilanteisiin, joissa pyydettyä 
viranomaisaineistoa ei onnistuta hankkimaan. Taho, jolle aineiston- 
pyyntö on tehty, voi esimerkiksi syystä tai toisesta kieltäytyä luovut- 
tamasta materiaalia. Tietopyyntöongelmat voivatkin muodostaa yl- 
lättävän ison haasteen viranomaistoimintaa koskevan tutkimuksen 


203 


https;//doi.org/10.21435/tl.270 


Tuomas Äystö 


tekemiselle myós avoimessa yhteiskunnassa (ks. Sutela 2016, 63-66; 
Kainulainen 2015). Asiaa on kásitelty kattavasti ja tutkijallekin hyó- 
dyllisellä tavalla Heikki Kuutin toimittamassa teoksessa Julkisuus- 
journalismi (2011). 


Diskurssianalyyttinen näkökulma uskonnon kategoriaan 


Olen valinnut lukuni keskiöön uskonnon rakentumisen, koska tämä 
kategoria määrittää oleellisella tavalla sitä, mitä suomalaisella uskon- 
rauhapykälällä konkreettisesti suojellaan ja millaiseen toimintaan sen 
avulla puututaan. Onhan ensin tunnistettava, mitä on uskonto, jotta 
voitaisiin kriminalisoida uskonnon pilkka. Viranomaisten käyttämällä 
uskonnon kategorialla on merkitystä, koska se määrittää, miten ”us- 
konnollisten" ryhmien rajoja muodostetaan ja mitkä ryhmät täten 
kuuluvat erityissuojeluun piiriin ja mitkä eivät. Koska uskonnon kate- 
goria on oleellinen moderneja yhteiskuntia jäsentävä käsitteellinen 
työkalu (Asad 2003, 181-187), on perusteltua tutkia, miten valtaa käyt- 
tävät toimijat konkreettisesti tekevät tätä sosiaalisen todellisuuden or- 
ganisointia. Kuten uskontotieteilijä Russell T. McCutcheon (2007, 176) 
summaa, todellisuuden luokittelu ei ole pelkkää käsitteellistä jargonia 
tai olemassa olevien identiteettien ja arvojen tunnistamista, vaan luo- 
kittelun intresseistä ja seurauksista kertovaa todistusaineistoa. 
Lähestyn aineistoani diskurssianalyyttisesti siten, että jäljitän sys- 
temaattisesti uskontoon liitettyä kielenkäyttöä. Analysoin, miten 
viranomaiset yhtäältä hahmottavat ja toisaalta muodostavat uskon- 
toa yhteiskunnallisena ja oikeudellisena kategoriana. Tutkin aineisto- 
ni diskurssien kytkeytymistä vaikutusvaltaisiin diskursseihin suoma- 
laisessa yhteiskunnassa yleisesti tai oikeudellisessa kielessä erityisesti 
(vrt. Jokinen 2012, 230-235; Hardy & Phillips 1999; Ruuskanen 2006). 
Tutkimus sijoittuu uskontotieteen kenttään (ks. Taira 2015; Niemelä 
& Christensen 2013), mutta se ammentaa myös mediatutkimuksesta 
(Maasilta ja muut 2008; Raittila & Maasilta 2008), oikeustieteestä 
(Aarnio 2006; Toivanen 2005; 2012), sekä politiikantutkimuksesta ja 
sosiologista (Lepola 2000; Saukkonen & Pyykkönen 2008). 
Diskursiivisessa uskontotieteessä (ks. von Stuckrad & Wijsen 2015) 
on korostettu muun muassa, että uskonnon kategorian määrittämisen 

ja käytön avulla voidaan pyrkiä erilaisiin päämääriin: sen avulla voi- 
daan esimerkiksi tavoitella lisää laillisia oikeuksia omalle ryhmälle tai 
organisoida yhteiskuntaa, koska uskonnon käsite mahdollistaa jako- 
linjojen tekemisen ihmisryhmien ja elämänalueiden välille (Beaman 
2013; Taira 2010; Beckford 2004). Uskonnon kategoria onkin histo- 
riallisesti ollut oleellinen osa modernien yhteiskuntien muodostamis- 
ta (Fitzgerald 2007; McCutcheon 2007; Asad 2003). Näin teoretisoi- 
den en oleta uskonnon käsitteelle mitään luonnollista sisältöä tai 
analyyttistä määritelmää, vaan tarkastelen uskonnon rakentumista 
aineistossani ja sen linkittymistä yhteiskunnallisesti tai oikeudellisesti 
merkittäviin diskursseihin. 

Tapani hyödyntää diskurssianalyysiä painottaakin voimakkaasti 
kielenkäytön konteksteja ja diskursiivisten käytäntöjen tarkastelua so- 
siaalisen toiminnan, tarkemmin sanottuna vallankäytön ja sosiaalista 
todellisuutta rakentavien käytäntöjen osana (vrt. Taira 2010; 2013; 
2015). Metodologian ulkopuolelle jäävät esimerkiksi lingvistinen 
tekstianalyysi ja normatiivinen ideologiakritiikki (ks. Hjelm 2014). 
Näin diskurssianalyysi tarkoittaa tässä ensisijaisesti tulkitsevaa näkö- 
kulmaa systemaattisesti jäsenneltyyn laadulliseen tekstiaineistoon. 


Analyysi uskonnosta uskonrauhapykälän oikeuslähteissä 
ja poliittisessa muokkaustyössä 


1990-luvulla tehtiin kokonaisvaltainen rikoslain uudistus. 1980-lu- 
vulta asti uudistuksen parissa valmistelutyötä tehnyt Rikoslakipro- 
jekti-asiantuntijaryhmä laati ehdotuksia, joiden pohjalta istuvat 
hallitukset tekivät myöhemmin useita esityksiä rikoslain muuttami- 
seksi. Uskonrauhan rikkominen oli osa kolmatta uudistuspakettia, 
joka käsitteli rikoksia oikeudenkäyttöä, viranomaisia ja yleistä järjes- 
tystä vastaan, sekä seksuaalirikoksia. Se esitettiin eduskunnalle vuon- 
na 1997 (HE 6/1997). 

Uskonrauhapykälän taustalla oli vanhan rikoslain luku ”Uskonto- 
rikoksista” joka kokonaisuudessaan kumottiin tässä käsitellyn uudis- 
tuksen yhteydessä, mutta josta säilytettiin tiettyjä elementtejä uusiin 
pykäliin ”uskonrauhan rikkominen”? (RL 17:10) ja ”uskonnonharjoi- 
tuksen estäminen” (RL 17:11). Hallituksen esityksen mukaisesti esi- 

merkiksi jumalanpilkan kielto tulisi jättää uuden lainsäädännön ulko- 
puolelle. Samalla uskontoon kohdistuvan pilkan kielto ylipäänsä py- 
rittiin päivittämään nykypäivään sopivaksi; tavoite oli esimerkiksi 
huomioida uskonnollinen moninaisuus aikaisempaa paremmin. Ju- 
mala-sanan ohella hallituksen esitys poisti erityiset kiellot, jotka kos- 
kivat muun muassa ”Jumalan sanan” ja sakramenttien pilkkaa, sekä 
palvelijoiden tai muun talonväen jumalanpalveluksiin osallistumisen 
estämistä. Uskonrauhan rikkominen sijoitettiin hallituksen esitykses- 
sä uuden rikoslain ehdotettuun lukuun 17., ”Rikoksista yleistä järjes- 
tystä vastaan”. 

Koska hallituksen esitystä (HE 6/1997) sekä sitä käsitteleviä laki- 
valiokunnan mietintöä (LaVM 3/1998) ja perustuslakivaliokunnan 
lausuntoa (PeVL 23/1997) käytetään yleisesti oikeuslähteinä uskon- 
rauhapykälää sovellettaessa, niiden tarkastelu on perusteltua myös 
tässä yhteydessä. Valiokunnat olivat uskonnon pilkasta pääsääntöi- 
sesti samaa mieltä hallituksen esityksen kanssa. Perustuslakivalio- 
kunta huomautti lausunnossaan (PeVL 23/1997, 3), että ”rekisteröity- 
jen uskonnollisten yhdyskuntien erilaisuudesta ja monilukuisuudesta 
voi seurata epätarkkuutta” viitaten siis Suomen laajentuvaan uskon- 
nolliseen kenttään ja mahdolliseen hankaluuteen suojella eri yhteisö- 
jen pyhiä asioita. Myös lakivaliokunta oli pääosin samaa mieltä halli- 
tuksen esityksen kanssa ja huomautti: 


Rikoslakiin ei tule sisällyttää jonkin tietyn uskonnollisen vakaumuksen 
elementtejä, esimerkiksi mainintaa Jumalasta. Rikoslain säännösten on 
oltava hyväksyttäviä myös niiden kannalta, jotka eivät tunnusta esimer- 
kiksi kristillistä uskoa. (LaVM 3/1998, 16.) 


Kun hallituksen esitys (HE 6/1997) saapui eduskuntaan käsiteltäväksi, 
keskustelua leimasi alusta asti uskonrauhapykälän ja erityisesti Jumala- 
sanan iso rooli. Vaikka yli 300-sivuinen esitys kosketti kymmeniä ri- 
koslain pykäliä, neljän täysistunnon aikana edustajat puhuivat enim- 
mäkseen seksuaalirikoksista ja Jumalan käsitteestä uskonrauhapykä- 
lässä (ks. täysistuntojen pöytäkirjat PTK 17/1997, PTK 77/1998, PTK 
78/1998, PTK 79/1998, PTK 82/1998, PTK 90/1998). 

Olen toisaalla analysoinut uskonrauhapykälään liittyviä puheen- 
vuoroja siitä näkökulmasta, millaista yhteiskuntaa ja moraalista kos- 

mosta niissä rakennetaan (Äystö 2017a). Tässä kohtaa oleellista on 
kuitenkin huomata, että eduskuntakeskustelu uskonnon ja Jumalan 
pilkasta 1990-luvun lopussa käytiin lähes pelkästään kristinuskon 
kontekstissa. Muutoin yhteiskunnallisessa keskustelussa kasvavassa 
roolissa olleesta islamista puhuttiin erittäin vähän. Eduskunta ja- 
kaantui selvästi juuri Jumala-sanan sisällyttämistä puolustaviin ja sitä 
vastustaviin edustajiin. Uskonrauhapykälää käsitteli yhteensä 66 täys- 
istuntopuheenvuoroa. Niissä vedottiin voimakkaasti esimerkiksi 
Suomen kristilliseen kulttuuriperintöön tai kristillisen Jumalan ole- 
tettuun luonteeseen, mutta toisaalta esimerkiksi maallistumiskehi- 
tykseen (ks. alla). 

Esimerkiksi kokoomuksen Kimmo Sasi (PTK 90/1998) puolsi 
Jumala-sanan sisällyttämistä näin: 


Kyse on vain siitä, halutaanko tietty kulttuuriperinne ja oma historiamme 
tunnustaa tässä yhteydessä. Olen sitä mieltä, että on tälle yhteiskunnalle 
arvokasta, että me sen tunnustamme ja myöskin uskallamme Jumalan 
nimen tuossa yhteydessä mainita. Haluan korostaa sitä, että mielestäni 
yhteiskunnassa tulee arvostaa tiettyjä perinteisiä arvoja. Mielestäni kris- 
tillisen uskon periaatteet ovat yhteiskunnan perusta. Niille meidän ajatte- 
lutapamme pohjautuu, ja niitä meidän tulee pyrkiä arvostamaan. 


SDP:n Antero Kekkonen (PTK 17/1997) edusti päinvastaista kantaa, 
mutta perusteli sitä yhtä kaikki kristillisen diskurssin puitteissa: 


Mutta kysymys Jumalasta, ed. Aittoniemi, on minusta verrattomasti suu- 
rempi kuin tämän salin asia. Minun etiikkani lähtee siitä, että kun Jumala 
otetaan pois päivänpoliittisesta kiistelystä, tästä rähjäämisestä, tästä pie- 
nestä, pikkusieluisesta keskustelusta, jota tämä pahimmillaan on, silloin 
me kunnioitamme Jumalaa kaikkein parhaiten. Me emme voi tässä salissa 
tai hallituksessa puhua Jumalasta. Jumala on jotakin paljon suurempaa. 
Ed. Aittoniemi, te puhutte, mutta kun hallitus teki esityksen, että Jumala 
otetaan pois tästä pikku riitelystä, minusta se ei ollut jumalanpilkkaa vaan 
päinvastoin Jumalan korottamista jollekin paljon arvokkaammalle tasolle. 


Kun tarkastelee kyseisiä lainauksia ja täysistuntokeskusteluja koko- 


naisuutena, kontrasti 2000-luvun puolivälin jälkeiseen keskusteluun 
uskonnon pilkasta on silmiinpistävä. Varsinkin tanskalaisen Jyllands- 

Posten-sanomalehden Muhammad-pilakuvakriisin jälkeen vuosina 
2005 ja 2006 uskonnon pilkka on Suomessa yhdistetty voimakkaasti 
juuri islamiin. Yhtäältä eduskuntakeskustelua koskeva huomio mu- 
kailee aiempia havaintoja, joiden mukaan islam on verrattain uu- 
si tulokas suomalaisessa julkisessa keskustelussa (Raittila & Maasilta 
2008, 226). Keskustelu monikulttuurisuudesta juuri islamiin kytkey- 
tyen lisääntyi mediassa vasta 1990-luvun alussa (Taira 2015, 169) ja 
kiihtyi entisestään 2000-luvulla (Niemelä & Christensen 2013, 15). 

Toisaalta hallituksen esityksessä ja jossain määrin valiokuntakä- 
sittelyissäkin näkyi myös uskontopluralistinen näkökulma, koska 
uskonrauhapykälästä haluttiin tehdä laaja-alaisesti sovellettava eikä 
siis kristilliserityinen, jollaiseksi vanha uskonrikoslainsäädäntö koet- 
tiin. Pykälän poliittinen muovaustyö ajoittui ajanjaksoon, jota Pasi 
Saukkonen ja Miikka Pyykkönen (2008, 54) ovat kutsuneet suomalai- 
sen maahanmuuttopolitiikan toiseksi vaiheeksi. Tuolloin 1990-luvun 
puolivälistä 2000-luvun alkupuolelle asti poliittisena ideaalina oli, et- 
tä maahanmuuttajien tulisi integroitua Suomeen säilyttäen samalla 
oma kulttuurinsa (Pyykkönen 2008; ks. Lepola 2000, 266). Aikaisem- 
min lähinnä rajavalvontaan painottunut maahanmuuttopolitiikka 
muuttui, ja etnistä ja kulttuurista homogeenisuutta korostanut kansa- 
kuntadiskurssi antoi tilaa monikulttuurisuusdiskurssille ja asemoi- 
tui sen kanssa jännitteiseksi (ks. Saukkonen 2013, 103-137; Kymlicka 
2007, 61-86). Lisäksi erilaisten uskonnollisten vaihtoehtojen saapu- 
minen julkisuuteen tuotti vastaavanlaista jännitteisyyttä. Evankelis- 
luterilaisen kirkon etuoikeutetun aseman kyseenalaistaminen lisään- 
tyi 1990-luvun puolivälin jälkeen samalla, kun monimuotoisuutta 
koskeva puhe alati kasvoi (Taira 2015, 181). Nämä tai näille analogi- 
set kamppailuasetelmat näkyvät aineistossani erilaisina yhteiskuntaa 
koskevina näkemyksinä (ks. Äystö 2017a). 

Osa täysistuntokeskusteluissa ”Jumalan” lisäämistä vastustaneista 
edustajista vetosi maallistumiskehitykseen, siihen, että yhteiskunnan 
muutos tekee kyseisen sanan sisällyttämisestä vanhanaikaista. On 
oleellista tarkentaa, minkä uskonnollisten merkkipaalujen avulla 
maallistumiskehitys tunnistetaan. Kun puhutaan vaikkapa uskonnon 
merkityksen vähentymisestä, viitataan yleensä juuri tiettyihin us- 
kontoihin tai uskontoon liitettyihin asioihin (vrt. McCutcheon 2007, 
178-179). Yhteiskunnan maallistumiseen viitanneet toivoivat esimer- 

kiksi, että ”emme enää joutuisi käymään Salama-oikeudenkäynnin 
tapaisia farsseja tämän pykälän puitteissa, — — ja tässä mielessä todel- 
la asia menisi eteenpäin? (Pekka Saarnio, PTK 17/1997). Irina Krohn 
(PTK 90/1998) puolestaan totesi, että Suomi ”on kuitenkin maalli- 
nen valtio” ja ”nämä suuret ja arvokkaat asiat ovat joko yksityisasioi- 
ta, tai näitä hoidetaan kirkkoinstituution kautta”. Maallistuminen- 
kin ymmärrettiin etupäässä kristillisessä asiayhteydessä viitattaessa 
kristinuskon ja erityisesti luterilaisen kirkkoinstituution oletettuun 
merkityksen vähenemiseen. Kasvavaa uskonnollista moninaisuutta ei 
juurikaan tuotu esiin esimerkiksi maallistumisoletusta monimutkais- 
tavana asiana (ks. esim. Berger 1999, 1-18). 

Eduskunta järjesti lopulta äänestyksen siitä, tuleeko "Jumala" jättää 
pois lakitekstistä hallituksen esityksen mukaisesti vai sisällytetäänkö 
sana uuteen uskonrauhapykälään, kuten osa kansanedustajista vaati. 
”Jumalan” sisällyttäminen voitti lopulta äänin 74-69, ja uskonrauha- 
pykälä sai muotonsa, jossa se nykyisin tunnetaan: 


Joka 

1) julkisesti pilkkaa Jumalaa tai loukkaamistarkoituksessa julki- 
sesti herjaa tai häpäisee sitä, mitä uskonnonvapauslaissa (267/ 
1922) tarkoitettu kirkko tai uskonnollinen yhdyskunta muu- 
toin pitää pyhänä, tai 

2) meluamalla, uhkaavalla käyttäytymisellään tai muuten häirit- 
see jumalanpalvelusta, kirkollista toimitusta, muuta sellaista 
uskonnonharjoitusta taikka hautaustilaisuutta, 
on tuomittava uskonrauhan rikkomisesta sakkoon tai vankeu- 
teen enintään kuudeksi kuukaudeksi. (Rikoslaki 17:10.) 


On huomionarvoista, että Jumala-sanan lisääminen oli toinen ai- 
noastaan kahdesta muutoksesta, jotka eduskunta päätti tehdä koko 
hallituksen laajaan esitykseen. Molemmat muutokset koskivatkin us- 
konrauhapykälää (ks. SuVM 2/1998): Jumala-sanan lisäämisen ohella 
eduskunta päätti nostaa uskonrauhan rikkomisesta määrättävää mak- 
simirangaistusta kolmesta kuuteen kuukauteen. Vastaavasti Jumala- 
käsitteen rooli oli ainut asia, josta hallitus oli keskenään joutunut ai- 
emmassa vaiheessa äänestämään. Kiinnostavasti juuri jumalanpilk- 
kapykälän poistaminen herätti eniten huomiota jo uudistuspaketin 

varhaisessa valmisteluvaiheessa vuonna 1992, kun Rikoslakiprojektin 
laajaa ehdotusta käsiteltiin mediassa (ks. Helsingin Sanomat 8.12.1992; 
12.12.1992). Nämä kertovat niin ikään luterilaisen diskurssin vaiku- 
tusvallasta ja yhteenkietoutumisesta Suomen kansallisen ja yhteis- 
kunnallisen projektin kanssa (ks. Äystö 20174). 

”Jumala” isolla alkukirjaimella antaa pykälälle juutalais-kristillisen 
sävyn, koska juuri tällaiseen yhteyteen tämä kirjoitusasu suomen kie- 
lessä tyypillisesti rajataan. Ylläolevan tarkastelun valossa on myös 
selvää, että pykälä hahmotettiin täysistuntokeskusteluissa pääasiassa 
kristillisessä viitekehyksessä, siinä missä käytännön ratkaisutoimin- 
nassa oikeuslähteinä toimivien hallituksen esityksen ja valiokuntien 
näkemysten katsantotapa oli hieman laaja-alaisempi. Pykälän kapean 
alun - joka on eduskunnan käsialaa - jälkeen sen kieli vaihtuukin 
alkuperäisesityksen mukaisesti uskontopluralistiseksi: kielletään us- 
konnonvapauslaissa määriteltyjen (ks. alla) rekisteröityjen uskonnol- 
listen yhdyskuntien pyhinä pitämien asioiden pilkkaaminen sekä us- 
konnollisten tilaisuuksien häiritseminen. 

Myös pykälän viimeinen osa ammentaa kuitenkin kristillisestä 
sanastosta ilmaisuilla "jumalanpalvelus" ja ”kirkollinen toimitus” ja 
käyttää näitä eräänlaisina havainnollistavina esimerkkeinä, joiden 
avulla uskonnollisten tilaisuuksien häirinnän tulisi olla tunnistetta- 
vissa. Vastaavanlaisen huomion voi kiinnittää myös itse pykälän ni- 
meen: ”uskonrauhan rikkominen”. ”Uskonrauha” viittaa tässä siis 
pykälän suojelemiin asioihin: Jumalaan, virallisten uskonnollisten yh- 
teisöjen pyhänä pitämiin asioihin sekä uskonnollisiin tunteisiin. Kos- 
ka pykälän tavoite on suojella myös uskonnonharjoitusta ja uskon- 
toon liitettyjä pyhiä asioita, juuri usko-sanan valinta pykälän nimeen 
on huomionarvoista. Yleisellä tasolla tarkasteltuna uskon rinnastami- 
nen uskonnon kanssa on leimallisesti protestanttinen kielellinen käy- 
täntö (Smith 2004, 181-182). Ottaen huomioon uskonrauhapykälän 
historiallisena taustana toimivan, hyvin kristilliserityisen uskonto- 
rikosluvun ja Suomen luterilaisen kulttuurihistorian, ei ole yllättävää 
löytää nykyisestäkin lakitekstistä merkkejä kristinuskon prototyyppi- 
syydestä uskonnon kategorialle (ks. Smith 2004, 375-389). 

Esimerkkioikeustapaus: veren heittáminen kajaanilaisen 
moskeijan päälle 


Elokuisena yönä vuonna 2006 pieni uusnatsiryhmä, joka käytti itses- 
tään nimeä White Minority Skinhead Soldiers (Kajaanin kihlakun- 
nan poliisilaitoksen esitutkinapöytäkirja 6200/R/4991/06), ajoi ka- 
jaanilaislähiössä sijaitsevan kerrostalon pihaan. Joukon hieman yli 
30-vuotias johtaja otti autosta pullollisen eläimen verta ja lähti kävele- 
mään kohti rakennusta, jonka pohjakerroksessa toimi paikallisen is- 
lamilaisen yhteisön moskeija. Hän oli poliisin esitutkintapöytäkirjan 
mukaan lukenut, että jos muslimia ampuu sian vereen kastetulla luo- 
dilla, uhri ei pääse paratiisiin. Tästä hänelle syntyi idea hiljattain ava- 
tun moskeijan töhrimisestä verellä pelottelutarkoituksessa. Johtaja 
oli tosin vahingossa ostanut sian veren sijasta naudan verta, mutta 
tämä ei suunnitelmia sotkenut. Hän ruiskutti verta moskeijatilan 
oveen, portaikkoon ja ikkunaan ja poistui ryhmänsä kanssa paikalta. 
Tapauksesta seuraavana aamuna järkyttynyt muslimiyhteisö otti yh- 
teyttä viranomaisiin. Poliisi aloitti tutkinnan rikosnimikkeillä uskon- 
rauhan rikkominen, vahingonteko ja kotirauhan rikkominen. (6200/ 
R/4991/06.) 

Tapausta käsiteltiin pian Kajaanin käräjäoikeudessa (R 06/926). 
Syytettyjen asianajat yrittivät vedota siihen, että tekohetkellä moskei- 
jaa käyttänyt Kainuun islamilainen yhdyskunta ei ollut rekisteröity 
uskonnollinen yhdyskunta, joten uskonrauhan rikkominen ei ole täs- 
sä kohtaa sovellettavissa. Lain kirjain ei tosiaan jätä juuri tulkinnan- 
varaa tässä suhteessa (ks. Rikoslaki 17:10), ja myös muut relevantit 
oikeuslähteet korostavat, että pykälä uskonrauhan rikkomisesta suo- 
jaa vain uskonnonvapauslaissa määritellyllä tavalla rekisteröityjä us- 
konnollisia yhteisöjä (HE 6/1997; PeVL 23/1997; Majanen 2002, 
684-685). Tästä huolimatta Kajaanin käräjäoikeus tuomitsi tekijät va- 
hingonteon ohella myös uskonrauhan rikkomisesta. 

Oikeusprosessi päättyi pari vuotta myöhemmin, kun Itä-Suomen 
hovioikeus (R 07/200) päätti kumota tuomiot uskonrauhan rikkomi- 
sesta, käyttäen perusteena juuri sitä seikkaa, että Kainuun islamilai- 
nen yhdyskunta ei ollut tekohetkellä asianmukaisesti rekisteröitynyt. 
Hovioikeus vetosi myös rikoslain (3:1 $) ja perustuslain (8 $) lailli- 
suusperiaatteeseen, jonka mukaan ketään ei saa tuomita teosta, jota 

ei ole tekohetkellä laissa säädetty rangaistavaksi. Laillisuusperiaatteen 
vakiintuneeseen tulkintaan kuuluu esimerkiksi niin kutsuttu praeter 
legem -kielto, jonka mukaan tuomari ei saa mennä lain ulkopuolelle 
syytetyn haitaksi. Lakia tulkitessa ei myöskään esimerkiksi saa syyte- 
tyn vahingoksi käyttää analogiaa. (Ks. Frände 2005, 31-58.) Luokitte- 
len tällaisen muodollisiin seikkoihin ja lain kirjaimeen nojaavan pe- 
rustelutavan tässä legalistisen diskurssin käyttämiseksi. 

Normatiivisesti painottuneessa oikeustieteessä ei tyypillisesti an- 
neta juurikaan painoarvoa käräjäoikeuksien tuomioille, mikäli ne on 
myöhemmin kumottu ylemmässä oikeusasteessa. Empiirisestä näkö- 
kulmasta tutkivalle myös alemmat oikeusasteet ja esimerkiksi syyt- 
täjän ja poliisin toiminta ovat relevantteja tarkastelukohteita, koska 
myös ne ovat osa tutkitun oikeusinstituution toimintaa (ks. Sutela 
2016, 60-63). Samalla kuitenkin tunnistetaan tutkimuskohteen sisäi- 
set hierarkiat eli aineiston toimijoiden erilaiset oikeudelliset asemat. 

Palatakseni oikeuskäsittelyn alkuun, Kajaanin käräjäoikeuden 
(R 06/926, 12) käsittelyssä syyttäjä puolusti uskonrauhan rikkomises- 
ta tuomitsemista muun muassa näin: 


Syyttäjä on korostanut syytekohdan 3 osalta, että säännöksen [uskonrau- 
hapykälän] tarkoituksena on suojata uskonnon harjoittamista. Islamilai- 
sia uskonnollisia yhdyskuntia on rekisteröity myös Suomessa. Sillä, että 
Kainuun islamilaista uskonnollista yhdyskuntaa ei ole rekisteröity, ei ole 
merkitystä. 


Vastaavalle kannalle kallistunut käräjäoikeus totesi samassa käsitte- 
lyssä (R 06/926, 14): 


Kyseisen säännöksen tarkoituksena on suojata uskonnon harjoittamista. 
Käräjäoikeus katsoo selvitetyksi, että teon kohteeksi on tietoisesti ja tar- 
koituksella valittu Kainuun islamilaisen yhdyskunnan käytössä ollut mos- 
keija. Teolla on haluttu häpäistä yhdyskunnan pyhänä pitämää moskeijaa. 
- — Lisäksi käräjäoikeus on ottanut huomioon, että kyseessä on maail- 
manlaajuinen tunnettu uskonto ja että islamilaisia uskonnollisia yhdys- 
kunta on merkitty uskonnonvapauslaissa tarkoitettuun uskonnollisten 
yhdyskuntien rekisteriin. Edellä esitetyn perusteella käräjäoikeus katsoo, 
että pelkästään rekisteröimättömyydestä ei voi olla seurauksena, että teon 
ei voitaisi katsoa täyttävän uskonrauhan rikkomisen tunnusmerkistöä. 


212 


https://doi.org/10.21435/tl.270 


9 Viranomaisten ja poliitikkojen toiminta uskontotieteellisenä ... 


Lainauksissa pyritään oikeuttamaan lain kirjaimen rekisteröitymis- 
vaatimuksen ohittaminen sillä perusteella, että muita islamilaisia yh- 
dyskuntia on jo rekisteröity (eli kyseessä on siis ilman muuta rekiste- 
röintikelpoinen ryhmä) ja koska kyseessä on ”maailmanlaajuinen 
tunnettu uskonto”. Lainaukset heijastavat käsitystä siitä, että islam on 
itsestään selvästi uskonto joka tapauksessa ja rekisteröityä asemaa ha- 
kiessaan yhteisö tämän aseman ilman muuta saisi. Käsitys ei siis anna 
byrokraattisen muotoseikan tulla oikeuden ja uskonrauhapykälänä 
tarkoituksen - uskonnon harjoittamisen ja uskonnollisten tunteiden 
suojelun — tielle. Islamin uskonnollistamisesta kertoo sekin, että kä- 
räjäoikeus viittaa yhteisöön fraasilla ”rekisteröimätön uskonnollinen 
yhdyskunta” mikä ei ole virallinen, laista löytyvä ilmaisu. 

Lainauksia voi lukea niiden oikeustieteellisessä ja yhteiskunnalli- 
sessa kontekstissa ja huomioida seikkoja, joita uskontojen käsittelystä 
ja uskonnon kategoriasta on nostettu esiin uskontotieteen ja media- 
tutkimuksen aloilla. Erittäin yleisellä tasolla tarkasteltuna niissä nä- 
kyy ensinnäkin maailmanuskontodiskurssi, jolla uskontotieteen 
parissa on tarkoitettu länsimaissa vallitsevaa uskontodiskurssia, jo- 
ka nimeää ja esineellistää vakiintuneet ja merkittävät uskonnot, joi- 
ta maailmassa nähdään olevan (ks. Masuzawa 2005; Hirst & Zavos, 
2005, 5). Maailman uskontojen lista sisältää aina vähintään nämä vii- 
si nimikettä: kristinusko, islam, juutalaisuus, buddhalaisuus ja hindu- 
laisuus (Owen 2011, 254). Luettelossa mainittujen asioiden uskontoi- 
suus vaikuttaa itsestään selvältä, koska kyseinen diskurssi on erittäin 
vakiintunut. Esimerkiksi useimmat suomalaisista tutustuvat ”suuriin 
maailmanuskontoihin" peruskoulun uskonnonopetuksen yhteydessä 
(ks. Perusopetuksen opetussuunnitelman perusteet 2014, 408-410). 

Uskontotieteilijät ovat kuitenkin huomauttaneet, että vaikka us- 
konto saattaa vaikuttaa ikiaikaiselta ilmiöltä, erilaiset kategoriset ni- 
mitykset (”uskonto”, ”kristinusko”; islam” ja niin edelleen) ovat tie- 
tyissä historiallisissa konteksteissa syntyneitä ja ne kytkeytyvät glo- 
baaleihin valtasuhteisiin modernilla ajalla (Fitzgerald 2007, 45-47; 
Masuzawa 2005, xi). Esimerkiksi islam, tai aiemmin ”muhamettilai- 
suus”, sai länsimaisessa diskurssissa luokituksensa uskontona vasta 
1600-luvulta alkaen. Tällöin uskonnon kategorian moderni merki- 
tys ylipäänsä oli muodostumassa ja tulevina vuosisatoina esimerkiksi 
niin kutsuttujen seemiläisten kansojen uskomuksia ja tapoja luon- 

nehdittiin ja vertailtiin eurooppalaisiin. Samalla syntyi uudenlainen 
tarve luoda kulttuurista erilaisuutta koskevia luokittelujarjestelmia, 
ja uskonnon käsite on toiminut tässä tarkoituksessa nykypäivään asti. 
(Nongbri 2013, 106-131; Masuzawa 2005, 179-206.) 

Mainitun oikeustapauksen tarkemmassa asiayhteydessä analysoi- 
tuna islam on vakiintunut ja keskeinen osa suomalaista uskontodis- 
kurssia. Tämä on havaittavissa esimerkiksi nykypäivän suomalaises- 
sa mediassa, jossa evankelisluterilaisuus ja islam ovat ylivoimaisesti 
näkyvimmät aiheet, jotka mielletään uskontoon liittyväksi (Hokka ja 
muut 2013; Maasilta ja muut 2008). Samaten islamin ja siihen yhdis- 
tettyjen pyhien asioiden pilkka ovat saaneet läpi 2000-luvun osakseen 
suurta huomiota, kuten esimerkiksi elokuvaohjaaja Theo van Goghin 
murhan, Jyllands-Postenin pilakuvakriisin tai Charlie Hebdo -lehden 
Muhammad-piirrosten tapauksissa. Monikulttuurista yhteiskuntaa 
koskevissa keskusteluissa ”maallistuneita länsimaalaisia” usein verra- 
taan ”uskonnollisiin muslimimaahanmuuttajiin" (Joppke 2010, 137- 
142). 

Tässä analysoidun oikeuskäsittelyn alkuvaihe (poliisitutkinta, syy- 
te ja käräjäoikeuskäsittely) on siis esimerkki siitä, miten vallitseva us- 
kontodiskurssi voi näkyä ja vaikuttaa viranomaistyössä. Tässä vaihees- 
sa yhteiskunnallisesti dominantti uskontodiskurssi syrjäytti oikeus- 
instituutiospesifin legalistisen uskontodiskurssin (ks. alla). Asian 
merkitystä voi tutkia ajatuskokeella. Mikäli verellä töhrimisen koh- 
teena olisi ollut mainitun islamilaisen yhteisön sijasta rekisteröimä- 
tön ryhmä, joka ei kiinnity osaksi vakiintunutta uskontodiskurssia, 
mutta joka ilmoittaa olevansa uskonto - vaikkapa uuspakanallinen 
Suomen vapaa Wicca -yhdyskunta (ks. Taira 2010) - on hyvin to- 
dennäköistä, että tapausta ei olisi pidetty uskonrauhan rikkomisena, 
siis uskontoa koskevana rikoksena. Wicca-yhteisö ei ole yrityksistään 
huolimatta saavuttanut rekisteröidyn uskonnollisen yhdyskunnan 
asemaa, joten ryhmän muodollinen asema olisi ollut sama kuin tar- 
kastelemallani islamilaisella yhteisöllä. Tuttuudella — eli näkyvyydellä 
ja diskursiivisella vakiintuneisuudella — näyttää siis käytännössä ole- 
van oikeudellisia seurauksia, ja yleisesti hyvin tunnetut ja uskontona 
pidetyt ryhmät ovat tässä mielessä etuoikeutetussa asemassa. Kuten 
oikeustieteilijä Anna Saarela (2011, 48-49) on eri ryhmien tasa-ar- 
voisen kohtelun näkökulmasta kysynyt, kuvaten oikeusoppineiden 

tietämyksen rajoja: ”Millaisia olisivat syytteet esimerkiksi buddha- 
laisten pyhänä pitämien asioiden herjaamisesta?”. Samaa heijastaa 
myös se, että uskonrauhan rikkomista koskevat tuomiot 2000-luvun 
Suomessa ovat liittyneet joko kristinuskoon, juutalaisuuteen tai isla- 
miin, kolmeen Suomessa parhaiten tunnettuun ”uskontoon” (Äystö 
2018). 

Toisaalta Kajaanin käräjäoikeudella oli tarve rakentaa kyseisestä 
islamilaisesta yhteisöstä muodolliseen uskontokategoriaan sopiva, 
siis rekisteröidyn uskonnollisen yhdyskunnan kaltainen yhteisö, jot- 
ta se voisi langettaa tapauksesta uskonrauhatuomion. Käräjäoikeus 
(R 06/926, 14) kuvaili ryhmää nojautuen voimakkaasti yhteisön 
edustajan kertomukseen: 


Kainuun islamilaisen yhdyskunnan perustamisilmoitus uskonnollisten 
yhdyskuntien rekisteriin on päivätty 22.9.2006 ja lähetetty samana päi- 
vänä patentti- ja rekisterihallitukselle. Rekisteröintiä ei ole vielä suoritet- 
tu.-- 

Kyseinen tila vuokrattiin moskeijaksi ja viikonloppuisin siellà opete- 
taan lapsille omaa uskontoa ja kulttuuria. Moskeija avattiin kesällä 2006. 
Yhdyskunnalle on laadittu säännöt. Yhdyskuntaan kuuluu 80-100 henki- 
löä. - - 

Samoin käräjäoikeus on ottanut huomioon edellä todetun [nimi pois- 
tettu] yhdyskunnan perustamisesta, tilojen vuokraamisesta, tilojen käyt- 
tötarkoituksesta, moskeijan avaamisesta, yhdyskunnan sääntöjen laatimi- 
sesta ja yhdyskuntaan kuuluvien henkilöiden määrästä kertoman. 


On kuvaavaa, että lainauksen lopussa mainituilla seikoilla ei varsi- 
naisesti ole muodollista oikeudellista merkitystä. Yhteisöllä oli käy- 
tettävissään tila, tieto jäsenmäärästä ja laaditut säännöt, sekä jo tehty 
perustamisilmoitus, kertoo käräjäoikeus. Lain kirjaimen ja sen val- 
litsevan tulkinnan mukaan kuitenkin juuri se, että ryhmä ei ollut ri- 
koksen tekohetkellä rekisteröitynyt uskonnollinen yhdyskunta, on 
kynnyskysymys. Käräjäoikeus siis yritti käyttää legalistista uskonto- 
diskurssia edukseen strategisesti kuvaamalla yhteisöä rekisteröidyn 
uskonnollisen yhdyskunnan kaltaisena, vaikka se ei sitä teknisesti ol- 
lut. 

Oikeuskäsittelyn päättänyt Itä-Suomen hovioikeus ratkaisi asian 
toisella tavalla. Se totesi ratkaisussaan (R 07/200) näin: 

Kainuun islamilaista yhdyskuntaa ei ollut tekohetkellà 26.8.2006 uskon- 
nonvapauslain 2 luvussa säädetyllä tavalla rekisteröity. 

Rikoslain 3 luvun 1 $:n 1 momentissa säädetyn rikosoikeudellisen lail- 
lisuusperiaatteen mukaan rikokseen syylliseksi saa katsoa vain sellaisen 
teon perusteella, joka tekohetkellä on laissa nimenomaan säädetty ran- 
gaistavaksi. Uskonrauhan rikkomista koskevan rikoslain 17 luvun 10 $:n 
1 kohdan rangaistussäännöksen ulottuvuutta ei näin ollen voida käräjä- 
oikeuden mainitsemilla perusteilla sanamuodon vastaisesti laajentaa kos- 
kemaan rekisteröimätöntä uskonnollista yhdyskuntaa. Syyte uskonrau- 
han rikkomisesta on sen vuoksi hylättävä. 


Hovioikeus nojautuu uskonnonvapauslaissa määriteltyyn rekisterói- 
tyyn uskonnolliseen yhteisöön, joka on puolestaan määritelty kysei- 
sen lain 2. luvun 7. $:ssä seuraavasti: 


Rekisteröidyn uskonnollisen yhdyskunnan tarkoituksena on järjestää ja 
tukea uskonnon tunnustamiseen ja harjoittamiseen kuuluvaa yksilöllis- 
tä, yhteisöllistä ja julkista toimintaa, joka pohjautuu uskontunnustukseen, 
pyhinä pidettyihin kirjoituksiin tai muihin yksilöityihin pyhinä pidettyi- 
hin vakiintuneisiin toiminnan perusteisiin. Yhdyskunnan tulee toteut- 
taa tarkoitustaan perus- ja ihmisoikeuksia kunnioittaen. Yhdyskunnan 
tarkoituksena ei ole taloudellisen voiton tavoittelu tai muuten pääasiassa 
taloudellisen toiminnan järjestäminen. Yhdyskunta ei voi järjestää toi- 
mintaa, jota varten ei voida perustaa yhdistyslain (503/1989) mukaista 
yhdistystä tai jota varten yhdistys voidaan perustaa vain luvanvaraisesti. 


Moskeijan töhrintää koskenut tapaus osoittaa siis sen, että jokaisen 
ryhmän - olivatpa he osa vakiintunutta yhteiskunnallista uskonto- 
diskurssia tai eivät — tulee Suomessa läpikäydä virallinen rekisteröinti- 
prosessi laillisten oikeuksien saavuttamiseksi. Toisaalta diskursiivi- 
sesesti vakiintuneet yhteisöt näyttävät olevan niin rekisteröintipro- 
sessissa kuin siihen kytkeytyvässä rikoslaillisessa suojelussa - ja siinä, 
ketä kohtaan kohdistuvat vihamielisyydet ylipäänsä päätyvät viran- 
omaiskäsittelyyn — etulyöntiasemassa, ainakin tiettyyn rajaan asti. 
Joka tapauksessa rekisteröidyn uskonnollisen yhdyskunnan statusta 
hakiessaan kaikki yhteisöt joutuvat omaksumaan tietynlaisen uskon- 
todiskurssin (vrt. Taira 2010; Owen ja Taira 2015). Myös tässä käsitel- 
ty islamilainen yhteisö, vaikka kyseessä olikin vallitsevan yhteiskun- 
nallisen diskurssin mukaan ilmiselvästi uskonto, joutui työstämään 

hakemuksensa oikeaoppisesti, minkä jälkeen yhteisö lopulta lisättiin 
uskonnollisten yhdyskuntien rekisteriin helmikuussa 2008. 

Se, että erilaisten toimijoiden on käytännössä pakko omaksua tie- 
tynlaiset diskursiiviset käytännöt, jotta he tulisivat käsitellyksi uskon- 
tona lain edessä, muistuttaa kahden muun lakikonteksteissa vaikutus- 
valtaisen diskurssin — perusoikeus- ja ihmisoikeusdiskurssien — vai- 
kutusvaltaa. Kuten Reetta Toivanen (2005; 2012) on huomauttanut, 
mikäli erilaiset vähemmistöryhmät haluavat parantaa yhteiskunnal- 
lista asemaansa, he ovat käytännössä pakotettuja omaksumaan laki- 
maailmassa käytetyt oikeusdiskurssit. Oikeusdiskurssien tapaan 
myös virallinen uskontodiskurssi tuottaa essentialisoivia käsityksiä 
ihmisryhmistä ja tiukasti rajattuja identiteettejä: kenenkään kohdalla 
vaikkapa heidän alkuperänsä tai uskonnollisiksi tunnistetut perin- 
teensä eivät ole niin yksiselitteisiä kuin siinä esitystavassa, jota oikeu- 
dellisissa yhteyksissä on käytettävä. 

Tässä mielessä mainittujen ”pelien säännöt” ovat paljolti ennalta 
määritelty paitsi muodollisesti myös diskursiivisesti. Näiden käytän- 
töjen vaikutus näkyy myös välittömän oikeuskontekstin ulkopuolella, 
kun oikeudellistuneessa yhteiskunnassa (ks. Forsberg & Raunio 2013, 
96-99) elävät ihmiset joutuvat muutenkin pohtimaan hyvin monia 
asioita suhteessa oikeusinstituutioon. Uskonnollisiksi tunnistettujen 
ryhmien kohdalla tämä näkyy erityisesti silloin, kun ne haluavat jär- 
jestäytyä rekisteröidyksi uskonnolliseksi yhdyskunnaksi — asia, johon 
viranomaiset myös vähemmistöryhmien edustajia kannustavat, ku- 
ten moskeijatapauksen yhteydessä on havaittavissa (ks. Martikainen 
2013, 86-98). Näin rekisteröintiprosessi ja rekisteröidyn uskonnolli- 
sen yhdyskunnan kategoriaan kytkeytyvä uskonrauhan rikkominen 
voidaan nähdä osana uskonnollisen moninaisuuden hallintaa. 


Lopuksi 


Kun uskonrauhapykälää valmisteltiin, tavoitteena oli muovata nyky- 
päivään sopiva ja paljolti juuri yhteiskunnallista järjestystä ja uskon- 
nonvapautta suojeleva laki. Hallituksen esitystä valmistellut Rikos- 
lakiprojekti katsoi, että aikaisempi rikoslain luku uskontorikoksista 
oli liian kristinuskospesifi, ja yhteiskunnan muutoksen vuoksi myös 

lain olisi uudistuttava. Hallitus ja valiokunnat päätyivät samoille lin- 
joille. Suurinta lainsäädäntövaltaa käyttävä eduskunnan täysistunto 
osoitti kuitenkin, että intressien ja diskurssien kenttä on monimut- 
kaisempi ja edelleen paljolti kiinni kristilliseksi nimetyssä maaperäs- 
sä. Uskonto - kategoria, joka konstituoi pykälällä suojeltavaa aluetta 
- rakentui kansanedustajien puheessa ensisijaisesti luterilaisen dis- 
kurssin puitteissa, siinä missä hallituksen esityksessä ja valiokuntakä- 
sittelyissä näkyy tämän lisäksi esimerkiksi ihmisoikeusdiskurssi sekä 
siihen oleellisesti kytkeytyvä pluralismidiskurssi, jonka avulla uskon- 
non kategorian katealaa laajennettiin. 

Ottaen huomioon, että oikeudellinen ratkaisutoiminta ei hyödyn- 
nä pykälän tulkinnassa eduskuntakeskusteluja vaan hallituksen esi- 
tystä ja valiokuntakäsittelyitä ja että pykälään eduskunnan tahdos- 
ta liitettyä jumalanpilkkaosaa ei käytännössä sovelleta ollenkaan (ks. 
Äystö 2018), jää eduskunnan kiivas keskustelu "Jumalasta" oikeudel- 
lisesta näkökulmasta historialliseksi anekdootiksi. Diskursiivisesti 
suuntautuneelle uskontotieteilijälle tämä keskustelu kertoo kiinnos- 
tavalla tavalla pluralismidiskurssiin ja luterilaiseen diskurssiin kytke- 
tyn kansakuntadiskurssin kamppailusta poliittisesti tärkeällä ajanjak- 
solla, jolloin moninaisuuden hallinnan koordinaatteja muodostettiin. 
Eduskuntakeskustelun analyysi paljastaa, että uskonnon suojelu ja 
uskonnon pilkka ymmärrettiin vielä 1990-luvulla ensisijaisesti aina- 
kin kansanedustajien parissa lähinnä omaan ja valtaväestön kulttuu- 
riin liittyväksi asiaksi. Sittemmin yleisessä keskustelussa tapahtunut 
muutos painotuksessa kohti islamia on ollut nopea. 

Moskeijan töhrintää koskevan oikeusprosessin keskiössä puoles- 
taan oli kyse juuri yleisemmin yhteiskunnallisesti vakiintuneen ja le- 
galistisen, oikeusinstituutiolle erityisen uskontodiskurssin välisestä 
jännitteestä. Poliisitutkintaa, syyteharkintaa ja Kajaanin käräjäoikeu- 
den ratkaisua leimaa populaarin uskontodiskurssin painoarvo, siinä 
missä käsittelyn päättänyt Itä-Suomen hovioikeus ratkaisi asian le- 
galistisen uskontodiskurssin puitteissa. Kyse oli kuitenkin juuri pai- 
notuksista: myös hovioikeus näytti pitävän yhteisöä sinällään us- 
konnollisena, koska se viittasi yhteisöön käräjäoikeuden tapaan 
epävirallisesti fraasilla ”rekisteröimätön uskonnollinen yhdyskunta”. 
Toisaalta myös käräjäoikeus yritti hyödyntää muodollista uskonto- 
diskurssia strategisesti kuvatessaan yhteisöä rekisteröidyn uskonnol- 

lisen yhdyskunnan kaltaisena. Vastaavasti, epakonventionaalisena pi- 
detyt ryhmät (kuten vuonna 2013 hakemusprosessissa onnistunut 
Karhun kansa) joutuvat omaksumaan saman legalistisen uskondis- 
kurssin kuvaillessaan omaa toimintaansa hakemuksissaan rekisteröi- 
dyiksi uskonnollisiksi yhdyskunniksi. 

Uskonnon kategorian käyttö virallisyhteyksissä nojautuu siis suu- 
ressa määrin edeltäviin ja yleisesti jaettuihin, paikoin melko vanhoi- 
hin, mutta kuitenkin moderneihin ja länsimaisiin määrityksiin. Vaik- 
ka uskonnon suojelua lähestytään erilaisin diskursiivisin painotuksin, 
yhtäältä kristinuskon prototyyppisyys ja toisaalta islamin tavanomai- 
nen sisällyttäminen maailmanuskontojen perheeseen toimivat perus- 
oletuksina. Lisäksi se, että uskonnon pilkkaa varten nähtiin tarpeelli- 
seksi säilyttää kokonaan oma lakinsa, kertoo siitä, miten riippuvaisia 
viranomaiset ovat uskonnon kategoriasta organisoidessaan yhteis- 
kuntaa ja sen sisäistä erilaisuutta. Uskonnon pilkan kiellon olemassa- 
olo kertoo siitä, että uskonnollisissa tunteissa ajatellaan olevan jotain 
erityistä ja erityisen henkilökohtaista: eihän vastaavanlaista kieltoa 
ole nähty tarpeelliseksi esimerkiksi poliittisten tunteiden suojaami- 
seksi. Nämä ovat esimerkkejä kulttuurisista jäsennyksistä, joiden 
avulla suomalaista yhteiskuntaa organisoidaan. 

Vuonna 2005 kaksi Vihreiden silloista kansanedustajaa, Irina Krohn 
(Helsinki) ja Rosa Merilàinen (Tampere), jattivat eduskunnalle laki- 
aloitteen LA 157/2005 vp, jossa esitettiin "uskonnonvapauden ja kan- 
salaisten uskonnollisen yhdenvertaisuuden vahvistamista Suomen pe- 
rustuslaissa, rikoslaissa, perusopetuslaissa, lukiolaissa, avioliittolaissa, 
varainsiirtoverolaissa, laissa lasten paivahoidosta, laissa Yleisradio 
Oy:stä ja laissa alkoholi- ja alkoholijuomaverosta”. Laki ei koskaan 
edennyt äänestysvaiheeseen, koska uusi eduskunta valittiin vuonna 
2007, aloitteen käsittelyn ollessa vielä kesken (ks. Pajala 2014, 198). 
Kuten Meriläinen asian minulle ilmaisi henkilökohtaisessa sähkö- 
postissa vuonna 2009: ”Lakialoite meni lakialoitteiden taivaaseen, eli 
sille ei tapahtunut mitään”. 

Aloitteesta käyty lähetekeskustelu on kuitenkin kiinnostava esi- 
merkki uskonnon käsittelystä parlamentaarisessa diskurssissa. Uskon- 
non ja politiikan risteyksiä tutkitaan tietenkin jatkuvasti, mutta ken- 
tän valtavirta keskittyy joko voimassa olevien lakien ja asetusten tai 
niiden vaikutusten tutkimukseen (esim. Barbalet, Possamai & Turner 
2011; Michel & Pace 2011; Monsma & Soper 2009). Lainsäädännön 
prosessi, kysymys siitä, miten uskonnon paikka määrittyy laeissa ja 
asetuksissa, on jäänyt huomattavasti vähemmälle huomiolle (koti- 
maisena poikkeuksena Kanckos 2012; ks. luku 9 tässä teoksessa). Esi- 
merkiksi Gustafssonin analyysi (2003) kirkon ja valtion suhteiden 
muutoksesta Ruotsissa käsittelee kyllä eri valiokuntien sekä poliittis- 
ten puolueiden lausuntoja aiheesta, mutta missään vaiheessa ei selviä, 
millä tavalla raporttien suositukset ovat muotoutuneet ja mitä kiisto- 
ja aiheesta ehkä on käyty. On kuin tietäisimme matemaattisen yhtä- 
lön oikean tuloksen, mutta emme sitä, kuinka siihen on päädytty. Jos 

ja kun demokraattista päätöksentekoa kutsutaan "puhumisella hal- 
litsemiseksi" (Palonen 2008, 82) tai deliberatiiviseksi demokratiaksi 
(Pekonen 2011, 56), on prosessien diskursiivinen analyysi suorastaan 
välttämätön osa politiikan ja uskonnon tutkimusta. Lisäksi, lähete- 
keskustelut toimivat ennemminkin ikkunana medialle ja äänestäjil- 
le kuin varsinaisena lainsäädännön areenana, joka tapahtuu suurel- 
ta osin valiokunnissa (Pekonen 2011, 103-7; Wodak 2008, 16). Tästä 
syystä täysistuntojen diskurssien analyysi on sosiologisesti kiinnosta- 
vaa, vaikkei itse lainsäädäntö koskaan toteutuisikaan. 

Tällä luvulla on kaksi tavoitetta: Ensinnäkin se on empiirinen ana- 
lyysi tavasta, jolla uskonnosta puhutaan eduskunnassa sellaisessa yh- 
teiskunnallisessa kontekstissa, jossa yhdellä tai useammalla uskonnol- 
lisella yhteisöllä on perustuslaillisesti tai muissa laeissa määritelty 
etuoikeutettu asema. Toiseksi luku on otsikkonsa mukaisesti kontri- 
buutio kriittiseen uskonnon ja politiikan diskursiiviseen tutkimuk- 
seen (Hjelm 2014; 2016). Se pohtii, kuinka "kansankirkkoor" liittyvä 
diskurssi toimii ideologisesti, tässä tapauksessa syrjäyttäen vaihto- 
ehtoisia tapoja ymmärtää uskonnollisten yhdyskuntien eriarvoisuut- 
ta suhteessa valtioon. Analyysin lähteenä ovat alkuperäinen lakialoite 
LA 157/2005 vp sekä siitä eduskunnassa 15. helmikuuta 2006 käyty 
lähetekeskustelu (kahdeksan edustajan 20 puheenvuoroa). 

Analyysin keskeinen käsite on ”kansankirkko”, joten käsittelen 
aluksi lyhyesti suomalaista akateemista keskustelua kirkon ja valtion 
suhteesta. Tämän jälkeen esittelen diskursiivisen uskonnontutkimuk- 
sen kriittistä lähestymistapaa, erityisesti modernia ideologiakritiik- 
kiä. Seuraavat jaksot on omistettu lähetekeskustelun diskurssien ana- 
lyysille, jota tulkitsen lopuksi ideologiakritiikin näkökulmasta. 


Kansankirkko käsitteenä 


Kansankirkon käsitehistoria on vielä kirjoittamatta, eikä tämä luku 
pyri tyhjentävään esitykseen. Keskeisten akateemisten esitysten ho- 
mogeenisuus mahdollistaa kuitenkin suurten linjojen käsittelyn. 
Epäilemättä suurin vaikutus kotimaiseen keskusteluun kirkon ja 
valtion suhteista on ollut kirkkohistorioitsija ja arkkipiispa Mikko 
Juvan teoksella Valtiokirkosta kansankirkoksi (1960). Juva analysoi 

1800-luvun lopun keskusteluja valtionkirkon asemasta. Vaikka monet 
aikalaiset vaikuttivat tiedostavan valtionkirkon olevan haastettuna, 
ei kansankirkon kasite juurikaan esiinny Juvan analysoimassa mate- 
riaalissa itsessään. Juva näyttääkin olettavan, että luterilainen kirk- 
ko on joka tapauksessa kansankirkko: ”asema, mikä sillä on vuosi- 
satoja ollut” (Juva 1960, 105). Kirkon ja valtion suhteen muuttumisen 
seurauksena Juvan suosittelema kansankirkko-käsite on tästä näkö- 
kulmasta vain painotuksen muutos, ei täysin uusi tapa käsitteellistää 
kirkon asemaa. 

Juvan teoksen vaikutus on käsitehistorian avaamisen sijaan ollut 
otsikon viittaaman muutoksen iskostaminen useiden teologisukupol- 
vien kielenkäyttöön, jossa se on täysin vakiintunut (esim. Sorsa 2015; 
Antila 2014). Juvan kirja on edelleen teologisen tiedekunnan kirkko- 
historian oppiaineen tutkintovaatimuksissa. Nykypäivänä suurempi 
vaikutus lienee Juvan käsitteistöä toistavilla uudemmilla oppikirjoilla, 
joilla on keskeinen asema teologien sosiaalistamisessa tiettyyn käsit- 
teelliseen kontekstiin. Esimerkiksi Suomen kirkkohistorian viimeisin 
yleisesitys puhuu Juvaa seuraten kansankirkosta 1880-luvun jälkeen, 
mutta osoittaa kuitenkin käsitemuutoksen olevan tietoisen toimin- 
nan tulos eikä ajaton "fakta" (Heininen ja Heikkilä 1996, 207, 227- 
228). Oleellista on, että kansankirkko on käsitteenä luonnollistunut 
(Fairclough 1989, 91-92), eli siitä on tullut pitkälti kyseenalaistama- 
ton viitekehys kirkon ja valtion suhteiden ymmärtämiseen suomalai- 
sessa kontekstissa. 

Suomen evankelis-luterilaisen kirkon (ja ortodoksisen kirkon) 
sekä valtion suhteiden esitykset englanninkielisessä tutkimuskirjalli- 
suudessa ovat mielenkiintoisia, koska niissä vastaava luonnollistu- 
minen ei ole samalla tavalla mahdollista. Suomalainen konteksti ei 
ole kansainväliselle lukijakunnalle tuttu, joten käsitteet pitää aina- 
kin periaatteessa avata. Joskus näin tapahtuukin, kuten esimerkiksi 
Sentzken (1963, 39) varhaisessa yleisesityksessä, jonka mukaan ”Suo- 
men evankelisluterilainen kirkko ei ole enää valtionkirkko kapeasti 
määriteltynä, vaan kansallinen (national) kirkko”. Kansallinen kirkko 
(national church) Sentzken tarkoittamassa mielessä pitää vielä sisal- 
lään ajatuksen läheisestä yhteydestä valtioon, mutta Holm (1989, 12) 
käyttää käsitettä nimenomaan vuoden 1922/23 uskonnonvapauslain 
tuotoksena, erotuksena valtionkirkosta. Valtaosa kuitenkin käyttää 

kansankirkon käsitettä ilman suurempaa reflektiota. Juvan lanseeraa- 
ma ajatus toistuu lähes sananmukaisesti sekä Sihvon (1991, 21) et- 
tä Kotirannan (2010, 277) yleiskatsauksissa: ensimmäisen mukaan 
”valtionkirkko on muuttumassa kansankirkoksi” (folk church), jal- 
kimmäisen mukaan ”kansankirkkoon (folk church) siirtymisen myö- 
tä perinteinen valtionkirkko on jäänyt historiaan”. Kotiranta tosin 
erittelee käsitteiden perusteita, mutta tavalla joka vahvistaa käsitystä 
kansankirkosta luonnollistuneena käsitteenä. Nordic Folk Churches: 
A Contemporary Church History -teos (Ryman ja muut 2005) ottaa 
kansankirkko-käsitteen luonnollistuneena annettuna, myös Suomen 
osalta (Lauha 2005, 27). Kääriäisen (2011, 159) yleiskatsaus on kui- 
tenkin varovaisempi: ”jotkut puhuvat [kirkosta] valtionkirkkona, toi- 
set kutsuvat sitä kansankirkoksi” (folk church, ks. Sakaranaho 2012). 
On äärimmäisen kiinnostavaa, että uusin pohjoismaiden uskonto- 
tilannetta vertaileva tutkimus ottaa etäisyyttä kansankirkon käsittee- 
seen (Furseth 2018, 22), mutta nimenomaan Suomen tapauksessa 
luterilaista ja ortodoksista kirkkoa kutsutaan ”virallisiksi kansankir- 
koiksi" (Kühle ja muut 2018, 42). 

Suomessa kansankirkosta puhuminen on ollut pääasiallisesti teo- 
logien ja kirkon edustajien (esim. Kirkon tutkimuskeskus) kontolla. 
Poikkeuksena tässä kuviossa on sosiologi Susan Sundback (1984), jo- 
ka ei käytä kansankirkko-käsitettä, mutta soveltaa Robert Bellahin 
nimenomaan amerikkalaisessa kontekstissa esittämää kansalaisus- 
konnon käsitettä. Bellah (1967) kutsuu Rousseauta seuraten kansalais- 
uskonnoksi institutionaalisen uskonnon ulkopuolella olevia, durk- 
heimilaisesti kollektiivista yhteenkuuluvuuden tunnetta synnyttä- 
viä rituaaleja ja symboleita, kuten presidenttien puheita ja lippuja. 
Sundbackin käsittelyssä suomalainen kansalaisuskonto kuitenkin sa- 
mastuu luterilaiseen kirkkoon (vrt. Lampinen 2006). Samoin kuin 
kansankirkon kohdalla, tämä ajatus asemoi kirkon keskeiseksi osak- 
si kansallista identiteettiä (Ketola, Pesonen ja Sjöblom 1998, 124-5). 
Vuosituhannen alun suomalaisen uskonnon yleisesitys Moderni kirk- 
kokansa (Kääriäinen, Niemelä & Ketola 2005a; englanninkielinen lai- 
tos Religion in Finland, 2005b) päätyy kutsumaan suomalaisen uskon- 
nollisuuden uutta muotoa ”kansanomaiseksi uskonnollisuudeksi’, 
mutta tämä on osittain löytänyt ilmaisukanavansa myös institutio- 
naalisen uskonnon piiristä” (Kääriäinen, Niemelä & Ketola 2005a, 

261). Talla tavoin kirkko ja kansa jalleen samastuvat, vaikka ehka ai- 
empaa ambivalentimmin (ks. Ihalainen 2005). 

Suomalaisen tutkimuskirjallisuuden yksimielisyys kansankirkon ja 
sille laheisten kásitteiden suhteen náyttáytyy kiinnostavassa valossa, 
kun sitä vertaa kansainvälisiin tutkimuksiin uskonnon ja valtion suh- 
teesta. Sekä vertailevat tutkimukset (esim. Chaves & Cann 1992; Rob- 
bers 2005; Fox 2008, 115) että juuri Suomen tilanteeseen keskittyvät 
analyysit (Christensen 1995) esittävät Suomen edustavan yksiselittei- 
sesti valtionkirkkojärjestelmää. Kotimaisia poikkeuksia kansankirkko- 
hegemoniasta on vain muutama. Heikkilän, Knuutilan ja Scheininin 
(2005, 527) kansainväliselle lukijakunnalle suunnattu katsaus toteaa, 
että ”Suomessa on edelleen kaksi valtionkirkkoa, huolimatta asteit- 
taisesta prosessista kohti vähempiä perustuslaillisia ja muita virallisia 
yhteyksiä valtion ja kahden kirkon välillä. Kimmo Ketolan Uskon- 
not Suomessa -kirja ei puhu kansankirkosta, vaikka sen mukaan ”val- 
tionkirkkojärjestelmää on vuosien saatossa asteittain purettu” (Ketola 
2008, 61). Kiinnostava on myös Mika Nokelaisen analyysi ortodok- 
sisen "váhemmistóvaltionkirkon" synnystä: siinä missä suurin osa 
edellä mainitusta kirjallisuudesta katsoo viimeistään vuoden 1922/23 
uskonnonvapauslain purkaneen valtionkirkkojärjestelmän, Nokelai- 
nen argumentoi sen nimenomaan vahvistaneen sekä ortodoksisen 
että luterilaisen kirkon valtionkirkkoaseman - joskin jälkimmäisen 
itsemääräämisvalta oli ortodoksista kirkkoa kattavampi (Nokelainen 
2010, 247-8). 

Edellinen kansankirkon kásitehistorian purku on relevanttia, kos- 
ka se kertoo kásitteen varhaisesta juurtumisesta teologiseen kieleen. 
Oleellista on huomata, että käsitehistorian keskiössä oleva refleksiivi- 
syys puuttuu lähes kokonaan kansankirkko-käsitteen käsittelystä 
suomalaisessa tutkimuksessa. Kysymys ei tässä yhteydessä ole ensi- 
sijaisesti siitä, onko käsite tarkka tai perusteltu kuvaus Suomen evan- 
kelis-luterilaisen kirkon asemasta suomalaisessa yhteiskunnassa ja 
kulttuurissa, vaan siitä, kuinka käsite itsessään rakentaa kyseistä ase- 
maa. Esimerkiksi verkkosivuillaan kirkko kuvaa itseään kansankirk- 
kona (sekä suomeksi että englanniksi) ja tukeutuu tässä teologian 
näkökulmiin. Kirkollista keskustelua tunteville - kuten esimerkiksi 
eduskunnassa uskontoon liittyvissä asioissa paljon äänessä olevalle 
Päivi Räsäselle — käsitteellinen yksimielisyys on tuttua. Lähes huo- 

miotta kuitenkin jää se, kuinka kansankirkko käsitteenä toimii ideo- 
logisesti, syrjäyttäen vaihtoehtoisia tapoja ymmärtää kirkon asema 
Suomessa. 


Uusi ideologiakritiikki: Kriittinen näkökulma 
diskursiiviseen uskonnontutkimukseen 


Toisin kuin kansankirkon käsite, ideologian käsitehistoria on paitsi 
laaja volyymiltään myös ristiriitainen sisällöltään (ks. Sakaranaho 
1998). Tiettävästi viimeisin yritys kartoittaa ideologian käsitteen 
kaikkia eri merkityksiä päätyi 27 eri tapaan käyttää käsitettä (Hamil- 
ton 1987). Siksi tämän luvun yhteydessä tyydyn rajaukseen kahden 
eri lähestymistavan välillä. Thompsonia (1990) seuraten kutsun näitä 
neutraaliksi ja kriittiseksi ideologian määritelmäksi. 

Neutraalin määritelmän mukaan ideologiat ovat maailmankatso- 
muksia: ne ovat ”sekulaareja uskomusjarjestelmia’, jotka inspiroivat ja 
palvelevat poliittista mobilisointia (Thompson 1990, 77). Tämä tapa 
ymmärtää ideologia on tutuin arjen kielenkäytöstä. Ideologioista pu- 
hutaan usein monikossa ja erilaisina ismeinä. Historian suuria ideo- 
logioita ovat esimerkiksi liberalismi ja sosialismi, jotka järjestyvät po- 
liittisten puolueiden hahmossa. Lisäksi puoluepolitiikkaa laajemmat 
liikkeet kuten feminismi ja nationalismi ymmärretään usein ideolo- 
gioina. Ideologia on siis substantiivi, viitaten enemmän tai vähem- 
män eksplikoituun maailmankuvaan. 

Kriittinen ideologiakäsitys on hyvin erilainen. Kriittisen käsityk- 
sen juuret ovat Marxin ja Engelsin tuotannossa (1976 [1845]), vaikka 
molemmat käyttivät käsitettä myös neutraalissa maailmankatsomus- 
merkityksessä. Ideologia oli Marxille ja Engelsille hallitsevan luokan 
tapa hallita paitsi tuotantokoneistoa myös vallitsevia "ideoita" Niinpä 
uskonto — jolla Marx ja Engels useimmiten tarkoittivat nimenomaan 
kristinuskoa — oli ideologia, koska se heidän mukaansa opetti tyyty- 
mään osaansa tässä maailmassa. Keskittyminen pelastukseen tuon- 
puoleisessa vei huomion yhteiskunnallisten olojen parantamiselta 
maallisessa elämässä (ks. McKinnon 2007). 

Uusi ideologiakritiikki hyödyntää Marxin ja Engelsin kriittistä nä- 
kökulmaa, mutta kohdentaa sen epämääräisten ”ideoiden” sijaan kie- 

lenkäyttöön. Thompsonin ytimekkään määritelmän mukaan ideolo- 
gialla viitataan ”merkitykseen vallan palvelijana” (Thompson 1990, 8). 
Tämä luo pohjan vankemmin empiiriselle ideologiakritiikille, koska 
ideologia manifestoituu merkityksissä. Kriittinen diskurssianalyysi 
(critical discourse analysis, CDA) operationalisoi ideologian diskurs- 
seiksi: Fairclough'n (1992, 87) mukaan ideologiat ovat diskursiivisia 
käytänteitä, jotka ”kontribuoivat valtasuhteiden tuottamiseen, uusin- 
tamiseen ja muuttamiseen”. Huomionarvoisesti Fairclough ei rajoita 
ideologian funktiota ainoastaan uusintamiseen, kuten monissa pe- 
rinteisemmin marxilaisissa lähestymistavoissa on ollut tapana ajatel- 
la (esim. Althusser). Ideologiakritiikki pyrkii analysoimaan, kuinka 
diskurssit rakentavat yksipuolista sosiaalista todellisuutta, syrjäyttäen 
vaihtoehtoisia tapoja ymmärtää maailma. Ideologia on kriittisessä lä- 
hestymistavassa siis adjektiivi tai adverbi: se kuvaa diskurssien val- 
taan liittyvää funktiota. 

Diskursiivisen uskonnontutkimuksen kriittinen lähestymistapa 
(critical discursive study of religion, CDSR, Hjelm 2016) hyödyntää 
kriittistä ideologiamääritelmää. Se pyrkii analysoimaan sekä kielen 
muodon että sisällön tasoilla ”eriarvoisuuden luonnollistumista ja 
erimielisyyden neutralisointia" (Richardson 2007, 6). Diskurssitutki- 
muksen perusperiaatetta seuraten fokus on siinä, mitä tehdään, kun jo- 
tain sanotaan. Muodon analyysissä sovelletaan Fairclough'n (1992) ja 
Richardsonin (2007) sapluunaa, jossa analysoidaan esimerkiksi sana- 
valintoja, toimijuuden rakentumista ja tekstin sisällä olevia ennakko- 
oletuksia ja pohditaan, kuinka nämä vaikuttavat siihen, minkälainen 
sosiaalinen todellisuus tekstissä rakentuu. Tekstin laajemmalla tasol- 
la huomio kiinnittyy narratiivin eli tarinallisuuden aspekteihin sekä 
retoriikkaan (ks. Sakaranaho ja Tilli tässä teoksessa). En kuitenkaan 
esittele näitä apparaattini yksittäisiä osia tässä vaiheessa, vaan pohdin 
muodollisen analyysin perusteluja silloin, kun siihen tulee analyysis- 
sä aihetta. Painopiste tässä luvussa on kuitenkin ennemmin laajem- 
pien merkitysten kuin lingvististen aspektien analyysissä. 

Ideologiakritiikille ominaisesti kriittinen diskurssianalyysi on 
kiinnostunut paitsi siitä, mitä sanotaan ja miten se sanotaan, myös 
siitä mitä ei sanota. Mitä ovat ne puhetavat, jotka eivät kuulu, kun 
diskurssi toimii ideologisesti? Kenen ääni kuuluu ja kenen ei? Pu- 
humatta jättäminen voi olla yhtä lailla ideologinen teko kuin ideolo- 

ginen puhe. Fairclough puhuu tässä yhteydessä erityisesti common 
sensestä, eli suomeksi maalaisjärjestä tai tervejärkisyydestä. Maalais- 
järki, tai se minkä otamme itsestään selvyytenä, on ideologista, koska 
se luonnollistaa juuri tietyn tavan ymmärtää asioita ja tapahtumia. 
Tästä syystä moderni ideologiakritiikki on aina kontekstuaalista: dis- 
kurssien analyysi on keskeisessä roolissa, mutta ideologiakritiikki ei 
tyhjene tekstien analyysiin. Kokonaisvaltaisessa analyysissä otetaan 
huomioon myös, mitä vaihtoehtoisia puhetapoja yhteiskunnallinen 
ja kulttuurinen konteksti mahdollistaa. CDSR ei siis ole kapeasti ym- 
märrettynä tekstianalyysiä, vaan tarkastelee diskursseja osana toimi- 
joiden ja rakenteiden laajempaa viitekehystä. 


Mistä puhutaan? Uskonnonvapaus ja kirkko 


Diskurssien keskeisimpiä tehtäviä on kontekstualisointi. Etenkin sa- 
navalinnat sekä toimijuuden esittäminen määrittelevät, mistä puhu- 
taan, kun jostakin puhutaan (Richardson 2007, 46, 55-7). Klassisena 
esimerkkinä toimii samasta henkilöstä puhuminen vapaustaistelijana 
ja terroristina. Sanavalinta kontekstualisoi henkilön ja suuntaa vas- 
taanottajan näkökulmaa häneen. Tämä on merkittävää erityisesti 
parlamentaarisen diskurssin tyyppisessä (ihanteellisesti) dialogisessa 
kommunikaatiossa. Jos osapuolet eivät puhu samasta asiasta, on dia- 
logia — yhteisymmärryksestä puhumattakaan - mahdotonta saavut- 
taa. Tämä tulee selkeästi esille lakialoitteen LA 157/2005 vp lähete- 
keskustelussa. 

Itse lakialoite kontekstualisoi aiheen perusteluosiossaan: ”Uskon- 
nonvapaus sisältää kolme periaatetta: oikeuden harjoittaa uskontoa, 
oikeuden olla osallistumatta uskonnonharjoitukseen sekä sen, että 
julkisen vallan pitää kohdella yhdenvertaisesti kaikkia uskontoja ja 
maailmankatsomuksia. Lukuun ottamatta viimeistä nämä periaatteet 
toteutuvat Suomessa kohtuullisen hyvin?” Aloitteessa esitetään siis 
"uskonnonvapauden ja kansalaisten uskonnollisen yhdenvertaisuu- 
den vahvistamista”. (LA 157/2005 vp, 1.) 

Lähetekeskustelun ensimmäisen puheenvuoron piti kristillisdemo- 
kraattien Päivi Räsänen (Riihimäki). Räsäsen puheenvuoron kieli 
kertoo, että se on ainoa ennalta valmisteltu puheenvuoro tässä kes- 

kustelussa. Räsäsen aloitus tekee välittömästi selväksi, mistä hänen 
mielestään puhutaan, kun puhutaan lakialoitteesta LA 157/2005 vp: 
”Arvoisa herra puhemies! Edustajat Meriläinen ja Krohn esittävät täs- 
sä aloitteessa pitkän listan toimenpiteitä, joilla voitaisiin eri tavoin 
heikentää kirkon, kirkkojen ja kristillisen kulttuuriperimän vaikutus- 
ta suomalaisessa yhteiskunnassa? (PTK 8/2006). Kyseessä on siis en- 
sisijaisesti hyökkäys kirkkoa tai kirkkoja ja ”kristillistä kulttuuriperi- 
mää” vastaan. 

Sanat (Richardson 2007, 47-50) siis kontekstualisoivat Krohnin ja 
Räsäsen diskursseja kahdella tavalla: Keskustelun sisältö on vaihto- 
ehtoisesti uskonnollinen tasa-arvo (Krohn) tai kirkon asema (Räsä- 
nen). Keskustelun funktio taas on uskonnonvapauden vahvistaminen 
(Krohn) tai kirkon aseman heikentäminen (Räsänen). 

Ensimmäisessä vastauspuheenvuorossaan Krohn eksplisiittisesti 
torjuu Räsäsen kontekstualisoinnin: ”Yritän vähän ehkä kertoa, mis- 
tä oikeasti on kirjoitettu ja mikä on ollut tavoite. Ensimmäiseksi ha- 
luan oikaista tämän, kun tavallaan annoitte, edustaja Räsänen, sellai- 
sen kuvan, että aloite olisi jotenkin kristinuskon vastainen tai näin... 
Todella toivon, että tällainen käsitys poistuisi, että uskonnon ase- 
masta puhuminen eduskunnassa olisi kristinuskon vastaista”. Tämän 
jälkeen Krohn toistaa lakialoitteen perustelut ja korostaa vielä, että 
lakialoitteen ”henki ei ole uskontojen, mukaan lukien kristinusko, 
vastainen, vaan tavoite on sen asian esille tuominen, että tällä hetkel- 
lä ikään kuin valtio ottaa kantaa siihen, mikä jumala tai mikä jumal- 
kuva on oikea, ja tällä voi olla mielestäni vaarallisia seurauksia”. 

Räsänen myöntää aloituspuheenvuorossaan, että ”aloitteen tavoite 
on sinänsä oikea, siis aloitteeseen kirjattu tavoite perusteluosuudes- 
sa on sinänsä oikea, eli vahvistaa uskonnonvapautta ja kansalaisten 
uskonnollista yhdenvertaisuutta’, mutta hänen mielestään, "se teh- 
dään kyllä aivan väärällä tavalla tässä aloitteessa”. Räsänen käyttää 
pitkän pätkän aloituspuheenvuoroaan argumentoidakseen, että suo- 
messa toteutuu jo täydellinen uskonnonvapaus, koska valtio ei vaadi 
kuulumista mihinkään kirkkokuntaan. Räsänen käyttää diskursiivis- 
ta etäännyttämisen (footing, Potter 1996, 122-123) keinoa viittaamal- 
la kahteen lainoppineeseen, joiden mukaan luterilaisen (ja ortodoksi- 
sen) kirkon erityisasema on perustuslaillinen. Tällä tavalla Räsänen 
minimoi sitä, että hänen puheensa ymmärrettäisiin oman edun aja- 

misena ja samalla vahvistaa diskurssin voimaa vetoamalla ulkopuo- 
liseen asiantuntijuuteen. Kyseessä ei siis ole Räsäsen mielipide, vaan 
oikeudellinen ”fakta”. Uskonnonvapaudesta ei kuitenkaan tullut ensi- 
sijaista kontekstualisointia tälle keskustelulle. 

Jos lähetekeskustelua tarkastelee instansseina eli yksittäisinä esi- 
merkkeinä tietyistä diskursseista, voi näyttää siltä, että siinä käsitel- 
lään tasapuolisesti sekä ”uskonnonvapauden vahvistamista” että ”kir- 
kon aseman heikentämistä”. Jos kuitenkin keskustelua analysoi sek- 
vensseinä (Hjelm 2020) eli tarkastellen sitä, mihin aiheisiin vastaus- 
puheenvuorot liittyvät, ei uskonnonvapaus nouse esiin missään 
muissa kuin edustaja Krohnin vastauksissa. Sen sijaan Räsäsen ensim- 
mäinen lause, jonka mukaan kyseessä on lakialoite, jolla ”voitaisiin 
eri tavoin heikentää kirkon, kirkkojen ja kristillisen kulttuuriperimän 
vaikutusta suomalaisessa yhteiskunnassa” määrittelee keskustelun ai- 
heen ja sävyn. Kaikki muut puheenvuorot vastaavat tähän kysymyk- 
seen. Niinä harvoina hetkinä, kun uskonnonvapauteen ja uskontojen 
eriarvoisuuteen lähetekeskustelussa palataan, se tehdään toteamalla, 
kuten keskustan kansanedustaja, pastori Simo Rundgren tekee: ”En 
todellakaan näe, että uskontojen tasa-arvoisuutta edistettäisiin tämän 
lakialoitteen linjaa toteuttamalla”. Syy tähän löytyy Räsäsen aloitus- 
puheenvuoron kontekstualisoinneista. 


Kirkko kansallisena symbolina 


Kontekstualisoituaan lakialoitteen hyökkäykseksi kirkkoa ja kristillis- 
tä kulttuuriperintöä vastaan Räsänen vetää yhteen oman näkemyk- 
sensä lakialoitteesta: ”Nopeasti lukien tätä listaa näyttää siltä, että sii- 
tä on unohtunut enää lähinnä ehdotus siniristilipusta luopumisesta 
sekä kirkollisten vapaapäivien muuttaminen työpäiviksi. Paras puoli 
tässä lakialoitteessa mielestäni onkin sen allekirjoittaneiden kansan- 
edustajien lyhyt lista.” 

Räsäsen diskurssi toimii kahdella tasolla. Ensinnäkin on luontevaa 
olettaa, että kysymys uskontojen eriarvoisuudesta voisi saavuttaa kan- 
natusta pitkälti sekulaarissa eduskunnassa. Kirkon erityisasema on 
sydäntä lähellä ainakin LA 157/2005 vp -keskusteluun osaa ottaneil- 
le pappismiehille (ks. alla) sekä Räsäselle itselleen, mutta kun vaaka- 

kupissa on uskonnollinen tasa-arvo, vakuutteluun tarvitaan muita 
keinoja. Sitomalla kirkon kansalliseen identiteettiin "kristillisen kult- 
tuuriperimän” käsitteen ja siniristilipun kautta Räsänen tekee asiasta 
isomman kuin kirkon asemaa koskevan: kyseessä ei ole vain yhden 
uskonnollisen organisaation asema, vaan suomalaisuuden keskeisiin 
elementteihin puuttuminen. Räsänen ammentaa intertekstuaalisesti 
hyvin tutusta koti, uskonto ja isänmaa -diskurssista. Intertekstuaali- 
suudella, tai paremminkin interdiskursiivisuudella (Fairclough 1992, 
101-136), viitataan tapaan tehdä diskurssi tutuksi ja helpommin lähes- 
tyttäväksi viittaamalla suorasti tai epäsuorasti tutumpaan diskurssiin. 

Sosiaalidemokraattien Kalevi Olin (Jyväskylä) pohti samaa tema- 
tiikkaa, nostaen eksplisiittisesti esiin ideologian, jonka vastakohtana 
koti, uskonto ja isänmaa on historiallisesti esitetty: ”Sitten tässä on 
hieman sellainen, arvoisa puhemies, vähän vanhan ajan marxilais- 
leniniläinen vivahde, vaikka kirjoittajat eivät pyri siihen. Tekstin kun 
lukee, niin siihen tällä ei pyritä, mutta tässä on eräänlainen pohjavire. 
Kuitenkin tässä on kaksi vihreiden allekirjoittajaa, ja tämä kyllä kiin- 
nostaa, koska tämä asia menee syvimpään sisälle ja iholle suomalai- 
seen ihmiseen” 

Toiseksi Räsäsen jälkimmäinen huomautus kirkollisista vapaapäi- 
vistä — ei esimerkiksi pyhäpäivistä — vetoaa niihinkin edustajiin (ja 
laajempaan yleisöön median välityksellä), joille kirkon ja kansallisen 
identiteetin yhteys on kiistanalainen. Koti, uskonto ja isänmaa -dis- 
kurssi oli aina ennen kaikkea valkoisen suomen diskurssi, vaikka sii- 
tä tulikin kansallinen puhetapa talvisodan kynnyksellä (Virkkunen 
1981, 207). Vasemmiston voittokulku 1960- ja 1970-luvuilla taas 
etäännytti kirkkoa kansallisen identiteetin keskiöstä. Mutta harva on 
halukas luopumaan vapaapäivistään, oli kirkko lähellä sydäntä tai ei. 
"Populismi" voisi kuvata Räsäsen jälkimmäistä retorista avausta, ellei 
se olisi niin kulunut ja monimerkityksellinen käsite. 


Kansankirkko ja demokratia 


Sana kansankirkko esiintyy LA 157/2005 vp -keskustelussa vain kah- 
desti. Räsänen sanoo avauspuheenvuorossaan, että ”valtio ei sinänsä 
ole tunnustuksellinen, vaikka luterilaisella kirkolla ja myös ortodoksi- 

sella kirkolla onkin kansankirkon asema”. Sosiaalidemokraatti Esa 
Lahtela (Kitee) taas puhuu ortodoksisesta kirkosta ”toisena kansan- 
kirkkona”. Etenkin Räsäsellä kansankirkko toimii eksplisiittisesti val- 
tionkirkon vastakohtana. Lainsäädännöllisesti erityisasema ei Räsä- 
sen mukaan tee kahdesta kirkosta valtionkirkkoja. 

Oleellista kansankirkon käytössä tässä lähetekeskustelussa on ni- 
menomaan sen liittäminen osaksi ”kristillistä kulttuuriperimaa” Se 
tapahtuu symbolisesti samaistamalla kirkko siniristilippuun ja koti, 
uskonto ja isänmaa -diskurssiin. Se tapahtuu myös vetoamalla kir- 
jaimellisesti kansankirkkoon kansan enemmistön kirkkona. Tässä- 
kin asiassa Räsäsen aloituspuheenvuoro pitkälti määrittelee vastaus- 


ten tyylin: 


Suomalaisista 84 prosenttia kuuluu kirkkoon, ja heistä 73 prosenttia tut- 
kimuksen mukaan kertoo, ettei ole edes harkinnut kirkosta eroamista. 
Luterilaisen kirkon lainsäädännöllinen asema heijastelee maamme tosi- 
asiallista uskonnollista tilannetta ja uskontokulttuurista historiaa. Sitten 
jos kirkkoon kuuluvien osuus merkittävästi laskisi, niin toki olisimme toi- 
senlaisessa tilanteessa kuin nyt. — — Lainsäätämistyön käytännön ratkai- 
suissa on perusteltua ottaa huomioon myös vallitsevat uskonnolliset olot. 
Uskonnollisen yhteisön oikeudellisen aseman on perusteltua heijastaa yh- 
teisön tosiasiallista asemaa yhteiskunnassa, ja näinhän toimii demokratia. 


Keskustan Simo Rundgren (Kolari) jatkaa samoilla linjoilla: "Suoma- 
laisista kuuluu noin 85 prosenttia luterilaiseen kirkkoon, sitten lisäksi 
on kaikkien muitten kirkkokuntien jäsenet. Minulla on sellainen kä- 
sitys, että tällä aloitteella on huonot menestymisen mahdollisuudet, 
jos tämä eduskunta millään tavalla heijastaa Suomen kansan todelli- 
suutta? Keskustelun toisen pastoriedustajan, keskustan Lauri Oino- 
sen (Multia) mukaan lainsäädäntö on ”sopusoinnussa” kun se takaa 
etuoikeuden kansalaisten enemmistön kirkolle: ”Näin ollen lait ovat 
sopusoinnussa sikäli, että kansalaiset, jotka ovat sekä valtion kansa- 
laisia, kuntien asukkaita että pääosaltaan evankelisluterilaisen kirkon 
jäseniä, voivat elää lainsäädännön parissa, joka on keskenään sopu- 
soinnussa.” 

Räsänen päättää viimeisen puheenvuoronsa toistamalla aiemman 
argumenttinsa: 

Minusta oikeutuksen juuri siis nimenomaan kristillisten kirkkojen ase- 
malle yhteiskunnassa, esimerkiksi sille, että lainsäädännössämme maini- 
taan aivan erityisellä tavalla luterilainen kirkko ja ortodoksinen kirkko, 
antaa se, että niin suuri osa suomalaisista yksinkertaisesti kuuluu kristil- 
lisiin kirkkoihin, yli 80 prosenttia. Kyllä ihan demokratian periaatteiden 
pohjalta on aivan oikein, että silloin myös kristillisten arvojen, kristillisen 
kulttuuriperinnön vaikutus näkyy. 


Ajatuksen kirkon erityisaseman ja demokratian suhteesta on esittänyt 
ainakin silloinen arkkipiispa John Vikström artikkelissaan vuodelta 
1992 (Kotiranta 2010, 239). On jopa todennäköistä, että Räsänen sekä 
eduskunnan pappisedustajat tuntevat tämän argumentin. On kiin- 
nostavaa huomata, että kirkon omassa tutkimusraportissa kirkon 
ja valtion suhteista (Sorsa 2015, 16) toistetaan Vikströmin ajatusta. 
Monille demokratia tarkoittaa vapauden ja tasa-arvon toteutumista 
(vaikka nämä ovat tunnetusti ristiriidassa monella tapaa). Kirkon 
puolestapuhujien näkökulmasta demokratia näyttää tarkoittavan kui- 
tenkin ennen kaikkea enemmistön etuoikeuksien turvaamista. Näin 
ainakin ajattelee edustaja Krohn, jonka kommentti päättää lähete- 
keskustelun: ”Mielestäni hienossa yhteiskunnassa se ei nyt ole ihan 
vain tällainen matemaattinen malli, että 80 prosenttia saa kaiken ja 
20 prosenttia ei mitään?” 


Kansankirkko ja suomalaiset arvot 


Ehkä eniten LA 157/2005 vp -lähetekeskustelussa puhutti kirkon ja 
suomalaisten arvojen yhteys. Tätä lähestytään keskustelussa kahdesta 
näkökulmasta: yhtäältä kristilliset tai luterilaiset arvot ovat suomalai- 
sen yhteiskunnan perusta, toisaalta ne ovat väline moninaistuvassa 
yhteiskunnassa luovimiseen. Tässä diskurssissa kansanedustajat sel- 
vittävät arvojen, kulttuurin ja toiminnan yhteyttä. 

Suomalaisen kulttuurin ja kristinuskon — tai tarkemmin luterilai- 
suuden - fundamentaalinen yhteys rakentuu useamman edustajan 
puheenvuorossa, puoluetaustaan katsomatta. Esimerkiksi sosiaali- 
demokraatti Esa Lahtelan (Kitee) mukaan: 

- - koko suomalainen yhteiskuntahan on rakentunut kuitenkin tämmöi- 
sen kristillisen arvopohjan varaan. Siitä voisi heti tietysti todeta, että 
maassa maan tavalla, mikä tarkoittaa sitä, että on määrätyt tukijalat ollut 
olemassa. Meidän lainsäädäntömme rakentuu määrätyn arvopohjan va- 
raan, ja se ammentaa voimansa niistä arvoista, mitkä lähtevät näistä Raa- 
matun opeista, kristillisistä opista. Siellä on monia yhtymäkohtia, jos käy 
miettimään, mikä on oikeata ja väärää ja miksi on eri ajattelumalli jossa- 
kin toisessa maassa. Sen takia minusta sitä maassa maan tavalla -ajattelua 
ei pitäisi lähteä murentamaan. 


Ehkä dramaattisimman naulan LA 157/2005 vp -aloitteen arkkuun 
iskee kuitenkin Krohnin puoluetoveri, oululainen Erkki Pulliainen, 
joka korostaa, ettei kukaan muu Vihreiden ryhmästä ollut halukas 
allekirjoittamaan aloitetta, jossa ehdotetaan nyt perustuslain 76 $:n 
kumoamista ja lisäksi linjassa sen kanssa hyvin monen muun asian 
häivyttämisestä [sic] pois yhteiskunnasta”. Pulliainen jatkaa Räsäsen 
kontekstualisoinnin vanavedessä. Kyseessä on kristillisten arvojen ja 
kirkkojen aseman heikentäminen: ”Suomalaiseen yhteiskuntaan ar- 
vot kuuluvat hyvin tärkeänä elementtinä. Ne tietyt arvot, erityisesti 
kristilliset arvot, toteutuvatpa ne evankelisluterilaisessa kirkossa tai 
ortodoksisessa kirkossa, ovat hyvin tärkeitä asioita. Ne ovat suoras- 
taan perimmäisiä asioita.” Vaikka Pulliainen puhuu Lahtelan tavoin 
arvoista, nämä arvot toteutuvat etuoikeuksia nauttivissa kirkoissa. 

Akateemisemman näkökulman teemaan tarjoaa sosiaalidemo- 
kraatti Kalevi Olin: 


Se, että tasapuolisuus toteutuu, on varmasti nykyajan pyrkimys, mutta, 
arvoisa puhemies, suomalaisen yhteiskunnan menestys perustuu tutki- 
musten mukaan esimerkiksi työelämässä juuri protestanttiseen etiikkaan, 
nimenomaan maatalousvaltaisessa yhteiskunnassa mutta myös teollisessa 
työn etiikkaan, ja silloin kannattaa kyllä kysyä, onko syytä esimerkiksi 
lähteä luopumaan tällaisesta luterilaisesta näkökulmasta. Itse en kyllä läh- 
tisi, mutta ymmärrän, että tämä moniarvoisuus on tarpeen. 


Olinin puheenvuorossa uskontokuntien eriarvoisuus palautuu kes- 
kusteluun, vain tullakseen torpatuksi seuraavassa lauseessa. Olinin 
weberiläinen analyysi etäännyttää puhujan intressit asiasta — kyseessä 
on tutkittu asia. Oleellista on kuitenkin, että Olin kontekstualisoi laki- 
aloitteen tämän suomalaisen yhteiskunnan menestyksen luoneesta 

protestanttisesta etiikasta luopumiseen. Kansankirkon erityisase- 
maan puuttuminen on tässä diskurssissa suomalaisen yhteiskunnan 
luterilaisen kivijalan rapauttamista. 

Siinä missä yksi puoli kirkko ja arvot -diskurssia katsoo taakse- 
päin, suomalaisuuden juurille, toinen puoli katsoo eteenpäin, suo- 
malaisen yhteiskunnan moninaistumiseen ja kristillisen kulttuuri- 
perimän - ja sitä kautta läheisesti valtioon yhteydessä olevan kirkon 
— tärkeyteen muuttuvassa maailmassa. 

Edustaja Räsäsen alkupuheenvuoron viimeiset lauseet summaavat 
tämän argumentin: 


Tämän lakialoitteen seurauksia voidaan pohtia myös siitä näkökulmasta, 
mitkä ovat kristinuskon, kristillisen kulttuuriperimän, kristillisen kirkon 
myönteiset vaikutukset koko yhteiskuntaan. Sitä ei ole tässä aloitteessa 
huomioitu millään tavoin. Mistä kaikesta jäämme paitsi, jos kristillisen 
kulttuuriperinnön asema heikkenisi tällä ehdotetulla tavalla? Kristillis- 
ten arvojen heikkeneminen johtaa tosiasiassa pikemmin arvotyhjiöön, 
oikean ja väärän rajojen hämärtymiseen, mikä sitten näkyy monin tavoin 
ennen muuta lasten ja nuorten ongelmina ja pahoinvointina. 


LA 157/2005 vp ehdotti muutoksia perustuslakiin ja lakeihin, joilla 
luterilaisen (ja jossain määrin ortodoksisen) kirkon erityisasemaa pi- 
detään yllä. Räsäsen puheen loppuun tultaessa kyseessä on kuitenkin 
"arvotyhjión" luominen. Tämä teema sai vastakaikua salista. Vihreiden 
Pulliainen sanoo, että yhteiskunnassa voi toimia vain tiettyyn arvo- 
maailmaan ”ankkuroituneena”. Aiemmin hän sanoo näiden suoma- 
laisten arvojen toteutuvan kahdessa erityisasemassa olevassa kirkossa. 
Keskustan Rundgrenin mukaan arvojen moninaistuessa ”omien juu- 
rien" tunteminen on erityisen tärkeää: 


Minä sanoisin tässä nyt niin, että mitä enemmän maailman globalisoi- 
tuu, kansainvälistyy, ja me kohtaamme erilaisia kulttuureja, sitä suurem- 
pi haaste meille on hoitaa tätä maailmankatsomus- ja uskonto-opetusta 
ja -kasvatusta meidän omassa maassamme. Omien juurien, oman tradi- 
tion tuntemus, oman uskonnon tuntemus on mielestäni kaikkein paras 
tie rauhan rakentamiseen, suvaitsevaisuuden ja hyväksyvän ilmapiirin 
luomiseen koko maailmassa. 


Keskustalainen pastoritoveri Oinonen jatkaa samoilla linjoilla: 

Näen, että Suomessa meidän, päinvastoin kuin aloitteessa on esitetty, tu- 
lisi yhteiskunnassa vahvistaa kristillisen elämännäkemyksen sijaa. On 
muun muassa muslimien taholta sanottu, että jos suomalaiset olisivat 
enemmän ja paremmin kristittyjä kuin nyt, niin silloin tässä maassa mus- 
limienkin olisi paljon parempi elää. Toivon mukaan heidän on hyvä elää 
nytkin, ja näin, minä uskon, he myöskin kokevat, mutta he kokevat, että 
jos tässä maassa kansa olisi enemmän kristittyä, niin silloin se olisi hyvä 
myös kaikille muillekin. 


Keskustelun tähän vaiheeseen tultaessa kristillisyys on jo läpikotaises- 
ti assosioitu luterilaisen kirkon jäsenyyteen ja laajemmin suomalai- 
suuteen. Oinonen tekee saman assosiaation implisiittisesti: jos suoma- 
laiset - kansa — olisivat enemmän ja paremmin kristittyjä, musli- 
meilla olisi parempi elää Suomessa. Samalla muslimit jäävät suo- 
malaisuuden määritelmän ulkopuolelle. 


Lopuksi 


Olen edellä osoittanut, kuinka LA 157/2005 vp lakialoitteen tavoite 
vahvistaa uskonnollista yhdenvertaisuutta kääntyi eduskunnan täys- 
istunnossa keväällä 2006 keskusteluksi suomalaisen yhteiskunnan 
symbolien, traditioiden ja perusarvojen rapauttamisesta. Näiden pu- 
hetapojen kokonaisuutta voi kutsua kansankirkkodiskurssiksi. Siinä 
kirkon etuoikeutettu asema yhdistyy suomalaisuuteen ja etuoikeute- 
tun aseman haastaminen muuttuu hyökkäykseksi kansallista identi- 
teettiä kohtaan. Kansalla on kirkko, ja kirkko on kansan. 
Kansankirkkodiskurssi toimii ideologisesti, koska se luo keskus- 
teluympäristön, jossa uskonnollisten yhdyskuntien eriarvoisuudesta 
puhumista on vaikea puolustaa. Kirkon etuoikeutettu asema luonnol- 
listuu. Kuten kaikissa poliittisissa debateissa, vastakkain on ainakin 
kaksi kiistelevää näkökulmaa. Edustaja Krohn vastaa usein taidok- 
kaasti esitettyihin argumentteihin ja pyrkii ohjaamaan keskustelua 
takaisin eriarvoisuuskysymykseen. Eriarvoisuusdiskurssi kuitenkin 
hautautuu kansankirkkodiskurssin alle paitsi määrällisesti, myös laa- 
dullisesti: kaikki muut puheenvuorot - silloinen Vihreiden puheen- 
johtajakin Tarja Cronberg sanoo, ettei kannata aloitetta, ja muistuttaa 
erikseen, ettei kyseessä ole eduskuntaryhmän esitys — ovat Krohnia 

vastaan ja kaikki vastaavat ensisijaisesti edustaja Rásásen konteks- 
tualisointiin, jossa LA 157/2005 vp on hyókkáys kansallista identi- 
teettiä ja jopa demokratiaa vastaan. Keskustelun yksipuolisuus näkyy 
myös Krohniin kohdistetussa vähättelyssä. Räsänen kommentoi kes- 
kustelun keskivaiheilla: ”Ed. Krohnilla on kyllä paljon viisaita ajatuk- 
sia ja hyviäkin poliittisia tavoitteita, ja hiukan jopa säälin teitä, kun 
joudutte täällä yksin puolustamaan tätä aloitetta, ilman että täältä 
salista teille tukea tulee” Eduskunnan puhemies taas joutuu ojenta- 
maan edustaja Simo Rundgrenia, tämän kutsuttua edustaja Krohnia 
”Irinaksi”: "Haluan tässä yhteydessä huomauttaa, että yhteisten me- 
nettelytapasäännöstemme mukaisesti emme sinuttele emmekä täys- 
istuntopuheenvuoroissamme myöskään käytä edustajatovereistamme 
pelkkiä etunimiä” Tässä keskustelussa on sarkaa myös eduskunnan 
sukupuolittuneiden puhetapojen tutkijoille. 

Kriittinen näkökulma diskursiiviseen uskonnontutkimukseen 
(CDSR) on enemmän kuin tekstin tutkimusta. Niinpä kansankirkko- 
diskurssin ideologisen ylivoiman voi nähdä paitsi siinä, mitä uskon- 
non ja valtion suhteesta Eduskunnassa sanotaan, myös siinä, että 
kahdestasadasta kansanedustajasta kahdeksan otti osaa LA 157/2005 
vp -keskusteluun. Yksittäisten edustajien poissaoloon on toki monia 
syitä, mutta etenkin Krohnin jäädessä täysin yksin mielipiteineen, on 
selkeää, että pidättäytyminen keskustelusta edistää status guon säilyt- 
tämistä. Amerikkalainen esseisti Joan Didion (2003, 24) puhuu syys- 
kuun 11. päivän 2001 iskujen tiimoilta ”kansallisesta hurskaudesta" 
(national piety). Kansallinen hurskaus on ääneen lausumatonta ym- 
märrystä siitä, että kansallisesta tragediasta voi puhua vain tietyin ta- 
voin. Kansankirkkodiskurssi on suomalaista kansallista hurskautta. 
Se on ideologista puhetta sekä hiljaisuutta, joilla uskonnollisten yh- 
dyskuntien eriarvoisuutta uusinnetaan lainsäädännössä. 

Abstract 


Religion, Language, and Society. An Introduction to the Discursive 
Study of Religion 


Discursive study of religion (DSR) has become an increasingly 
recognised and applied approach to the study of religion. It asks: 
What passes for ‘religion’ in society? How do different constructions 
of ‘religion’ affect other social spheres such as politics, law, and 
everyday life, and vice versa? In this collection, Finnish scholars— 
many of them internationally recognized authorities on the 
subject—discuss DSR'S theoretical underpinnings, map the variety 
of discursive approaches, and apply the approach to case studies of 
politics, spirituality, and history. The book can be used as a textbook 
for religion and method courses in various disciplines. 

